CEZARINA ADAMESCU 


ÎNTÂLNIRI AŞTEPTATE 


-critică eseistică- 


Editura online 
“SEMANATORUL TISMANA” 
lulie 2012 


ETERNELE IUBIRI - SECVENŢE SUFLETEŞTI ÎN EMPATIE 


ELENA M. CÎMPAN, Jurnalul nefericirii, la 44 de ani, în 2011, Editura 
Napoca Star, Cluj-Napoca, 2012 


“Am ajuns să înțeleg că lumea seamănă cu cei lângă 
care stai. Uneori, vecinătatea este favorabilă, alteori nu. 
Dacă vrei să fii tu, trebuie să fii singur”. 

-Elena M. Cîmpan- 


Cel care se încumetă să citească acest gen de scriere, are un orizont de 
aşteptare aidoma celor curioşi care urmăresc la televizor, show-uri de 
scandal. Se aşteaptă la ceva extraordinar. La amănunte picante. Când colo, 
€...numai viaţă. Viaţă, viaţă şi viaţă. Adică trăire. Trăire şi simţire. 
Mărturisire a acestora, fără menajamente. Da, jurnalul e un document literar 
şi o frescă de viaţă. Al cui? Al orişicui. Jurnalul trăirii, „al meu” şi „al tău”, 
cititorule! ” 

Singurătatea cu tine. Singurătatea-mpreună. Singurătatea fără tine. 
Singurătatea absolută. Singurătatea de moarte. De zi şi de noapte. 
Singurătatea permanentă. Atâtea nuanţe ale singurătăţii... Câţi oameni, atâtea 
singurătăți. Câte iubiri — atâtea singurătăți. Fiecare iubeşte pe altcineva. 
Acesta-i paradoxul iubirii. Terezia atârnă mereu într-o parte. Niciodată nu 
poate sta în cumpănă. 

Un dialog cu tine. Un fel de vorbire fără de glas. Gând pornit, gând 
oprit. Poţi opri gândul? Da şi nu. Mai bine, lasă-l slobod precum caii în 
Bărăganul privirii. Să alerge cât vor. Cu spume la bot. Cu sudoarea în 
coamă. Fără şei şi fără zăbale. Slobozi, slobozi precum păsările-n înalt. 
Precum căprioara pe stâncă. Precum peştii-n ocean. 

O turmă de cuvinte, strunite sau nu, pe câmpia paginii albe. 

E o vorbă cu tine despre tine. Altfel, nu te-ai destăinui nici măcar 
confesorului. 

Un jurnal ca o nouă relație. Un jurnal al absenței. Al jindului de 
tandreţe. Confesiuni, mărturii, şoapte, mici secrete, nu neapărat ale autoarei. 
Ce poate fi mai intim decât sufletul? Şi totuşi, de multe ori, ni-l dăm pe faţă. 
Adică în vileag. Adică ni-l predăm în braţele cuiva, care nu are nevoie de el. 
Care nu ştie cum să scape de el. Se descotoroseşte uşor. Îl aruncă. ÎI calcă-n 
picioare. Îl respinge. 


lar tu, n-ai decât să ţi-l aduni de pe jos, sau dintr-o ladă prăfuită, unde 
a fost azvârlit. Şi să-l pui la loc. 

Nu mai e la fel ca înainte. S-a schimbat. Degeaba îl scuturi, îl speli, îl 
perii cu grijă. Are ceva străin în el. Ceva care poartă numele deziluziei, al 
abandonului. Vei mai putea oare, să-l încredinţezi în mâinile cuiva? Cu greu. 

Un jurnal are mereu personaje adevărate. Cu nume reale sau nu, 
faptele, gândurile, cuvintele sunt îngrijite, ajustate. O dedublare. Pentru că 
nu suporţi nici măcar tu adevărul. Îl prefabrici, îl reînnoieşti, îi dai o faţă 
nouă, cât de cât convenabilă. Doar aşa îl/te suporţi. Doar aşa poţi trece mai 
departe. Doar aşa nu te mai gândeşti la propria moarte. 

Cuvintele au putere fantastică. Chiar şi putere de decizie în locul tău. 
Chiar şi putere de viaţă şi de moarte. 

Nu e bine să te joci cu ele, pentru ca la un moment dat, nici ele să nu 
se joace cu tine. 

E un joc tare periculos. Mai bine să stai deoparte. Mai prudent. Pentru 
orice eventualitate. 

Jurnalul unui om romantic incurabil. Puțin patetic. Dar cine nu e 
patetic în lumea crudă din jur? Avem nevoie de patetism ca de aer. 

“Eclipsă_? Eu sunt mai însorită ca nicicând. Nu simt lipsa niciunui 
soare. Sunt astrală, precum astrul zilei. Încălzesc. Sunt propriul meu soare. 
Nu acesta e soarele meu. Soarele meu eşti tu. Luna mea eşti tu. lar eclipsele 
tale sunt formale. N-ai cum să dispari. Nu te voi lăsa niciodată. În locul tău, 
voi lumina eu, când îţi va fi greu, voi avea grijă de tine. Aş spune chiar că 
fac economie să te am mai târziu. Te pun deoparte, te adăpostesc, te 
protejez. Am grijă ca nicicând să nu dispari. E ca atunci când, din când în 
când, mai închidem ochii pentru a-i lăsa şi pe ei să se odihnească. Astfel, îi 
simţi mai bine. lar când se deschid, parcă-s noi. 

Semănătorism, câmpenism, tradiționalism. Bucolic. Iubirea e în toate. Sunt 
un romantic incurabil. Mi-e dor de o lume romantică, pe măsura dorului 
meu, de omul din ea. Mi-e dor de tine”. 

Jurnalul cucereşte prin sinceritate, cum altfel? Oricât ar fi de 
estompate sentimentele, tot răbufnesc. Pentru că ştii sigur că le încredinţezi 
cuiva care nu te va trăda niciodată: hârtiei. 

Din această pricină, îți permiţi să fii sincer. 

Jurnal scris, nu oricum, ci doar când ai starea necesară. 

Din această pricină, îți permiţi să fii sincer. 

Ana Blandiana spunea că jurnalul unui poet nu e o chestiune de viaţă, 
ci de absenţă a vieții. 

Cam aşa e: tot ce nu trăieşti, scrii. 

Cei care trăiesc nu au timp de jurnale. Abia au timp să trăiască. 


Autorii de jurnale, pur şi simplu, scriu. 

În jurnal îți permiţi să fu ironic, autoironic, autopersiflant, să te iei în 
balon şi să urci aşa, oricât de sus, până balonul se dezumflă. După care, 
urmează căderea. E necesară din când în când, ca să-ţi ridici privirile iar spre 
cer şi să porneşti mai departe. Amărăciunea gurii nu poate fi eliminată nici 
cu un butoi de miere. 

Câtă iubire, tot atâta disperare printre rândurile jurnalului. Câtă 
patimă, atâta tristeţe! Câtă seninătate şi bucurie, atâta angoasă! Cum să le 
desparţi una de cealaltă, fără să muşti din carnea cuvântului şi fără ca acesta 
să sângereze? Cine nu a muşcat până la sânge din sfârcul cuvântului, nu va 
şti niciodată să-şi sprijine aerul de singura stea disponibilă. 

Cu toate precauţiile luate la început, răzbat accente personale în toată 
scrierea. Pe fragmente. Pe stări. Pe teme. Nici nu se poate altfel. 

“Jurnalul fericirii”, “Jurnalul nefericirii” — câte feluri de scrieri 
personale nu există? 

Marcat ca specie literară şi utilizată de aproape toți scriitorii, Jurnalul 
este o modalitate de a-ți pune ordine în gânduri, în simţuri şi în cuvinte. 
Scrierea lui poate permite constatarea evoluţiei unui scriitor în timp, atât ca 
valoare artistică dar şi, cronologic vorbind, densitatea textelor şi înaintarea 
pe drumul propriu, paralel cu alți autori. 

Autoarea strecoară în pagini, printre amănunte strict personale, 
informaţii cu caracter general despre cultură, despre autori şi cărți, despre 
manifestări diverse ale culturii şi artei, apoi, consideraţii personale legate de 
acestea. E un fel de radiografiere a stării de cultură pe un anumit segment 
temporal şi spaţial, cu paliere multiple, cu oameni şi fapte culturale în 
situația în care am câştigat dreptul la libertatea cuvântului, dar nu 
“libertatea de a spune orice, oricum”. A menţine un echilibru între această 
libertate şi limitele bunului simţ şi ale deontologiei profesionale este un pic 
mai dificil. În numele libertăţii cuvântului, atât de clamate în ultimii 
douăzeci de ani, s-a recurs la atacuri la persoană destul de dure. 

Aproape toate bucuriile sunt umbrite de absenţă. De absenţa iubirii. 
Atunci, cui folosesc, dacă nu ai cu cine să le împarți? E preţul succesului 
care trebuie plătit. E crucea. E jertfa. E mântuirea prin scris. Metanoia. E 
nemurirea. Cine înţelege lucrul acesta, îl asumă fără greutate. Lucrurile nu 
pot fi împărțite. Trebuie să te dedici TOTAL şi definitiv. Jumătăţile de 
măsură nasc jumătăţi de măsură. Un rotund va naşte întotdeauna un rotund 
mai MIC, ŞI altul şi altul, în cercuri concentrice precum apa. 

Întreaga scriere, chiar dacă nu ar fi fost intitulată astfel, conferă un aer 
de tristeţe, de apăsare, de înfrângere şi de neputinţă. 


Aşa cum se confesează, autoarea scrie sub impulsul dorului pentru 
persoana iubită, mai bine zis, sub impulsul absenței. Lumea se învârte în 
jurul acestei iubiri (imposibile?) şi de aici deznădejdea. Aproape obsesiv se 
reia fraza, ori măcar ideea, preluată din Epistola întîia către Corinteni a 
Sfântului Apostol Pavel, pusă ca motto şi de Marin Preda: “Dacă dragoste 
nu e, nimic nu e!” — puţin parafrazată, dar păstrând ideea de bază: “Dacă nu 
eşti tu, nimic nu e”. Deviza Elenei M. Cîmpan este: “Dau tot, vreau tot!” 
Cam radicală. Și Dumnezeu a zis: “Mult ţi s-a dat, mult ţi se va cere”. 

Eu aş zice: Dau cât pot, dar mai ales, cât nu pot şi nu vreau nimic în 
schimb. Dau de unde nu am, după principiul steinhardt-ian: “Dăruind, vei 
dobândi”. Ce folos ai, dacă dăruieşti ceea ce ai, ceea ce-ţi prisoseşte? Cred 
că aceasta e adevărata dăruire. 

Nu mai au loc nopţile de-atâtea zile. Nu-şi mai încap zilele-n piele, de 
nopţile singuratice. Şi vai, cum se mai aleargă unele pe altele! Ca la 
maratonul cel mare, să cucerească flacăra olimpică. Dar flacăra e încă 
departe. Poate fi oprit timpul din scurgerea lui? Da. Un accident, un pas 
greşit şi totul încremeneşte. 

Nu, nu iubirea încremeneşte, ci clipele. Ea stăruie, stăruie, înaintează 
în larg. “Duc in altum!” — cum zice latinul. Înaintează în larg. Până când? 
Până la prima furtună. Până la primul aisberg de care se va zdrobi 
iremediabil. Aisbergul e trădarea, uitarea. 

Îţi aduni firimiturile de vis, jumătăţile de-amintiri, fleacurile cuminţi, 
resturi vinovate din carnea cuvintelor. 

Restul? Concluzie de tras oiştea singurătăţii. 

Jurnalul poate fi o scriere mirifică, o scriere de dragoste, precum 
aceasta. Zeii ocrotitori ai iubirii sunt Eminescu, Noica Stănescu, lorga, 
Arghezi, Călinescu. O dragoste ca un sâmbur de migdal, dulceag-amărui, 
strălucitor prin absenţă. Din care nu va încolţi nimic. Pentru că e strivit şi 
carnea lui dulceag-amăruie a intrat în coaja tare, străbătută de şanţuri şi 
vinişoare de lemn. Cum să mai alegi ce e bun şi ce e strivit de tăvălugul cel 
mare? 

Idee: iubirea se vede chiar şi prin ceaţă. Se cunoaşte de la mare 
depărtare şi se atinge şi la cinci metri. Iubirea străbate spațiile. Şi timpul. A 
fost ieri? lată că vine şi azi. Dar mâine? Mâine va fi un azi care trece în ieri. 
Şi devine parte de veşnicie. 

Chemări sufleteşti. “Sufletul simte chemare”. Iubiri trupeşti. Întâi 
cheamă sufletul, apoi vine trupul şi ia în stăpânire. Când vine. De obicei, 
absentează. Rămâne chemarea care se întoarce-n ecou, de unde-a venit. 

Aşa cum omul se-ntoarce-n ţărână. 


Radiografierea sufletului, pe secvenţe disparate, apoi lipite la masa de 
montaj, asftel ca să iasă o poveste de viaţă. O poveste sufletească. Privită cu 
dioptriile inimii. Care nu-s de ici, de colo. Eu n-am pretenția să analizez 
iubirea. Cum să analizezi un sentiment? Cu ce măsură să-l măsori? Dar 
sufletul, ori cât a rămas din el? Măsurat, cântărit, tăiat, strivit, aruncat, 
căutat, pus în ramă. Adică, în pagină. 

Dar poți să radiografiezi Duhul? Pot fi fotografiați îngerii? Poate fi 
descris inefabilul? Da, acel “ceva” — poate fi “prins” în cuvinte simple, 
scrise pe azurul privirii. 

Montate sau nu, fărâmele de vitraliu, pot fi citite pe bucățele, în 
devălmăşie. Împreună, alcătuiesc segmentul numit viață. Cu toate 
ingredientele. 

Nu lipsesc însă din notaţiile diurne, mâhnirile adânci pricinuite de 
absenţa persoanei iubite. 

Jurnalul trădează sufletul poetei în toată splendoarea nudităţii lui. 

Materia parcă îşi pierde greutatea când poetul îi smulge sufletul vieţii. 

Îngenunchere. Sărutatul pământului. Îmbrăţişarea aerului. Păşitul pe 
valuri. Stavilă cascadei din creierul munţilor. Ce? Un vers. Atât. Poate 
schimba Universul. Răsturna relieful. Transforma pietrele în stele suitoare în 
crug. Ori în nacele de păpădie pentru dirijabile. 

Tainice şi întortocheate sunt căile dragostei. 

Dacă porneşti pe ele, te înfunzi în labirintul de sine. 

lar de aici, cu greu vei mai găsi o ieşire. 

Și totuşi, “iubirea e singura care ne salvează”, spune autoarea, îl 
pierde pe om, dar îl şi scoate la liman. 

“Am ajuns să înţeleg că lumea seamănă cu cei lângă care stai. 
Uneori, vecinătatea este favorabilă, alteori nu. Dacă vrei să fii tu, trebuie 
să 
fii singur”. Aceasta este una din ideile forte ale cărții. 

Poeta Elena M. Cîmpan nu se sfieşte să-şi divulge iubirea, uimindu-se 
pe sine că, la vârsta (incredibil de tânără!) pe care o are, îndrăzneşte să spere 
în virtutea care stă deasupra deasuprelor tuturor celorlalte virtuţi, aşa cum se 
spune în Evanghelie. 

Iubirea ei însă este descrisă atât de frumos, atât de suav, cu atâta 
candoare, încât ţi se pare că aşa ceva nu există: 

“Eşti partea mea de cer, sunt partea ta de cer. Nu-ţi cobori privirea, 
sunt aici pentru tine. Niciodată nu m-am simţit că aparțin cuiva, ca acum, 
ție. Sărbătorile mele sunt altele decât înscrisurile din calendar: când îmi 
vorbeşti, când te uiţi în ochii mei. Atât de rar, atât de rare sărbători, în rest 
muncesc pentru a uita”. 


De altfel radiografierea este proprie, autoarea, în chip analitic, îşi trece 
în revistă toate stările şi sentimentele. Rezultatul e un lung şi superb 
lamento trubaduresc pe marginea iubirii. Cine nu e patetic când vorbeşte 
despre iubire? Cine nu e patetic când tace despre iubire? Vai de noi dacă n- 
ar fi astfel! “Jurnalul acesta cu tine este despre mine” — spune autoarea. 

“Anvergura sufletului uman atinge cea mai profundă 
vulnerabilitate” — spunea Marina Constantinescu în emisiunea ei, al cărei 
invitat era actorul Valer Dellakeza. 

Lucăceşti, spațiul de grație, spațiul de meditație, Hiperboreea, 
amintirea paradisului. Grădina raiului, matricea spirituală, vacanța. Cuibul 
de cuci. Peste care autoarea zboară, zboară, face rotocoale şi când oboseşte, 
se aşează. Aici, poeta îşi are, “pontonul”, “stabilimentul”. Aici citeşte, 
visează, scrie, plânge, iubeşte. Aici şi pretutindeni, pentru că spațiul acesta 
se extinde uneori, acoperind orizontul. De la zenit la nadir. Toată zarea. Şi 
atunci, autoarea scrie pe azur, scrie pe nouri, scrie pe valuri, scrie pe frunze, 
trimite răvaşe la zmee, pentru a-şi mărturisi, ca la altar, iubirea. Uneori, 
răspunsul vine, alteori, nu. 

Fără îndoială că Dumnezeu mi-a aşezat sub priviri această carte- 
jurnal, ori pseudo-jurnal al Elenei M. Cîmpan, ca să mă văd mai bine, ca să 
mă uit în oglindă şi să mă recunosc. Până la un punct. Mereu căutăm 
similitudini. Deşi eu fac parte din altă generație, (dar au oare relevanță 
generațiile în chestiuni de suflet? — sufletul a fost mereu acelaşi), iubirea e 
mereu NUMAI DE O PARTE, suferința are aceeaşi culoare — cenușie spre 
negru. Aşteptarea e la fel în toate timpurile. Există o empatie firească între 
noi, de aceea, feed-back-ul s-a născut imediat. Parcă aş fi scris eu zecile de 
pagini, doar că eu sunt ceva mai timidă. 

Îi fac o reverență autoarei pe această cale, pentru că m-a ajutat să mă 
văd mai bine. Mi-a oferit dioptrii sufleteşti. Impactul Jurnalului nefericirii 
asupra mea a fost grozav şi revelator. 

“Acest jurnal este rezultatul singurătăţii mele, al lacrimilor atât de 
multe, atât de grele. 

Îmi văd chipul cu pistrui săraţi. Sunt atât de săraţi că mă irită. Simt, 
ajung cu limba bobul de sare, cu buzele uscate. E căutarea durerii. E 
căutarea ta. Îmi spăl obrajii cu apă rece. Simt cum apa sfărâie. Obrajii îmi 
ard, sunt fierbinţi, sunt de foc. Dar nimic nu mai contează, frumuseţe, 
aspect. Totu-i durere. M-am închis într-un sine ce nu conteneşte să cânte pe 
dinăuntru. 

Nimeni nu-mi aude sunetele. Învăţ un limbaj al îndrăgostitului 
nefericit. Oftez şi sufletul îmi sună. Cine să audă atâta discreţie? Pentru tine 
sunt, pentru tine sunt vorbele mele. Tăcerea. Ascultăl... ” 


Ce poate fi mai clar, mai edificator decât aceste mărturisiri, la lumina 
conştiinţei de sine? Scrisul este pentru Elena M. Cîmpan — un modus 
vivendi, aşa declară cu sinceritatae: “Nu pot să-mi imaginez lumea fără 
această mare invenţie care este scrisul, de mână, de calculator, de ce-o fi. 
Nu mă mulţumeşte doar bătucitul pe tastatură. Tânjesc după scrisul de 
mână, il consider cel adevărat”. 

“Jurnal de sentimente” — aşa intitulează Elena Cîmpan această carte. 

“E tipul de jurnal intim, de trăiri, de „al meu” şi „al tău”, cititorule! 
Mi-aş dori în primul rând să mă scriu pentru mine, să văd ce 
rămâne la capătul zilei, la capătul anului? Un an, atât îmi dau, îmi ofer, îmi 
cer. Merită viaţa literară trăită? Cât la sută este din viaţa obişnuită? În 
cazul meu cred că a trecut simţitor de 50%, în partea cealaltă, mai grea. 
Balanța indică vizibil lumea cărţilor. Încet, jumătatea vieții pierde teren. 
Nici nu ştiu cum e bine”. 

O carte de iubire. Cartea iubirii. lată şi o definiţie a ei: “Iubirea e ca o 
lumânare, trebuie să ardă, chiar dacă dispare. Altfel, n-are niciun rost. 
Acesta-i rostul ei, arderea. Ce mai rămâne, apoi, nu mai contează. Atâtea 
ăfamilii sunt lumânări arse. Adică nimic, nu mai rimâne nimic. Iubirea 
trebuie mereu aprinsă.” 

Capriciile, toanele, labirintul iubirii ne răstoarnă viaţa. Între 
evenimente şi sentimente. Nimic nu e simplu deşi ar trebui să fie cel mai 
simplu lucru din lume. 

Cel mai bine cunoşti un autor după cărțile lui. Acolo nu minte. Şi e 
întreg, nu doar pe părți distincte. 

“Iubirea e o cale de cunoaştere. lubindu-te, am ajuns să te cunosc” — 
spune autoarea. Un “tu” în lumina eului. În chip analitic. Tonul preponderant 
panseistic, reflexiv, cu nuanţe lirice, al micilor tablete diurne, dă un farmec 
aparte scriiturii. De obicei, frazele de final ale acestor mici fragmente, 
crâmpeie de viaţă sunt aproape şocante, cu talc, precum morala din fabulă. 

Un mod accesibil, firesc, de a-ţi rosti sentimentele. Fără ascunzişuri. 
Cu sufletul pe masă. Ca pe masa de vivisecţie. Sufletul îmbolnăvește şi 
trupul, spune Elena M. Cîmpan. 

O operaţie necesară. O rezecție. Tot ce e rău se scoate şi se aruncă. 
Altfel, infestează întreg organismul. 

Uneori se simte un ton de reproş, de mustrare blândă, de neputinţă, 
aproape de disperare. Absența doare. Nepăsarea ucide. În cele din urmă, 
tonul e de acceptare, resemnare, de supunere totală, fatidic. Aşa mi-a fost 
dat. Trebuia să se întâmple. 

Scriitoarea se autodefineşte: “Îmi place să fac mereu lucrurile care 
dau un sens vieţii. (...) Cineva mi-a spus odată: „să nu laşi să treacă nicio 


zi fără să tragi o linie, fără să nu scrii, să faci ceva frumos”. Latinii aveau 
dreptate. Şi noi suntem latini. Atunci, care-i rostul zilei? Câteodată, eu trag 
linii noaptea, scriu, visez. Stau cu ochii la lună. Azi-noapte a fost o lună 
ucigătoare: albă, în toată splendoarea, batjocură pe cerul — aşternut, fără 
nicio putere. Şi eu singură. Să nu-ţi vină să urli? Luna mi-a locuit în ochi 
până dimineaţă. Și tu în ochii mei, aşternut culorii lor. M-am trezit cu două 
lumini grele”. 

Este cel puţin ciudat cum autoarea vorbeşte tot timpul despre iubirea 
adâncă, pătrunzătoare, unică, aproape obsesivă, fără pic de trivialitate, ci cu 
o candoare demnă de marii romantici. Nimic nu deranjează, nici ca atitudine, 
nici ca limbaj, nici ca moralitate. O iubire curată, furată, ascunsă, pitită, o 
iubire care nu se exteriorizează prin nimic. Iubirea aceasta are ceva sublim, 
deşi uneori se vorbeşte despre amorul carnal. Dorul o poartă pretutindeni şi-i 
sporeşte candoarea. Totul pornit de la un sărut. Primul şi ultimul. Poate de 
aceea e atât de importantă, de vreme ce autoarea o aşează pe primul loc şi nu 
concepe viaţa fără ea. A dezvălui identitatea persoanei iubite, este aproape o 
impietate. E o iubire simbol, una din marile iubiri universale, care a născut 
capodopere. Dar şi care a fost şi a rămas, rana de nevindecat a 
protagoniştilor. Trivializând, în emisiuni TV sau în filme, s-ar putea numi, 
comercial: o iubire imposibilă. Eu aş numi-o: o iubire ca nici o alta. Ar 
trebui inventat un nou alfabet, numai pentru această descriere. Cuvinte 
vechi, nefolosite încă. 

Paradoxul iubirii constă în faptul că, acei care nu se iubesc, au parte 
de traiul împreună, iar cei care, cu adevărat ar trebui să fie alături, nu ajung 
decât arareori să-şi împlinească acest vis. Să fie oare destinul atât de 
nedrept? 

Dincolo de această iubire, nimic nu mai are însemnătate, pentru că ea 
ocupă tot spaţiul inimii, tot spaţiul gândirii, al vorbirii, al respirării, al tuturor 
mişcărilor mecanice. “Inimă, bijuterie-ntr-un cufăr / O, de-ai şti surioară 
cât sufăr!” (Emil Botta). 

Tristeţile amiezilor de sărbătoare când nu ţi-e dor de nimeni şi nimeni 
nu-ți bate în uşă... Tristeţi duminicale, minulesciene, bacoviene, labişiene, 
eminesciene, argheziene. “Gol de duminică” spune autoarea, “o culme a 
singurătăţii”. Oare toţi poeţii au fost nefericiți în zilele de sărbătoare? 
“Dintr-o rană mai cumplită iese versul mai sublim” — spunea poetul Jose 
Marti. 

Temă predilectă marilor poeţi — singurătatea e sinonimă cu iubirea. 
Toţi sau aproape toţi cei care iubesc sunt singuri. Numai că nu-şi dau seama 
de asta. Îşi creează iluzia că sunt cuplu, că trăiesc în doi sau mai mulți, dar 


de fapt, e vorba de singurătăţile-împreună. Chiar dacă n-ar exista piedici 
exterioare, bariere, ziduri, oprelişti. 

Poate că dacă ai fi mai mult timp alături de persoana iubită, te-ai 
plictisi îngrozitor şi ai jindui spre altcineva. Dragostea, o dată împlinită, îşi 
pierde din parfum, din suculenţă. Devine banală. 

Ceea ce e cu adevărat de jinduit, este inefabilul ei, partea nevăzută a 
inimii, acel ceva, plăpând, înaripat şi sacru. 

Aşa cum sufletul nu se vede dar se simte, aşa şi iubirea. 

E greu să radiografiezi sentimentele altuia. Şi să mai dai şi sfaturi. 
Doar ca să ți le limpezeşti pe-ale tale. Nu degeaba se spune: priveşte mai 
întâi în ograda ta sufletească şi apoi peste gard. 

Eu privesc acum peste gard, ca să-mi văd ograda sufletească. Şi să mă 
recunosc drept stăpână în ea. 

În materie de iubire, nimeni nu e mai breaz decât celălalt. 

Pe acest palier se mişcă autoarea destul de lejer, luându-şi drept 
precauţii şi alte teme de monolog, de pildă, propria familie, adolescentul 
Iacob, părinţii. 

Ei devin personaje, parcurgând scena vieţii — în treacăt. Orizontul 
trăirii, atât de divers şi de o coloratură bogată, cu nuanţe subtile, devine 
scena/podeaua/scândura — aşa cum numesc actorii teatrul -, şi aici 
concentrează toate sentimentele. 

Unele nuanţe sunt emblematice, unicate, cu totul şi cu totul ieşite din 
comun, altele fac parte, pur şi simplu din spectru. 

Cel mai bine deosebeşti statura impunătoare a protagonistului, căruia 
îi cunoşti până şi firele de păr de pe cap şi-i ghiceşti chiar şi intenţiile. 

La Elena M. Cîmpan, cuvintele reprezintă cel mai mare spectacol al 
vieții. Ascultându-le, simte că trăieşte, simte toate senzațiile invadând-o, 
dintr-o dată. Sunt fundamentale. Ceea ce pentru alții are prea puţină 
însemnătate, pentru această autoare, constituie esenţa vieții. Şi nu în zadar. 
Pentru că, “La început a fost Cuvântul. Şi Cuvântul era la Dumnezeu şi 
Dumnezeu era Cuvântul.” (Gen. 1,1). 

Însuşi Dumnezeu a utilizat acest mijloc de comunicare. Din primele 
pagini ale Genezei, Dumnezeu a spus: Să fie lumină, etc. Aşadar, întâi a 
rostit şi, la Cuvântul Său, toate s-au făcut. Şi toate erau bune. 

Cuvântul poate naşte o lume. O lume a celui ce cuvântează. A lui şi a 
altora. Spre vieţuire, spre împărtăşire, spre mântuire. 

Cuvântul este cel mai grozav element de construcție. Pe temelia lui se 
reazemă lumea. 

Rostind cuvântul, creezi lumea şi apoi o iei în stăpânire. Și nu eşti 
atunci cel mai bogat om din lume? 

Dar cuvântul nu cunoaşte împlinire decât prin iubire: “Deodată, se 
simplifică multe. Nimic nu mai contează decât omul drag. Lumea se-nvăârte 
în jurul lui. Golul se umple cu gânduri, cu sentimente. Mi-e atât de dor. 
Vremea urâtă îmi dă dor. Vremea bună îmi dă dor. Dac-ai şti! Ştii. Când 
iubim, ni se pare c_ănimeni nu ştie şi le-am spune la toţi. Nimic nu face cât 
sărutul tău. În transit”. 

Dialogul (monologul) cu un interlocutor nevăzut este practicat şi în alt 
gen de proză şi în teatru, ba chiar şi în poezie. 

“Iubirea înseamnă să mergi tu spre celălalt” iar “pasiunea înseamnă 
dorinţă, să-l chemi pe celălalt la tine — spune Elena M. Cîmpan — citând 
dintr-un dialog cu Andrei Pleşu şi Gabriel Liiceanu, într-o emisiune TV în 
care cei doi se întrec în vorbe de duh. 

Tot timpul căutăm înţelesuri, similitudini, descifrări, iluminări de 
suflet. Oamenii se supără pe noi şi nu ştim de ce. Prietenia, dar mai ales 
iubirea, se întreţin foarte greu. Cu sudoare şi lacrimi. Iubirea e şi de data 
aceasta, fără şansă. Trebuie să lupţi încrâncenat pentru ea, cu unghiile şi cu 
dinţii. Pentru măcar o fărâmă. Şi plata e, de fiecare dată, mai mare decât 
atingerea ţelului. 

Frumuseţea o capeţi, iubind. Sfânta Fecioara Maria, într-una din 
apariţiile sale la Medjugorje (Bosnia-Herţegovina) a spus unei vizionare: 
“Dacă vreți să fiţi frumoşi, iubiți!” 

Un om care iubeşte nu poate fi urât. Sfântul Augustin, a scris în 
Confesiunile sale: “lubeşte şi fă ce vrei!” Dragostea nu poate face rău deşi 
uneori se înverşunează. Dar se înverşunează împotriva sieşi. Abia când îşi dă 
seama de acest lucru, totul reintră în normal. 

Vârsta, condiția socială, banii, îndeletnicirile, contează prea puţin. 
Oricum, cine iubeşte îl înfrumuseţează pe celălalt. Îi creează chiar o aură pe 
măsura iubirii sale. 

Iubirea ţi-a creat o aură. Nu te văd decât prin ea. Dincolo de această 
aură, e un trup şi un suflet. Trupul poate fi oricum. Sufletul nu poate fi decât 
pereche. 

Adevăratele sentimente se probează chiar şi în lipsă. Cu atât mai mult, 
absenţa va îndulci asperităţile faţă de traiul de zi cu zi. 

Două lucruri apropie oamenii şi-i fac să se cunoască mai bine: visul şi 
depărtarea. În vis, omul de lângă tine poate fi doar al tău. Depărtarea se 
cheamă dor iar dorul întoarce ecoul în sine. 

De multe ori, tonul scriitoarei este revendicativ, implorator. În fond, 
nu e vorba despre altceva decât de a primi în schimb, ceea ce oferă. Dar ea 
oferă cu mult mai mult decât primeşte. Un fel de do ut des, îţi dau ca să-mi 
dai. Schimbul nu se realizează însă. E vorba doar de oferta autoarei. Și de 

aici, contabilitatea: eu ţi-am dat atât, tu cât mi-ai dat? Astfel de evaluări sunt 
în detrimentul iubirii. A dărui fără să aştepţi nimic în schimb este idealul, 
dar, ca orice ideal, nu poate fi atins. De aici concluzia că nu există iubire 
perfectă în care cei doi să ofere în mod egal. “Nu avem de dat, de luat, nici 
liberi, nici legați”, - spune autoarea. 

Iubirea nu e pentru autoare un act de jubilaţie, de fericire extremă, ci 
mai curând, unul de jertfă, de luptă, de suferință. Ceea ce la alții este foarte 
uşor, la perechea pe care o închipuie autoarea, este aproape imposibil. De ce 
alegem întotdeauna imposibilul? Infernul tandreţei — aşa cum spunea în chip 
genial, Alain Bosquet. Infernul iubirii acestei autoare este de nesuportat. 

Personal, nu mi-e uşor să stau şi să privesc cum autoarea aceasta se 
confesează, ca şi când s-ar dezbrăca până şi de suflet. Eu nu fac în momentul 
de față decât să presar multă sare pe rană. Să scormonesc, să analizez, ceva 
ce nu se analizează. Ea trece permanent prin chinurile iadului. Iubirea ei este 
iad şi nu Rai. Iubirea o macină. Ochii din jur nu sunt totdeauna binevoitori. 
Unii au privire de vultur. Alţii abia aşteaptă un amănunt mai pitoresc ca să 
înşface prada şi s-o înfulece cu lăcomie. Prea puţini binevoitori pe lumea 
asta. Şi pe cealaltă, tot atâţia. Se bucură atunci când văd pe cineva suferind, 
rănit, căzut. Le place mirosul de sânge. 

Scriitoarea Elena M. Cîmpan a putut să se bucure de recunoaşterea 
aproape unanimă a colegilor de breaslă, a criticilor şi istoricilor literari, a 
fost premiată pentru creaţia sa, a stârnit simpatii şi uneori, antipatii, aşa cum 
se întâmplă în lumea literară. Este respectată şi iubită printre scriitori pentru 
că nu a abdicat de la principiile sale. Opera ei este foarte consistentă şi 
cuprinde mai multe domenii ale literaturii: poezie, proză, eseistică, critică 
literară. Pe lângă creaţia sa, aşa cum îi stă bine unui autor consacrat, a 
stimulat şi promovat multe talente incipiente, conducându-le şi arătîndu-le 
drumul spre consacrarea proprie. Este un promotor cultural, un formator de 
opinie şi cultivator de gusturi estetice. Autoarea s-a dăruit în mai mare 
măsură decât a primit de la alți confrați. Astfel de evaluări sunt în 
detrimentul iubirii. A dărui fără să aştepţi nimic în schimb este idealul, dar, 
ca orice ideal, nu poate fi atins. De aici concluzia că nu există iubire perfectă 
în care cei doi să ofere în mod egal. 

Nu o dată, autoarea spune: “Sunt cea mai tristă femeie din lume”. 
Tristeţea, neliniştea, angoasa, anxietatea, năvălesc în rafale puternice. Şi mai 
ales, neîncrederea, suspiciunea, se insinuează precum șerpii în sân. 

Rezultatul acestui jurnal este arhetipul. Arhetipul tristeţii şi al iubirii 
pentru că aceşti doi termeni sunt aproape identici. Aaaa...mai uitam şi dorul. 
Drept bonus. Dorul care doare. Dorul care mistuie, care usucă. Apare şi 
personajul cel mai sinistru care bântuie peste tot: Moartea. Cheamă, seduce, 

ispiteşte. E lângă tine, la un pas. Şi oricât ai respinge acest sentiment, el 
revine cu o forţă distrugătoare. Ea trece prin toate ipostazele iubirii. De la 
fluturaşi în stomac, la gheară ascuţită în stomac. Ecou, himeră, nădejde, 
deznădejde. Autoarea spune: “Am vrut să te şterg din minte şi am ajuns să 
scriu despre tine”. Singura alinare, singura refulare sunt lacrimile. Din 
belşug. Cât pentru o Dunăre. “Când se termină lacrimile, se termină viaţa. 
Eu nu mai am lacrimi, nu mai am viață” — aşa scrie ea fără pic de ostoi. Şi 
dincolo de lacrimile duium, neliniştea, tristeţea, angoasa, ca nişte animale 
care stau la pândă. 

Autoarea scrie despre Moarte obsesiv, ca s-o exorcizeze dinlăuntrul 
său. E o modalitate de a o alunga, tip Emil Cioran care, în toate cărţile sale 
vorbea despre sinucidere. Unii chiar au făcut-o, citindu-i cărțile. 

Elena M. Cîmpan, însă, cochetează cu moartea. Ea zice: M-aş arunca 
în râu dacă aş şti că râul acesta mă duce spre tine. Sau: M-aş arunca în apă, 
dar apa e prea murdară, prea tulbure. Ea trebuie să fie limpede, să te cheme, 
să te adulmece, să te vezi din ea, etc. Ea invocă mereu vârsta cifrei 
repetitive. 44 de ani i se pare o vârstă tocmai bună pentru moarte. Dar nu se 
încumetă pentru că astfel ar fi nevoită să renunţe la iubire. Nu la suflet. 
Sufletul poate să piară în focul veşnic, important e să nu-şi piardă iubirea. 
“Să fie moartea o recompensă pentru viaţa tristă?” Apoi îşi culpabilizează 
iubitul: Dacă tu ai vrea, m-ai chema din gândul meu sinucigaş. Însă, tu rămâi 
indiferent la zbuciumul meu sufletesc, de aceea eşti şi vei fi vinovat. Eu cred 
că e vorba de o maladie ciudată, întâlnită la tot pasul, care se numeşte: boala 
dragostei, există şi un cântec superb, în franțuzeşte, cu acest titlu: “La 
maladie d'amour”. “Curge curge, boala dragostei, în inimile copiilor de la 
7 la 70 de ani”. Aşa spune cântecul. Râul însorit uneşte în patul său plutitor, 
şuviţele blonde, şuviteţe brune... etc. Cu toate acestea, iubirea totală a 
scriitoarei, este ca o ardere-de-tot pe altarul de jertfă. Ea spune: “Dau oricât 
dacă trebuie să jertfesc ceva. Mă dau pe mine”. O jertfă mai mare nici că se 
poate. Pe măsura iubirii. “Viaţa e şi ea o artă ca şi moartea, dar sunt arte de 
altă factură, de susținere”. Dar scriitoarea nu a ajuns încă dincolo de 
disperare, sau, vorba lui Cioran “Pe culmile disperării”. Nu încă. 

Poate dragostea să provoace în om atâtea ravagii, atâtea dezastre? 
“Un rău cosmic, un rău al lumii din mine, din tine?” 

Da, poate. Dovadă rândurile Jurnalului nefericirii. Şi peste toate 
aceste lamentaţii, “duhul prezent al poeziei”. Un duh al trăirii, al simţirii. 
Venit, “odată ca niciodată, ”. Nelipsit. Necesar. La datorie. Care o defineşte 
plenar. “Când scriu sunt eu, cea adevărată. Scrisul e oglinda mea clară”. 

Cartea este spaţiul în care poţi să te regăseşti. În care-l regăseşti pe 
autor, dar în care te vezi şi pe tine, cu ochii altuia. Te scrii cu mâna altuia. 

Este ştiut: dacă eşti gras, când vezi o persoană mai grasă decât tine, te 
bucuri în sine şi spui: ce bine că nu sunt eu cel mai gras. Când vezi unul mai 
slab, spui la fel: ce bine că-i mai slab decât mine. Când vezi unul mai 
îndrăgostit, spui: ce bine că nu sunt eu. Am întâlnit o persoană mai 
îndrăgostită decât toți îndrăgostiţii: e autoarea de faţă. Bine că nu sunt eu. O 
dragoste grea, apăsătoare, neîmpărtăşită. Suferinţa din dragoste s-ar zice că 
are ceva nobil, dar nu are. Poate ajunge pe cea mai de jos treaptă a umilinţei 
umane. Te poate impinge la crimă ori la sinucidere. Te poate târî în cele mai 
abisale adâncuri. Fără scăpare. 

Deşi e cea mai înaltă virtute creştină din cele trei, vreau să mă feresc 
de dragoste ca de diavol. Pentru că aduce un strop de bucurie într-un ocean 
de amaruri. 

E bine că autoarea nu a identificat şi nominalizat personajul, deşi el se 
întrezăreşte sub vălul mătăsos al iubirii. Chiar şi dacă nu vrei, îţi dai seama 
de identitatea personajului. După detalii. Iubitul este EL. Aşa a fost din toate 
timpurile. Fiecare femeie are câte un EL al său. Care o face să sufere enorm, 
care-i centrul vieţii sale. În afara lui, nimic nu mai contează. Ori toate se 
împalidează. El-ul autoarei este, de fapt, propriul său Eu. În EI se oglindește, 
prin El respiră. Toate le face cu El şi prin El. Şi moartea îl apare, tot prin El. 
Chemată, strigată, adusă de El. Cum să te mai poţi opri dintr-un astfel de 
vârtej al cascadei? 

Aceasta-1 cheia cărții. 

Cuvintele — substitute ale vieţii, ale trăirii efective. Sunt ele oare de 
ajuns? Pot ele suplini tot ceea ce aşteaptă un om de la alt om? Pot şi nu. 
Dovadă tristeţea şi disperarea acestui Jurnal. 

Fără îndoială că Elena M. Cîmpan este o scriitoare înzestrată cu haruri 
speciale. La ele se adaugă o erudiție copleşitoare şi o muncă titanică. Puterea 
ei analitică, intuitivă, flerul, “nasul” — lucrează excelent în domeniul criticii 
literare, al cronicilor. Ea ghiceşte talentul de departe. Aflăm şi amănunte din 
propriul laborator de creaţie. Autoarea nu se fereşte de senzualitatea 
cuvintelor. Dar niciodată nu trece în trivialitate. Totodată este o luptătoare. 
Și lupta ei este vecină cu eroismul. Autoarea ia în serios literatura şi nu-şi 
permite să fie superficială, superfluă. 

Jurnalul de faţă vine să încununeze o operă de o viaţă. “Dreptul la 
jurnal” — spune Elena Cîmpan. O operă remarcabilă, care nu se va sfârşi 
însă, pentru că scriitoarea încă nu şi-a dat adevărata măsură a talentului şi 
posibilităților sale creatoare. 


31 martie 2012 — De ziua lui Nichita, Azi 

CONSEMNĂRI 


EVENIMENT DE EXCEPŢIE: AMOS OZ LA ATENEUL ROMÂN 


Amos Oz în dialog cu Gabriel Liiceanu la Ateneul Româm. Foto: Mediafax 


Recent, am avut şansa unui regal de cultură la Ateneul Român şi 
anume, întâlnirea publicului român cu unul dintre cei mai mari scriitori ai 
lumii: Amos Oz, prozator şi eseist izraelian, expert în fanatism comparat, 
venit pentru a treia oară în ţara noastră, întâlnire mediată de Gabriel 
Liiceanu, după o conferinţă de presă susţinută de scriitor. Evenimentul a 
fost transmis astă seară, 5 martie 2012, pe TVR Cultural. 

Din 28 februarie 2012, au avut loc o serie de manifestări care l-au avut 
în centru pe acest gigant al literaturii universale. 

El a avut o întâlnire cu presa, aşa cum am menţionat, apoi una cu 
publicul larg la Ateneul Român, a primit titlul de Doctor Honoris Causa al 
Facultăţii din Bucureşti şi a participat la lansarea seriei de autor dedicată 
scrierilor sale, editate de către Humanitas. Lucrările lui Amos Oz sunt foarte 
populare printre cititorii români. La întrebarea ziariştilor, cum se face că el 
este atât de îndrăgit de publicul român, Amos Oz a răspuns: 

- În Izrael, oamenii mă citesc ca să se enerveze. Şoferii de taxi îmi 
spun să le bag minţile-n cap personajelor mele care iau mereu decizii 

greşite. Dar în România, şi de altfel peste tot în lume, oamenii mă citesc ca 
să se simtă bine”. 

După cuvântul introductiv, şi recitalul excepţional al maestrului 
violonist Alexandru Tomescu — a deschis spectacolul — pentru că de un 
spectacol autentic este vorba, — Gabriel Liiceanu. 

Românii au avut bucuria întâlnirii cu un om de elită al literelor lumii. 
Un scriitor izraelian tradus în peste 40 de ţări. 

El a fost încununat cu titlul de Doctor Honoris Cauza al Universităţii 
din Bucureşti şi Editura Humanitas i-a publicat integrala operei. 

Evenimente unice în viaţa oamenilor de cultură români. 

Cei doi oameni de cultură s-au întreţinut în faţa unei audienţe 
numeroase, în frumoasa sală de spectacole de la Ateneu. Gabriel Liiceanu a 
spus, în cuvântul introductiv despre invitatul său, după ce i-a prezentat pe 
scurt câteva date biografice şi informaţii despre operă: 

„Scrierea unui roman are anvergura unei căsnicii. Performanţa la 
care a ajuns Amos Os este: 12 romane, 6 cărţi de proză scurtă, şi multe 
volume de eseuri” — a specificat Gabriel Liiceanu. 

Le-am zărit pe Ana Blandiana, pe Oana Pellea şi pe Daniela Zecca 
Buzura, în sală, printre alți artişti, oameni de cultură prezenţi la întâlnirea cu 
acest om de excepţie. 

Întâlnirea cu Amos Os nu are nimic din încordarea şi chiar reticenţa 
întâlnirii în acelaşi spaţiu al Ateneului, cu laureata Preamiului Nobel pentru 
literatură, Herta Muller, a aceluiaşi Gabriel Liiceanu, intens comentată de 
ziarişti şi oameni de cultură în reviste şi pe site-uri. 

Aceasta fiind o întâlnire bazată pe comuniune şi bucuria cunoaşterii 
reciproce, a împărtăşirii din Cuvânt, s-a simţit căldura transmiterii ideilor şi 
confesiunilor cu care ne-a onorat Amos Oz. 

Sunt convinsă că mii şi mii de oameni au stat cu ochii larg deschişi la 
postul cultural de televiziune pentru a sorbi fiecare cuvânt al acestui mare 
om. 

„N-am scris decât despre un singur lucru: despre familie. Mai precis, 
despre familiile nefericite” — a mărturisit Amos Oz, interlocutorului său. 

Într-unul din romanele sale, e vorba despre un cuplu care se retrage la 
marginea deşertului. Ceea ce trăiesc cei doi este eşecul propriilor relaţii, 
rutina, singurătatea. 

„Singurătatea este şi mai puternică decăt familia”, a spus Amos Oz. 

Întrebare: „Ce este mai greu: singurătatea sau iadul în doi?” 

Răspunsul scriitorului: 

„Singurătatea este o problemă primordială: ne naştem singuri. Când 
singurătățile se ating, pot fi suportate mai uşor. Solitudinea este altceva. 
Este întoarcerea spatelui lumii”. 

„Nimeni nu este o insulă - dar fiecare om este o peninsulă, a afirmat 
marele scriitor. Parţial conectată cu continentul, cu societatea ”. 

Gabriel Liiceanu îl asculta cu mâinile împletite a rugăciune. 

Câteva spicuiri din excepţionalul discurs pe care l-a ținut scriitorul: 

„Familia este cea mai misterioasă instituţie din univers. Cea mai 
comică şi cea mai tragică. Cea mai absurdă, dar şi cea mai perseverentă 
instituție. Isus avea o concepţie despre Familie. Dar şi Platon avea una. 

Dacă am de ales între două opțiuni, prima fiind alăturarea la prima 
misiune spre Planeta Martie şi a doua, să asist, pe peretele unei case în 
forma unei muşte, eu aş alege musca. E mult mai interesant” - a zis el. 

„O muscă pe peretele casei unei familii”. 

În miezul convorbirii dintre cei doi, a stat şi problema fanatismului, 
problemă abordată de Amos Oz în scrierile sale, cu referire la conflictele 
dintre israelieni, palestinieni şi arabi, pe care îi consideră victime, 
deopotrivă, ale aceluiaşi tiran: Europa, care le-a călcat în picioare cultura şi 
i-a asasinat în masă într-un genocid fără precedent. 

Gabriel Liiceanu l-a citat pe Emil Cioran din „Tratat de 
descompunere”. 

„Teoria fanatismului a lui Amos Oz, a spus Gabriel Liiceanu l-a 
rănit de două ori: întâi pentru că el consideră că Europa este un tiran şi al 
doilea, că, în Europa există oameni care i-au salvat de la moarte pe evrei în 
timpul holocaustului evreiesc”. 

O întrebare şocantă: aşa cum Avraam a mediat pentru Sodoma şi 
Gomora pentru câţiva oameni drepţi, Gabriel Liiceanu l-a întrebat pe Amos 
Oz dacă nu vrea să salveze Europa, cel puţin să mijlocească pentru ea. 

Răspunsul scriitorului israelian a fost că e convins că există oameni în 
Europa demni de numele lor. 

„Port în mine o anumită ambivalenţă în legătură cu Europa. 
Ambivalenţa presupune dragoste şi ură, pace şi mânie. Problema este puţin 
mai complicată. Cele mai dure conflicte sunt între două victime ale 
aceluiaşi opresor. Doi copii ai aceluiaşi tată violent nu se iubesc, 
necesarmente. Ei se pot suspecta. Acest lucru se întâmplă între arabi şi 
izraelieni ”. 

„Dumnezeu este marele guvernator al acestei lumi dar nu este 
deasupra Legii” — a declarat Amos Oz. 

„Suntem un popor rebel. Nu ne place autoritatea” — a mai spus 
scriitorul. (...) În ţara mea sunt 8 milioane de locuitori. Asta înseamnă că 

avem 8 milioane de prim-miniştri, 8 milioane de preşedinţi, 8 milioane de 
scriitori, 8 milioane de orice. Şi fiecare crede că deţine adevărul absolut. 
Toţi urlă unii la alții şi nimeni nu ascultă pe nimeni. Doar eu îi ascult pe 
ceilalți şi din asta îmi câştig pâinea”, a explicat glumet scriitorul. „Dar îmi 
iubesc țara”, s-a repliat el. „Chiar şi atunci când nu pot s-o sufăr. Fiecare 
strigă cu toată puterea şi nimeni nu ascultă”. 

„Israel nu este o naţiune, nu este un popor, este o piaţă încinsă de 
argumente. În orice clipă există posibilitatea de a izbucni o violență în 
stradă. (...) Ne facem loc cu coatele înspre Lumină. ” 

„Iubesc Israelul chiar când nu-mi place, chiar când nu-l pot 
suporta”. 

„În privința Europei, există o ambivalenţă. Iubesc Europa, a spus 
scriitorul, dar nu pot uita că părinţii mei au fost daţi afară din Europa. Că 
ei au fost consideraţi: cosmopoliţi, paraziți etc., echichete puse în egală 
măsură de comunişti şi de nazişti. Lor acest continent le-a sfâşiat inima. Ei 
au iubit Europa, dar Europa nu i-a iubit pe ei. Și acest lucru nu se poate 
uita. Aşa că eu experimentez un sentiment amestecat, de love and hate, cu 
Europa în care evreii au fost victime şi ale nazismului, şi ale 
comunismului." 

„Un om poate fi distrus o dată, dar o carte nu poate fi distrusă pentru 
că, rămâne cel puţin un exemplar. Aş vrea să fiu o carte”. 

„Ne dăm sufletul în cărţile noastre — a spus Gabriel Liiceanu — şi 
asta nu face lumea mai bună, n-o schimbă la nivel statistic, semnificativ. 

Dar asta este o enormă iluzie. Tiranii lumii nu citesc cărți. 

O singură soluţie ar fi: educaţia. Omenirea este împărţită în două: 
urmaşii lui Cain şi urmaşii lui Abel”. Gabriel Liiceanu a susţinut că 
oamenii nu pot fi vindecaţi de fanatism pentru că îl au în genă. Întrebarea 
pentru Amos Oz este de ce mizează pe carte când forța ei este atât de mică? 

Răspunsul lui Amos Oz a fost următorul: „Nu am leac pentru 
fanatism. Dacă l-aş avea, aş lua premiul Nobel pentru medicină. Unul din 
răspunsuri ar fi simţul umorului. Un fanatic nu are simţul umorului, pentru 
că asta ar însemna să poată râde şi de el. Simţul umorului presupune 
abilitatea de a te vedea pe tine însuţi, aşa cum te văd alții. 

Celălalt antidot ar fi să ţi-l imaginezi pe celălalt. Curiozitatea 
presupune de a te pune în pielea altor oameni. Înseamnă de a putea să te 
întrebi: ce-ar fi dacă aş fi el sau ea? În această dimensiune, literatura nu 
poate face minuni. Citim o carte şi ne imaginăm în pielea personajului. 
Aceasta extinde limitele individului. După citirea cărţii, ne vom retrage din 
nou pe o peninsulă. 

Cartea ne deschide secretele altor oameni. Putem deveni cu un 
milimetru mai buni. Nu vom putea fi mântuiţi. Dar de a deveni cu un 
milimetru mai buni citindu-l pe Kafka, pe Gogol, Cehov, Shakeaspeare, pe 
Faulkner”. 

„Scrieţi cartea cea mai bună pe care puteți s-o scrieți într-un interval 
dat. Scrieţi despre lume, despre ceea ce cunoaşteţi mai bine” - sunt sfaturile 
pe care cel mai cunoscut autor izraelian îl dă scriitorilor români. 

„Chemi cartea şi ea va veni. Nu există alt prieten mai bun, vă spun 
eu” — a încheiat Amos Oz - în aplauzele furtunoase ale spectatorilor veniţi 
să-l vadă şi să-l asculte. 

A fost, cu adevărat un eveniment remarcabil, din seria acelor 
evenimente care fac cinste culturii române. 


Câteva date despre autor: 
Amos Oz 


AMOS OZ (n. 1939) este cel mai important prozator şi eseist israelian. S-a 
născut la Ierusalim, părinții săi fiind originari din Polonia şi Rusia. La 
cincisprezece ani se stabileşte în kibbutzul Hulda. După absolvirea Facultăţii 
de Filozofie a Universităţii Ebraice din Ierusalim revine în kibbutz, unde 
practică agricultura şi predă la liceul local până în 1986, când se mută cu 
familia în oraşul Arad, de pe ţărmul Mării Moarte. Primul său volum de 
povestiri, Acolo unde urlă şacalii, apare în 1965, fiind urmat de romanul 
Altundeva poate (1966). În 1967 luptă în Războiul de Şase Zile, iar în 1973 
participă la Războiul de Yom Kippur. După succesul romanului Soțul meu, 
Michael (1968), scriitorul continuă să publice cărți de ficţiune: Până la 
moarte (1971), Atinge apa, atinge vântul (1973), Dealul Sfatului Nelegiuit 
(1976), Soumchi (1978), Odihnă desăvârşită (1982; Humanitas Fiction, 
2011), Cutia neagră (1987; Humanitas Fiction, 2012), distins cu Premiul 
Femina Étranger, Să cunoşti o femeie (1989), Fima (1991), Să nu pronunţi: 
noapte (1994; Humanitas Fiction, 2010), Pantera din subterană (1995), 
Aceeaşi mare (1999), Poveste despre dragoste şi întuneric (2002; Humanitas 
Fiction, 2008, 2010, 2011), Deodată în adâncul pădurii (2005; Humanitas, 
2010), Rime despre viaţă şi moarte (2007; Humanitas Fiction, 2009, 2011), 


Scene de viață campestră (2009; Humanitas Fiction, 2011). Semnează 
volume de eseuri, cel mai important fiind Cum să lecuieşti un fanatic (2002; 
Humanitas, 2007; Humanitas Fiction, 2011). Printre numeroasele distincții 
primite de autor se numără: Premiul Păcii (Germania, 1992), Premiul Israel 
pentru Literatură (1998), Marele Premiu Ovidius (România, 2004), Premiul 
Catalonia pentru Literatură (2004), Premiul Grinzane Cavour (Italia, 2007) 
şi Premiul Heinrich Heine (Germania, 2008). | Arhiva Amos Oz de la 
Universitatea Ben-Gurion 


5 martie 2012 

FRENEZIA DANSULUI 


Se ştie că muzica şi dansul înfrăţesc oamenii. Îi apropie, îi unesc, îi 
UMANIZEAZĂ. Am văzut acest lucru recent, pe un post TV local, când a 
fost prezentat un medalion MIKIS THEODORAKIS, de către solistul de 
muzică uşoară şi realizatorul de emisiuni Teodor Munteanu. 

Am văzut cu acest prilej, cea mai formidabilă demonstraţie de 
frăpietate şi comuniune fizică şi spirituală pe care ţi-o pot oferi muzica şi 
dansul, aşa cum am spus. 

Există un filmuleţ pe You Tube care are ca subiect tocmai acest lucru. 
Într-un orăşel din Grecia, aparent liniştit, pe o stradă destul de aglomerată şi 
animată la acel ceas, cu terase şi cofetării în care concetăţenii serveau 
cafeluţe şi prăjituri ori luau prânzul, ori pur şi simplu hoinăreau fără ţintă, un 
om îmbrăcat în haine deschise, poposeşte în mijlocul străzii şi începe să 
danseze tradiționalul sirtaki. 

De bună seamă că a fost un test sau aşa ceva, pentru cei care vor să 
probeze puterile magice ale dansului. Câţiva instrumentişti la acordeon, 
tamburine şi instrumente cu coarde, îl acompaniau pe bărbatul, între două 
vârste, care dansa de unul singur în peisajul insolit al oraşului, într-o după 
amiază senină. 

A dansat el cât a dansat, sub privirile curioase ale trecătorilor, ale 
mesenilor ale unor gură-cască pe la vitrine, pentru că orăşelul era înţesat cu 
magazinuţe cu vitrine frumos amenajate. 

Primul semnal l-au dat două fete tinere care au venit în fugă şi s-au 
alăturat bărbatului, intrând în ritmul dansului, atât de cunoscut din filmul lui 
Cacoyannis, pe muzica lui Mikis Teodorakis. 

Zorba este un film realizat de cipriotul Michael Cacoyannis, după un 
roman de Nikos Kazantzakis, cu genialii actori: Alan Bates, Anthony Quinn, 
Irene Papas şi Lila Kedrova în locul Doamnei Hortense. 

Ecranizat în 1964, este cel mai vizionat film din toate timpurile şi asta 
şi datorită muzicii excepţionale care a devenit cunoscută în toată lumea. 
Mesajul acestui film este că speranţa nu trebuie să moară niciodată, chiar şi 
atunci când totul pare pierdut, putem s-o luăm de la capăt. 

Ca la un semnal magic, ca la o chemare din adâncuri sau din ceruri, 
la câteva secunde, alte şi alte persoane s-au alăturat, străduindu-se să intre în 
ritm şi dansând cu o poftă şi o frenezie nemaipomenite. În scurt timp, strada 
s-a umplut de dansatori şi, tineri, bătrâni, femei, copii, dansau cu voioşie, 
umăr lângă umăr. 

Când s-a încins hora specifică acestui dans şi coborârea genunchiului 
la anumite fraze muzicale, părea că nimeni nu mai are altă treabă. Un iureş 
nebun s-a încins în plină stradă, ocupând tot spaţiul, ba urcând şi pe 
trotuarele înguste. Un băieţel cu o tobă albastră, cu care ţinea ritmul, mi-a 
amintit de personajul Ionel al lui Caragiale. 

Momentul culminant a fost când un chelner de la o terasă a venit cu 
un maldăr de farfurii albe şi a început să danseze. Apoi, împreună cu câţiva 
bărbaţi au început să spargă sistematic farfuriile, ciocnindu-le una de cealaltă 
până au făcut un morman imens de cioburi albe. 

Cred că nu era nevoie să-l întrebi pe cel de lângă umărul tău, cine este, 
cum îl cheamă sau ce hram poartă. Erau toţi înfrăţiți prin dans, prin muzică, 
prin bucuria de a trăi şi de a se manifesta astfel, într-un moment mort al zilei 
când armosfera părea lâncezită de căldura amiezii şi de plictiseală. 

Asta mă face să mă gândesc la convenienţele, la reticenţele noastre 
atunci când e vorba să intrăm în contact cu oamenii, chiar cu cei de pe strada 
noastră. Ne împiedică ceva, nu ştiu ce, de parcă ne-ar cădea blazonul. 
Muzica, Poezia şi Dansul au această putere magică, de a te face să te lepezi 
de convenții, de politeţi care nu-şi au rost, şi de a te face să te simţi fantastic, 
chiar şi într-un oraş în care nu cunoşti pe nimeni. 

Bucuria acestor clipe de neuitat poate genera pofta de viaţă, te face să 
uiţi de necazuri, de boală, de datorii, de duşmănie. Induce pacea în suflete. 

După acest moment extraordinar, realizatorul emisiunii, Teodor 
Munteanu a oferit telespectatorilor un alt moment remarcabil, preluat de pe 
You Tube, în consens cu primul: dintr-o sală imensă de spectacol, un alt 
monstru sacru al muzicii instrumentale, Andre Rieu, a susţinut un recital pe 
aceeaşi muzică a lui Mikis Teodorakis, Sirtaki, din Zorba Grecu. 

ŞI cu acest prilej, lumea parcă intrase în transă: dansa cot la cot, picior 
la picior şi umăr la umăr în sala imensă de spectacol. A fost o frenezie 
generală, unică în felul ei şi la sfârşit, marele Andre Rieu aplauda cu arcuşul 
în trupul viorii sale magice. 

Încă o dovadă că muzica este o plămadă divină care poate modela şi 
îmblânzi sufletele noastre. 

Și Teodor Munteanu, acest artist perfect, gălăţean de origine greacă 
după mamă, cel care s-a făcut cunoscut prin melodiile de neuitat: Opa, opa, 
ta Buzuki, Triki, triki, triki, şi multe altele care ne-au încântat copilăria, 

adolescenţa şi maturitatea, iar acum, senectutea, a demonstrat, dacă mai era 
nevoie, că muzica grecească şi corifeii ei, merg direct la suflet. 

Teodor Munteanu — această „legendă a muzicii româneşti” aşa cum 
titra ziarul „Adevărul” în suplimentul său de seară, în anul 2010, atunci când 
Teddy, cum i se spune de către cei care-l îndrăgesc, împlinea 70 de ani de 
viaţă, şi 50 de ani de carieră, prin emisiunile sale de cultură muzicală, 
continuă să fie un ambasador al frumosului exprimat prin sunete şi dans. 

Redăm câteva fragmente din articolul omagial cu acest prilej, apărut 
în “Adevărul de seară”: 

“Povestea incredibilă a artistului care a cântat pentru Nixon, 
Ceauşescu şi Gheorghiu-Dej” 


În cei 50 de ani de carieră a cântat pentru milioane de spectatori. 
Vocea sa de excepţie a încântat personalităţi precum Richard Nixon, dar şi 
lideri comunişti ca Gheorghiu Dej şi Nicolae Ceauşescu. Teodor Munteanu 
şi-a dedicat întreaga viaţă muzicii. A cochetat cu muzica încă de mic copil, 
iar la 17 ani cânta deja în spectacole. 

Talentul l-a moştenit de la mama sa, care era grecoaică: „Mama cânta ca o 
privighetoare. Am fost crescut printre greci, de aici şi slăbiciunea mea pentru 
muzica lor. Am cel puţin o sută de melodii greceşti imprimate pe CD-uri", 
ne-a mărturisit artistul gălăţean. 

50 de ani de scenă 

Anul acesta, la aniversarea a 50 de ani de carieră şi 70 de viaţă, autorităţile l- 
au sărbătorit aşa cum se cuvine, la Teatrul Muzical „Nae Leonard". „Sala a 
fost arhiplină. Lumea a stat în picioare şi m-a ascultat cu sufletul la gură. 
Am cântat ca în tinereţe. Au fost alături de mine mari artişti ai scenei 
româneşti precum: Nicolae Niţescu, Lucky Marinescu şi Gabriel 
Dorobanţu", povesteşte Teodor Munteanu. 

După 50 de ani de carieră, este foarte bucuros când vede că a lăsat ceva în 
urmă. „Nu pot să vă descriu sentimentul pe care îl am atunci când mă opresc 
foarte mulţi oameni pe stradă şi vor să stea de vorbă cu mine", spune Teodor 
Munteanu. 

De-a lungul carierei a cântat în multe turnee, atât în ţară cât şi în străinătate. 
Glasul său l-a încântat pe Richard Nixon când a venit în România, la 
invitaţia lui Nicolae Ceauşescu. „Atunci am fost invitat să cânt la Calul 
Bălan, la Neptun, în Constanţa. Nixon şi Ceauşescu s-au ridicat în picioare şi 
au aplaudat. 

După ce am terminat, a venit la mine în pas alergător un general de armată. 
Mi-a fost teamă că am făcut o gafă. M-a oprit şi mi-a zis: « În numele 
tovarăşului Nicolae Ceauşescu, vă mulţumesc pentru prestaţia din această 

seară. Va rămâne o seară de neuitat»", povesteşte Teodor Munteanu. 

A cântat în nenumărate rânduri pentru Ceauşescu şi Gheorghiu Dej. „Lui 
Nicolae Ceauşescu îi plăceau melodii compuse de români dintre cele două 
războaie mondiale. Era topit după ele. Ştia toate textele. Dacă cineva greşea, 
îl corecta. Din repertoriul meu i-a plăcut «Frumoasa mea cu ochii verzi», 
spune artistul. 

Gheorghiu Dej, impresionat 

Pe Gheorghiu Dej l-a cunoscut la vârsta de 20 de ani, pe vremea când era 
militar în termen şi a fost chemat să cânte la Ziua Marinei, la Sala 
Sporturilor din Constanţa. „Am cântat un cântec scris de Aurel Manolache - 
«Eu sunt Ghiţă, moldoveanuly. Într-o sală de 10.000 de oameni, Gheorgiu 
Dej a fost primul care m-a aplaudat. A venit la mine, m-a pupat şi mi-a 
propus să mă înfiinţeze. Mi-a zis când mă hotăresc să îi dau telefon", 
povesteşte Teodor Munteanu”. 


În chip fericit, mă număr şi eu printre spectatorii care au luat parte la 
aniversarea acestui mare artist concitadin. În prezent, Teddy Munteanu, după 
40 de ani de Teatru Muzical Nae Leonard, este maestru de canto la Centrul 
Cultural “Dunărea de Jos” şi are două clase, una de muzică uşoară şi alta de 
muzică populară, lăudându-se cu elevi de la 8 la 60 de ani. 

E bine să vorbim despre artişti, despre scriitori sau muzicieni, câtă 
vreme mai sunt printre noi. 

În rest, cei cu sufletul curat şi iluminat de Duh, să adauge sau să 
elimine, ceea ce li se pare de prisos. 


6 martie 2012 

PAŞI PRIN MISTERIOASA GRĂDINĂ A CUVÂNTULUI 


Valentina Becart, „undeva, un poet”, (poeme alese), Colecţia 
LITERATURĂ CONTEMPORANĂ, Editura ARHIP ART, SIBIU, 
2010, 


E posibil oare ca gândurile să ţi se întrupeze, exact cum le-ai 
zămislit în minte? Se vede că da. Poetul poate da mărturie. El este un 
artizan de gânduri sculptate în lacrimă, răstignite pe pagina 
imaculată pentru un timp mai prielnic, aşa cum ar fi spus marele Emil 
Botta. 

Un câmp alb (posibil nins), plin cu semne hieratice, pe care 
doar cei aleşi vor şti să le descifreze. Să citeşti în steluțele de omăt, nu 
e prea lesne. Cheia o poate dobândi doar un suflet imaculat. Prin 
acest volum, suntem invitați pe câmpia neîntinată, un fel de grădină a 
Raiului, unde poamele ninse stau gata să cadă. Doar să întinzi mâna, 
adică să-ți arunci privirile. Totul e gratuit. 

Fructele-poeme din volumul de față, parfumate şi zemoase, 
stau gata să cadă în căuşii noştri pentru a le gusta şi a ne întrema ca 
după o lungă boală. Pentru că, s-a dovedit, poezia are acest rol 
taumaturgic. Ea poate nutri, potoli setea şi tămădui sufletele, pentru 
că este  plămădită din substanță divină. Adică din „acel ceva 
plăpând, înaripat şi sacru” (după Platon). 

Poemele sunt produsul eului liric străfulgerat de darurile 
Duhului. În ele sunt amestecate ca-n alambicul magicianului, 
ingredientele care pot fabrica aurul sufletesc: candoare, frumusețe 
lăuntrică, gingăşie, putere de sacrificiu. Şi nu în ultimul rând, iubire. 

Toată gama de stări afective se regăseşte în aceste poeme: 
tristețea, melancolia, spaima, ardoarea, un dor fără sațiu, voluptatea, 
solitudinea, patosul, lirismul, patima, bucuria, capriciul, provocarea, 
căutarea, nemulțumirea, dăruirea totală. Sub forme şi expresii 
originale, într-un stil elevat, concis, format, nuanţat, în funcție de 
propriile trăiri şi precepte. 

Visele  Valentinei Becart sunt împărtăşite, după propria 
mărturisire. De ce nu ar fi şi cuvintele? Dar, ca să-ți împărtăşeşti 
monadele sufleteşti, trebuie să găseşti suflete pe măsură. Căutarea 
înseamnă cunoaştere, inițiere. 

Pentru Valentina Becart, a face poezie înseamnă „a da glas şi 
formă pasiunii”. 

Valentina Becart şi-a pus o amprentă puternică pe lirica sa şi, ca 
să nu existe confuzii, le-a grupat pe cicluri, numite „poeme 
becartiene”. Puţini poeți reuşesc să facă din propriile creaţii, poeme 
de referință, atât prin originalitate, cât şi prin identificare cu ele. Nu 
orice autor poate scrie aşa: „sufletul mi-a sângerat / sub lama / gândului 
acuzator...” (Dăltuit). 

Dominanta poemelor becartiene este filosofia vieții luată aşa 
cum este, „fără să mă tem / de ochiul impasibil ce veghează. ..(Dăltuit). 

În virtutea acestei filozofii personale, poeta se întreabă, nu fără 
oarecare temeri: „eu cum s-adăpostesc / iubirea / în cuiburi / printre 
vulturi?” (La căpătâiul nopții). 

Poeta stă la cină cu zeii în chip familiar, le oferă cozonac şi o 
batistă cu lacrimi, îi întreabă ce mai e pe acasă. Această intimitate 
însă, nu e de natură să-i confere siguranța mântuirii, se pare că alta ar 
trebui să fie abordarea contextului, şansa e deja pierdută. Cu toate 
acestea, poeta continuă să-i îmbie la cină. 

Versurile becartiene sunt scurte fragmente de viață, cioburi de 
vitraliu pe care poeta, încearcă să le adune în poală şi, cu grijă le 
realcătuieşte, desigur, nu aşa cum au fost, ci mai degrabă, cum ar 
putea fi în viziunea sa creativă. Este un alt fel de restaurare a sinelui, 
de recompunere din fragmente a unui tablou, cu toate detaliile lui. 

Chiar şi într-un poem de dragoste, poeta nu e ocolită de 
„tulburate gânduri”, de iluzii, de umbre care i se ivesc pe față, de un 
chip străin care până nu demult îi zâmbea luminos, de lacrimi 
ascunse şi suspine dureroase şi de un trist ecou care o trezeşte din 

somnul amăgitor. O tristețe de început de lume se prefigurează la 
orizont. Oare va fi depăşită prin cuvântul care poate fi atoatefăcător? 
Desigur, poeta tinde spre „frumusețea întregirii”, spre perfecțiunea 
cercului care poate fi greu de atins. 

Unele poeme abordează un ton elegiac, în sintonie cu starea 
nostalgică a poetei (Ce trist viorile cântau) - şi aici nu putem scăpa 
de unele locuri comune: „țărmul cald al fericirii”; urma paşilor, iluzii 
deşarte, inima rănită, o lacrimă a iubirii; țărm pustiu ş.a. specifice 
elegiei. La fel şi în poemul „Cerurile toate...tac”: ... s-a nserat ... / şi 
focuri ard mocnind / pe vatra unui gând / şi depărtările / se-aud jelind / şi 
cerurile toate /tac ... // ... şi doar amurguri / îmbracă tăcerile / în culoare / 
şi simt / cum se revarsă-n mine / o mare ... / de neliniști, trădări ascunse, / 
şi pe chipu-mi / un zâmbet rănit / înfloreşte - / ca un vis fără aripi ...” 

Şi totuşi, vindecarea de sine se află: „în verbele / a crede, a iubi, a 
fe /afi...” 

Hyperion-iana „sete de repaos” apare în poemul „Din nou să fiu 
repaos” în care poeta îi cere Stăpânului a Toate: „ascunde-mă - de mine - / 
ascunde-mă ... // ... sunt pradă vrerii tale / îndură-te - / şi redă-mă / liniştii 
din Haos ... / din nou / să fiu - repaos - / repaos ...” — şi aici, filiaţiunea 
eminesciană este evidentă. 

Aşa cum am mai menționat, fiecare poem este un fragment de 
istorie, o poveste nescrisă, care îşi cere dreptul la existență şi la 
amintire. 

Valentina Becart este mai curând o poetă selenară decât solară. 
Ea se simte în elementul ei noaptea, chiar şi când „Colţii albi ai 
zilei” o smulg nemilos din visare, în urma lor rămânând flori sângerii 
răsărite în locul unde aceşti colți i se împlântaseră, destrămând toate 
visele. 

Nu se poate spune, totuşi că autoarea nu iubeşte primăvara, 
sărbătoarea, când, cu brațele pline de muguri şi cu inima visătoare 
legănată de-o frunză tânără, viseară nepăsătoare la zboruri albe (Cu 
brațele pline de muguri). Este o poezie plină de avânt juvenil care 
îmbie la dragoste, la rod, la un „poem în devenire”. 

Poveri, biciuriri de gânduri, tăceri ce scapără întrebări, furtuni iscate 
„din nepăsarea clipei”, ochii răniţi „de fulgere străine”, toate acestea îşi pun 
amprenta pe suflete (Cum plânge cerul în noroi). 

În aceste circumstanţe, până şi cuvântul e înstrăinat, şi lumina e 
smerită şi, în liniştea severă a dimineţii, vine ora sentinței (Cuvinte 
învechite). 

Există şi poeme de dragoste de o frumusețe negrăită, cum ar fi: 
În sângele-mi albastru... sevele pământului s-au cuibărit... în care 
poeta îşi simte sufletul: „ca o câmpie / cu grâne ce s-au pârguit...” 

Poeta se poate mândri cu faptul că a avut îndrăzneala „de a privi 
timpul în ochi” — şi asta dintr-o primă încercare, ceea ce nu e uşor. Condiţia? 
Cel temerar trebuie să aibă retina „incă nepătată ”. Şi se vede că Valentina 
Becart a avut-o. De atunci, se întreabă neîncetat: De ce doar...0 singură 
veşnicie?! 

Faptul că ea repetă obsesiv ultimul vers în multe din poemele sale, 
este justificat de dorinţa de a sublinia şi de a da înţeles ideii principale. E ca 
un ultim cuvânt, cu forţă testamentară, ori sub semnul unui legământ. 

Înţelesul de pierdere, chemarea, jindul, aşteptarea, neîmplinirea, şi, de 
cele mai multe ori, dezamăgirea, sunt principalele simţăminte cu care se 
confruntă poeta, chiar şi atunci când lucrurile par să meargă în sens pozitiv. 
Dar rămâne ceva, ca o durere surdă ori numai amorțită care, uneori poate lua 
o formă acută, ceea ce nu poate genera decât nelinişte, angoasă, teamă. E 
mai curând tonul elegiac împrumutat fiecărui text, ceea ce dă o notă 
dominant bacoviană. Chiar şi bucuria este tristă, fericirea temătoare, 
împlinirea — ciuntită de nelinişte, ca într-o toamnă în care, frunzele în agonie 
prevestesc boala şi sfârşitul. 

Iată un exemplu edificator: chiar şi „În anotimpul flăcărilor” — cerul 
este — „suflet bolnav —/ în tăcere s-a stins / şi stelele s-au topit / şi ca o lavă 
fierbinte / pe pământ ... s-au prelins ... // şi-n haosul de necuprins / 
demonice umbre / imperiul şi-au întins / şi doar luna nebuna / cuprinsă de 
zbucium / dansa / întruna / întruna ...” 

E o luptă continuă pentru că se nasc în acelaşi timp: „iubirea / dar şi 
minciuna / ura / şi trădarea / şi visul — orbit de spaimă — / sub lacăte s-a 
zăvorât” (În anotimpul flăcărilor). 

Ca orice artist, Valentina Becart are o menire: „cioplesc cuvinte / din 
trupul gândului /... // (...) cioplesc cuvinte / privind de-a lungul Zării / urma 
de sânge / ce gândul îmi frânge / şi trupul flacără — / încet, încet îmi stinge, / 
îmi stinge ... (Cioplesc cuvinte)”. 

De ce se simte amenințată poeta? 

Neantul o ademeneşte, „cum un ochi străin / ca o fiară a nopții / dintr-un 
colț sticlos ... mă pândea-”, destinul o arată cu degetul, retina e 
pătatăde sânge, ea însăşi se vede târâtă fără milă în groapa cu lei. 

Asemenea viziuni terifiante sunt de natură să sperie, până şi 
sufletele cele mai puternice. 

Ca orice poet care se respectă, Valentina Becart se plimbă 
nestingherită prin Labirintul singurătăţii... Singurătatea îi prieşte, 
este aliata poeților. Acolo, în labirintul singurătăţii poți săpa fîntâni 
„Spre a găsi izvorul / celei mai pure / creații ...” 

Multă sensibilitate şi candoare regăsim în poemele becartiene 
şi, dincolo de tonul nostalgic, o undă uşoară de speranță care dă 
culoare şi spirit, atât creatoarei, cât şi beneficiarilor acestor avuții 
sufleteşti. Dar şi un „abis bântuit ... de-ntunecate căutări ...” şi 
„cântecul nedesluşit /al pustiului ...” 

Tâlcul, înțelesul pe care-l oferă autoarea unor probleme 
fundamentale care frământă omul, este de sorginte filosofică şi 
vizează aspecte esenţiale ale existenței: naşterea, viața, moartea, 
iubirea, gândirea, acțiunea, spiritualitatea. Poetul este văzut „ca un 
vârtej de lumină / orbitoare” ridicat din nisipuri care vorbeşte lumii 
despre „setea/ celor rătăciți în deşert”. Glasul poetului este „ca un țipăt 
de vultur” (M-am ridicat... din oboseala pietrei). 

Procesul creaţiei, scrisul în sine înseamnă pentru Valentina 
Becart, o „dulce şi amară vină”, o povară pe care ea, ca un umil serv, 
are datoria de a o purta. 

Şi mai elocvent este un alt poem în care autoarea îşi închipuie 
că se va arunca în moarte „ca-ntr-un abis de împlinire / chemarea 
adâncului / va fi pentru mine / nădejdea-n vindecare / şi-mbrățişarea — cu 
liniştea divină”. 

Întreagă sfera afectivă a poetei se concentrează liric în sintagme 
dinamice, care marchează un drum inițiatic prin toate trăirile pe care 
le poate atinge un cuplu: dragoste, afectivitate, inocenţă, ardoare, 
indiferență, singurătate, viclenie, înstrăinare, dor, patimă nebună, 
căutare, chemări, tăceri, minciuni, mergând până la ură. Natura este 
în sintonie cu sentimentele celor doi, când capricioasă, când liniştită 
şi calmă precum unda lacului presărat cu nuferi... 

Valentina Becart nu poate fi încadrată în vreo şcoală sau o 
generație, aşa cum îşi revendică majoritatea poeților contemporani. 
Ea îşi urmează drumul singular, oarecum stingher printre atâtea 
condeie care-şi expun cu dezinvoltură şi chiar insolenţă, trăirile. 
Valentina Becart este mai degrabă o timidă, ascunsă de văluri care 

lasă privirii doar un colțişor de realitate. Un soi de pudoare ce foarte 
rar îşi găseşte astăzi căutare, când despuierea, nu numai de veşminte, 
dar şi de barierele de limbaj, este la modă şi când, din lipsă de 
inspirație sau pur şi simplu exhibiționism, autorii introduc în texte 
trivialități şi picanterii, cu mult peste bunul simţ, rezultând un soi de 
manelism liricoid, impregnat de kitsch şi orori lingvistice. Printre 
toate acestea, poezia Valentinei Becart, este de o candoare pur şi 
simplu înduioşătoare, aproape singulară în peisaj, deşi ea declară 
aproape solemn: „Nu vreau / să ridic din cuvinte / ... altare păgâne / unde 
lacrima încătuşată / va fi un pumnal / strecurat în provocarea căutărilor / 
sterile ...” (Nu mă arunca... în vâltoarea poemelor). 

Poezia Valentinei Becart nu se strigă, nu se declamă, nu se 
pretează scenei. E aproape un joc de pantomimă, un strigăt mut 
pentru o ureche sensibilă dispusă a lua aminte la frământările, 
neliniştile, mişcările aproape imperceptibile, vălurite,  avânturile 
lirice ale unei autoare plină de sensibilitate, spontaneitate, 
originalitate şi bun simț. Este ceea ce se găseşte atât de rar în 
timpurile actuale, dar e cu atât mai prețios. 

Conştientă de menirea ei, autoarea surprinde înlăuntrul ei 
miracolul rodirii, rod curat, „rod fără de păcat”, al maternității fizice: 
„++. 0! „Doamne! / ce minune! / nu, nu-i visare ... / port în mine semnul / 
mlădiței viitoare”. (Port în mine semnul...) 

Valentina Becart cultivă pastelul alb, în formă liberă, cu imagini 
proaspete şi pline de seva copacilor şi mustul pământului. O poezie 
senzuală, pământeană, parfumată, mângâietoare până la beție şi 
totodată, o poezie mirifică, în care chemările celeste se aud din 
piepturi de îngeri. Miracol de gând înflorit în lumină „ce va culege cu 
răbdare/ rodul atâtor mirări / şi-atâtor întrebări / în fața mirajului de 
netăgăduit / de a fi om ... /a fi om!” 

Unele poeme sunt de o candoare dezarmantă, adolescentină 
care trădează sufletul sensibil al poetei. 

De fapt, toate episoadele lirice din carte nu sunt decât jocuri în 
joi sau jocuri de doi, cu tot ce decurge din acestea. 

Deseori, inevitabil, poeta trăieşte cu intensitate „spaimele orelor” 
în care „totul devine difuz, / totul se pierde în unghere întunecate unde — 
teama se ghemuieşte / asemenea şerpilor cu limbi otrăvite / ce pândesc 

/fascicolul luminos / al gândului / gând ... ce va deveni victimă / a pasului 
necalculat ...” 

De altfel, poeta se defineşte ca un „suflet singuratic — / printre 
poemele mele nescrise ... (Țăndări de lumină...) 

Și poate că-n poezia: Amurg grăbit...o recunoaştem pe Valentina 
Becart aşa cum este: „Și trupul mi-am înfăşurat / în aşteptări / în frunze 
moarte / şi fluturi obosiţi / de zboruri / şi m-am rugat... // Şi cerul l-am adus 
aproape / ţinându-l strâns / sub pleoape / şi sufletul supus s-a arcuit / ca un 
vis pe-o ramură / albastră / ce-o va purta un porumbel / spre Lumea Nouă... 
// Şi-n braţe am adunat / iubiri pierdute / şi flori liliachii ne-dăruite/ şi 
zbaterea cuvintelor / ce n-au putut să ardă / la vreme de ploi, / de vânturi... 
Și-am aşteptat în cărare / să vii — amurg grăbit / eliberându-mă / cu ultima 
suflare / de ruga stinsă / şi amintirea unui vis ce-a rătăcit / cătând / 
culoarea împăcării, / împăcării... (din ciclul poeme becartiene) ”. 

O feminitate care-şi reprimă chemările în numele preceptelor, în 
refulări şi inhibiţii de moment, dar care izbucnește aidoma unei flăcări din 
rugul mocnind, aceasta este poeta de față care şi-a adunat în safe-ul inimii 
toate trăirile, pe care le aşează sub ochii fals pudibonzi ai audienței 
înşelătoare şi gureşă. Ce ar mai fi de spus în privinţa temeiului artei care nu 
poate fi decât un temei de rămânere, ori unul de nemurire? 

Cu sentimentul rostului împlinit, chiar cu jertfa maximă, poeta 
Valentina Becart şi-a aşternut cărţile pe faţă şi acum aşteaptă, cu sufletul de 
zăpadă, ca ochiul de Argus să-i ţintească dintr-o mişcare abilă, inima 
ascunsă în cuvinte. 

Va fi greu, va fi uşor? Depinde doar de bunăvoința şi disponibilitatea 
fiecăruia. 

În privinţa poetei, ce a avut de spus, a spus, cu prisosinţă. Este darul ei 
pentru cei mulți şi necunoscuţi. Şi poate nu va trece neobservat, şi-şi va găsi 
ecoul în câteva suflete. Fie şi-atât ca să justifice demersul poetic al unei 
jertfitoare de sine. 


1 Martie 2012 

ETERNIZÂND SECUNDA PRIN CUVINTE 


VIOREL MARTIN, Memoria clipei, Editura Semne, Bucureşti, 
2012 


Are clipa memorie? Poate fi ea eternizată? Putem fixa capetele clipei 
şi să le atârnăm pe un suport, de unde să poată fi privită? Sintagma din titlu 
este foarte îndrăzneață şi autorul doreşte să exprime, prin prozele din acest 
volum, că secundele pot avea memorie şi chiar miez şi ele pot fi tezaurizate 
în sipetul inimii fiecăruia. 

Prozele de față fac parte din subspecia amintiri evocatoare, cu tentă 
memorialistică, relatări ale unor întâmplări reale cărora autorul, le dă o 
semnificaţie, o nuanţă şi un temei, în primul rând în biografia proprie, apoi 
capătă o valoare documentară în raport cu evenimentele pe care le relatează. 

Prozele nu respectă nici o construcție, personajele sunt puţin 
conturate, iar în loc de deznodământ, autorul recurge la o parabolă, intriga 
nu e dezvoltată suficient, conform canoanelor povestirii ori nuvelei. În 
schimb Viorel Martin surprinde aspecte din istorie care l-au impresionat şi 
au devenit repere pentru dezvoltarea ulterioară a autorului. Fragmente, 
bucăţi, flash-back-uri, iluminând un caracter, o situaţie dată într-un moment 
anume. S-ar spune că Viorel Martin scrie pentru urmaşi şi pentru urmaşii 
urmaşilor, aşa, ca să afle şi ei cum a fost, la fel cum părinţii şi bunicii i-au 
relatat unele evenimente din timpul războiului la care au fost nevoiţi să 
participe. Unele texte au la sfârşit un anume tâlc care poate fi descifrat, ori 
poate rămâne abscons, dând posibilitatea cititorului să decidă asupra 
deznodământului. Din acest punct de vedere, textele se înscriu în linia 
prozelor moderne care nu mai au nevoie de acțiune, personaje, intrigă, final. 

Ceea ce e realizat aproape impecabil, sunt dialogurile şi uneori, 
monologurile interioare ale personajelor, oglindind trăsături de caracter, 
tipologii, personaje emblematice. 

Autorul de față are vocaţia autenticului. El evocă personaje şi 
întâmplări din viaţa lui şi a celor apropiaţi, cu naturaleţea şi iscusinţa unui 
scriitor realist contemporan. Momente cruciale ale istoriei care au marcat 
existenţa tinerilor, dar şi a vârstnicilor, sunt zugrăvite cu fideliate şi acribie. 
Personajul principal din prima proză, intitulată „Un nou început”, în care 
ghicim vocea auctorială, este marcat de freamătul şi vâltoarea care au 
cuprins națiunea în acel sfârşit de decembrie care au dus la schimbarea 
regimului comunist. Autorul aduce în scenă personaje reale din lumea 
scriitoricească, surprinse în ipostaze variate, dar cu toţii aflaţi sub teroarea 
regimului care avea în curând să fie răsturnat. Cu toate acestea, frica de 
consecinţe îi împiedica să ia atitudine fermă împotriva conducerii. Lipsa de 
libertate a cuvântului, a expresiei, îi determină să stea în espectativă. În 
acest peisaj, Alexandru, aspirant la gloria literară, nu ezită să-şi exprime 
dorinţa de libertate, la apariția grupului de manifestanți de la Timişoara. Ca 
într-o peliculă, se succedă cu repeziciune, episoade din momentul culminant 
al căderii regimului Ceauşeşcu din Piaţă. 

Ceasul schimbării sosise. 

Acum, după mai bine de două decenii de la mişcarea radicală din 
decembrie 1989, faptele se cunosc, ca şi motivațiile lor. S-au scris reportaje, 
s-au făcut filme, emisiuni. Cu toate acestea, au mai rămas multe lucruri 
necunoscute, ori insuficient analizate, şi poate aşa vor rămâne. Orice 
mărturie este demnă de luat în considerare. 

Nu trebuie să faci fapte grozave ca să devii erou. Şi faptele mici 
contează. Un singur pas, o vorbă, o privire, o atitudine care să te definească, 
şi care să dea sens existenţei tale. Alexandru, într-un avânt tineresc trece 
gardul care-i separa pe manifestanți de forțele de ordine şi se alătură 
grupului de revoluționari de la Timişoara, ameninţaţi de armată şi de 
scutieri. Un simplu gest care l-ar fi putut costa poziţia socială, serviciul, ori 
chiar viaţa. Gestul lui avea să fie urmat de sute de participanţi la mitingul 
din 21 decembrie al lui Ceauşescu. Un pas hotărâtor care avea să declanşeze 
un mecanism ce nu va putea fi oprit până la căderea regimului. 

Următoarea proză, intitulată “Bogdaproste, maică!” — continuă 
acceaşi acţiune din momentele cheie ale mişcării populare din decembrie. 
Mişcarea revoluţionară luase amploare, cât timp Alexandru fusese acasă. 
Reîntors în faţa Universităţii a văzut trei transportoare blindate cu ţevile 
tunurilor îndreptate către Romană. 

Şi din dreptul cofetăriei Scala se vedeau trei blindate cu tunurile 
îndreptate spre Universitate. Mulțimea mişuna haotic prin mijlocul străzii. 

Tinerii scandau “Li-ber-ta-te! Li-ber-ta-te! Jos Cea-u-şes-cu! Jos 
Cea-u-şes-cul, Ti-mi-şoa-ra! Ti-mi-şoa-ra!” 

Descrierea pe viu a evenimentelor fierbinți din acele zile istorice, este 
pentru Viorel Martin un bun prilej de aducere aminte şi de reînviere a 
emoției care-l cuprinsese atunci. Această stare are puterea de a electriza şi 
cititorul. 

Momentul culminant a fost când maşinile miliției au intrat de-a 
dreptul în revoluționari. 

Gestul unui tânăr care s-a agăţat de parbrizul maşinii miliției şi a fost 
călcat, a fost copleşitor pentru personajul Alexandru care îi acordă tânărului 
primul ajutor. 

El nu mai ţine cont că gloaneţele îi şfichiuiesc pe lângă urechi, ci îşi 
urmează conştiinţa. 

Printr-o întorsătură dibace de condei, la finalul prozei, autorul ne face 
să înţelegem că Alexandru, tânăr revoluţionar, cu familie şi două fetițe 
acasă, n-a stat pe gânduri şi a mers să lupte la Universitate. După trecerea 
anilor, când şi când o bătrânică îşi mai aduce aminte şi aprinde o luminare în 
zona zero, în punctul de foc de unde a pornit revoluţia, şi mai dă un covrig 
de pomană, pentru sufletul tinerilor care au murit. Și Alexandru se numără 
printre ei şi, privind de undeva, de sus, îi spune măicuţei: “Bogdaproste, 
maică, bogdaproste!” 

Toate acestea explică, nu doar inutilitatea gestului suprem cu care 
tinerii au înţeles să-şi apere libertatea, dar şi faptul — de neiertat — că oamenii 
au început să uite până şi motivele care i-au împins în acel fierbinte 
decembrie de sfârşit de secol, să iasă în stradă, să lupte pentru răsturnarea 
dictatorului şi a regimului său de teroare. 

Îngăduindu-ne o comparaţie cu situaţia actuală a României după 22 de 
ani, nu putem să nu găsim similitudini. Înrăutăţirea traiului, biruri peste 
biruri, desconsiderarea de către înalții guvernanţi a populaţiei, i-au scos din 
nou în stradă pe români. De data aceasta nu se mai scandează: “Libertate!” 
ci “Demnitate!” 

Cea de a treia proză, “Vrăjitoarele”, continuă evenimentele din 
celelalte două. Viorel, şef de atelier la un institute hotărăşte să meargă în 
coloană cu oamenii din atelier în Piaţa din faţa Intercontinentalului. 
Atmosfera este incendiară. Se scandează “Libertate!” “Timişoara”. Autorul 
descrie atmosfera, numind tancurile din faţa Universităţii, “Vrăjitoarele”. 

În cea de a patra proză, “Tălăngile” registrul este altul, dar nu foarte 
diferit. Cadrul este un câmp de luptă. Personajele sunt altele. 

Se pare că prozele evocatoare, cu înveliş memorialistic, îl prind cel 
mai bine pe Viorel Martin. Aceasta este probabil, o relatare de-a strămoşului 
autorului, din timpul războiului, care a căpătat aspect de povestire, sub pana 
iscusită a scriitorului. 

Nicolae şi Ghera Bojincă, aflaţi în tranşee, fac cu rândul de cart în 
condiții inumane, pe o vreme câinoasă, atenţi la mişcările ruşilor care vin 
noaptea să-i decimeze în tranşee. 

Atmosfera e la fel de apăsătoare şi aduce cu aceea din volumul II al 
romanului lui Camil Petrescu “Ultima noapte de dragoste, întâia noapte de 
război” — în care Ştefan Gheorghidiu se află în tranşeu, în frig şi noroi, iar 
unul dintre combatanți strigă: 

“Ne-a acoperit pământul lui Dumnezeu”, frază strigată stereotip, ca un 
fel de blestem. Similitudinea este evidentă: “Nicu se uită în zare, la cerul 
vinețiu, cu valuri negre de nori turbaţi, care de două săptămâni nu 
conteneau să reverse peste iadul de aici o ploaie leşioasă, rece şi spurcată, 
care îţi pătrundea până în suflet. Se uită la stepa populată numai cu ierburi 
înalte, un fel de mărăcini care pe la noi cresc numai pe marginea ogaşelor, 
o iarbă parşivă, foşnitoare şi amăgitoare, din care venea moartea ». 

În acelaşi timp, zeci de amintiri de acasă inundă minţile soldaţilor şi 
dorul devine de nesuportat. Astfel, acţiunea se desfăşoară pe două planuri : 
planul real, cel de război şi planul imaginar, constituit din amintirile şi visele 
personajului principal. 

Firea glumeaţă a românului face însă, din orice, un motiv de veselie, 
astfel că un soldat povesteşte cum vitelor, la ţară, li se atârnă de gât o 
talangă, ca să fie găsite în caz că se pierd prin pădure. El vine cu propunerea 
să atârne de gâtul duşmanilor câte o talangă, pentru ca românii să fie 
avertizaţi când aceştia vin să-i ucidă. 

Și cum românul este inventiv, ei fac rost de tălăngi şi de clopoței pe 
care-i atârnă de sârma ghimpată ca să le dea de veste de sosirea dușmanului. 
Priveliştea din tranşeu şi de pe câmpul de luptă suscită în mintea 
personajului principal, Nicolae, comparații cu nopţile înstelate de pe culmea 
Musculeştilor, “când cerul părea ca de sticlă şi puteai desena din stele toate 
animalele şi păsările şi toate zânele din poveşti. Aici numai stepă şi ploaie, 
ploaie şi stepă. » 

Clopoţeii şi tălăngile îşi dovedesc utilitatea şi, anunţaţi din timp, 
soldaţii români au timp şi posibilitatea să riposteze la atacurile ruşilor. După 
acest atac care a fost respins de români, compania avea să mărşăluiască zece 
kilometri prin stepa pustie şi cu bocancii mustind de apă. Ca în “Marşul 
alb” al scriitorului Pop Simion. 

Și următoarea proză, “Țucu-ţi gura ta!” are aceeaşi tematică istorică 
şi aceleaşi personaje. Într-o încleştare continuă, combatanții îşi desfăşoară 
efectivele, fără să stea să-şi numere morţii. Şi de data aceasta, personajul 
numit Nicolae, care se presupune a fi o rudă de-a autorului, scapă din 
încleştarea moţii în preajma unei pădurici unde se aflau tranşeele. 

“Minune! La poalele dealului începu să se zărească păduricea. O 
cunoştea bine. Acolo stătuse două săptămâni pe poziție. Acolo aveau 
tranşee. Acolo erau la adăpost. La marginea pădurii aşteptau ai noştri cu 
câteva salvări nemţeşti să ia răniții. Nicolae trecuse de inima focului. Acum 
alerga mai uşor, la vale ». 

Nicolae îşi dovedeşte cu acest prilej spiritul de eroism, de camaraderie 
şi sacrificiu şi, deşi scăpat de tirurile de artilerie duşmane, aleargă înapoi să-l 
ajute pe Ghera Bojincă, un camarad, « bănățean cumsecade » - care se afla 
într-un tranşeu, cu picioarele retezate. Scena e deosebit de dură. 

Scene şi imagini cutremurătoare ne duc iarăşi pe cîmpul de luptă, 
printre trupuri sfârtecate, obuze, branduri, tancuri, soldaţi alergând bezmetic 
şi mult sânge. Un adevărat infern. 

Invocaţia care dă titlul prozei este din gura acestui personaj rănit, care 
spune : 

« — Țucu-ţi gura ta Martine, nu mă lăsa ! Nu mă lăsa cu ăştia! Vino 
şi tu cu mine! Nu mă lăsa! » Raportarea permanentă la reperele dragi din 
copilărie şi adolescenţă, dă o nuanţă de dramatism şi mai profundă, acelor 
realităţi de război care s-au întâmplat cu zeci de ani în urmă. 

Următoarea povestire, intitulată « Pluta» - are drept cadru de 
desfăşurare aceeaşi vale a Gilortului într-un timp nedefinit, dar e limpede că 
se înscrie în aceleaşi amintiri evocatoare legate de familia autorului. Peste 
meleagul Musculeştilor, boierul a pus drept hotar o plută (un plop — după 
explicaţiile autorului). Acest hotar devine pretextul povestirii. 

« La marginea moşiei boierului, străjuia o plută (plop, n.n.) mai 
înaltă şi decât turla bisericii din Bibeşti. Trei oameni nu puteau să o 
cuprindă. Îi spusese muma Dina că la umbra ei se oprise şi Tudor 
Vladimirescu să mănânce cu pandurii lui, acum o sută de ani, iar mai 
înainte, aici adunau turcii copii şi fetele pe care îi prindeau, să îi ducă 
departe, să îi facă robi. Asta era... Pluta! » 

Pluta este, aşadar, nu numai un reper geografic, dar şi un simbol. 

Apar drept personaje, Nicolae, Nicu Luţii, muma Dina — văduvă de 
război rămasă cu cinci copii. Personajul central — Nicolae, aflat la vârsta 
copilăriei, împreună cu Nicu Luţii merg cu vitele şi, din nebăgare de seamă 
intră în porumbul boierului, drept pentru care sunt aspru pedepsiţi. Proza ne 
aduce aminte de scrierile lui Zaharia Stancu şi ale lui Marin Preda despre 

universul rural stăpînit de 1-2 boieri care asupreau ţăranii şi le luau şi pielea 
de pe dânşii. 

Copiii învaţă să-l urască pe boier pentru zgârcenia şi răutatea lui. 
Scorbura plutei devine ascunzişul copiilor. 

« Scorbura nu era prea sus. Adunase cu Nicu Luţii nişte iarbă uscată 
şi nişte vreascuri de pe lângă plută. Colae se suise până la scorbură pe 
spatele lui. 

Avea la el citeva fire de iască. Scăpărase doar de vreo trei ori 
amnarul pe cremene şi gata focul. Fugiseră prin porumbi. Pluta pârâia şi 
trosnea din toate oasele. Văzuseră focul satele de peste şapte dealuri, 
dinspre Musculeşti, Frasinul, Scioca, Ţicleni, Bibeşti şi Bălteni, până la 
Aninoasa şi Cărbuneşti. 

Pluta ardea. Degeaba veniseră oamenii cu găleţile. Stâlpul de foc 
răsucit de vânt se înfigea în inima cerului, trosnea şi horcăia scuipând 
grăunţe de jăratic peste oamenii care se fereau în toate părţile de crengile 
în flăcări ce-şi luau zborul ca nişte berze roşii, uriaşe şi speriate ». 

Este o descriere apoteotică. 

Aici doar, autorul îşi caracterizează personajul feminin cu măiestria 
unui romancier : 

« Muma Dina stătea la poartă de vorbă cu câțiva oameni. Era o 
femeie frumoasă şi necăjită. Înaltă, cu ochii verzi din care izvora un zâmbet 
amestecat cu tristeţe, cu părul castaniu, împletit într-o coadă groasă care îi 
trecea puţin de mijloc, cu pielea albă ca miezul de pâine, cu obrajii rotunzi 
şi fața puţin alungită, mereu cu grijă şi cu mâinile fremătând a treabă ». 

În naivitatea lor, copiii cred că, dacă pun foc plutei, se va şterge 
hotarul boierului şi oamenii vor putea să intre în voie pe țărâna care era a 
tuturor. 

Pe un alt palier se desfăşoară acţiunea povestirii « Pupa-i-aş tălpile 
Lui!» şi anume, autorul, prin personajul său, Bogdan plonjează în 
contemporaneitate unde acesta, «inginereşte » ca şef al unui atelier de 
proiectare. 

Istoria postrevoluționară îi oferise acestuia doar un post de taximetrist. 
Ideea care se desprinde din această scurtă proză este că, făcând bine, vei fi 
răsplătit din plin, după principiul steinhardt-ian « Dăruind, vei dobândi ». 

« Țam-ţaram » - are ca protagonist un alter-ego al autorului, numit 
Sorin, un întreprinzător care « se descurcă » în lumea post-revoluţionară, 
făcându-şi loc printre marii comercianţi şi asistăm la peripeţiile lui legate de 
aprovizionare. 

« Vărgatul » - ultima povestire din volum îl are ca protagonist pe 
Viorel, un puşti din clasa a II-a, în care nu e dificil să-l recunoaştem chiar pe 
autor. 

O întâmplare hazlie tulbură liniştea casei : motanul zis Vărgatul fură 
peştele vecinei şi o zbugheşte cu el în gură, spre veselia băiatului Viorel şi a 
vecinelor. 

Prozele nu sunt spectaculoase, nu sunt pline de peripeții, ele sunt 
bucăţi de viaţă rămase în amintirea autorului, pe care, cu talent şi iscusinţă, 
el le aduce sub ochii cititorilor. Prin mijloacele specifice epicului, totuşi, ele 
îndeamnă la reflecţie asupra condiţiei omeneşti în vremuri cruciale ale 
istoriei, ori ridică vălul de pe unele evenimente uitate, din care putem trage 
multe învățăminte. Ochiul atent al scriitorului surprinde amănunte esenţiale 
ale vieţii cotidiene şi le transpune artistic, după măsura talentului şi a 
sufletului său. De un realism clar, adresându-se unei categorii de cititori 
tineri care a fost văduvită de literatură pe măsura vârstei, prozele aduc 
informaţii despre momentele care au schimbat faţa României, de acum mai 
bine de două decenii. 


26 ianuarie 2012 

Ţicleni: 
Un liceu cu poveşti frumoase 


Revista „Liceenii” — din localitatea Țicleni, jud. Gorj. 
O impresie a Cezarinei Adamescu - critic literar revista “Sămănătorul” 


Poate că nu m-aş fi încumetat să scriu despre tineri, dat fiind că ne 
despart, trei generaţii. Dar mi-am amintit că, tot la 16 ani am scris prima 
poezie despre primăvară. Şi nu am avut cu cine să mă confrunt, pentru că 
eram foarte timidă şi nu voiam s-o arăt nimănui. Nu mi-am închipuit, că ar 
putea scrie cineva despre poezia mea. Oricum nu cunoşteam nici un scriitor 
„în viaţă”. Prin mahalaua mea mişunau doar pescari, cam afumaţi, mirosind 
puternic a Dunăre, a peşte sărat şi având nasul roşu. 


De aceea, acum, când mi s-a ivit şansa de a scrie despre literatura şi 
publicistica tinerilor, am avut o clipă de ezitare. Mai mult, aflând că aceşti 
inimoşi liceeni, aşa cum mi-a relatat directorul revistei „Sămănătorul” şi al 
Editurii cu acelaşi titlu, domnul N.N. Tomoniu: „trăiesc în fundul câmpiei 
petroliere Țicleni - pe vremuri mândria industrială a Gorjului, azi un oraş 
cu sonde vechi, aproape moarte, mizere şi pline de noroi” — vorbindu-mi 
plin de căldură şi admiraţie despre o mână de liceeni ce şi-au scos simplu şi 
fără pretenţii o revistă, cum altfel, decât LICEENII”, fapt ce mi-a trezit 
curiozitatea, dar şi bucuria că, în orice loc, am avut surpriza de a constata că 
pot apărea vlăstare îndrăgostite de literatură, de frumos, de poveste... 

Din cele câteva pagini răsfoite, ţâşneşte, precum izvorul de ţiţei, o 
dorinţă de viaţă, de cucerire a lumii întregi, de explorare a cosmosului şi a 
altor ţinuturi necunoscute, o bucurie sinceră, frustă, neîncorsetată de legi şi 
cutume, un spirit ludic absolut firesc la această vârstă, dar mai ales, o 
dragoste imensă de literatură. Toate acestea pigmentate cu harul dăruit de 
sus, pot completa un tablou înduioşător al unor adolescenţi care vor să lase 
ceva frunmos în urmă, semn că au trecut şi ei pe acolo. Adică prin anii de 
liceu, poate cei mai frumoşi ani, care nu se vor întoarce şi vor rămâne 
imortalizaţi în cuvinte, doar în aceste pagini. 

Tinerii autori, de fapt, nişte fete inimoase, nu s-au despărţit încă de 
poveste. Dar asta nu înseamnă că, pe lângă problemele inerente vârstei, nu-şi 
pun şi mari probleme existenţiale, că sunt imuni la mersul societăţii şi la 
drepturile şi îndatoririle lor de elevi. 

Badea Andreea Elena a cules o „Poveste de toamnă” admirabilă, 
intitultă „Inima ta cum este?” un text moralizator, cu tâlc, din care cititorii 
pot afla despre ispita trufiei omeneşti, dar şi despre dragostea jertfelnică 
pentru semeni. Un bătrân care-şi împarte inima semenilor săi, rămâne cu 
cicatrici şi răni deschise provocate de cei nerecunoscăori, care au primit 
fragmente din inima acestuia, dar nu i-au oferit nimic în schimb, nici măcar 
recunoştinţă. Dar aceste răni îi aamintesc bătrânului darnic, de dragostea pe 
care a împărțit-o în jur. „A-i iubi pe cei din jurul tău implică întotdeauna un 
oarecare risc. Şi, deşi aceste răni sângerează încă şi mă dor, ele îmi 
amintesc de dragostea pe care o am până şi pentru aceşti oameni; şi, cine 
ştie, s-ar putea ca într-o zi să se întoarcă la mine şi să-mi umple locurile 
goale cu bucăţi din inimile lor. Înţelegi acum, dragul meu, care este 
adevărata frumuseţe a inimii, a încheiat bătrânul cu glas domol şi zâmbet 
cald”. 

Gestul tânărului  trufaş care se lăuda cu inima lui perfectă, este 
emoționant. El rupe o bucată din inima lui frumoasă, pe care o admiraseră 
toţi oamenii până atunci, şi i-o oferă bătrânului. Un dar înseamnă dragoste 
din dragostea aproapelui, un lucru nepreţuit care-l face pe om perfect şi-i 
deschide inima către semenii săi. 

Întrebarea din titlu lasă loc de meditaţie şi de autoanaliză pentru 
fiecare din noi. 

Cilibiu Alina din clasa a X-a scrie o scurtă „Poveste de iarnă” şi este 
chiar povestea fulgilor de zăpadă, născuţi în cer, care nu vor să cadă pe 
pământ şi se zbenguie în văzduh, până să cadă pe copaci, pe hogeacuri şi 
prin grădină. 

La gura sobei, în mirosul ademenitor al plăcinteor şi al colăceilor din 
cuptorul bunicii, este timpul poveştilor spuse de bunicuţ nepoţeilor 

Amintirea acestor ceasuri de taină, în aşteptarea bunătăţilor din cuptor, 
mângâiate de glasul domol al bunicului spunând poveşti, este de neuitat. Şi 
aşa va rămâne toată viaţa. 

O altă elevă, Tunşanu Denisa din clasa a X-a are o poveste intitulată 
„Visele şi noi”. Este absolut normal ca la această vârstă să ai zeci şi zeci de 
vise. Unele se vor împlini, altele nu. Să credem în cele care se pot împlini. 

Amintirea viselor dimineaţa, îi prilejuieşte acestei tinere autoare 
rememorarea unei întâmplări de când era mică când a găsit o cruciuliță şi a 
atârnat-o la gât. Alte întâmplări, alte vise, pitite în subconştient. Dar visele 
cele mai grozave sunt cele cu ochii deschişi. Adică zborul cu un mijloc de 
transport rapid şi eficient: închipuirea, care te ajută să fii orice, în orice 
împrejurare şi în orice loc. De aceea, tuturor oamenilor le plac visele: 
„Poate că visele sunt doar o lumea creată de noi...o lume perfectă în care 
temerile, în care iubirea, în care dorul şi dorinţele şi-au făcut rădăcini. O 
lume pe care o putem visa de fiecare dată când închidem ochii, o lume în 
care pentru câteva clipe te simţi din nou ca un copil.....liber...fericit... 


» 


pur.. 

Avem multe lucruri de învățat de la copii. Sinceritatea lor este 
uimitoare. Ei nu te protejează şi nu se protejează ci îți spun adevărul în față. 
Cu alte cuvinte, te ajută să vezi clar lucrurile. “Limpede nu poți vedea decât 
cu inima” — îi spune vulpea Micului Prinţ. Copiii văd bine cu inima. 

Tot Alina Cilibiu a inserat în revista Liceenii, o altă mică poveste: 
„RegeleJunglei” în care este vorba, desigur, despre specia de feline care şi-a 
dobândit acest prestigiu: leii. Aflăm nenumărate informaţii despre modul de 
organizare a vieţii lor şi alte lucruri folositoare. 

Călugăru Vasilica-Aritina, cls. a XI-a A — în câteva fraze, încearcă să 
răspundă unei întrebări fundamentale pe care şi-au pus-o toţi folozofii: “Ce 
este viaţa”. 

lată şi viziunea acestei tinere: “Viata este ca un râu care curge, 
curge, curge până seacă. Cine e deștept plutește, cine nu, pe loc se-neacă ”. 


Dar şi alte eventuale definiţii şi explicaţii ale vieţii, în viziunea unui 
copil de 16 ani: “Viata este ca un baston. Poti să-l învârți după degete, 
dacă ai talent. Poti să-l arunci în sus Și să-l prinzi iarăşi, dacă ești destul 
de iute. Viaţa este ca o gluma, iar noi ar trebui să putem zâmbi mereu”. 

Din nou Tunşanu Denisa vine cu o proză care provoacă o confesiune: 
“Ce vreau să fiu când o să fiu mare!!!” !!!” Ea mărturiseşte frământările şi 
temerile unui adolescent aflat în pragul vieţii care are nevoie de îndrumări 
pentru calea ce i se va deschide în curând. 


41 


Tinerii se arată totodată îngrijoraţi pentru puţinele şanse care li se 
oferă de către societate, la terminarea studiilor. Îndrumaţi de către profesori 
şi diriginţi, ei pot alege o profesiune frumoasă şi sigură pe care, aşa cum 
menţionează Denisa, să o practice cu plăcere şi să dea totul pentru 
exercitarea el. 


O iniţiativă frumoasă, o activitate lăudabilă, care-i deprinde pe elevi să 
gândească pozitiv, să delimiteze binele de rău, să aleagă modele şi exemple 
edificatoare şi să-şi petreacă în chipul cel mai plăcut timpul liber: citind şi 
scriind. Adică împărțind şi altora monade din sufletul lor pur, neîntinat încă 
de praful şi vanităţile lumii. Îi felicit pe aceşti temerari care s-au gândit să 
editeze o revistă a lor, în care să se regăsească, să socializeze, să 
dobândească noi cunoştinţe şi, mai ales, să-şi dezvolte spiritul pentru 
frumos, pentru estetic, pentru artă. 

Desigur, textele nu au rafinamentul şi nici stilul format, dar ele sunt 
spontane, proaspete, ingenue, pline de miez şi pot aduce un plus de voie 
bună şi de divertisment în viaţa tinerilor, şi nu numai. Tinerii îşi definesc 
preferinţele, se adâncesc în lectură, învaţă să gândească şi să-şi concentreze 
frazele, astfel încât să rezulte o lucrare foarte bună. Din acest punct de 
vedere, îi felicităm pe semnatari şi pe inițiatorii acestui nou proiect. 

Și mai ales, mulţumiri pentru cel care a semnalat această lucrare 
colectivă a liceenilor din Țicleni, în persoana unui editor şi director de 
revistă remarcabil, domnul Nicolae N. Tomoniu, care presară seminţe în 
ogorul larg şi generos al limbii şi literaturii române, pentru acum şi pentru 
mai târziu, când roadele se vor arăta cu prisosinţă. 


10 Martie 2012 

IUBIREA — SÂMBUR DE MIGDALĂ 
Mircea Dorin Istrate, „Îndulcitele iubiri”, Editura Nico, Târgu-Mureş, 2012 


E atât de dificil de vorbit despre IUBIRE, încât nimeni n-a putut să-i 
dea o definiție clară, un înţeles limpede, o formulă chimică ori matematică 
exactă. Ştim doar că este absolut necesară convieţuirii. Şi că fără ea, vai! 
toate ar părea, cu mult mai cenuşii şi posomorâte. Un om care nu iubeşte 
este un om bolnav pe dinăuntru şi pe dinafară. Se vede chiar cu ochiul liber 
că el nu se încadrează în nici o schemă umană. lubirea dă substanţă, sens şi 
temeinicie vieţii. Mai ales când ea este împlinită, rodnică şi trainică. 

Se ştie, însă, că iubirea nu este întotdeauna numai lapte şi miere. Ea 
implică întreaga paletă de nuanţe a trăirilor, de la adoraţie, supunere, dăruire, 
venerație, la mânie, picuri de lacrimă, gelozie, şi chiar ură. Până împăcările 
devin „un nou început”. Sentimentele pot trece dintr-o fază în alta, până 
ajung la opusul celor inițiale. Se asemenea, se zice că în dragoste şi la 
război, totul este permis. Cu alte cuvinte, totul e scuzabil, de vreme ce omul 
iubeşte. Aserţiunea Sfântului Augustin a devenie notorie: „lubeşte şi fă ce 
vrei”. Dar care om care iubeşte, îi poate face rău celui iubit? Nimeni. 

În Epistola I către Corinteni, capitolul 13, versetele 1-15, tocmai 
despre dragoste este vorba, ca fiind cea mai înaltă virtute, dintre cele trei: 
credință, speranţă, iubire. De aici s-a inspirat şi marele Marin Preda în 
motto-ul celebrului roman „Cel mai iubit dintre pământeni”, apărut în 
1980, la Editura Cartea Românească. Şi aserțiunea a ajuns şi pe buzele 
interpreţilor de muzică uşoară: „Dar unde dragoste nu e, nimic nu e”. 

Cred că nu există poet, scriitor, pictor, muzician, artist în general, care 
să nu fi uzitat de această temă fundamentală, care a fost abordată în milioane 
de variante şi în toate domeniile vieții artistice. 

Mircea Dorin Istrate, scriind un volum de poezii de dragoste, nu 
inventează el roata, nu aduce noutăţi substanțiale în materie de dragoste, ci 
îşi împărtăşeşte din experienţele sale de tinereţe, maturitate şi cele actuale, 
care-i colorează şi îndulcesc viaţa. 

Desigur, că nu mai e vorba de exaltarea, de pasiunea, de patima chiar, 
adolescenţei şi tinereţii, nici măcar a maturității, care este mai profundă şi 
mai durabilă. E vorba de imortalizarea unor clipe fericite, având ca izvor 
acest frumos sentiment, arhicunoscut. 

Dragostea surprinde o sumedenie de nuanţe şi afecte care, îmbinate, 
formează acel ceva rotund, inefabil, ideal şi nespus de frumos încât devine — 
de negrăit. Chiar şi tăcerea este uzitată de îndrăgostiți pentru a-şi exprima 
sentimentele. 

În acelaşi timp, se ştie că iubirile „tăinuite” sunt cele mai dulci şi mai 
atractive, ele ispitesc mai mult decât cele date pe faţă. Ele nu se compară cu 
nimic. De ce? Omul a dorit întotdeauna să aibă ceva numai al său, o taină, o 
comoară de care să se bucure şi să fie mulțumit. Atracția pentru iubirile 
tăinuite există în firea umană şi numai un exerciţiu de voinţă suprem îl va 
feri pe om de ceea ce se numeşte, îndeobşte, păcat. lată cum justifică autorul 
aceasta: „Tăinuitele iubiri / Poartă miere-n amintiri” (Tăinuitele iubiri). 
Dar, tot autorul spune, în poemul de început: „Când uitatele iubiri / 
Scormonesc în amintiri / Fă din ele vin pelin / Și mi-l picură puţin / Peste 
sufletu-mi târziu / Să-nfioare-al meu pustiu.” 

Temerar, Mircea Dorin Istrate a încercat şi o oarecare clasificare a 
iubirilor: tăinuite, petrecute, uitate, îndulcite. Ca şi într-o scară de valori, 
acestea pot fi: purtătoare de miere dar şi de lacrimi picurate; vis de amintiri 
care colindă pe la porţi ştiute; vin-pelin picurat peste sufletul târziu; însă şi 
„nestemate-n nepieire/ leac la suflet, mângâiere / căzătoare, arse 
setele. "(Tăinuitele iubiri). 

În nopţile de jar când iubirea se împlineşte, în decorul romantic cu 
şemincul care dogorăşte căldură peste trupurile îmbrăţişate, noaptea de 
catifea devine „licoare aburindă de cafea/ şi-o amintire tainică, divină” 
(Aşteaptă-mă). Se poate spune despre autor că este un romantic incurabil. 
Cine nu a visat la un asemenea decor magic în care iubirea este cuvântul de 
ordine? Versurile, în stil clasic, sunt perfecte ca prozodie şi ascund în ele 
ingenuitate, candoare, frumuseţe sufletească, o anume tristeţe melancolică, 
duh de taină. Melancolia este accentuată şi în următoarele poeme de toamnă, 
„Cu parfumuri seci,/ Cu zile scurte, vânturi reci” — în care cocorii pleacă spre 
zări mai calde, luând toate iubirile pe aripile lor şi lăsând sufletul stingher. 

Comparaţia iubirii cu un cocor care pleacă şi vine primăvara, când omul 
aşează sub brazdă de ogor „sămânţa proaspătă de dor”, ca „să aibă de 
iubit”, este foarte sugestivă. (Cocorul alb). 

Iubirea este şi cel mai bun test de autocunoaştere. 

Tonul cald, tandru, nostalgic, foarte trist, de romanţă sau de elegie, 
face din aceste poeme de dragoste, adevărate cântece de viaţă şi de moarte, 
care pot fi şoptite la ureche sau pot fi interpretate la un instrument adecvat 
acestor trăiri: o vioară, o chitară, un flaut... 

Omniprezentă este despărţirea, mai ales, cea dintr-o gară şi nu există 
sentiment mai sfâşietor decât acesta. Aşteptarea este grea şi numai speranţa 
poate trimite o rază peste sufletul frânt, până la o nouă revedere când iubiții 
vor fi din nou îmbrăţişaţi într-o sărutare. Tonul elegiac este specific unui 
discipol eminescian, aşa cum este şi Mircea Dorin Istrate care îi închină 
acestuia mai multe poeme de o frumuseţe crudă: „Tu ne-ai lăsat icoane ce- 
or atârna la grindă / lar sufletu-ţi altare pe toți să ne cuprindă, / De ochiul 
vieții noastre va lăcrima-n lumină / Om nemuri cu tine, în veacuri ce-or să 
vină” (Cântec lui Eminescu). Nu e puţin lucru să vrei să nemureşti 
împreună cu Eminescu! 

Alteori, tonul este baladesc sau de doină populară, tânguitoare şi 
nostalgică, aşa cum îl regăsim în poemul „Hoţ de inimi”. 

Femeii iubite poetul îi închină o suită de versuri în care încearcă s-o 
definească şi să însumeze toate darurile ascunse în fiinţa ei. lată: iubita este 
rază de lumină, lacrimă fierbinte, umărul de sprijin la necaz, floare de cireş, 
ulcior cu apă pentru însetat, toiagul pentru obositul călător, aripă de pasăre, 
stânca sărutată de mare, leacul pentru rană, bănuţul dat pentru pomană, 
icoană pe tâmplă de altare, sămânță de speranţă, o tainică minune şi ziua cea 
de azi şi cea de mâine. Desigur, aici se strecoară multe locuri comune, dar în 
întregul ei, poezia „Tu eşti”, este emblematică pentru definirea iubirii. 

Tot în aceeaşi manieră este alcătuită şi poezia: „Jubito, ochii tăi mă- 
mbată”, 

Parfum de nostalgii strecoară în suflet aceste poeme de dragoste 
trecută, dar nicicând uitată, care mai răzbate în fiori dulci-amărui, făcând să 
tresalte inima de dor şi de jind. Nu e uitată nici prima iubire care e pentru 
poet, „lacrimă curată, /sfinţită-n puritate, trăită-adevărată / De-aceea şi 
rămâne în suflet tăinuită / Bănuţ dintr-o avere, de-acuma risipită” (Din 
tainiţe de inimi). 

În tainiţele inimii, poetul a adunat: cenuşă de iubire, comori neştiute, 
timpuri de visare, dulci sărutări, vise divine, cuvinte rostite cu patimă şi dor, 
toate acestea alcătuind „raiul trecutelor iubiri”. (Anii tinereţii). 

Unele poeme sunt retorice, cum este: „De ce-ai plecat?” care scot în 
evidenţă nedumerirea iubitului în fața implacabilului despărțirii. 

De o manieră aparte, dar tot în stil elegiac este poezia „Salcia 
bătrână” de pe malul bătrânei Târnave, care a însemnat pentru autor, raiul 
copilăriei. Aici există şi licenţe poetice. Astăzi, salcia a rămas, singură, 
bătrână şi bolnavă, în aşteptarea copiilor de odinioară care nu se mai întorc 
în jurul ei. Poemul „Jurăminte” este de asemenea de sorginte eminesciană. 

Purtarea în suflet a primei iubiri constituie pentru poet, o tainică 
durere care-i însfinţeşte altarul sufletesc. O serie de portrete lirice foarte 
reuşite, întregesc imaginea universului poetic. Aşa sunt: „„Bobocul”, 
„Fecioraşul” (cu cămaşa îmbumbată) ş.a. 

Sentimentul religios este foarte puternic în multe poeme precum: 
„Însfinţita ”; „De ai să-mi fii mireasă”; „Târguiala”; „Cheiţa raiului”; 
Veneraţie ş.a. 

Aflat în deplinătatea forțelor creatoare, Mircea Dorin Istrate a dorit să 
adune în buchet, poemele de iubire trecute şi prezente, pentru a le oferi 
lumii. Iubirea a devenit pentru el „lacrimă de mir/ uscată-n candela uitării” 
şi de aceea poetul a ţinut s-o imortalizeze în acest volum care poate inspira şi 
altor creatori, aceeaşi dorinţă de a da sens şi eternitate iubirilor trecute şi în 
genere, acestui sentiment nobil şi generos, de dăruire celuilalt. 


14 martie 2012 

PAŞI PE ȚĂRÂNA CELESTĂ A LIMBII ROMÂNE 


CUVINTE PLACEBO PENTRU CREŞTINII CÂLDUŢI 


Jianu Liviu-Florian, Amintiri asomate, volum aflat sub tipar 


Jianu Liviu-Florian, descendent din spița Sorescului Marin, A 
Muşatescului şi a lui Ion Băieşu, a ales să zugrăvească în felul său mucalit, 
meleagul şi oamenii care au ajuns să-l definească plenar ca om şi ca scriitor. 

Cadrul de desfăşurare al prozelor sale care trădează poetul, scrise cu 
un lirism-sarcastic rar întâlnit în literatura actuală este ţinutul numit Calicia, 
iar locuitorii ei, calicieni. De fapt, este vorba de Iovacra, anagramarea 

denominaţiunii Craiova. Autorul practică un umor destul de fin, în registru 
ironic şi autoironic şi nu unul grotesc, de situaţie, de limbaj ori de caracter. 
Nici nu foloseşte băşcălia, miştoul de gang, în limbaj argotic. Ca orice bun 
român, el face haz din orice situaţie, cu alte cuvinte, face haz de necaz. Dar 
râsul autorului este cu gust de migdală, puţin şui, pentru că ştie că situaţia, în 
orice domeniu, în loc să fie roz-bombon, e cam...albastră. Degeaba umblă 
unii sus-puşi cu cioara vopsită în culorile curcubeului, contactul cu 
contemporanitatea demonstrează că cioara-i cioară şi tot: Cra! strigă de 
dimineaţă pînă seara, când îşi laudă puii ca fiind cei mai frumoşi. 

Jianu Liviu-Florian, isteţ şi mucalit, ca un proverb, ca să-l parafrazez 
pe marele clasic, are un condei exersat în aproape toate domeniile scrisului, 
dar, prozele scurte prezente în acest volum sunt suculente, ironice, hazoase, 
au o doză de burlesc, sunt inteligente şi oferă un bun prilej de meditaţie, 
adică au tot ce le trebuie unor scrieri umoristice de înaltă ţinută. Mai ales 
că, de scriitori umorişti, cam ducem lipsă. Nici măcar bancurile nu mai 
suscită umorul de altădată. 

Autorul este un nume şi o voce puternică în peisajul literaturii, nu 
numai craiovene, dar a cucerit spaţii imense naționale şi internaţionale, în 
plan virtual, făcându-se cunoscut şi îndrăgit pentru scrierile sale în reviste, 
site-uri, antologii, culegeri şi volume proprii. 

În sfârşit, românul face tot ceea ce poate: râde atunci când cade cineva 
pe scări, pe gheaţă sau pur şi simplu, din picioare, se hlizeşte atunci când 
cineva e bâlbâit sau prezintă un alt defect fizic sau psihic major. 

E altceva, umorul fin, englezesc, a cărui exterioritate se lasă aşteptată 
şi când iese la iveală provoacă zâmbete subțiri, ironie. Şi altul e umorul 
sănătos, viguros, calm, fără ifose. 

Umorul practicat în scrieri de către acest autor este unul original, cu 
totul special, pentru că el se implică de multe ori în acţiune şi vocea 
auctorială se face auzită şi chiar trage concluziile, cu alte cuvinte, este 
moralizator. 

Observaţia atentă a situaţiilor stranii, complet răsturnate faţă de firesc, 
din Jur, ca nişte posibile Legi ale lui Murphy, îl face pe autor să-şi noteze cu 
maliţie orice deviere de la starea de normalitate şi să facă din ea, un subiect 
cu tentă comică sau cel puţin ironică. 

Cu toţii întâlnim anomalii şi chiar grozăvii în cotidian, dar puţini sunt 
aceia care fac din ele artă. Se ştie că râsul îndreaptă moravurile, aşa cum 
sună dictonul latin. De asemenea, e sănătos şi-ţi oferă o oglindă. Şi după ce 
ai râs de n-ai mai putut, începi să te scarpini pe cap ca Păcală şi te trezeşti cu 
duşul rece pregătit de autor ca morală. Hopa! Aici trebuie îndreptat ceva. 

Dar până să se sinchisească şi să îndrepte ceva cei ce au de îndreptat, 
trece situaţia, trece viaţa şi lucrurile rămân la fel. Cum, nimeni nu învaţă 
nimic, de la nimeni? 

Ba da. Prozele de față demonstrează că se poate îndrepta ceva pur şi 
simplu din citirea acestor scrieri literare şi atunci, “Amintirile asomate” ale 
lui Jianu Liviu-Florian îşi vor fi atins scopul. Autorul produce râsul la modul 
cel mai serios, în genul umorului negru al englezilor. Umor care atinge 
uneori cote alarmante, ajungând să demaşte realităţi sinistre. 

Jianu Liviu Florian practică şi un comic de limbaj pe care-l subliniază 
cu alt font, spre delimitare. El îi ironizează pe cei în funcții importante în 
lovacra şi nu numai — chiar pe cei din fruntea ţării — ale căror greşeli 
gramaticale au devenit proverbiale. De asemenea, el inventează cuvinte — 
cele mai multe compuse — care stârnesc hazul şi ironia. Şi se ştie că umorul 
oltenesc a fost şi este cea mai firească stare de spirit, o emblemă şi un brand 
de ţară arhicunoscut. 

De fapt, autorul este un fin analist al societăţii actuale, cu toate 
năzbâtiile Statului “Calic” şi al Marilor Puteri. Şi neiertător. Pentru că aici, 
nu prea e loc de iertare, deşi creştinismul ne învaţă invers. Dar până când? Şi 
răbdarea calicului are o limită. 

Stilul folosit este cel panseistic, cu tentă umoristică, direct, dialogurile 
sunt dinamice, vioaie, care conduc către paroxismul ideii. 

Seria de “Panseluţe” este edificatoare prin ironia, sarcasmul şi umorul 
negru pe care le scoate în evidență, sub formă panseistică, aforistică, 
apoftegmică, pilduitoare. 

Dar ironia atinge apogeul în scurta proză intitulată: “CUVÂNTARE 
DE 5 MINUTE ÎN PARLAMENTUL EUROPEAN, A UNUI 
EURODEPUTAT CALICIAN: “Poporul calic sunt buni şi frumoasă. / Ea 
duc mai departe trecutul glorioşi ai neam româneşte. / Votezi partidul 
noastră, şi vei trăiţi minunată. / Cei care vă vorbeşte este cel mai bune 
vlăstari ale patrie noştri. / Aveţ încrederuri în lideri voastre. / Multuri 
succese!” 

Cât despre temele abordate, autorul este atent la principalele probleme 
arzătoare, la ordinea zilei în politică, economie, industrie, agricultură, 
cultură, artă, sănătate ş.a. Unele teme sunt livreşti, cum e cea din proza 
“Nasul la purtare” după “Revizorul” de N. V. Gogol, pe care autorul o 
leagă de situații similare din zilele noastre. 

Autorul se dovedeşte a fi şi un încercat cronicar teatral, analizând cu 
mult discernământ şi pricepere, spectacolele Naţionalului craiovean şi 
interpretarea actorilor în piesele ruşeşti ale lui Gogol. De multe ori el 
foloseşte tuşeul autoironic. 

Monologând, Jianu Liviu-Florian transmite subliminal mesaje 
alarmante. Oameni buni, încotro? Unde vă îndreptaţi, spre ce? Luaţi aminte 
pe unde călcaţi, pentru ca nu cumva să vă afundaţi piciorul în noroi sau în 
nisipuri mişcătoare. 

Oamenii, îndeobşte, îşi fac urechea toacă. Aşa cum se zice: “Câinii 
latră, caravana trece”. Şi totuşi, caravana nu se abate din drumul său, ba mai 
clopoţeşte pentru cei care au urechi de auzit. Trâmbiţa sună şi pentru babele 
surde. 

Suita de reflecții filozofice intitulată “Tocană de legume” este foarte 
suculentă şi plină de învăţăminte. Autorul încearcă şi definiții în stil 
muşatinian: 

“Mi-aş da şi viața pentru o idee. Dar nu am niciuna. 

Sinceritate: Viaţa, pe faţă, arată ca întoarsă pe dos. 

Cum aş putea fi fidel lui Dumnezeu, când nu îmi pot fi fidel nici 

măcar mie? 

Cei mai umili, fideli, şi credincioşi robi, mi-au fost bunicii şi părinții. 

La rândul meu, le-am fost cel mai semeţ, rătăcitor, şi nerecunoscător 

Rege. 

Buna creştere este ca memoria: te lasă, dacă o laşi. 

Viaţa este o oglindă în care, privind, este imposibil să nu roşeşti. 

Primul cuvânt rostit de un copil este numele celui care l-a creat: 

mama. 

Autobiografie: Viaţa scrisă în maşină. 

Automobil: Ceva care este mobil chiar si atunci când stă pe loc. 

Reforma este un parastas de la care sunt daţi afară cei care nu se 

grăbesc să fure agoniseala celui decedat. 

Viaţa este un ocean care se varsă într-un izvor. 

Politeţea este fair-play-ul de a-ţi ceda locul celui care te calcă în 

picioare” 

Universul spiritual este foarte bine reprezentat prin scrierea: “Iisus în 
celulă” — cu trimitere la poemul cu acelaşi titlu al lui Radu Gyr, o scriere 
tulburătoare despre creştinismul practicat de un om obişnuit care nu-şi 
afişează sentimentele şi nu-şi trâmbiţează credinţa: 

“Viitorul meu este, în cel mai preafericit caz, o aşteptare. A 
anotimpurilor condamnării mele. A anotimpurilor eliberării tale. Cândva, 
vei ieşi poate din carcera catapeteasmei, şi mă vei întreba: Ce ai făcut 
pentru libertatea mea? Și eu voi ridica din umeri, şi voi răspunde: atât am 
ştiut să fac pentru tine, Doamne. Să intru dimineaţa în Biserică, în drum 
spre serviciu. Să aprind o lumânare. Să mă întrebe o bătrână ce nume de 
sfânt am. Să îi spun. Să îmi spună că are cancer. Să îmi arate un ciot de 

mână operat care, necurăţat de medic la timp, a prins coajă de sânge 
închegat. Să îi urez sănătate în noul an. Să las o pâine pe masă altei 
bătrâne. Să îmi spună prima bătrână că mă va pomeni, că ea pomeneşte un 
om, aşa, de fericire că mai stă cineva de vorbă cu ea. Să îi spun că mai bine 
l-ar pomeni pe părintele Cleopa Ilie. Să ies afară. Să ajung la serviciu, unde 
stau, şi îmi aduc aminte”. 

Aceste scrieri ultrascurte sunt nişte tablete confesive în care autorul îşi 
derulează gândurile, mai mult pentru sine decât pentru alţii. Există întrebări 
la care nu a găsit încă răspuns. Există situaţii paradoxale care te lasă perplex. 
Există multă minciună şi multă trufie. Smerenie nu mai găseşti nicăieri, nici 
să tragi cu puşca. Cine să se mai încingă cu un şorţ şi să mai spele picioarele 
ucenicilor? 

Jianu  Liviu-Florian inventează caractere, tipologii foarte bine 
conturate şi plasate în peisajul actual, aşa încât, comicul se naşte firesc, 
răspunzând trăsăturilor celui mai autentic humor neaoş, cu tentă oltenească. 
Şi personajele, aidoma celor soresciene, sunt unicate în literatura română, 
devenite proverbiale, aidoma lui Nea Mărin şi Sucă, aidoma Vetei ori lui 
Lungu, căruia i s-a arătat Dumnezeu în pătulul vitelor, din poezia “Vedenia” 
— aflată în volumul “La lilieci”. Marii scriitori olteni ar fi mândri de un 
asemenea descendent, care să le ducă opera mai departe. De fapt, aceste mici 
tablete sunt scene dintr-o frescă socială amplă, numită viață 
postrevoluţionară şi vizează omul comun, omul de rând cu speranţele 
destrămate, cu planurile prăbuşite, care se vede marginalizat, strivit de 
sistemul căruia nu-i poate face față. Şi de aici, suferința, alienarea, 
înstrăinarea de sine şi de oameni. Aplecarea autorului spre cei smeriţi, spre 
cei marginalizaţi şi umiliţi ai societăţii - este evidentă. 

Până şi autobiografia intitulată “Stare a vieţii” —este de o ironie 
muşcătoare. De asemenea, autoironia străluceşte şi în “De pe Caracalului la 
şcoala oltenească, în politică şi înapoi” — proză umoristică având character 
autobiografic. 

Autorul are un simţ al narațiunii şi al amănuntului cotidian demn de 
remarcat. 

Umorul atinge cota maximă în reflecţiile intitulate: “Ciozvârte de 
pecie”. Redăm doar câteva spre exemplificare: 

Aruncă, totuşi, mărgaritare, măcar cele ale cuvintelor bune şi 
frumoase, şi la porci. Sunt şi ei, oameni. 

Trăim vremuri în care a spune NU înseamnă să rişti să nu îți asculte 
nimeni argumentaţia. Atunci nu spune, măcar, nici da. Spune asemeni 
moților: le... 

Dacă obrazul subțire, cu cheltuială se ţine, un obraz gros nu este, mai 
ales în condiţii de criza, mai eficient şi mai economicos? 

Nu călca peste cadavre! Calcă peste muribunzi! 

Nu este numaidecat adevărat că fiecare angajat poartă în raniță 
bastonul de pensionar... 

Pornind de la ideea că numai boul este consecvent, înțelegem de ce 
consecvențţii sunt priviţi ca nişte boi... 

Dacă cel mai deştept cedează primul, se pare că toate războaiele au 
fost câştigate de proşti... 

Când ţi se propune ceva, nu accepta sau refuza imediat. Spune: mă 
mai gândesc... 

Un înţelept nu va arunca niciodată o piatră în baltă, pentru că dacă 
o face, ar sări alţi zece înţelepţi şi nu ar putea să o scoată. Şi aşa, 
raționează înțeleptul, generalizând până la în pietre aruncate, balta s-ar 
revărsa şi ar produce inundaţii... 

La fel de suculente sunt şi aforismele din “Piure de corcoduşe” şi 
“Ciulama de mere pădureţe” sau “ Tochitură de moşmoane”; “Pastramă de 
lobodă”; “Sote de barabule”; “Saramură de păducele”; “Sarmale cu 
sifon”; “Orez cu şoapte”; “Ciorbă de vorbă”; “Fidea cu perdea”; 
“Calmant cu calmar”; “Surcel la protap”; „Salată de vânturi”; "Prune 
mălăieţe”; „Rasol de sâmburi” ; „Șalău cu garnitură de cartofi” — din 
ciclul „Prostia care ne seduce”; “Jahnie de urzici” - în ultima suită de 
reflecții aflându-se: “definiţii”, “culmi” şi “urări” — foarte ironice care 
stârnesc zâmbete strâmbe — eu le-aş numi, în stilul “muşatismelor” — 
jianisme, de un umor aporoape dureros, acrişor, care-ţi face gura pungă şi-ţi 
strânge inima pentru că fiecare cuvânt este adevărat. Şi se ştie că adevărul 
este adeseori incomod. Un ciclu, pe cât de original, pe atât de spumos. Fie şi 
numai din titlurile acestor mănunchiuri de reflecţii, reiese un comic de 
limbaj absolut încântător. Eu le-aş numi bijuterii, diamante de limbaj şi de 
gândire. 

Jianu Liviu-Florian este o voce distinctă în peisajul literaturii 
umoristice contemporane, descendent, aşa cum am amintit, din Muşatescu şi 
Sorescu, un scriitor atent la maladiile veacului, cât şi ale omului, cu un 
spirit ascuţit de observaţie a tuturor molimelor sociale şi morale, încercând, 
prin condeiul său virulent să-şi atenţioneze, în chip pedagogic, semenul, 
pentru a nu cădea în capcanele lăcomiei, invidiei, celorlalte vicii. Sursele lui 
de umor sunt inepuizabile, aşa cum inepuizabilă este prostia omenească. 

Motive comice mai vechi sunt aduse la zi şi prelucrate cu mijloacele 
prozei moderne. Onomastica personajelor din schiţele umoristice, este 
demnă de Caragiale. Astfel, în schiţa “Mon chien” apare Boboroc bin 

Sărăntoc de pe planeta Calicia, cu vădită tentă politico-socială şi 
moralizatoare, o schiță antologică, demnă de pus în scenă. De asemenea, 
schiţele cu tentă spirituală au un pronunţat caracter didactic şi moral, aşa 
cum este “Un deţinut pe cruce, pentru sufletul tău”. 

Printre scrierile acestui volum îşi fac loc şi unele evocări ale unor 
întâmplări personale, aşa cum este: “Mulţumim, Vasile Voiculescu” având 
ca temă un concurs naţional de literatură “Vasile Voiculescu” la care este 
premiat un copil de 13 ani, “un iconar al cuvântului” — aşa cum îl numeşte 
cu simpatie maximă, autorul. 

Jianu Liviu-Florian nu ocoleşte problele spinoase ale existenţei 
româneşti din ultimele decenii pe care le împleteşte cu dibăcie cu cele din 
copilăria, tinereţea sa, având acest dar rarissim de a aduce la zi — 
aggiornamento — unele teme fundamentale care preocupă lumea. Desigur, 
problemele nu vor fi rezolvate doar cu o singură schiţă. Fie şi cu mai multe. 
Dar, cel puţin el a tras semnalul. A aprins luminiţa. Ceea ce nu e puţin. 

O astfel de scriere — magistrală — este şi “Fără griji” — cu tentă 
electorală, de un umor amar, care are un final neaşteptat. 

Cu o vădită tentă autobiografică sunt şi schiţele: “Mărirea şi 
decăderea domnului Normalu”” şi “Omul de legătură”. 

Nu lipsit de o doză de sarcasm muşcător este şi textul tabletei 
“Paradisul”. La fel şi schiţa “Jan”, cu accente satirice remarcabile. Multe, 
multe ar fi de spus despre acest gen de proze satirice. 

La fel de virulent este şi textul “Pilda decibelilor” în care este 
înfierată profanarea bisericii şi agresiunea sonoră cu manele în loc de 
psalmi, faţă de cei care vin să se roage şi să-şi găsească liniştea în Casa 
Domnului. 

În schiţele sale satirice, Jianu Liviu-Florian relevă faptul că e foarte 


greu să fii şi să rămâi creştin într-o lume desacralizată, bazată pe alte valori 
care nu au de-a face nimic cu sufletul. A-ţi păstra sufletul curat în aceste 
condiţii, în care totul în jur te îndeamnă la pierzanie, este cu adevărat o artă. 
Arta sacrificiului, a jertfei de sine, a măreției smereniei, care e poate, cea 
mai grea. A întoarce şi celălalt obraz, celui ce te-a pălmuit sau scuipat, este, 
de asemenea, o piatră de încercare pentru creştin. Autorul ştie aceste lucruri 
şi ne oferă unele reţete în care putem să rămânem oameni chiar şi printre 
fiare. Ceea ce nu e deloc lesne. 


Dar şi răsplata va fi pe potriva strădaniei. 


19 martie 2012 

UN GIUVAERGIU SUFLETESC, ŞLEFUIND DIAMANTE 


Pr. Dr. Gheorghe Şincan, Aş râde, dar nu pot de plâns, Meditaţii, omilii 
şi cuvântări pentru contemporani, Editura Nico, Târgu-Mureş, 2012 


Noua carte a părintelui protopop de Târgu-Mureş, Pr.dr. Gheorghe 
Șincan, este un florilegiu de meditații, omilii şi cuvântări, bune de 
împărtăşire spiritelor însetate şi flămânde de hrană duhovnicească, aptă să le 
îmbogăţească şi să le edifice întru mântuirea personală. Aceasta este o Carte 
de smerenie pentru cei cu inima curată care-L iubesc şi care-L slujesc pe 
Dumnezeu. Dar e şi o carte pentru cei trufaşi, orgolioşi, să ia aminte că 
Dumnezeu îi îngăduie, dar nu la nesfârşit şi că trebuie să se îndrepte. Sfaturi 
de îndreptare şi de iluminare sunt aceste cuvinte scrise-n azur sufletesc, de 
părintele protopop Gheorghe Şincan. 

Beneficiind de un Cuvânt înainte foarte bine întocmit, de către 
Nicolae Băciuţ şi o prezentare făcută de pr. conf. univ. dr. R.Onişor, cartea 
este alcătuită dintr-un buchet de învăţăminte, bijuterii sufleteşti, pe care 
păstorul le împărtăşeşte turmei sale pentru că, nu-i aşa? „Cuvântul cu 
putere multă” — dă roade în adâncul inimii omeneşti. 

Pornind de la o pericopă evanghelică, părintele Gh. Şincan înseilează 
scurte aserțiuni pe marginea temei principale, aidoma unui compozitor care 
brodează în jurul temei, nenumărate melodii care o susţin şi o reiau, spre 
încântarea melomanilor. El leagă aceste învățături evanghelice de fapte 
cotidiene, cu alte cuvinte, dă viaţă literei, în spirit creştin. 

Pildele extrase din scurtele cuvântări şi omilii ale părintelui, sunt de 
natură să-l atenţioneze pe creştin asupra comportamentului uman, asupra 

primejdiilor care-l pândesc, într-o societate laicizată, care pune prea puţin 
preţ pe suflet. Desacralizarea vieţii, răsturnarea valorilor umane, moralitatea 
care domnesc în lume, fac din om, o fiinţă vulnerabilă, supusă tentaţiilor, 
ispitelor de tot felul, care cu greu se va putea menţine pe linia de plutire. 

Dar, cu cât este mai greu, cu atât Dumnezeu îţi oferă mai multă putere 
şi mai multe mijloace de a te apăra de primejdia căderii şi a pierderii 
sufletului. 

Un copil al lui Dumnezeu, iniţiat în Taina Botezului şi apoi a Mirului 
şi a Euharistiei, va avea mai multă forță de a trece cu bine prin deşertul 
omenesc şi a ajunge la liman dintr-o situaţie limită, în care toţi din jur îl trag 
înspre rău. Se ştie că toate ispitele sunt frumos ambalate şi plăcut 
mirositoare, dar mai ales, dulci la gust şi îmbietoare. Cu greu se va face față 
unei asemenea tentaţii. Fără ajutor spiritual, fără un duhovnic încercat, care 
să te îndrume şi să-ţi vegheze paşii să nu alunece, creştinul nu va putea face 
faţă singur. 

Fiecare “partitură spirituală” din cartea de faţă este presărată cu pilde 
şi exemple edificatoare din Proloage, din Vieţile Sfinţilor, din Filocalie, 
Pateric, şi alte Cărți de învăţătură, astfel încât, ne îmbogăţim sufleteşte cu 
toate aceste mărgăritare. 

Strădania de a le culege şi de a le îmbrăca în strai literar, cu exemple 
spre edificare, îi aparţine, desigur, autorului cărții, care s-a nevoit să 
alcătuiască un adevărat Îndreptar de terapie divină, din care cititorul să poată 
extrage multe poveţe şi să-şi oglindească spiritul. 

O muncă de giuvaergiu sufletesc care a şlefuit cu migală fiecare idee, 
pentru a o monta într-o bijuterie rară, aidoma filozofului Baruch Spinoza 
care şlefuia lentile. Acest volum s-ar putea intitula şi “Carte de învăţătură 
sufletească” sau “Bijuterii sufleteşti”, căci tare mai sunt preţioase!!!! 

Și mai au o putere care, numai de la Dumnezeu poate veni: puterea de 
a tămădui, de a linişti, de a împăca sufletul neliniştit, tulburat, ispitit, 
descurajat, căzut în restrişte. 

Poate că nu sunt vorbe în vânt cele despre nemurire. Nici cele despre 
viciile care înfrânează calea celor care vor să ajungă în Rai. Virtuţile nu mai 
sunt puse pe primul plan în viaţa omului ci au ajuns motiv de derâdere. Cel 
care crede, se fereşte să fie văzut de ceilalți din jur care râd când îşi face el 
cruce la masă, la începerea lucrului, la culcare, sau când trece prin faţa Casei 
lui Dumnezeu, acolo unde locuieşte pe altar, Isus Cristos, în Sfântul 
Tabernacol. 

Celebrul pariu al lui Blaise Pascal nu mai e socotit de actualitate. E 
mult mai uşor să negi, să respingi, ceea ce nu vezi cu ochii tăi şi nu auzi cu 
propriile tale urechi, nu pipăi cu mâinile. Majoritatea oamenilor spun: 

-Ce, s-a întors cineva de acolo, să spună cum e? 
Sau: -Eu cred în felul meu, nu trebuie să mă duc la biserică. 

Nu e de ajuns. Nu e deloc suficient acest lucru. Comuniunea cu Isus 
Cristos nu este perfectă, fără Taina Sfintei Euharistii. Cine nu se 
împărtăşeşte cu Trupul şi Sângele Domnului, nu va avea parte de EI. 

A neglija Casa lui Dumnezeu este mai grav decât a-ţi neglija casa 
părintească şi propriii părinţi, lăsându-i cu casa ruinată. 

“Nemurirea noastră începe prin smerenie” — spune în titlul unei 
asemenea meditații spirituale, părintele Gh. Şincan. Şi poate e cel mai de 
preţ adevăr, pe care trebuie să ni-l însuşim fiecare. 

Vindecarea slujitorului sutaşului roman stă mărturie despre smerenie 
(Mt.8, 5-13). 

Iată, un sutaş roman, un soldat pus să conducă o sută de alţi soldaţi 
ocupanţi ai Israelului, dă o pildă de smerenie admirabilă: în primul rând îşi 
recunoaşte nevrednicia: “Doamne, nu sunt vrednic...” apoi, îşi exprimă 
Crezul neclintit: “Dar spune numai un cuvânt, şi se va vindeca sluga mea”. 
Aşadar, el crede că vindecarea poate avea loc, fie şi printr-un cuvânt al 
Învăţătorului. 

Cuvintele sutaşului au rămas în ritualul liturgic, ca semn de pocăință, 
înainte de Sfânta Împărtăşanie. 

Povestioarele şi pildele din cărțile duhovniceşti, presărate în interiorul 
meditaţiilor autorului, întregesc rotundul cărții de față şi o fac foarte 
atractivă şi de folos, tuturor categoriilor de cititori pentru că este scrisă într- 
un stil accesibil pentru toată lumea. 

Tinereţea şi seninătatea spiritului trebuie păstrate la orice vârstă. 
Pentru aceasta, trebuie cultivate cu grijă, cu dragoste, cu răbdare, aşa cum 
ogorul trebuie arat, semănat, stropit din belşug, îngrijit şi recoltat 
gospodăreşte. 

Aflând din istorioare pildele de sfinţenie la care erau supuse sufletele 
credincioase şi cum răbdau totul din ascultare şi smerenie, omul zilelor 
noastre, poate că zâmbeşte în sinea sau pe faţa lui. Dar acestea sunt darurile 
cu care i-a învrednicit Dumnezeu pe sfinți în zilele lor: răbdând îndelung şi 
împlinind întrutotul voinţa lui Dumnezeu, s-au făcut vrednici de mântuire. 

Printre toate primejdiile la care omul este supus din partea diavolului, 
din totdeauna este suspiciunea: spectând totul şi pe toţi, omul ajunge să nu se 
mai încreadă în nimeni şi nimic. Acesta este cel mai mare pericol în faţa 
căruia omul este vulnerabil. 

Pe de altă parte, există şi reversul acestei stări: prea multa încredere în 
oricine şi în orice. Sunt la fel de periculoase, căci poţi fi înşelat foarte uşor. 

Vocea auctorială îşi face adeseori auzită prezenţa în povestiri, în chip 
dinamic şi istorioarele devin interactive. Omul e pus să gândească şi să dea 
răspunsuri la unele întrebări pe care le va ţine minte toată viaţa. Autorul 
presară în aceste mici fragmente, seminţe de umor pentru a se face mai uşor 
înţeles: 

“Şi pentru că unele lucruri diavolul nu le face, ci numai pune pe 
oameni să le facă - de pildă nu face crime- haideţi să ne folosim de o scurtă 
povestire plină de haz. Că adevărurile neplăcute despre defectele firii 
noastre pot fi spuse cu umor şi, rostite fiind, ne ajută să devenim mai buni 
pentru noi şi pentru semenii noştri. Vorba dictonului latin: ”Ridendo 
castigat mores. ” 

O astfel de scriere, vioaie, dinamică, plăcută, nu se poate să nu aibă 
urmări în conştiinţa cititorului. 

Cititorul mai află cum să preţuiască adevărul astfel ca să-i fie de folos 
lui şi apoapelui său: 

“Cine caută adevărul şi iubeşte pe aproapele său, caută să-i fie de 
folos acestuia. A avea dragoste către aproapele înseamnă a-i dori binele, 
iar cel mai mare şi cu adevărat bine la care poate ajunge cineva, este 
dobândirea mântuirii” 

Cu blândeţe şi înţelepciune, ori cu blândeţea înţelepciunii, părintele 
autor ne învaţă toate acestea în mod firesc, fără să ne simţim certaţi, înfierați 
ori puşi la zid. E o mare artă duhovnicească să ştii să-ţi îndrepți aproapele, 
povăţuindu-l cu luare aminte la cele sfinte. 

Pentru a scoate în evidenţă cele ce doreşte să spună, autorul se 
foloseşte de procedeul numit dihotomie bazat pe antiteză. Dumnezeu este 
Adevărul Însuşi, diavolul este tatăl minciunii ş.a.m.d. 

Consideraţiile proprii ale autorului, despre unele virtuţi, sunt atât de 
frumoase şi rostite atât de înţelept şi cu smerenie, încât ele însele se pot 
constitui în pilde bune de purtare: 

“Acum a venit vremea să descoperim frumusețea adevărului, să ne 
odihnim în palmele adevărului şi să lăsăm adevărul să lumineze în şi prin 
noi, asemenea unei torţe, care să nu se stingă niciodată! Putem înflori din 
nou. Putem răspândi în jurul nostru parfumul adevărului! Eu îmi spun 
mereu: dacă noi nu, atunci cine va iubi adevărul?!” 

Neasemuit de frumoasă şi folositoare este şi meditaţia intitulată 
“Visele copacilor” — despre Sfânta Cruce. Elemente, simboluri, semne, 
rânduieli, obiceiuri, datini, ritualuri, pilde despre post, rugăciune, 
Împărtăşanie şi multe alte subiecte care ţin de liturghie, sunt abordate, nu 
numai din punctul de vedere al cinstitului ierarh, autor al acestei cărți, dar şi 

din punctul de vedere al creştinului de rând, pentru că pentru el este scrisă 
cartea. 

Unele pilde au aspectul literar al unor poveşti care încep cu “A fost 
odată ca niciodată...” ceea ce le face şi mai atrăgătoare. 

Cartea aceasta poate fi şi un îndreptar şi un manual de religie pentru 
şcolari, dar şi un ghid al creștinului, din care se poate alimenta cu tot felul de 
istorioare de folos sufletesc. 

Toate istorioarele au la început drept motto sau drept introducere, o 
pericopă biblică, un fel de chintesenţă sau morală a povestirii. 

În meditaţia „Nu tăia din cruce” — autorul ne învaţă cum să ducem 
crucea care ne-a fost încredinţată: 

„Sfânta Cruce trebuie dusă de fiecare în viaţă, astfel: „Cu ochii 
ațintiți asupra lui lisus, începătorul şi plinitorul credinţei, Care, pentru 
bucuria pusă înainte-l, a suferit crucea, n-a ţinut seama de ocara ei şi a 
şezut de-a dreapta tronului lui Dumnezeu” (Evrei 12,2)”. 

A tăia din cruce, înseamnă a cârti împotriva lui Dumnezeu din cauza 
suferinței şi a renunţa la credinţa şi nădejdea în ajutorul lui Dumnezeu. 
Calea purtării Crucii este smerenia după pilda dată de Domnul, zicând: ,„ S- 
a smerit pe Sine, ascultător făcându-Se până la moarte, şi încă moarte pe 
cruce. (Filipeni 2:8)”. 

“Legea morală din noi şi cerul înstelat deasupra noastră” — este 
îndemnul lui Blaise Pascal care-l sfătuieşte pe om să ia aminte la acestea 
două. Dacă trăim mereu cu privirile aţintite spre pământ, nu vom vedea cerul 
şi toate frumuseţile lui, lăsate nouă. Vom căuta doar la cele pământeşti şi nu 
la cele cereşti. Din nefericire, oamenii ţintesc doar lucrurile materiale, lăsând 
la o parte pe cele spirituale. Şi cine mai are timp, în hăituiala vieţii să mai 
privească spre Cer? Poate doar astrologii sau cei ce se ocupă cu astronomia. 

Uneori, glasul autorului ne arată că lucrurile povestite s-au întâmplat 
ca să ne slujească drept pilde şi au fost scrise spre învăţătura noastră. 

De asemenea, şi prin această lucrare, ca de altfel în toate omiliile 
sfinției sale, părintele protopop, printr-o pledoarie pro domo, face o educaţie 
religioasă prin instrumentul cel mai cunoscut şi mai lesne de folosit: cărțile, 
care în ultimii ani au fost neglijate. Cu toate acestea ele constituie mijlocul 
cel mai răspândit şi mai cunoscut de împărtăşire a culturii de orice fel. 
Lumina Cuvântului este foarte necesară şi nepreţuită. 

În aceste scurte scrieri spirituale, părintele Gheorghe Şincan lasă 
aproape întotdeauna o portițţă deschisă pentru cititor, spre interpretare, 
meditaţie, aplicare a învăţăturii. E un fel de pedagogie electivă, lăsând 
auditoriului libertatea de a alege, ceea ce e mai bun pentru el. 

Autorul ne învaţă părinteşte cum să ne purtăm crucea, fiecare. 
Ajutorul este cu atât mai preţios, cu cât este presărat cu învățături de-ale 
Sfinților Părinţi ai Bisericii şi ale unor oameni pioşi. 

În general, poveştile, legendele, basmele, istorisirile pe care le auzim 
în copilărie de la părinţi sau de la bunici, conţin învățături morale bazate pe 
două principii: binele şi răul. Suntem învăţaţi să alegem binele şi îndrăgim 
eroii pozitivi care luptă pe viaţă şi pe moarte cu cei negativi. Cu alte cuvinte, 
poveştile sunt structurate pe scheletul preceptelor biblice din Vechiul şi Noul 
Testament. Aparent, nu întotdeauna Binele învinge. Dar, chibzuind mai bine, 
vedem că niciodată Dumnezeu nu va lăsa Răul să pună stăpânire total pe 
copiii săi. Moartea nu are ultimul cuvânt. Este urmată de Înviere, de glorie şi 
biruinţă asupra ei. Acest lucru trebuie ţinut minte, ca să putem trece mai uşor 
peste durerea pricinuită de despărțirea trupului de suflet. 

De asemenea, cartea aceasta ne învaţă şi cum să deprindem practicile 
creştineşti: postul, rugăciunea, meditaţia, facerea de bine. 

Măreţia şi atotputernicia Divină nu pot fi măsurate cu mijloacele 
omeneşti. Doar cu măsura dragostei de Dumnezeu şi de aproapele pot fi 
cunoscute şi măsurate, dacă cineva şi-ar pune în minte să facă asta. Dar e 
mai bine să lăsăm sentimentele să se îndrepte, libere, spre aceste repere 
primordiale, înscrise în Noul Cod de Legi dat de Isus Cristos pe Muntele 
Fericirilor, pentru că, după acestea vom fi recunoscuţi drept “fericiți” 
moştenitori ai Împărăției Cereşti. După lacrimi, după smerenie, după 
împăcarea cu duşmanii şi iertarea lor, după sărăcia cu Duhul şi curăţenia 
inimii. 

Dacă i se va părea cuiva prea greu să împlinească aceste fericiri, să nu 
se îngrijoreze, Dumnezeu îi va aştepta cu îndelungă răbdare, îi va îndruma, îi 
va aduce pe spinarea Sa, precum Păstorul cel Bun pe mieluşeii rătăciţi, 
înapoi, la turmă. 

De asemenea, părintele protopop ne povăţuieşte în privinţa căutării 
rețetei fericirii, nu în lucruri lumești, ci în “Evanghelia de la loan cap. 9, v. 
1-38, şi să găsim cuvântul care constituie reţeta fericirii. 

Revin acum la întrebarea „Cine este fericit? ”. Răspunsul este pe cât 
de simplu, pe atât de uşor: Fericit este...orbul! Orbul fericit, veţi întreba? 
Nu zic iubiții mei, că orice orb este fericit, ci zic că fericit este orbul din 
Evanghelia de astăzi. De aceea, Biserica îl cinsteşte în mod deosebit şi îi 
închină o duminică, că astăzi este Duminica orbului din Ierihon. Aşadar, 
orbul este cel mai fericit om din lume. De ce zic acest lucru ? Din trei 
motive: 

Primul motiv este acela că a ieşit din întuneric. Bartimeu era orb. Era 
lipsit de lumină din naştere, dar într-o clipă de vreme şi-a deschis ochii şi a 


59 


văzut. la gândiți-vă la acest lucru. Noi deschidem ochii de mii de ori, 
continuu, dar nu prețuim acest lucru. lar Bartimeu, în clipa în care a ieşit 
din întuneric, vă închipuiți ce-a simţit? S-a minunat şi a spus: „Slavă Ţie, 
Dumnezeule! ”. (Un strigăt rămas celebru). 

Pr. Gheorghe Şincan ne învaţă să privim minunile Creatorului cu ochi 
duhovniceşti şi nu cu ochi lumești. Şi într-aceasta constă deosebirea dintre 
un credincios şi un om carnal, cu gândul doar la cele materiale şi care, spune 
autorul, are “ochi diavoleşti”. 

Dar cum să alegem şi astăzi, la fel ca poporul iudeu înaintea lui Pilat, 
între Dumnezeu şi un tâlhar, numit Baraba? Dumnezeu ne-a oferit şansa 
alegerii. Dar cel mai mulţi îl aleg pe Baraba cel al zilelor noastre. Aceasta 
este cea mai mare provocare a timpului în care trăim, spune autorul cărții. 

“Noi ce alegem? Alegem viaţa, prin Hristos Cel Înviat şi Care „nu 
mai moare” (Rom. 6, 9), ori alegem pieirea, prin Baraba? Alegem binele 
sau alegem răul? Între viaţă şi moarte, alegem moartea? Căci libertatea de 
a opta, departe de a fi ispită, este dovada celui mai ales respect şi a preţuirii 
lui Dumnezeu faţă de om, fapt care impune, însă, din partea noastră o 
responsabilitate pe măsură. Dacă Domnul Şi-a dat viaţa pentru noi, noi 
suntem gata să ne dăm viaţa pentru El, ori alergăm bezmetici după Baraba? 
Hristos a Înviat pentru noi, dăruindu-ne şi nouă să trăim în veci! Noi oare 
vom alege să „pierim ” odată cu tâlharul? 

Dilema lui Pilat este şi dilema noastră. lisus sau Baraba? Binele sau 
răul? Viaţa sau moartea? Dumnezeu, cunoscând mai dinainte ezitarea 
noastră, ne-a prevenit că alegerea nu va fi uşoară: „viață şi moarte ţi-am 
pus înainte, şi binecuvântare şi blestem. Alege viaţa ca să trăieşti tu şi 
urmaşii tăi!” (Deut. 30, 19) Şi, realitatea ne arată că, în pofida prevenirii 
Domnului, contrar „lecțiilor” pe care ni le-a dat istoria şi în ciuda 
experienţei pe care am acumulat-o de 2000 de ani, mulți dintre noi îl mai 
aleg şi astăzi pe Baraba”. 

Este foarte important ca o persoană, şi nu una oarecare, ci una 
înditruită în acest sens, să-ţi deschidă ochii, să-ţi arate calea, să te ia de mână 
şi să te conducă spre Bine şi spre Îndreptarea ta. Un asemenea călăuzitor 
trebuie să aibă fiecare creştin şi să alerge la el, ori de câte ori cade într-o 
dilemă oarecare sau s-a înfundat într-o groapă din care nu este capabil să 
iasă din nou la lumină. O mână întinsă la timp, poate însemna salvarea cuiva 
şi mântuirea sufletească. 

De aceea, “reţetele” părintelui Gh. Şincan sunt remedii sufleteşti şi 
trupeşti, vitamine pentru suflet care-l pot revigora şi scoate din bolile şi 
moliciunea de care suferă, uneori fără să-şi dea seama. 

Răul şi păcatul se insinuează hoţeşte în trup şi suflet şi e greu să le 
scoţi de acolo, fără să-ţi fie afectate şi celelalte organe. Numai Dumnezeu 
vindecă în totalitate şi fără urmări, fără sechele. 

Toate textele din această carte au un tâlc al lor care se desprinde din 
context sau este aşezat la urmă, precum morala în fabulă. 

Nu numai conţinutul este deosebit de folositor pentru cei care vor să 
înainteze în viaţa spirituală, dar şi titlurile reflectă cât se poate de bine ceea 
ce doreşte autorul să spună, fiind ele însele, poveţe şi învățături. 

lată un ex. “Zgârcitul moare cu pâinea-n traistă”, referitor la 
episodul întâlnirii dregătorului bogat cu Mântuitorul lisus Hristos, prilej de 
divagaţii pe seama zgârceniei şi lăcomiei: 

„-Zgârcenia şi lăcomia fac parte din cele şapte păcate capitale, pe 
care le găsim în Sfânta Scriptură, şi anume mândria, Zgârcenia, necurăţia, 
invidia, lăcomia, mânia şi lenea. 

Zgârcenia este un păcat care îi stăpâneşte pe mulţi, iar unii au găsit 
Chiar diverse justificări: să nu dai niciodată din casă seara, nici în zi de 
sărbătoare, nici lunea că-ţi merge rău toată săptămâna, nici marţea că sunt 
trei ceasuri rele etc. Ori porunca lui Dumnezeu este aceasta: "Celui ce cere 
de la tine, dă-i; şi de la cel ce voieşte să se împrumute de la tine, nu 
întoarce faţa ta” (Matei 5,24); "împarte pâinea ta cu cel flămând, 
adăposteşte în casa ta pe cel sărman, pe cel gol îmbracă-l şi nu te ascunde 
de cel de un neam cu tine. Dacă dai pâinea ta celui flămând şi tu saturi 
sufletul amărât, lumina ta va răsări în întuneric şi bezna ta va fi ca miezul 
zilei” (Isaia 58;7-10). Zgârcenia este şi sora cea mai bună a invidiei, şi 
însoţeşte omul până atunci când e neputincios, până la ultima suflare, căci 
„Cel avar nu îmbătrâneşte niciodată şi cel invidios nu se odihneşte 
niciodată pe niciun fel de vreme. “(Olteanu, Pandele, Floarea darurilor, 
Editura Mitropoliei Banatului, Timişoara, 1992). ” 

Chiar dacă autorul n-ar fi fost preot ortotox, un sfat de la el ar avea 
mare greutate în sufletul oamenilor, dar felul cum sfinţia sa ştie să sfătuiască 
şi să aline suferinţele sufleteşti ale enoriaşilor, spune mai mult decât orice 
învăţătură de nivel universitar: 

„Fiecare păcat este un act de disprețuire îndreptat împotriva lui 
Dumnezeu, înainte de a fi un rău îndreptat împotriva omului”. 

Adevărate comori literare, un tezaur de spiritualitate inspirat din 
Sfânta Evanghelie şi din alte cărți sfinte. 

Alte şi alte învățături despre: „Raiul şi iadul, ipostaze ale sufletului 
uman”; despre Fecioara Mania, Maica Domnului şi Maica noastră, în câteva 
meditații; Judecata particulară a omului, povăţuiri “Despre adevărata 
rugăciune” dar şi despre: „Nerecunoştinţa, virtutea prostului” şi multe alte 

subiecte religioase, dau substanţă cărții. Toate acestea vin să întregească 
profilul omului “Sub povara vremurilor şi a vremii” omul supus tentaţiilor 
de orice fel care tind să-i piardă sufletul, cea mai prețioasă avere a lui. 

Unele titluri sunt de un profund lirism şi trădează poetul. Nu puţine 
sunt textele dedicate femeii şi îndeosebi, mamelor. 

Ultimele scrieri din carte sunt povestioare morale vizând criza 
economică, zgârcenia, lăcomia, viciul beţiei, pocăinţa, Moartea prostului, 
Cele mai frumoase daruri, ş.a. Sunt atât de suculente încât fac trimitere la 
povestioarele lui Anton Pann din „Povestea vorbii” sau ale lui Ion Creangă. 

lar spre final, părintele Gh. Şincan ne sfătuieşte: „Să prețuim 
adevăratele valori în viaţă”, ceea ce nu e lucru de şagă. 

Toate meditaţiile şi poveţele din această Cărticică, sunt atât de 
măiestrit construite încât ele par desprinse din Filocalie sau din altă carte de 
învățături creştineşti, astfel încât cartea trebuie citită şi păstrată în dreptul 
inimii, în buzunarul de la piept. 

Cu adevărat, autorul acestei lucrări de excepţie îşi merită titlurile de 
păstor, învăţător şi scriitor religios, titluri care îi fac cinste. 


21 martie 2012 

O REVĂRSARE ALBĂ DE IUBIRE — ZĂPADA DORULUI DE MAMA 


Vera Crăciun,” Doruri albe”, Colecţia „Dor de poezie”, Editura Națiunea, 
Bucureşti, 2012 


Ninsoarea dorului de casă ori dorul ninsorii de acasă...Cea care cade 
pe suflet şi acoperă tot ce e gri şi pământiu şi pustiu...O zăpadă, cum altfel 
decât purificatoare în care-ţi scalzi privirea, îţi afunzi mâinile şi picioarele şi 
poţi face din ea, cu braţele şi picioarele, îngeri albi şi pufoşi... 

Zăpada dorului de mama, nu una rece, dar una fierbinte, care-ţi 
topeşte sufletul, te frânge. Zăpada cu o mie de culori în care te reflectezi... 

Precum cascada ce coboară din creştetul munţilor şi o porneşte la vale 
în vuiet tumultuos, purtând în ea muzica apelor dezlănţuite, scăpate din 
zăgazurile gheții în care au stat prizoniere...O rostogolire ce nu mai poate fi 
oprită... Torentele de tandreţe, mari indundaţii nostalgice, valurile de dor alb, 
incendiul de apă care nu suportă bariere... Un rug de cuvinte, o pălălaie albă, 
ridicându-se în mii şi mii de scântei care pocnesc şi trosnesc, din cenuşa 
mocnindă...Ceva misterios, aproape religios, aproape profan, mirific şi 
seducător, precum curcubeul a cărui bogăţie de nuanţe izvodite din alb, se 
desface în spectru...Culori compuse, culori (des)compuse... Culori 
cântătoare. Versuri tăcânde...Dureri mute, prefăcute-n cuvânt dulceag- 
amărui precum sâmburul de migdală. 

Aceasta este poezia Verei Crăciun din volumul „Doruri albe”, recent 
apărut la Editura Națiunea, Bucureşti, 2012. O carte notabilă. 

Născută din doruri. Născută-n zăpadă. Zăpadă născută-n durere, din 
lacrimi fierbinţi. Ceva care-ţi pătrunde adâncurile, prin viu grai... O zăpadă 
vorbitoare care te însufleţeşte. Semnificaţia din spatele acestei zăpezi, o afli 

dacă sapi adânc în tine, până la extazul suprem. Puţină candoare, puţină 
decenţă, puţină nebunie, ingrediente absolut necesare... 

Şi cui nu i-ar place, cu ochii spre cer şi cu spatele simţindu-i răcoarea, 
să stea aşa, să viseze... Ori să mediteze. Ori să plângă... Şi lacrimile să se 
confunde cu steluţele albe. Să plângi cu fulgi mari, fierbinţi, alunecând pe 
relieful obrazului... 

Sunt desfătări care ai vrea să nu se termine niciodată. Rătăceşti cu 
gândul prin imensităţile albe ale amintirilor de acasă. În centru, e Mama, 
chipul mamei se confundă cu al tuturor mamelor. Numai că ea e UNICA. 

În virtutea acestei neasemănări, îţi conduci mintea şi inima şi mâna, 
pe coala albă şi ea, care aşteaptă zăpada cuvintelor. 

Sau a mieilor. Sau a pruncilor. Tot albă. 

Cine, în copilărie nu a scris pe zăpadă? Ori pe azur? 

Câte poezii au rămas necitite, pentru că raza de soare le-a prefăcut în 
pârâiaşe grăbite? Zăpada din „Doruri albe” — porneşte de la o pierdere şi 
devine câştig. Porneşte de la durere şi se preface-n bucurie. Porneşte de la 
litera moartă şi se transformă în fiinţă vie. 

Zăpada îngraşă, ţine de cald, protejează. Dar şi îngheaţă. 

În ea germinează cuvântul precum grâul în țarină. 

Autorii poate nu-şi dau seama perfect că scriind o carte, îşi rescriu, de 
fapt, sufletul. Şi dacă în suflet totul e alb, cum poate ieşi cartea, decât 
înmiresmată de doruri albe? Adică neprihănite. Aidoma lui. 

La Vera Crăciun, albul este izvoditor a toate. Din el se nasc: fulgul 
mic al iernii, „nopțile albe ca de nufăr”; „albul ochilor”, chiar şi cel al 
florilor, al şoaptelor, al viselor, al zorilor, albul norilor, albul veşniciei, totul 
în jur e imaculat, pentru că zâmbetul mamei luminează peste tot, precum 
candela. 

Unul din poeme chiar se numeşte „Alb de vis şi alb de nins” şi 
ilustrează foarte bine această idee. Există multe flori sărutate de soare în 
poezia Verei Crăciun, există scântei — desigur de feminitate, de senzualitate, 
- mai sunt şi culori îngemănate, candoare, dăruire, muguri înfloriţi, speranţă, 
mult dor pretutindeni, Şi într-o lume inundată de alb, poeta, parcă trezită 
brusc dintr-un vis minunat, spune: „Toate acestea sunt culori: / Alb de dor şi 
alb de nori, / lar prin ele, rătăcite, / Ori ascunse, tăinuite, Prăfuite şi chiar 
terne, / Versuri şi triste poeme. // Versu-i trist, însă cuvântul / E neliniștit ca 
vântul.../ Iute şi aprins ca focul / În iubire îşi vrea locul. // Este vers 
învăluit / În gând negru, jeluit, / Care-n albul de splendoare / Schimbă 
fondul rău şi doare.” De ce e versul trist şi tern când în suflet e atâta alb şi 
atâta splendoare? Tot poeta ne dă răspunsul: fiindcă albul nu mai e chiar atât 
de alb şi el s-a înnegurat; de aici şi dorul de albul de odinioară: „Și doar 

sufletul femeii, / Cel ce-ngenunchea şi zeii / Albul pur îl mai doreşte. / Acel 
alb ca de poveste...” 

Elegiile se nasc din nostalgie, din dor, din tristeţea iubirii pierdute, 
dintr-un jind fără saţiu, care uneori nu are nume şi nu ştii de unde vine. În 
ton de romanţă târzie, versificate onorabil, poemele din această carte sună 
poate, puţin patetic, puţin trist şi invită la meditaţie şi la contemplarea 
creației divine. Aproape toate gândurile sunt îndreptate către ființa cea mai 
iubită, mama, plecată de curând, de dorul căreia, autoarea a început să-şi 
aştearnă gândurile pe suport de hârtie. Şi dorul s-a mai ostoit, cu cât a scris 
mai mult. E un fel de terapie divină şi aceasta. Toate poeziile de toamnă sunt 
elegiace şi evocă nostalgia trecerii timpului, a vestejirii, a căderii în gol, a 
jinduirii unei şoapte de dor, a frunzei spulberate de vânt, a pustietăţii şi 
însingurării, note şi accente patetice ale „simfoniei dorului”, semne certe 
ale frământărilor şi zbuciumului sufletesc al autoarei. 

Există multe feluri de terapii ca să îndepărtezi durerea pricinuită de 
pierderea cuiva drag: s-o rupi definitiv cu trecutul (ceea ce e imposibil); să te 
îndepărtezi de locul care ţi-a provocat durere, să-i cultivi amintirea. 
Autoarea a ales această ultimă modalitate de a-şi alina dorurile de mama şi 
de toate lucrurile lăsate în urma sa, o dată cu pierderea ei. Firesc. Orice 
creştin este educat astfel încât, ştie că moartea nu este gestul final, definitiv 
al omului. Că ea face parte din viaţă şi că e poarta spre trăirea adevărată în 
duh, până la Învierea pe care toate sufletele o aşteaptă. 

Credinţa că mama a plecat pe o stea şi de acolo veghează asupra 
familiei, e de natură să o mângâie şi să-i dea puteri noi pentru a străbate 
toate obstacolele vieții. 

Desigur, textele nu sunt lipsite şi de locuri comune şi de sintagme 
bătătorite, inerente începutului, dar trăirea este autentică şi curată. lată 
câteva exemple de sintagme şi locuri comune, de care volumul abundă: 
albul zorilor, albă nea, adâncul suferinţei, cer spuzit în clar de lună, câmpia 
de mătase, paleta de culori, petalele de flori, stea nemuritoare, câmpul plin 
de flori, revărsarea dimineţii, firul vieţii, voal de neguri, firavele petale, 
dulcea adormire, clipe efemere, dulcea linişte a nopţii, dans zglobiu, dansul 
apei de izvor, dulci cuvinte, surâsul cald, ( de mai multe ori folosit); blândă 
privire, ruginiu de toamnă, sufletu-mi pustiu; a stelelor sclipire, dansul 
elegant al fulgilor zglobii, voal de nea, cerul necuprins, natura prinde viaţă; 
vântul cald adie, lacrima fierbinte, ocean de vise, lacrima din suflet; gândul 
călător, în suflet este sărbătoare; ş.a. ca şi licenţe poetice întâmplătoare: ex. 
„citite din a vieţii slove” (Dor). Unele sintagme sunt repetitive, ca un leit- 
motiv, care susțin ideea sau starea poetică. 

Experienţa, rodarea se vor produce pe parcurs şi vor fi eliminate toate 
neglijenţele şi stângăciile. Fiecare autor are propriul laborator de creaţie şi 
nu seamănă unul cu altul. Efortul autoarei este meritoriu şi din alt punct de 
vedere. Ea cultivă memoria mamei sale, dar o încadrează într-un context 
familiar, în locul în care autoarea însăşi s-a născut şi în felul acesta s-au ivit 
şi alte poeme, gen pastel, gen evocare, amintire. Capacitatea de expresie este 
încă în faşă, ea fiind rezultatul sărăciei de limbaj şi a lipsei unui stil format, 
viguros, propriu. Dar acest lucru nu trebuie să descurajeze, dimpotrivă. Cu 
multe lecturi şi cu decantarea a ceea ce este surplus în textele poetice, poeta 
îşi va găsi un drum propriu. 

Versurile au o prospețime aparte care le conferă muzicalitate şi 
farmec, însă. 

Micul univers liric al poetei are doar câteva paliere: dragostea pentru 
mama, dorul după ea, scurgerea anotimpurilor, aşteptarea, remuşcarea, 
tristețea, amintirea şi lacrima care sunt îngemănate. Cu aceste elemente îşi 
construieşte lumea. Mai puţin reprezentat este simțământul religios. 

Nici dragostea nu este elementul primordial, temelia pe care să 
construiască edificiul poetic, Vera Crăciun. Mai curând, iubirea de natură, de 
petala unei flori care o îmbrățișează cu privirea (Privire). 

Motivul petalei apare deseori şi este, când tandră, îmbrățişătoare, când 
solitară, când fremătătoare, dar, de cele mai multe ori este tristă. Dar 
comunicarea dintre om şi regnul vegetal e foarte adâncă şi, la dovezile 
petalei de iubire, poeta răspunde pe măsură: „Cu o sfioasă aplecare către 
tine/ Şi cu privirea scăldată în tristeţe / Te înalț la soare, / Te sărut, / Te 
alint.../ Obrazul mi-l răsfăț cu-a ta fineţe, / Dulce petală ” (Tristă petală). 
Nici nu e de mirare, pentru că iubirea florilor este apanajul femeii. Petala 
capătă însuşiri antropomorfice, are puterea de a ierta şi de a surâde, în poezia 
„Senin”: „În mângâierea ce o dai / Petalei / Şi în fiorul ei, / Când fin 
obrazul ţi-l atinge, / Ea poate plânge.../ Sau poate că-n uimirea / De-a fi o 
floare alintată, / Petala iartă, / Sau surâde / Câteodată / Şi în veșmânt de 
catifea, /Suav de-atâta alb de nea, / Poate o vezi ca pe-o crăiasă / Ce-n 
urma ei parfum de stele lasă”. 

Și alte fenomene ale naturii au însuşiri omeneşti, de pildă, amurgul 
este plin de mândrie, melancolie, are ochi de bătrân copil, are calm şi 
strălucire, ba chiar şi „revărsare de iubire” (Amurg). Poeta chiar încearcă o 
definiție poetică surprinzătoare, a Amurgului: „Amurgul este o speranţă, / 
Un vis pe cer pictat de-o veşnicie / Şi de poeţi cântat pe ceruri de hârtie... ” 

Vioara este un alt motiv liric şi arcuşul dulce al viorii, străbate ca o 
şoaptă fermecată şi pătrunde în casă, în gând şi chiar în „umbra ce se lasă 
/Și-n unduirile ei line” (Şoapta viorii). Voalul constituie şi el un motiv liric 

foarte des folosit, astfel încât, poezia capătă accente misterioase, învoalate, 
versul e ascuns, transparent, discret, precum Maya, ca o nălucă de ceaţă, 
poate pentru a spori vraja. Peisajul devoalat, pierde parcă din misterul care 
învăluie cerul şi pământul, unite-ntr-o linie foarte subțire. 

Poate că poemul care o reprezintă cel mai fidel pe Vera Crăciun este 
»Gingăşie”, drept pentru care îl redăm integral: „Mă las chemată de frumos, 
/ De munte ce în toamna rece / Prin frunze cântă trist, duios, / Când verdele 
se scurge, trece...// Şi din culoare în culoare, / Din verde stins în purpuriu, / 
Priveşti ca-n vis dulcea splendoare / Cum se transformă-n auriu.../ Alene- 
ncearcă să te cheme / Să-ţi simtă-aleanul din privire, / Ca semn al trecerii 
prin vreme / Preţ de o clipă de trăire.// Zâmbeşte frunza prin culoare, / 
Zâmbeşte frunza legănând / Dorul de umbră, dorul de soare, / Dorul de 
ploaie, dorul plângând // Ce simte frunza toamna, oare? / Ce simte toamna 
muntele uscat? / Ce simte toamna fiecare floare / Când în petale toamna i s- 
a strecurat? // Mă las chemată de frumos, / De munte, ce în toamna rece, / 
Prin frunze cântă trist, duios, / Când verdele se scurge, trece...” 

Figură emblematică în literatura lumii, Mama este omniprezentă în 
versurile Verei Crăciun, ca sumă a tuturor virtuţilor creştine, a frumuseţii, 
blândeţii, gingăşiei, cinstei, desăvârşirii. Nu e de mirare, aşadar, că atunci 
când mama pleacă în alte sfere, copilul, orice vârstă ar avea, se simte 
pierdut, înjumătățit, golit pe dinăuntru şi fără vlagă. 

Tristeţea e atât de mare încât simte nevoia să se materializeze în vers, 
în pictură, în muzică, în toate artele. 

Astfel au apărut capodopere având ca temă, maternitatea fizică şi cea 
spirituală. 

Vera Crăciun nu scrie poeme relevate, epifanice. Ea scrie, tot sub 
impuls, dar sub un impuls interior, asupritor, tot ceea ce a trăit şi trăieşte. E 
şi o poezie de stare, o poezie intimistă, cu un mod de adresabilitate către un 
cerc restrâns de cititori, de obicei care iubesc literatura suavă, încărcată de 
sensibilitate, care poate trece de la un suflet la altul, fără poticnişuri. Pornind 
de la realitatea cruntă pe care a trăit-o prin pierderea celei mai dragi fiinţe, 
gândul ei se înseninează treptat şi orizontul se deschide spre alte subiecte 
delicate: natura, oamenii, iubirea. 

Din punctul meu de vedere, Vera Crăciun este un soi de pasăre rănită, 
cu aripa frântă, silită să-şi ducă existenţa pe pământ. Cu privirea aţintită spre 
piscuri, ea încearcă Zborul prim, şi agăţarea de stâncă. Dar ceva o mai reţine 
aici, pe pământ: fie dragostea pentru ai săi, fie o lucrare neisprăvită. Când 
rana i se va vindeca, însă, pasărea va zbura cu tot cu aţă. Va zbura 
nestingherită, „Cu vie nostalgie, cu lacrimi şi cu teamă”, aşa cum spune în 
poezia „Ce linişte...” . Dar şi cu bucuria rostului împlinit, cu speranţă şi 

încredere. Orizontul este deschis, de la zenit la nadir şi aşteaptă doar 
semnalul zborului. E o chestiune de timp. Zborul ei va fi monitorizat şi nu va 
mai putea fi oprit de nici un fel de intemperie. Are toate datele pentru acest 
deziderat: sensibilitate, candoare, dinamism, îndrăzneală. Îi mai trebuie însă, 
de pus la punct, partea tehnică a zborului. Când toate vor fi gata, vom privi, 
dincolo de orizont, unde vom zări punctul acela mişcător care se va 
îndepărta de privirile noastre. Atunci, ea va fi foarte aproape de ţintă. 

Autoarea a inserat în volum şi pasteluri şi descrieri ale naturii destul 
de reuşite, unele sub formă de rondel ori sonet. Sintagme proaspete: „umbre 
de petale”, „coroana cu frunze de iubire”, „„umbra-n umbre dăltuită”; 
„frunze de timp stins”; „Trec umbre de aripi de păsări în zbor”; „fire de 
petale cristaline” ş.a. o singularizează printre confrații de litere. 

Vera Crăciun nu a fost scutită de aşteptare, de lacrimă, suspin, de 
remuşcare şi chiar de trădare, de umbrele toamnei şi de lacrima de frunză, în 
existenţa sa. Ea obişnuieşte, după propria mărturisire, să coase tristeţea în 
cuvinte, ca o Penelopă veritabilă, aşteptându-l pe Ulise. 

Gingăşia, delicateţea autoarei se manifestă în chemarea iubitului, atât 
de castă, şi tot în ritmuri poetice, plină de inefabil, încât ai senzaţia că se 
poate sfărâma la cea mai mică adiere: „Încerc să prind în palme / Sărutul 
dimineţii.../ Doresc să i-l ofer, / Iar de la roua / Ce răsfaţă lin petala / În 
picuri dulci, / Sclipirea să îi cer. / Să te răsfăț cu rază caldă / Când soarele 
străpunge / Al nopții negru voal, / Să intru-n spuma mării, / Cu ea să pot 
ajunge / Să te sărut pe tâmplă / Prin crestele de val...” (Sărut gingaş). 

Cine mai cântă iubirea în acest fel în ziua de azi, când textele abundă 
de trivialități şi argouri? Prin această poezie, autoarea îşi păstrează puritatea 
spirituală şi candoarea sufletului. În această poezie, „Himere dulci încă 
valsează gătite-n strai de crinolină ”. O poezie a himerelor, a misterului, a 
dorului prefăcut în cântec sublim. 

Ceea ce e cu adevărat remarcabil, este că poezia acestei autoare 
induce o stare de linişte, de calm, de odihnă, e stenică, e ca o melodie care-ţi 
susură-n auz, fără să te stingherească, aşa, ca un fundal care nu-ţi reţine 
atenţia, dar nici nu te împiedică de la activităţile tale. Definirea singurătăţii — 
aproape sibilinic - doar în patru versuri este remarcabilă: „Noapte / Cer 
feeric.../ Lumini în jur / Și totuşi întuneric...” (Singurătate). Poate e cea mai 
reuşită şi mai sugestivă descriere a singurătăţii”. 

Dar iată şi o descendență eminesciană în poezia „Și dacă... ”: 

„Și dacă-n taină liniştea coboară / Şi-o simt în suflet ca pe o lumină, / 
E pentru că acum e-ntâia oară / Când inima mi-e caldă şi senină. // Şi dacă 
stelele cu strălucirea lor / Priviri mă-ndeamnă să le dăruiesc, / E pentru că 
au înţeles cuvântul dor / Şi din sclipirea lor fiorul îl primesc. // Și dacă luna 

cea plină de mister / Transmite surâzând o mângâiere, / E pentru că în 
taină, nor şi cer / Oferă lumii iubirea în tăcere.// Şi dacă iarna cu haină-n 
alb de stea / În trecere natura-mpodobeşte, / E pentru că gingaşul fulg de 
nea / Se dăruie şi inima-mi topeşte.// Şi dacă flori pe ramuri strălucesc / În 
fire de petale cristaline, /E pentru că şi norii dăruiesc / Lucirea lor în 
treceri albe, line...” 

Vera Crăciun şi-a formulat un Crez poetic, în poemul „Candoare”: 
„Să te înalţi la soare şi să priveşti la nor, / Să străluceşti ca floarea, să uiţi 
de rău, de dor, / Să simţi nemărginirea aproape, câteodată / S-atingi şi 
fericirea, poate demult uitată, // Să fii un fulg de nea ce liber în plutire, / 
Fiorul vrea să-l dea prin blânda lui topire. / Să numeri stropii de ploaie ce 
în palmă, / Îţi strălucesc zglobii în asfinţit de toamnă...// Şi în privirea ta 
frumosul să-ţi zâmbească, / Doar...soarele şi norul, au vrut să te primească! 
/ Să încununeze fruntea-ţi curată şi senină, / Cu raze, cu căldură şi cu a lor 
Lumină...” 

Autoarea de faţă, în poemele sale nu epitetizează în exces, nu 
adjectivează, ci mai curând foloseşte verbul. Principalele sale verbe sunt: 
„Să vrei, / Să ceri,/ Să speri...” din poemul „Să vrei”. Poezia e mai degrabă 
o sumă de verbe la modul conjunctiv, persoana a II-a singular. 

Trecând discret prin viaţă, cu ochiul aţintit spre bucuriile şi 
frumusețile ei, dar neputând ocoli tristeţea — apanajul poeţilor -, Vera 
Crăciun îşi cântă sufletul notă cu notă, rezultând o melodie caldă, suavă, 
lină, precum lumina strecurată prin perdea într-o dimineaţă de toamnă. 

Nu numai despre doruri, frunze şi petale vorbeşte poeta, dar dispune 
de acea învăţătură creştină care îndeamnă la Iertare, ca principală condiţie a 
mânturirii, şi care merită împărtăşită şi aproapelui: „De sincer tu nu eşti, 
pleacă-ţi privirea, fruntea / Şi-nvaţă de la viaţă ce-i cinstea, ce-i virtutea, / 
Și-aleargă spre câmpie, văzduhul să-l cuprinzi, / De floare şi de soare 
ființa-ţi să o prinzi. // Şi răcoreşte-ţi faţa cu apa cristalină, / Încredere-te în 
oameni şi-n pronia divină. / Greşeala ţi-o alină în rugă şi în lacrimi / Şi 
crede în iubire eliberat de patimi. ” (Tu iartă). 

Un anume suflu şi chiar un fior patriotic răzbate din poemul „Un 
gând” unde poeta spune: „Am fost un neam, un sfânt popor / Ce-n cutezanţă 
şi slăvire / Am apărat acest pământ al tuturor / Prin jertfă, luptă, sânge, 
dăruire.../ Şi moştenirea din vechime dată, / Ca neam, ca limbă şi ca glie, / 
Va trebui prin sânge apărată, / Mândria scut de ţară să ne fie. ” 

E cel puţin curios la o poetă să scrie asemenea versuri de iubire de 
neam şi de ţară! De obicei, bărbaţii au asemenea porniri, unele sincere, altele 
de convenienţă. 

Și iată ce mărturie superbă despre faptul că este, a fost şi va fi pe acest 
pământ, dovadă versurile de faţă, cu iz testamentar: 

„Sunt nostalgia zâmbetului tău / Purtat în gând, în suflet şi în 
amintire. / Rămâi de-a pururi dorul meu, / Un dor de mamă, înger de iubire. 
// Sunt ziua care nimic nu a iertat, / Nici viscol aspru nici ninsori abunde / 
Când fulg de nea departe te-a chemat / Și a lăsat doar lacrimi să inunde. // 
Sunt lacrima din fulgul alb de nea, / Când lin plutind coboară către tine, / 
Zâmbind, ai vrea în palmă să-ţi mai stea / Şi să-ţi aline dorul de iubire şi de 
bine. ” (În amintire). 

Critica de întâmpinare a fost foarte blândă cu Vera Crăciun şi sperăm 
că şi critica şi istoria literară specializată va fi, la următoarele volume, 
receptivă, pentru a nu-i baricada drumul spre afirmare. 

Fixându-se mai mult spre centrul fiinţei sale, îmbogăţindu-se cu noi 
lecturi, absolut necesare unui demers poetic de anvergură, dar şi intrând în 
comuniune cu alţi creatori, prin operele lor, autoarea va înainta cu 
certitudine, pe tărâmul mirific al Poesiei adevărate. Scrisul este un demers 
singular, dar confruntarea cu ceea ce se publică, este imperios necesară. 

Ceea ce îi dorim din toată inima. 


22 martie 2012 

POEZIA DORULUI ŞI DORUL POEZIEI 


O CARTE CLĂDITĂ DIN DORURI 


Vera Crăciun, „Meditaţii şi cuvinte”, Editura Karta.ro, Oneşti, 2011 


Dorul — ca element de construcţie, stivuit şi alineat în şiruri drepte, 
unite cu un liant trainic — lacrimile, poate servi la ridicarea unui edificiu 
spiritual care va dăinui peste timp. Dorul nu se şterge, nu se estompează, nu 
rugineşte, nu se năruie. El rămâne pururi neclintit în inimi şi este purtat de la 
inimă la inimă, niciodată aidoma, dar destul de percutant ca să străfulgere 
întreg organismul. Este ştiut că dorul doare, face inima să vibreze, provoacă 
fluturaşi în stomac (buterfles in my sthomac). Fie când vorbim despre 
cineva care este departe de noi şi l-am dori aproape, fie că s-a ridicat un zid 
de netrecut între noi şi fiinţa de care ne este dor. Nu există om pe lume să nu 
fi cunoscut puterea acestui sentiment unic în felul său, dar care poartă 
diverse nume. Forţa lui dărâmă zidurile, provoacă uragane, tzunami, face să 
țâşnească izvoarele, porneşte ploaia. Este ca un fenomen al naturii care nu 
poate fi oprit. Un fenomen uman, însă. S-a spus că acest cuvânt este 
intraductibil într-o altă limbă, dar există atâtea echivalente care să sugereze 
starea de jind, în care omul tânjeşte după fiinţa iubită. Dorul nu poate fi 
alinat decât de acea persoană sau, în mică măsură, de reprezentările lui: 
fotografu, lucruri personale pe care le priveşti şi nu te mai saturi...Dar mai 
există şi amintirea vie, dureroasă încă, dar atât de prețioasă... 

Când dorul se împlineşte, adică persoanele îşi unesc din nou trupurile 
şi sufletele, atunci înfloreşte, precum orhideea. 

Dorul e cu atât mai năpraznic, cu cât persoana către care se îndreaptă, 
nu mai poate fi adusă înapoi, de unde a plecat. Atunci e cu neputinţă să-i pui 
stavilă. Se naşte, creşte şi se adaugă clipă de clipă, până la insuportabilitate. 

O astfel de stare cunoaşte omul atunci când persoana cea mai dragă a 
dispărut definitiv de pe pământ. Şi în urma ei, rămân doar regrete, suspine, 
lacrimi şi acea durere fără de rană, lăsată în suflet. Mama — chipul cel mai 
iubit, provoacă, prin dispariţia ei, un astfel de dor, care, pot să spun în 
deplină cunoştinţă de cauză, este aproape mistuitor şi nu trece niciodată. 

Însă, din dor se poate naşte cea mai frumoasă floare: Poezia! 

Poezia dorului este, prin inefabilul ei, tot ce poartă omul mai frumos 
în suflet. 

Meditaţii şi cuvinte” cartea de poezie a Verei Crăciun, Editura 
Karta.ro, Oneşti, 2011 - este o carte născută din dorul de mama. Dor 
neostoit. Dor nevindecabil. Care naşte cuvinte, versuri, meditații, lacrimi de 
foc, rugăciuni şi tăceri pioase. Care naşte Lumină. Spirit. Sau Spiritul 
Luminii. 

Durerea se consumă în tăcere şi meditație. Nu se poate striga. Nici 
glasul uneori nu te ajută. Cuvântul e neputincios. Doar limbajul lacrimilor 
rămâne. Argument sublim prin candoarea şi inefabilul său. Lacrima 
dezarmează şi pune pe fugă monştrii urâtului. Armele cad la pământ în faţa 
lacrimei. Mânia se spulberă. Ura se năruie. Glasul răzbunării se înmoaie. 
Lacrima este izvorul tămăduirii creștinului. 

Când meditaţiile sunt însă, însoţite de cuvinte, devin şi mai elocvente. 

Și au putere de penetraţie şi mai mare. 


O mamă prefăcută-n stea! lată ce speră autoarea de faţă. Ca zborul 
spre astre al mamei sale, să fie un crug de lumină, până la locul hărăzit încă 
de la început. E bine să ştii că sub o stea, eşti vegheat şi supravegheat 
permanent şi că se gândeşte cineva din Înalt la tine. Asta îţi dă o putere pe 
care nu credeai că o ai. Şi o speranţă că, o dată ce timpul tău s-a sfârşit, vei 
regăsi steaua care ţi-a vegheat căile şi te-a îndreptat spre Lumină. 

Treptat, treptat, cerul inimii se înseninează şi, din ruginiul care a 
invadat întreg organismul, albul transpare în muguri de petale. O nouă 
primăvară e aşteptată. Deşi întârzie, ştii precis că o să vină. 

Toate aceste transformări au loc însă, datorită uitării, a iertării de sine 
şi de celălalt şi a rugăciunii alinătoare care ne umezeşte buzele. Tot răul 
dispare atunci şi devenim din nou copii ai Luminii, gata de a o lua de la 
capăt, ca-n prima dimineaţă de luni a lumii... 

Dorul este contemplat încă, „din depărtare”, dar seamnănă atât de 
mult cu speranţa! El devine cu atât mai aprig, cu cât persoana iubită este mai 
inaccesibilă, mai departe de tine. 

O suită de versuri au drept temei AMURGUL, cu toate nuanțele lui. 
Poeme ca: „Amurg într-o poveste, „Amurgul”; „Amurg”; „Vis în amurg” 
— sugerează stările poetei care e predispusă la meditaţie, la contemplare, la 
visare, la nostalgie şi la tristeţe. Sunt mici elegii, cu toate ingredientele 
bacoviene: şoapta, chemarea, duioşia, umbra serii, vântul stingher, 
revărsarea de lumină pe cale de dispariţie, visul, umbra tristeţii, adierea de 
vânt, vraja ascunsă în acest ceas magic al zilei, blândul fior al serii ce se 
apropie, credinţa că „totu-i trecător” ş.a. 

Poezia Verei Crăciun din volumul de debut este despodobită. E o 
poezie a trăirii durerii la o intensitate maximă, aproape de nesuportat. 

Deşi adeptă a principiului „Carpe Diem” —poeta se întreabă uneori, la 
ora bilanţului, cu nostalgie: „Hei, tinerețe, unde eşti?” —cu crescătoare 
mirare: „Când trecut-au anii?...” (Aniversare). 

Aşteptarea — apanajul femeii — este permanent prezentă în lirica Verei 
Crăciun şi ia diverse aspecte, între vis şi răbdare, „spre clipa fără culoare”, 
„în gândul ce doare”. Poeta e convinsă că trebuie „să ştii să aştepţi”, că şi 
aşteptarea se poate învăţa privind „alunecarea lină / a păsării în zbor” (Să 
Ştii Să aştepţi). 

Dar mai bine să încerci „Clipa să n-o pierzi / Căci este o minune / 
Venită dintr-un Crez!” (Să ştii să aştepţi). 

Dacă ştii să aştepţi vei putea primi cu simplitate şi smerenie, cele mai 
frumoase daruri ale naturii: mugurii, florile, veselul ciiripit al păsărelelor, ca 
pe cele mai de preţ daruri. 

lată că poeta se şi autodefineşte: „Eu...sunt doar tăcere, / Când / 
Muzica-n surdină / Pluteşte şi-alină, / Prin chemare la dans / În ritmuri de 
vals ” (Vals). 

Dihotomia eu-tu — apare în mai multe poeme şi creează, nu numai 
imagini sugestive, dar şi completarea unui rotund care se numeşte Iubire. 

Poeta e când exaltată, scriind poeme în ritm de vals, când nostalgică, 
elegiacă, misterioasă, căutând să se ascundă sub vălul tăcerii şi al visului. 

E o contradicție aici. Dar şi ființa umană e alcătuită din stări 
contradictorii. Când descrie splendoarea nopţii şi plimbarea lunii printre 
nori, poeta cutreieră, o dată cu luna spaţiile cosmice, în ritm de dans. 

Dar nu numai stări de nostalgie există în volum, ci şi exultarea naturii 
în mici pasteluri, un întreg ciclu, intitulat „Flori şi cântec”. 

Petalele-i şoptesc poetei ,„ Valsul florilor divine” — ceea ce o face să 
privească vrăjită: „Și vrăjită de-acel cânt / Plec privirea către rugă / Și las 
lacrima să curgă...” (Vraja cântului din floare). 

Nu întotdeauna însă, natura este de parte omului. Pe neaşteptate, în 
mijlocul splendorii, se poate isca o furtună care provoacă dezastre: „Și 
ramuri care altădată / Împodobeau pădurea toată / Deodată-s rupte la 
pământ / De iureşul acelui vânt...// Şi din rafală în rafală / Natura toată se- 
nfioară, / Nu poate crede că văzduhul / Nepăsător e precum vântul.// 
Priveşte ramurile-i rupte / Muguri pe jos, frunze căzute.../ Şi cheamă-n gând 
doar resemnarea, / Care-i alungă uşor teama / Şi care-i spune / Că 
tristeţea / Înnobilează frumuseţea ” (Furtuna). 

Pentru poetă, „Clipa de vrajă” — nu e decât un „voal de vis amăgitor” 
în care se ţes poveştile de iubire. 

O temă predilectă a poetei este Lacrima. Lacrima are multiple cauze 
dar ea este omniprezentă. „Ai rămas doar o lacrimă / Pierdută / În iureşul 
furtunii / Ce s-a stârnit.../ Fără formă, / Fără culoare, / Fără glasul / Ce mă 
cheamă. / Ai rămas doar o lacrimă / Pierdută. / Şi umbra ta...” (Lacrimă 
pierdută). 

Vera Crăciun nu inventează Universul, nu spune lucruri ce n-au mai 
fost spuse, doar că le trece prin propria simţire şi le spune în felul său, 
sincer, uimit, simplu, uman, fără podoabe de prisos. Poate de aceea ajunge la 
inima omului, mai curând decât o poezie înţesată de metafore şi de 
experimente noi, din care cititorul nu înţelege nimic. 

Ea vorbeşte despre lucruri omeneşti, despre durere, lacrimă, iubire, 
furtună, nori, calm, linişte, frumuseţea naturii, omenie, daruri spirituale de 
nepreţuit. Modul de adresabilitate de la suflet la suflet, poate că displace 
unora, deprinşi a-şi escamota sentimentele şi chiar a le perverti. Vera 
Crăciun are o calitate care o singularizează printre poeţi: este deosebit de 
sinceră, candidă, de o sinceritate dezarmantă, uluitoare. Ea se despodobeşte 
şi se prezintă aşa, cu sufletul despuiat, în faţa lumii. Există în carte multă 
eufonie vibrând în vers repetitiv, în chip de pastel: 

„Ploaie dulce / Ploaie amară / lacrimă de primăvară...// Pe-o petală 
aşterni lin / Gustul tău ca de pelin / De pelin amar şi dulce / Ca o lacrimă 
ce curge...// Nici când vântul doar adie / Nu pleci liberă-n câmpie / Să-ţi 
verşi ploaia ta amară / peste-o singură petală...// Ploaie dulce / Ploaie 
amară/ Lacrimă de primăvară... ” (Lacrimă dulce-amară). 

Că există multe asonanţe poetice, rime facile, locuri comune, 
nedelicateţi stilistice, şchiopătări de ritm, stângăcii de prozodie, toate acestea 
se vor remedia pe parcurs. Important este filonul freatic din adânc, cel care 
va fi descoperit un izvor proaspăt şi rece, datorită ansei fântânarului 

suprem... Transcenderea sensibilităţii însă, dincolo de simţurile cunoscute, 
dau ritmul şi culoarea poeziei. Dar şi valoarea şi autenticitatea. 

„Lumina inimii” — este veşnic aprinsă, veşnic trează şi ea călăuzeşte 
şi trupul: „În Noaptea curată / minunea aşteaptă / cu aripa lină / s-aducă 
Lumină.../ Lumina păstrată / în inima noastră / doar prin credinţă / şi prin 
speranță” (Lumina inimii). Uneori e de ajuns doar un „fir de lumină” — ca 
să găseşti cărarea. Se pare că autoarea l-a găsit şi acum urmează drumul 
liniştită, pentru că nu mai orbecăie prin întuneric. Şi nici cale de întors nu 
mai este. 

Multiplele valenţe ale Luminii increate apar în câteva poeme care 
prevestesc şi chiar proclamă Învierea. Ele sunt: „Lumina sfântă”; „Noaptea 
luminată” ş.a. 

Autoarea dedică şi câteva poeme Mării, pe care o numeşte: 
„Tu...infinit al gândului răzleț” (Marea). Aceste poeme sunt: „Cântecul 
mării”; „Dar...zâmbesc”; „Vraja mării”; „Marea cântă”; „Şoaptă de val”; 
„Liniştea mării”, ş.a. 

Un alt grupaj destul de reprezentativ este închinat naturii. Şi el 
cuprinde poeme precum: „Splendoarea munţilor”; „Cântecul toamnei”; 
„În noiembrie”; »Măreţie”; „Balada izvorului” ş.a. 

Însă predilecţia este pentru „Aripi şi zbor” — bucheţel de poeme care 
sugerează înălţarea, edificarea omului care nu se mulţumeşte doar cu partea 
materială a vieţii ci jinduieşte şi la altceva: 

„Să încerci doar astăzi / Să înţelegi un zbor / De pasăre / De fluture / 
de tot ce-i călător.../ Şi să priveşti la aripi / Penaj multicolor / Cum în rotiri 
de floare / Se apropie de nor.../ lar vântul / Cu adierea-i caldă / Face 
plutirea lor mai lină / Şi suavă.../ Să-i dai privirii tale / Luciri de zare- 
albastră / Şi zbor neîntrecut / De pasăre măiastră ”. (Aripi şi zbor). 

Glas de pasăre măiastră îşi doreşte orice poet. Dar şi zborul ei înalt, cu 
aripi a căror anvergură să întreacă munţii şi să învingă tările. 

Îi dorim un astfel de zbor şi autoarei Vera Crăciun în crugul ei 
luminos numit îndeobşte Poezie! 


9 aprilie 2012 

EVENIMENT 


INTERFERENȚE CULTURALE: RADIO ROMÂNIA CULTURAL ŞI 
REVISTA NEWAGERO 


Radio Româma Cultural, prin emisiunea Danei Pitrop, „Născut în 
România ” a avut fericita inspiraţie să-l aibă ca invitat pe web masterul de 
notorietate, domnul Valeriu Lucian Hetco, redactorul şef al revistei, nu mai 
puţin cunoscute, NEW AGERO din Stuttgart, în ziua de 4 aprilie 2012. 

Dialogul a fost cât se poate de interesant şi percutant, scoțând în relief 
câteva aspecte din viaţa şi activitatea culturală a acestui promotor de 
excepţie al culturii româneşti în lume. Ne-am bucurat, ca şi altădată, să 
auzim la postul principal de cultură românesc, vocea compatriotului nostru, 
distinsul domn Valeriu Lucian Hetco, într-o emisiune atât de gustată de 
public, la o oră de audienţă maximă! 

Cu distincţie, dar în acelaşi timp, cu simplitate şi fermitate, Valeriu 
Lucian Hetco şi-a evocat rădăcinile, străbunii, părinţii, familia actuală, 
răspunzând cu amabilitate întrebărilor Danei Pitrop. De asemenea, el a 
subliniat condiția actuală a culturii româneşti din Diaspora, cu împlinirile şi 
neîmplinirile sale, ca un adevărat susținător al ei, prin revista atât de 
cunoscută şi apreciată în toate colţurile lumii, NEWAGERO, al cărei 
director şi redactor şef este, de aproape 13 ani. Cu adevărat, nu se poate 

vorbi despre revista NEWAGERO, fără a rosti numele Domnului Valeriu 
Lucian Hetco. 

Din multitudinea apariţiilor revuistice, fie pe suport clasic, fie în sfera 
on-line, ce s-au afirmat cu adevărat şi au rezistat nesiguranţei tranziţiei, prin 
valoare, competenţă, profesionalism şi, mai ales, ținând piept tentaţiilor de a 
se banaliza, urmând spiritul gregar al momentului şi al trendului, din ce în ce 
mai agresiv, dar nu şi valoros, al epocii actuale, în special în anii de după 
2000, revista NEWAGERO s-a distins încă de la început, prin calitatea ei, 
prin înalta profesionalitate şi iscusința de conducător a directorului şi 
redactorului şef, Domnul Lucian Hetco. 

Apariție permanentă de-a lungul acestor ani, NEWAGERO, Revistă 
de Cultură, Opinie şi Informaţie, serveşte interesele informaţionale şi 
culturale ale românilor. NEWAGERO -— un simbol al educaţiei şi culturii 
latine, al bunului gust şi al toleranței este o Tribună liberă de luptă 
împotriva prăbuşirii valorilor naţionale şi internaționale. 

Liederul acestui focar de cultură românească, Domnul Lucian Hetco, 
intelectual de marcă, bun organizator de manifestări culturale, este, de 
asemenea, inițiatorul şi înfăptuitorul numeroaselor întâlniri şi comuniuni 
spirituale cu românii din această parte a globului, ţinând totodată o strânsă 
legătură cu revistele culturale de pe mapamond. El este şi un poet remarcabil 
care cultivă în cărțile sale poezia vocației pentru eternitate, de la identificare 
la autocunoaştere şi autodefinire. Omul şi Poetul sunt două chipuri distincte 
ale Aceluiaşi. 

Fie că are preocupări publiciste în domeniul istoriei şi etnografiei, 
filozofiei, economiei, culturii, artei, actualităţilor germane, Lucian Hetco se 
dovedeşte a fi egal cu sine, cât se poate de echilibrat şi de riguros, şi nu face 
rabat de la calitate. 

Domnul Lucian Hetco este un om al performanţelor. El şi-a depăşit 
condiția de cetăţean străin, demonstrând că, muncind asiduu, corect şi cu 
devoțiune, poţi ajunge la podium, pe treptele cele mai de sus ale competiţiei. 
Fiindcă viaţa în astfel de condiţii este cu adevărat o competiție acerbă, şi 
numai cel care a trăit aceste realităţi poate pricepe cu adevărat, cât de dificil 
este să te afirmi într-un loc unde nu te cunoaşte nimeni şi nu eşti atât de 
bine venit, aşa cum te-ai fi aşteptat. Lucian Hetco ne oferă în chip uluitor, un 
Model, o pildă a unei existenţe româneşti rezonabile şi demne, departe de 
casă. 

Zestrea nativă de drum, i-a dat forţa formidabilă de a rezista şi de a 
duce lucrurile la bun sfârşit. Lupta pentru refacerea imaginii României prin 
intermediul revistei NEW AGERO, revistă de cultură în limba română, prima 
de acest gen din Germania, a devenit un comandament suprem şi o datorie 

de onoare, pentru că Lucian Hetco n-a uitat, aşa cum mărturiseşte, - că „sunt 
al Vostru, dintotdeauna”. Ori: „Sunt rădăcină în pământul străinilor”. 

Emoţionant document de credinţă. 

Faptul că domnul redactor şef Lucian Hetco a reuşit să focalizeze în 
jurul Domniei sale, atâţia intelectuali români şi străini, este cea mai bună 
dovadă că este un bun promotor al valorilor culturale şi tradiţionale 
româneşti, reuşind performanţe greu de atins. Lucru cât se poate de 
important şi preţios pentru noi, cei de acasă, pentru românii din Germania şi 
cei de pretutindeni, care nu pot rămâne indiferenți la aceste iniţiative. 
Domnia sa se face astfel, ambasadorul culturii româneşti peste hotare. Şi nu 
este doar o părere personală ci, unanimă. 

Numai cine nu vrea, nu recunoaşte acest merit al Domnici sale. 

Creator, formator de opinie dar şi slujitor al artei — Domnul Lucian 
Hetco îşi exprimă Crezul literar şi artistic în această formă de largă 
circulaţie, oferind colaboratorilor şi beneficiarilor cititori, idei originale, 
mănunchiuri de ştiri şi fapte de viaţă, opinii şi deziderate, dând totodată 
posibilitatea atâtor autori de prestigiu să-şi manifeste talentul, reflecția 
proprie, prin diferitele modalităţi de expresie literar-artistică existente în 
domeniile revistei. 

Revista NEWAGERO, din Stuttgart, editată de  eseistul, poetul, 
publicistul şi promotorul cultural Lucian Hetco, care este şi redactor 
responsabil, om de cultură complet şi intelectual de marcă, se constituie de 
ani buni, într-o publicaţie de cultură şi informaţie pe web, adresată tuturor 
persoanelor vorbitoare de limbă română şi este o tribună liberă, în slujba 
onestităţii, democraţiei şi integrității morale a românilor din Germania şi din 
alte părţi ale lumii. 

Ea se bucură de colaborarea a 600 de corespondenţi planetari, 
ajungând la o asemenea anvergură încât se află pe locul 5 pe Google în ceea 
ce priveşte interesul cititorilor pentru ea. 

O muncă prodigioasă, copleşitoare, jertfelnică, încununată cu succes, 
care se reflectă în tirajul absolut impresionant de 10-12 mii de accesări pe zi 
— un adevărat record! 

O revistă care, atinge domeniile cheie ale vieţii materiale şi spirituale: 
Istorie, Proză, Jurnalistică, Economie, Cultură, Medicină, Istorie, Limbi 
străine, Analize şi comentarii, Actualitatea germană, Comunicate, dar şi 
rubrici de Divertisment. 

Muncă şi perseverenţă, cele două componente sale programului 
cultural inițiat de Dl. Lucian Hetco, dau roade strălucite, concretizate în 
miile de cititori care accesează zilnic această publicaţie. 

Creator, formator de opinie dar şi slujitor al artei — Domnul Lucian 
Hetco îşi exprimă Crezul literar şi artistic în această formă de largă 
circulaţie, oferind colaboratorilor şi beneficiarilor cititori, idei originale, 
mănunchiuri de ştiri şi fapte de viaţă, opinii şi deziderate, dând totodată 
posibilitatea atâtor autori de prestigiu să-şi manifeste talentul, reflecția 
proprie, prin diferitele modalităţi de expresie literar-artistică existente în 
domeniile revistei. 

O structurare excelentă care alcătuieşte întregul perfect, cu miile de 
nuanţe specifice dovedind totodată, un înalt profesionalism. 

Principii ferme, de bun simţ, bazate pe o temelie cât se poate de 
trainică: Adevărul, Credinţa, înţelegerea reciprocă şi respectul pentru om. 

Ceea ce ne îndreptățește să credem într-o idealitate cât se poate de 
firească, în legătură cu acest fenomen cultural-artistic numit, atât de inspirat, 
NEWAGERO. 


Înființată în urmă cu aproape treisprezece ani, în cadrul Asociaţiei 
Germano-Române din Stuttgart, cu acelaşi nume, revista NEWAGERO, 
numită la început AGERO, şi-a propus iniţial în platforma-program, să 
informeze cititorii în mod competent şi realist asupra fenomenului cultural şi 
social românesc. Socotită ca o publicaţie reprezentativă de referință, de 
gradul 5 pe Google, în ceea ce priveşte interesul cititorilor, cu circa 600 de 
corespondenţi români şi străini din cele cinci continente, cu 8000 până la 
12.000 de accesări zilnice, aşa cum am mai menţionat, cu un Forum pentru 
comentarii care au creat diferite curente de opinii — revista NEWAGERO şi- 
a câştigat un binemeritat loc pe podiumul celor mai prestigioase publicaţii 
din lume. Glasul românilor, prin această tribună culturală se face zilnic auzit, 
în cele mai îndepărtate colţuri ale planetei. Astfel, ea a devenit un adevărat 
fenomen cultural de masă, pusă în slujba românismului şi a principiilor 
democratice autentice, a onestităţii şi integrităţii morale a românilor din 
Germania şi de pretutindeni. Fără a fi elitistă cu tot dinadinsul, ea se 
adresează oamenilor de cultură şi artă, oferă răspunsuri şi conduce la 
adevărate valori spirituale, menite să devină perene. 

Firul luminos care a străbătut-o şi o străbate permanent este dragostea 
de neam şi cultură, descoperirea de noi valori şi în acelaşi timp, păstrarea 
tradiţiilor şi obiceiurilor specific româneşti bazate pe creaţia înaintaşilor, 
toate acestea conectate la marile valori ale civilizaţiei omenirii. Având ca 
principiu selecţia riguroasă a informaţiei, departe de agresivitatea vulgului şi 
a kitsch-ului, revista are o structurare excelentă, pe domenii, un design 
plăcut şi atractiv. Găsim aici articole de istorie, etnografie, publicistică, 
proză, cultură, critică şi istorie literară, analize şi comentarii, opinii privind 

actualitatea germană, actualitatea românească, dar şi oferind posibilitatea de 
deconectare prin rubrica de caricatură, umor şi epigrame. Principalul reper, 
însă, îl constituie cultura, adânc implementată în contingent, în realităţile şi 
specificul românesc, de care ţine totdeauna seamă, prin rubricile 
permanente: Cultură, Istorie, Publicistică, Analize şi comentarii, ori prin 
secțiunea: Actualitatea germană, care contrapunctează, scoțând şi mai mult 
în evidență, specificul românesc. Neaservită vreunui partid ori coaliții 
politice, bazându-se doar pe adevăr, revista NEWAGERO a refuzat 
polemicile şi atacul la persoană, exhibiţionismul, trivialitatea şi violenţa de 
limbaj şi, în mod principial, nu au fost admise loviturile sub centură. 
Cultura competiției însă, pentru revista NEWAGERO este stimulatoare şi nu 
falimentară. Revista a semnalat continuu unele aspecte ale civilizaţii actuale 
şi în mod special, grava criză de comunicare interumană, socotind ca o 
datorie de onoare să focalizeze intelectuali români şi străini de pretutindeni, 
pentru a-i pune în legătură şi a le stimula creaţiile, într-o permanentă 
emulație spirituală. Atingând domeniile cheie ale vieţii materiale şi 
spirituale, revista NEWAGERO nu contestă valorile anterioare, ci le cultivă 
şi le cinsteşte. Mărturie stau paginile de istorie românească şi contemporană, 
semnate de condeie de prestigiu. Încă de la început, revista s-a adresat în 
primul rând cetăţenilor originari din România care trăiesc în zona Stuttgart 
şi indirect în spaţiul landului federal german Baden-Wurttemberg, 
simpatizanți şi membri ai Societăţii Agero-Stuttgart, înfiinţată în anul 2000 
precum şi tuturor cetăţenilor germani originari din România, dar treptat şi-a 
lărgit sfera de cuprindere. 

Revista NEWAGERO este o revistă a performanţelor şi cei 13 ani de 
activitate permanentă, au dovedit-o pe deplin. Ea contribuie la consolidarea 
unităţii spirituale şi culturale, a românilor de pretutindeni. Printre 
performanţe, amintim: Dacă în 2004 erau semnalate 1 milion de accesări, în 
2006 numărul accesărilor s-a dublat. Din aprilie 2004, redactorul şef al 
acestei publicaţii, Lucian Hetco a devenit preşedinte al Asociaţiei pentru doi 
ani, iar din 2004-2006, Preşedintele Ligii Asociaţiilor Româneşti din 
Germania (LARG). 

O revistă care, atinge domeniile cheie ale vieţii materiale şi spirituale: 
Istorie, Proză, Jurnalistică, Economie, Cultură, Limbi străine, Analize şi 
comentarii, Actualitatea germană, Comunicate, rubrici de Poezie şi rubrici 
permanente de comemorare a unor personalităţi: IN MEMORIAM: Cezar 
Ivănescu, Zoe-Dumitrescu-Buşulenga, Artur Silvestri, Grigore Vieru, Andrei 
Vartic, Adrian Păunescu, ş.a. 

O structurare excelentă care alcătuieşte întregul perfect, cu miile de 
nuanţe specifice dovedind totodată, un înalt profesionalism. 

Și, încă un amănunt, mărturisit de Domnul Lucian Hetco într-un 
interviu: „Politica noastră redacțională: calitate, gratuitate, spirit de 
corectitudine, lipsa atacului la persoană, evitarea oricărei forme de 
scandal.” 

Şi noi credem cu tărie că Valeriu Lucian Hetco, focalizând un nucleu 
de români autentici, a devenit un stimul şi o forță dinamizatoare pentru 
binele confraţilor săi aflați la un moment dat în impas. 

Observațiile pertinente oferite în editorialele sale şi în articolele de 
fond, de către redactorul şef Lucian Hetco, sunt rodul unor cercetări şi 
documentaţii serioase şi responsabile. Ca intelectual, ca om de ştiinţă şi 
cultură, el simte nevoia acerbă să ia atitudine în faţa acestor realităţi. 

„Românimea de peste tot” — ca un glas comun, unanim, plin de forță, 
îşi strigă drepturile. Şi Lucian Hetco se face pentru această „copleşitoare 
românime ” — tribun şi, cu glas de stentor, rosteşte adevăruri care uneori 
deranjează. El şi-a asumat acest rol aproape profetic pentru că propria 
conştiinţă îl obligă. 

Lucian Hetco scrie şi analize şi comentarii privind Actualitatea 


germană, care nu poate să-l lase indiferent, în nici un caz. Astfel el este 
moderatorul între cele două culturi, făcându-le cunoscute una-alteia, cât şi pe 
amândouă, în lume. 

Ar fi foarte dificil să pătrundem în totalitate în profunzimea ideilor 
acestui prodigios analist, pentru că toate frazele din eseuri, articole, studii 
sunt remarcabile. 

DI. Lucian Hetco şi-a făurit de-a lungul anilor o oază de libertate şi de 
românitate în acelaşi timp, în care spiritul hălăduieşte neîncorsetat de reguli 
şi pravile, fără constrângeri de nici un fel. 

Prin tribuna numită NEWAGERO, webmasterul ei, distinsul scriitor şi 


publicist Lucian Hetco ne transmite gândurile şi sentimentele, nu numai ale 

domniei sale, dar ale miilor de oameni care o citesc, o cultivă, o respectă, o 
apreciază. Şi nu în zadar, dimpotrivă. Principii ferme, de bun simţ, bazate pe 
o temelie cât se poate de trainică: Adevărul, Credinţa, înţelegerea reciprocă 


şi respectul pentru om. 


În aceşti ani rodnici, de activitate susţinută, cu apariţii bisăptămânale, 
revista NEWAGERO n-a rămas indiferentă la „suferinţele culturii” 
româneşti şi la tendinţele şi direcţiile acesteia în ultimii ani, conştientizând 
că globalizarea nu înseamnă pierderea identității culturale, a tradiţiilor şi 
datinilor, a valorilor limbii, ci sporirea lor cu noi modalităţi de expresie. 
Având un colectiv redacţional internaţional, serios şi cu un înalt grad de 
profesionalism, cu opere remarcabile, şi activitate publicistică meritorie, 
conduşi exemplar de redactorul şef şi webmasterul revistei, care le-a 
imprimat o disciplină fermă şi anumite atribute obligatorii, printre care: 
experienţă, pricepere, intuiție, perspicacitate, muncă, perseverenţă, aceştia 
şi-au însuşit deviza coordonatorului revistei: „Muncă, muncă şi iar muncă”. 

O sumă de personalități marcante, cu voci distincte în cultura 

naţională şi-au pus semnăturile în paginile revistei, în eseuri, comentarii, 
analize, studii, referate, interviuri de excepţie şi creaţii originale, pagini care 
au fost imediat reperate, citite şi comentate. 
Au scris aici, condeie redutabile din ţară şi din întreaga lume, s-au promovat 
şi afirmat noi talente, s-au lansat iniţiative valoroase, s-a creat un spaţiu 
pentru cinstirea şi omagierea marilor personalități, promotori ai culturii şi 
spiritualității româneşti. Din partea redactorului şef, ca şi a redactorilor şi 
colaboratorilor a existat o muncă onestă, o dăruire jertfelnică, o corectitudine 
exemplară, o deontologie profesională căreia nu i se poate reproşa nimic, un 
axis moral care n-a putut fi înclinat şi nici n-a făcut rabat de la conştiinţă. 
Toate acestea demonstrează cu prisosință faptul, că literatura diasporică 
românească — poate exprima adevărurile perene ale culturii româneşti, atunci 
când se află în sufletul celor care au rămas români - indiferent de locul în 
care îşi duc la un moment dat existenţa. 

NEWAGERO a devenit, incontestabil — o tribună culturală de 
prestigiu care astăzi îşi croieşte drumul său, propria sa personalitate, care o 
defineşte pe deplin şi care-i oferă posibilităţile de deschidere şi susţinere, pe 
treptele afirmării depline. 


82 


Ceea ce ne îndreptățește să credem într-o idealitate cât se poate de 
firească, în legătură cu acest fenomen cultural-artistic numit inițial, atât de 
inspirat, AGERO, iar de o vreme încoace, NEWAGERO. 


11 APRILIE 2012 


CĂRȚILE COPIILOR NOŞTRI 


UN ARHIPELAG POPULAT CU VISE PENTRU TOATE VÂRSTELE 


George Nicolae Stroia, “Anotimpul viselor”, poveşti, Ilustrații: Maricica 
Stroia, Editura Anamarol, Bucureşti, 2012 


Se ştie că, din totdeauna, copilăria a fost anotimpul viselor. Ce poate 
fi mai frumos decât un vis împlinit? Şi iarăşi se ştie că, visele din copilărie 
au şansă de izbândă. Ne-o mărturiseşte şi un copil talentat şi perspicace, 
George Nicolae Stroia, al cărui vis — acela de a scrie o carte — s-a împlinit, în 
chip minunat. 

Cine este acest copil miraculos care, îndrăgind atât de mult literatura, 
în special poveştile şi basmele, a hotărât să scrie şi el o carte pentru cei de 
vârsta lui? O sumară fişă biobibliografică ne descoperă unele informaţii 
despre el: 

Data şi locul naşterii: 17 martie 2000, oraşul Adjud, judeţul Vrancea. 
Ocupaţia: Elev în clasa a V-a, Şcoala cu clasele I-VIII „Mareşal Alexandru 
Averescu” - Municipiul Adjud 
Activitate literară: 

Debut — decembrie 2011, cu proza scurtă „Pădurea vrăjită” pe revista online 
Confluenţe Româneşti, Bucureşti; 

Colaborare cu reviste literare şi culturale: 

Din ţară: Confluenţe Româneşti, Armonii Culturale, Cărticică Românească 
de Copii, Elena Toma — Club XXL (Piteşti); 

Din diaspora: Pro Litera, Prodiaspora (Germania). 


Prezent în antologii: 


Antologia universală COMORI DE VISE — Poveşti, povestiri, amintiri — 
2012 (Europa, Canada, SUA). 

Aprecieri Critice (selectiv): George-Nicolae Podişor, Georgeta Minodora 
Resteman, Ionel Marin, Năstase Marin-Galaţi, Cezarina Adamescu. 


Ideea i-a venit pe parcursul lecturii uneia din cărțile preferate. Fiecare 
copil este tentat, la un moment dat, să-şi încerce aripile, dacă sunt gata de 
zbor. Să zicem că acest minunat tânăr este pregătit să decoleze. Şi-a migălit 
cu dragoste aripile: din cuvinte simple, din poeme, din metafore, din legende 
şi basme. Le-a încercat. Păreau destul de durabile pentru un zbor temerar, pe 
înălțimi. Aşa că, într-o bună dimineaţă, când roua abia se aşternea pe firele 
delicate de iarbă, şi-a sărutat mama, şi-a îmbrăţişat tatăl şi fratele şi le-a 
făcut cu mâna. Într-o clipă zburase cu aţă cu tot. Tocmai se îndrepta spre o 
culme însorită, când 1-a trecut prin minte să-şi întoarcă privirile îndărăt. 
Oraşul era deja departe, familia lui, nişte piticuţi care încă îşi fluturau 
batistele albe în bătaia vânticelului, pierzându-l aproape, din ochi în 
depărtare. Parcă era Nils Holgerson pe deasupra Suediei. Numai că el nu 
călătorea pe spinarea unei gâşte sălbatice. Plutea singur şi fericit prin 
văzduh, lăsând în urmă casele, copacii, turla bisericii, clădirile cele mai 
înalte. Se lua la întrecere deja, cu primele păsări care-l însoțeau din prietenie 
şi-l sfătuiau cum trebuie să-şi desfacă aripile mai bine. 

Cred că imaginea aceasta este familiară copiilor, cel puţin din câteva 
filme văzute sau din ilustrațiile unor cărți citite demult. 

Ajuns la o oarecare distanţă, pe când făcea câteva piruete prin azurul 
primăvăratic, George Nicolae Stroia a început să-şi pună deja primele 
întrebări. S-a trezit, cu alte cuvinte, în plină poveste. 

“Sunt... Cine sunt? 

Universul e nemărginit. Cum să nu te rătăceşti? După atât de multe 
aventuri — m-am bătut cu zmeii spațiului, am gustat din Calea Lactee, am 
străbătut arcade de meteoriți şi chiar găuri negre, acum. .. m-am rătăcit! Trec 
pe lângă mine stele, micuțe ca un ghem de aţă, cu mame-stele gigant şi tați- 
supernove, numai eu nu mai ştiu de unde am plecat şi nici unde am ajuns. 
Am întrebat o planetă, dar nu mi-a răspuns. Ce să fac? Unde să mă duc? A 
început o ploaie de meteoriți, aşa că m-am ascuns sub o rază de soare. E atât 
de cald şi atât de bine. Mă înfăşor cu lumina şi, brusc, simt o căldură 
puternică. Mă agăt de coada unei comete şi pornesc din nou, gonind prin 
Univers. În călătoria mea, simt o fină mângâiere. Sunt îngerii, care trec pe 
lângă mine în zbor. Aruncat departe de către cometă, mă trezesc pe o planetă 
ciudată. O fiinţă mă ridică şi mă strânge în braţe. Îmi dau seama, după cum 

roteşte capul că e o fetiță oarbă. Îmi e aşa de milă de ea, încât încet, încet, 
mă sparg în mii de licăriri şi mă transform în lumina ochilor ei”. 

Şi a început să-şi imagineze personaje, locuri şi întâmplări 
nemaipomenite, poveştile se derulau singure prin faţa ochilor săi uimiţi, ca 
orice ochi de copil şi el abia prididea să le privească, să le ţină minte, pentru 
ca mai târziu, să le istorisească părinţilor şi prietenilor, la rândul său. 

Aşadar, aceste poveşti sunt scrise pe azur. Sunt scrise cu vată din nori, 
cu colţuri de steluțe argintii, cu secera lunii. E drept că l-au mai ajutat şi 
niscaiva îngeri, apăruţi din senin, care-l îndemnau să zboare mai departe cu 
închipuirea. 

Nu era chiar aşa de simplu. Aerul din oase nu este precum cel al 
păsărilor, care le fac îndemânatice la zbor. El trebuia să depună eforturi 
considerabile pentru a se menţine în văzduh, cu aripile lui, destul de fragile. 
Și totuşi, reuşise. Şi iată ce poveşti măiastre a conceput el în aventura lui 
cosmică. Prima se numeşte “Bogăția sufletului”. 

Ştie toată lumea că oamenii pot fi bogaţi, deţinând averi fabuloase, dar 
pot ascunde înlăuntrul lor, alt fel de bogății: bogății sufleteşti de care trebuie 
permanent să aibă grijă. 

În povestea lui George Nicolae Stroia e vorba de un împărat mare şi 
puternic pe care-l chema Apollo. Fiii lui, Sanus şi Helios erau chipoşi şi buni 
la inimă. Ei se înțelegeau de minune, dar într-o zi îi cerură tatălui lor, nici 
mai mult, nici mai puţin decât “Bogăția sufletului”, lucru de neînchipuit la 
un împărat aşa de bogat şi puternic, care punea preţ mare pe alt fel de 
bogății. Un slujitor de nădejde al împăratului porneşte imediat să caute 
această misterioasă bogăţie, dar în zadar a colindat pământ şi ape că tot n-a 
găsit-o. Cei doi fii împreună cu slujitorul sunt trimişi să caute această 
bogăţie. Primul pe care-l întâlnesc în cale este un urs rănit fiindcă alergase 
după o căprioară. 

Din poveste se desprind unele învăţăminte foarte preţioase, care 
adaugă şi ele un plus de mărgăritare la bogăţia sufletului de copil: să nu faci 
rău celui mai mic decât tine, fiindcă o vei păţi, aşa cum a păţit-o Moş 
Martin; să-l ajuţi pe cel aflat în necaz şi boală; să munceşti în echipă, aşa 
cum au făcut furnicile şi au reuşit să-l scoată pe Moş Martin din locul 
întunecos în care se afla. În sfârşit, cei doi fraţi ajung la palatul Zânei cea cu 
sufletul bogat, căreia îi cer bogăția sufletului. Adică, aşa cum le explică 
Zâna, ceea ce ei aveau din belşug, cum dovediseră din plin de-a lungul 
călătoriei lor. 

O poveste cu un titlul ciudat: “Blestemul Primăverii” — are ca 
protagonistă pe fiica cea mare a anului, Primăvara care, văzând răutatea 
oamenilor, îi blestemă să nu mai aibă parte de lumina soarelui până ce o 

femeie va naşte trei feciori care vor pleca în pribegie ca să o înfrângă pe 
Zâna cea mică, Iarna. Şi într-adevăr, se nasc feciorii: Mărţişor, Toporaş şi 
Caraiman care, ajunşi flăcăi, pleacă de acasă şi trecând prin multe primejdii, 
ajung la palatul Zânei Primăverii care le ridică blestemul pentru vitejia lor şi 
reîntorşi acasă, mama lor le spune că au învins prin puterea sufletului. 

Harul narativ al tânărului autor George Nicolae Stroia este cu totul 
ieşit din comun. El povesteşte curgător, folosindu-se de mijloace artistice 
deosebite, aventurile celor trei tineri plecaţi ca să dezlege ţinutul lor de 
blestemul Primăverii. 

“Grija mamei” — cea de a treia poveste din “Anotimpul viselor” — are 
ca protagonistă o mamă-lebădă care trăieşte pe malul unui lac şi care are 12 
puişori de lebădă frumoşi ca şi razele de soare. Unul din pui, desigur, cel mai 
mic şi neastâmpărat, în pofida sfaturilor mamei, porneşte să exploreze 
uscatul. Lebăda mamă este atât de tristă şi pleacă în căutarea fiului, dar e 
prinsă de un vânător. 

E foarte emoţionant cum acest copil de 12 ani, George Nicolae Stroia, 
reuşeşte să pătrundă în universul micilor vietăţi cu o putere şi o imaginaţie 
nemaipomenită şi apoi, ştie să relateze ceea ce a trăit acolo. Este cunoscut 
cum copiii ştiu să se transpună în poveste şi devin ei înşişi personaje. Doris, 
surioara puiului neastâmpărat, găseşte globul fermecat al mamei, în stare să-i 
contopească pe ceilalți pui într-un singur trup de fecior. Este foarte 
interesantă această idee de metamorfoză: nu în 11 lebede ca-n basmul lui 
H.Ch. Andersen, ci, cu toţii se prefac într-o singură persoană, cu mintea 
împărțită, gândind fiecare, separat. 

Feciorul ajunge la casa vânătorului, îi cere lebăda, dar este supus unei 
încercări: să aducă Cremenele Speranţei cu care el să aprindă focul care nu 
se stinge niciodată. 

lată că intervine aici, ideea focului sacru, cel care arde fără amnar şi 
fără cremene, nu se stinge şi nici nu produce cenuşă. Şi acest foc sacru este 
menit să-i călăuzească pe toţi călătorii rătăciţi. În final, lebăda ajunge la 
cuibuşorul ei, feciorul se transformă în cei 12 puişori şi mama le tâlcuieşte 
înţelesul: dragostea maternă şi grija pentru puişori sunt infinite şi au ca 
răsplată ascultarea puişorilor de părinţi. 

Cu titlu cât se poate de promiţător: “Pegasus şi pădurea vrăjită” — 
este şi următoarea poveste. E uimitor cum autorul ştie să creeze cadrul de 
poveste: el alege imaginile cele mai sugestive, pădure întunecoasă, casă 
dărăpănată în care locuia o vrăjitoare ce blestemase pădurea cu toate 
animalele ei mici şi mari, să locuiască în Împărăţia Întunericului. 

Dar fiul împăratului care se numea David (aluzie la Regele David, din 
Biblie) — împreună cu prietenul său, Pegas, porneşte spre Împărăţia 

Întunericului. Desigur că Pegas îl sfătuieşte pe David să o ucidă pe vrăjitoare 
şi pe cei trei căpcăuni, slujitorii ei. La fel ca şi tânărul David care l-a răpus 
cu praştia în luptă pe uriaşul Goliat, eroul nostru îi ucide prin viclenie pe cei 
trei căpcăuni. Este desigur, ajutat de animalele pădurii. Lupta se desfăşoară, 
după toate regulile basmelor româneşti. 

Ajutat de un urs care îi oferă o bucată mare din fagurele de miere 
pentru a prinde puteri, David ucide vrăjitoarea cu un pumnal, drept în inimă. 
Sigur că imediat, se instalează peste tot Lumina binefăcătoare iar 
vieţuitoarele se trezesc parcă dintr-un somn adânc şi încep toate să se 
veselească, fiecare în felul său. E aici, ca şi-n alte poveşti, cunoscuta luptă 
dintre Rău şi Bine în care, desigur, Binele învinge. 

În cele din urmă se dovedeşte că Pegasus este împăratul animalelor 
din Pădurea Luminată şi, datorită curajului şi vitejiei lui David, lucrurile 
revin pe făgaşul lor, răul este stârpit şi se instalează Bucuria, Soarele, 
Lumina, Pacea. 

“Ogorul de aur” — o altă poveste, are ca personaje, micile animale ale 
pădurii: o harnică veveriţă, care pleacă spre Ogorul de aur ca să culeagă 
niscaiva paie pentru măturică să-şi curețe locul unde se afla vizuina ei. 
Întâlnim în drum un urs, un roi de albine, nişte furnicuţe dar şi o salcie 
plângătoare pe care o face să râdă cu poftă — amintindu-i ce înseamnă 
bucuria. Apoi, veverița se întoarse acasă cu paiele, îşi confecționă măturica 
şi-şi curăţă straşnic vizuina. 

Maliţia, este o femeie nespus de frumoasă care trăia în “Împărăţia 
Iubirii”. Frumoasă şi rea, pentru că îşi transformase în stane de piatră, toți 
pretendenți. O pădure de statui de prinți în vecinătatea castelului unde 
locuia Maliţia. 

Maldu, un prinţ încântător vine s-o ceară de soție. Sfătuit de bunic, 
tânărul pleacă în căutarea Sabiei Iubirii, cu care trebuia să-i reteze capul. În 
luptă cu dragonul, cu zmeul, tânărul Maldu îşi foloseşte toată vitejia şi toată 
priceperea. După alte peripeții, găseşte Sabia Iubirii care îi devine dispusă a- 
l sluji cu credinţă. 

Vraja este spulberată şi Maliţia se prefăcu într-o prinţesă frumoasă, pe 
nume Floris. Tinerii prefăcuţi în stane de piatră se treziră. Şi basmul se sfârşi 
cu nunta lui Maldu şi a Maliţiei, într-o veselie mare. 

Nici nu ai putea să-ţi închipui că aceste poveşti sunt scrise de un 
copilandru. Puterea de pătrundere în universul poveştii este atât de mare 
încât parcă te transfigurezi şi tu şi aterizezi în acel basm. Acesta este un har 
pe care, nu toţi scriitorii maturi îl au. 

“Puterea Timpului” este următoarea poveste. Împăratul Darius (a se 
observa că autorul foloseşte onomastica din istoria universală, din poveştile 

citite sau ascultate) — simţindu-şi sfârşitul aproape, îl chemă pe fiul său, 
Solaris şi-i dădu câteva porunci. Schema poveştilor este, de asemenea, 
clasică: lupta celor două forțe: Binele şi Răul; învingerea Răului, puterea 
vrăjii care se destramă în cele din urmă, vitejia eroilor care îşi pun viaţa în 
pericol pentru a apăra dreptatea şi Binele ş.a. 

Darius îi spune fiului său că Timpul nu poate fi învins de nici un 
muritor, oricât de curajos şi viteaz ar fi. Cutezanţa lui Solaris de a opri 
Timpul în loc este prea mare. El cere sfatul înţeleptului curţii, Libris, cum să 
-şi îndeplinească planul. Învingând multe obstacole naturale, Solaris ajunge 
la Marea Anotimpurilor, călătorind pe aripile unui pescăruş uriaş, până la 
Copacul Înţelepciunii. Aici eroul nostru îl întâlneşte pe marele Timp, care se 
dovedeşte a fi fratele lui Darius. Tânărul îl învață ce înseamnă puterea 
sufletului şi, drept răsplată Timpul se reîntoarce la fratele lui, se împacă, se 
îmbrățişează. Acesta îşi recapătă puterile spre a conduce împărăţia şi 
concluzia este aceasta: “Până şi Timpul poate fi oprit în loc, prin puterea 
curată a sufletului!” 

Povestea care dă titlul cărții, “Anotimpul viselor” — are ca loc de 
desfăşurare — un sat de oameni muncitori unde trăiau doi oameni, având un 
fiu chipeş pe nume Ianis. Într-o zi, tânărul avu parte de o experienţă 
cumplită: toate casele şi toţi oamenii din sat erau împietriţi şi aveau culoarea 
neagră. Cu ajutorul unei pietricele magice şi a unui descîntec, feciorul află 
taina care ascundea o nenorocire foarte mare. Cu toţii căzuseră sub vraja 
Împărăției Întunericului. Numai tânărul era înzestrat cu harul de a birui răul 
şi a scăpa satul de nenorocire, dacă va afla Elixirul Binelui. Un Rege Bursuc, 
un balaur şi Vrăjitorul Întunericului îi stau în cale, dar sunt învinşi şi totul 
reintră în normal. De fapt, se dovedeşte că totul s-a petrecut pe Tărâmul 
Viselor. 

Ultima poveste “Micul-Mare-Bucătar” istoriseşte despre Gustav, 
bucătarul regelui. Foarte priceput în arta culinară, Gustav — era apreciat de 
rege. Dar de la un timp, regele a început să fie nemulţumit. Ca şi în celelalte 
scheme narative ale basmului, Gustav, eroul principal, este pus la încercare 
şi merge să caute Lingura Magică pentru a mesteca în mâncarea regelui şi 
aceasta să capete gust bun. Încercările la care este supus Gustav în căutarea 
perfecțiunii, sunt de natură să-i scoată în evidenţă vitejia, curajul, priceperea. 
Finalul este cu totul neaşteptat şi micul bucătar, ajuns pe domeniul 
bătrânului Hârciog, este supus altor încercări şi ajunge în cele din urmă într- 
un ţinut cu oameni cumsecade, unde se hotărăşte să rămână şi e ales 
înțeleptul satului. Morala de la final este una foarte utilă multor oameni: 
“Întotdeauna şi-a adus aminte că oamenii trebuie apreciaţi pentru calităţile 

lor şi că cel mai mare act de cruzime este acela de a le distruge încredea în 
ei înşişi”. 

Poveştile lui George Nicolae Stroia sunt pentru toate vârstele şi pot fi 
gustate ca delicii ale literaturii de gen. Apreciem acurateţea scrisului, 
fantezia debordantă, mijloacele de expresie folosite şi stilul — în continuă 
căutare de perfecţionare, spre un drum propriu care-l va face cunoscut în 
literatură şi poate în teatru şi scenarii de film pentru copii. 


28 aprilie 2012 

CRITICĂ DE ÎNTÂMPINARE 


UN FLORILEGIU LIRIC DE EXCEPȚIE: 


Antologia: “A treia carte. Poezii”-O selecţie de Cristina Ştefan-, Editura 
ArtBook, Bacău, 2012 


O nouă izbândă. O nouă treaptă spre afirmare pentru cei care nu şi-au 
aflat încă drumul propriu. Un efort conjugat al celor care au mai multă 
experiență şi au devenit consacraţi, alături de cei care sunt pe drumul 
consacrării. O lucrare-mpreună care îi va uni şi mai mult pe semnatari, într- 
un rotund care poartă numele Prietenie. Şi de ce nu? Iubire. Ceea ce nu e 
lucru puţin, dimpotrivă. 

Rezultat al activităţii prodigioase a cenaclului interactiv Lira 21, al 
cărei promotor şi îndrumător este poeta Cristina Ştefan, antologia de faţă, 
cea de a treia de acest gen, reflectă fidel, prin instantaneele lirice, starea 
poeziei într-un cenaclu virtual cu poeţi din întreaga lume, uniţi prin firele 
înnavuţeşte spiritual, atât pe componenţii Cenaclului, cât şi pe cititorii care 
s-au obişnuit să ia temperatura literaturii româneşti, periodic, aşteptând cu 
nerăbdare o nouă apariţie editorială pe suport de hârtie, împodobită în chip 
inspirat cu grafica ultramodernă a unui grup de talentaţi şi entuziaşti pictori 
şi graficieni, care completează în mod fericit textele poetice, într-o simbioză 
pe care doar inspiraţia divină le poate conferi. 

Și de data aceasta, selecția şi conceptul îi aparţin Cristinei Ştefan, 
tehnoredactarea şi coperta sunt asumate de Alexandra Ştefan iar imaginea de 
pe copertă îi revine lui Dionis Puşcuţă. 

Eu aş numi, dacă n-ar fi făcut acest lucru în chip magistral Fănuş 
Neagu, acest volum — “Cartea cu prieteni”- pentru că, vrând-nevrând, cei 
care acced la Lira21, devin prieteni. Autorii Lirei nu încearcă doar idei 
amalgamate, ci descifrează concepte şi îşi precizează poziția printre alte 
grupuri poetice. 

Încă din 2009, la naşterea primului cenaclu online interactive, Lira 
21, Cristina Ştefan afirma identitatea şi scopul cenaclului interactiv: 
“promovarea literaturii de bună calitate a tinerilor”. 

În câţiva ani, acest cenaclu online şi-a construit deja o istorie, 
concretizată în câteva cărți cu autor colectiv, în concursuri şi festivaluri de 
poezie, în numeroase întâlniri, manifestări, lansări de carte, aniversări, 
comemorări. Deja s-a constituit într-o mare familie spirituală având acelaşi 
scop: cultivarea frumosului prin diferite mijloace de expresie, fie poezie, 
proză, teatru, eseuri, critică literară, literatură pentru copii, forum de discuţii, 
evenimente comune. Afinităţile elective care s-au creat, de-a lungul câtorva 
ani şi a lucrului intens în Atelierul de creaţie, unde mulţi membri ai Larei îşi 
exprimă liber părerile despre colegii lor, îi fac pe lirişti să se simtă ca într-o 
uriaşă familie. De asemenea, manifestările comune, lansările de carte, 
aniversările şi diferitele evenimente, cum sunt Ziua Mondială a Poeziei, i-au 
unit şi mai mult pe aceştia. Veniţi din locuri şi medii diferite, fiind de toate 
condițiile şi vârstele, cu stiluri şi gusturi felurite, liriştii au dobândit, după 
ani de trudă, aşezând fiecare, după voinţă şi putere, numărul lui de cărămizi 
la edificiul numit Poezie, au văzut, înălțându-se parcă din apă, sub ochii lor 
uimiţi şi încântați, o minunăţie de construcţie care, cu temelia adânc fixată în 
pământ, tinde să atingă înălțimile, cu supleţea detaliilor şi a stilurilor 
arhitectonice. Nici unul nu seamănă cu celălalt. Păstrându-şi identitatea de 
cuget, stilul, diversitatea în unitate, fiecare autor se poate mândri că participă 
la întregirea şi perfecțiunea Rotundului numit Poezie, construcție făcută să 
dăinuiască, ca un arc peste timp, mult după ce creatorii se vor fi retras 
discret din această lucrare spirituală. Cu toate acestea, poemele acestor 
autori dobândesc o notă de specificitate, ca un fel de amprentă spirituală. 
Este meritul Cristinei Ştefan că ştie să-i adune, să-i menţină, să le confere 
măcar câte un strop din ceea ce cu toţii jinduiesc să aibă: recunoaşterea 
unanimă a calității de poet-ziditor la catedrala Limbii române. 

Cristina Ştefan nu impune paradigme noi, nu impune norme, ci îşi lasă 
confrații să plutească liberi în apele proprii. Doar uneori îi aduce acasă, pe 
tăpşan, ÎNAPOI LA CUVÂNT, amintindu-le de roua cuvântului bun şi 
reavăn în prag, de dimineaţă primăvăratică. 

Hotărârile se iau în chip democratic, în comun, prin chat ori prin 
întrunirea forumului. În 2011, Cristina Ştefan — inima acestui colectiv, 
afirma: 

“Prin voluntariat Și efort personal al fiecărui admin, al fiecărui 
membru, site-ul Lira21 a devenit o Școală blândă de poezie, dar analizează 
Si alte genuri literare, proză, satiră, literatură pentru copii, teatru. Echipa a 
cooptat tineri talentați Și membri de onoare din rândul scriitorilor 

consacrați Și împreună, printr-un sistem propriu de analiză Și evaluare, am 
reușit să selectăm poezii pentru a doua antologie a cenaclului”. 


Prin osteneală şi bunăvoință, s-a ajuns la editarea celei de a doua 
Antologii, Poetic@, iar anul acesta, ca să nu rămână datori, echipa a 
proiectat acest volum: „A treia carte. Poezii”, volumul antologic publicat în 
2012, la Edituira ArtBook, înlesneşte debutul unor tineri poeţi şi 
promovează deopotrivă scriitorii consacraţi, de acum, lirişti convinşi de 
acest proiect. Poezia Lirei 21 nu îmbătrâneşte. Despre această antologie 
pot spune cu mândrie ca este un album de artă, expunând creaţiile a 55 de 
poeţi si 20 de pictori români. Vom continua” - spune Cristina Ştefan în 
scurta prezentare de la începutul Antologiei. 


Fără nici un merit din partea mea, ci în ordine alfabetică, deschid Antologia 
cu un grupaj de versuri reprezentative, inedited de substanţă spirituală dacă 
se poate formula aşa, versuri asupra cărora nu voi insista, din motive lesne 
de înţeles. Următoarea poetă este Mihaela Nicoleta Aionesei iar ilustratorul 
este Ştefan Suditu. Ea defineşte sintetic rostul poetului şi al creaţiei, într-o 
străfulgerare de inspirație copleşitoare şi cu totul inedită: “ea / fântână 
sângerată în sonate / pe-altarul vieții scânteind rămasul / el / şoim ce-a 
despicat în pas de gând ideea / şi în căuşul ochiului a strâns atâtea patimi / 
trubadur încercând zăpezile să mute / mai spre nord sau alte continente / 
după cum un greiere îi cânta pe suflet / ei doi / o agonie mai aproape / de 
extazul împlinirii” (Poetul şi creaţia). 

O poezie aproape magică, străbătută de imagini stranii, genuine, 
copleşitoare. O poezie care induce calmul, liniştea, chiar şi atunci când 
vorbeşte despre situaţii dramatice: “e linişte. liniştea aceea în care / auzi 
cum Sună paşii / cuvintelor / în urechile celorlaţi” (După amiază de 
gânduri). 

lată cum descrie starea în care Poezia o bântuie: “naufragiul: 
rostogolită în adâncul nopții/ aud ecoul cum mă strigă / prin aerul cu 
aromă de cafea / caut bucuria dincolo de cuvinte / sau chiar în carnea lor 
trudită / oricât aş încerca a scrie... "(Când speranţa îţi coase destinul). 

Florian Antonescu — este un alt antologat al ediției de faţă, 
prezentând un grupaj reprezentativ din poemele sale, illustrate de Costel 
Tănăsache. 

Poetul îşi încearcă pana în specia, atât de pretențioasă şi perfectă a 
sonetului, îmbinând limbajul specific acestuia, cu vorbirea cotidiană. Un 
amestec de sacru şi profane, dulce şi amar, albul spectral al luminii cu 
nuanțele de verde şi cenuşiu, ale ţărânei. 

“Sonet nocturn” — aduce atmosfera eminesciană din “Sărmanul 
Dionis”, cu aceleaşi accente de luptă cu efemeritatea clipelor: “S-au 
terminat ligările pe seară / Nu am nici vin tristetea s-o înece / Pe nesimtite 
încă o zi trece / Grăbind prin miezul nopții ca prin gară / În cana neagră 
de cafea amară / Văd ursitoarea, în april pe zece, / Menind grăbită-n 
dimineața rece / Unui copil, când îi e dat să moară / În savurarea 
patimilor proaste / Nimic nu-ntrece clipa efemeră / Urmașilor le dăruim, 
nefaste / Poteci cu spini să-i ducă la himeră / Să le mănânce sufletele caste 


/ Salvat va fi doar cel ce nu mai speră”. 

O poezie interesantă, aproape seducătoare, cu imagini proaspete, 
care-ţi rămân în sufletul minții. 

Ottilia Ardeleanu având o ilustrație încântătoare de Iulia Filimon 
aduce o poezie interesantă, bogată în semnificaţii, care merge la esențe, 
în formulări post-moderniste, la mare căutare în lirica tinerilor. “De 
când m-ai răvăşit” — relevă o astfel de atmosferă: “acalmia contururile 
domoale /coloritul cald /armonia feng shui / timpul turnat în toate 
formele / garderoba în care probam / iubirea / însemnul contopirii / 
fotografiile / alb fiindcă străluceam-negru poate pentru că / se apropia / 
mai mult ca întunericul / colierul de jad inima dintre sânii plini de ei de tine 
/ cele mai metaforice buze imprimate pe cămaşa de in / sfâşiată / 
pacea / în colțul scrinului /disperat /cioran.” Poeta realizează un 


admirabil portret al unei ţărănci în poemul intitulat: “fzarank”, în care 


vede femeia “cu brazde pe trup /e soră cu pământul datinile / şi 
Dumnezeu / are miros de pâine şi de sare / diminețile grijulii / nopți cât 
fulgerele / oftatul sănătos / pasul iute şi drept / mâna ei toarce descântă / 
mângâie creşte vindecă / de boală sărăcie şi / iubire din inimă îi zboară / 
buburuze / în restul vieții / poartă o basma legată / sub bărbie să-şi 
curme / lacrimile”. 

Universul liric al Ottiliei Ardeleanu este impregnate de spiritualitate, 
de sensibilitate şi iubire care se reflectă în toate poemele. 

Un alt poet probat prin foc în atelierele Cenaclului Lira 21 şi ajuns la 
deplina maturitate artistică este Cornel Armeanu iar ilustraţia este semnată 
de Aurel Stanciu. El a încercat să afle, la fel ca mulţi alţii, ce este poezia şi a 
ajuns la concluzia că este o “mirabilă taină” pe care doreşte s-o descopăr în 
ochii cititorului. O enigmă care se doreşte cercetată şi descifrată. Cornel 
Armeanu a inserat în volum şi un grupaj reprezentativ de “Cânticele” 
nostime, în stil baladier, care aduc aminte de cântecele lăutăreşti de 
odinioară, sau de cântecele ţigăneşti ale lui Miron Radu Paraschivescu. El 
reînvie astfel, un gen aproape uitat, al cântecelor de pahar şi de inimă 
albastră. 

Ioan Barb ajutat de inspiraţia grafică a lui Costel Tănăsache intră în 

antologie cu un mănunchi de poeme de sorginte filozofică, cosmogonică, cu 
viziuni biblice reiterate în chip de parabole ale timpului de azi. Este o poezie 
scrisă în formulă modernă care aduce un aer reavăn palpitând în nările 
mirositorilor tineri. Neliniştit, poetul se vede călător într-un tren cu răniţi pe 
care este silit să-l conducă de câmpul de luptă, ceea ce-i crează o oarecare 
angoasă: 
“conduc un tren cu răniți / de pe câmpul de luptă / aud viaţa încă latră ca 
o cățea la lună /alungă tinerețea prin smârcuri / câmpul de luptă seamănă 
cu un oraş / un uriaş răstignit pe pământ / cu paratrăznetele de pe 
biserici / înfipte în inimă”. 

Eugen Barz — cu o grafică a lui Ştefan Suditu — a alcătuit un florilegiu 
liric care se pliază pe stările sufleteşti cunoscute. El susține că Poezia 
“poezia / are forma unui duh / cu suflu neprihănit, / ca al căprioarei / 
vânată de lacrima lui Nicolae Labiş flămând.” Şi tot ea, “Poezia mi-a 
muşcat / dimineaţa, / m-a îndreptat / spre râul singurătăţii / să-mi spăl 
sângele, / şi mi-a taiat aripile / pe la încheieturi” (Poezia). 

Preocupat să definească Poezia, Eugen Barz susţine că: “Din brațele 
tale / poezia vindecă ierni ” (În braţele tale). 

Mihaela  Băbuşanu  Amalanci cântă iubirea într-un grupaj 
remarcabil. Versurile sunt scurte, majoritatea sub formă de catren, sunt 
reflexive, melancolice, încărcate de mirajul acestui sentiment inefabil. 

Tot Costel Tănăsache a semnat şi grafica la poezia Mirelei Bălan. 
Autoarea simte “Gustul uşor amărui al scrisului” în care poetul e 
“asemeni poetului - / lampagiu conştiincios, / aprinde fiecare felinar / din 
raza trăirilor de peste zi, / mijind în peliculă / pe fruntea-i ascuţită / de 
lumina înserării”. Mirela Bălan nu se simte împovărată de cuvinte, ci 
eliberată de ele, ceea ce o face uşoară şi încrezătoare în sine: “Anotimpuri 
pe cont propriu: lată-mă fără cuvinte... / M-au părăsit ca într-un film 
romantic. / Au plecat cu jumătate din sensurile / aparent agonisite 
împreună. / S-au trezit îndrăgostite / de oameni noi. / Nu mai frumoşi, nu 
mai talentaţi. / Din pasiunea lor ţâşneşte apa vie / a noului val. / lar eu 
învăţ să mă bucur / ca un prunc / smuls pântecului creator. / Păşesc fără să 
mă ţin de cuvinte...” 

Gabriela Beldie în poemele sale, atât de plăcute, exaltă starea de 
germinaţie poetică precum şi pe aceea de împlinire prin vers: “murmur / şi 
păşesc pe sârma dintre anotimpuri / am răni în talpă / şi aripi la degete / 
poate ies din cocon / chiar mâine / visez /voi intra într-unul mai mare / gata 
să-mi înfulec porția de libertate / şi nevoia de ziduri” (Cocon). O poezie a 

priveliştilor înzăpezite, a ninsorilor villoneşti, “de mai an”, cu suavitatea şi 
nostalgia lor este: “Zima: troika aleargă spre stele / în abur de balalaikă / 
printre pescăruşi de gheaţă / şi țurțuri de cer / viitoare livezi / ne viscolesc 
prin suflet / rotund / în depărtări / lebede fără cântec unduiesc punți / peste 
prăpăstii ”. 

Prin economia mijloacelor de expresie şi prin frumuseţea imaginilor, 
prin eliminarea încărcăturilor de prisos, poeta ajunge la esenţializare, ceea ce 
e un lucru remarcabil. Poemele par a fi îndelung șlefuite, devenind nişte mici 
bijuterii de purtat la reverul din stânga. Poeta pare să aibă predilecție pentru 
anotimpul ninsorilor şi pentru îngeri care se regăsesc peste tot. 

loan Berghian prezintă un grupaj ilustrat grafic de Iulia Filimon cât 
se poate de sugestiv. Poemele prezintă imagini fără cusur şi sunt, 
majoritatea, scrise în vers clasic, ceea ce le conferă un plus de muzicalitate şi 
frumuseţe pură. lată această poezie: “Gest: C-o ultimă floare, privirea ți- 
alint. / Nisipul fierbinte pe trunchi, mă ucide. / Deşertul visează grădini din 
Corint. / Eu, urma ta, jindui, pe-un drum, ce se-nchide. / Rotind universuri, 
când flăcări, când zgură, / Clepsidră noi suntem, în jocul celest. / O, Timp 
fără formă în toate, măsură / Dă paşilor ei, către primul meu gest. / Dar 
cine? De unde şi cum să mai vină? / Când totul rămâne, departe, în noi, / 
Deşertul fierbinte, pe-o biată grădină, / Ce creşte o floare şi nu are ploi. / 
C-o ultimă floare, privirea ţi-alint. / Striveşte-o, de vrei, întorcându-ți 
privirea. / Aş vrea, despre zare, acum, să te mint. / În gestul meu pur, îţi 
păstrez devenirea”. 

Silvia Bitere — secondată grafic de Costel Tănăsache aduce cu sine 
prospeţimea versurilor albe, cu ritmul lor interior, cu idei esenţiale şi 
metafore tulburătoare. Poemele au o orchestrație amplă şi se înfăşoară şi 
desfăşoară de trup precum valurile mării la ora fluxului. Unele au chiar 
formă epică. 

Paul Blaj, poet misterios şi intuitiv, cu ample reprezentări lirice în 
revistele şi antologiile curente, dar şi cu multe volume proprii, oferă 
Antologiei de faţă, în stilu-i, deja format de mulţi ani, poeme remarcabile. 
Tot ce scrie are aura genialităţii, cu toate sclipirile umbrele miturilor 
acesteia. 

Adriana Butoi, scrie de asemenea în stil post modernist, un buchet de 
gânduri-blitz precum nişte raze care izbucnesc din mâinile lui Dumnezeu, ca 
tot atâtea haruri pentru omenire: „am şi eu o floare: coincidenţa privirilor 
noastre / preface / sufletul / în pietre albe / şi sălcii / sparg / în ultima clipă / 
globul de vise / să nu rămână / urma durerii / el vine / cu lumină şi flori / să 
iți arate / inima. ” 

Scurta respiraţie a versurilor înseamnă esenţă, ca în poezia tradițională 
japoneză unde spiritul primează, în pofida regulilor de construcţie. Se poate 
spune şi despre această poetă că şlefuieşte mici bijuterii, precum filozoful 
Spinoza, lentilele. 

Dan Tudor Calotescu — o altă cunoştinţă, remarcabil poet şi 
commentator, bun coleg şi prieten al Poeziei, spune cu aplomb în motoul la 
grupajul de versuri: “eu sunt nemuritor / precum punctul din jurul 
căruia / se desenează infinitul“. Foarte original: să fii un punct (se ştie că 
punctul dispare foarte repede, uneori nici nu-l observi) — dar în jurul căruia 
se poate desena infinitul. Fie şi numai aceste versuri reclamă un poet 
original şi dinamic. Dorinţa de înalt care-l supune, jindul spre perfecţiune, 
reies din poemul: “Desenez un cerc”: am grijă să fie perfect / apoi delimitez 
un punct pe circumferință / unde ne putem atinge / tangent / sau doua 
puncte / unde să ne intersectăm / fără să alegem cine e secanta / în cazul 
secund / îti daruiesc un segment / sub forma de arc /iar în primul doar o 
atingere / dacă vrei mai mult / avem doua opțiuni / ori intru în tine / ori te 
circumscriu / în ambele cazuri / contopirea / înseamnă ocupare”. 

Mitul Meşterului Manole este reiterate în poemul “Te zidese” — 
subliniind jertfa creatorului care-şi zideşte iubirea-n cuvânt, în chip de 
rugăciune la templul eului spiritual, alcătuit din lacrimi şi cărămizi. 

Se poate spune că Dan Tudor Calotescu, pornind de la un punct, creşte 
în dimensiuni şi spiritualitate, tinzând să atingă infinitul. De fapt, infinitul nu 
este un punct nesfârşit? 

Janette Carp — este o poetă foarte cunoscută în mediile virtuale şi nu 
numai. Ea scrie o poezie cu orchestrație amplă, bogată, generoasă, cu 
imagini metaforice, dar şi de inspiraţie livrescă, reiterând miturile lui 
Manole şi al Mioriţei, într-un stil propriu, nu lipsit de farmec. 

Adelina Clondir are un grupaj interesant de poezie ultramodernă, în 
vers alb, orchestrat într-un stil original, foarte gustat de publicul tânăr. Nu 
lipsit de sensibilitate, versul ei degajă un aer de tinereţe perpetuă, cu toate 
prerogativele sale, indiferent de vârsta biologică. De altfel, vârstele spiritului 
transced vârstele biologice. 

Adrian Creţu, prefaţat de ilustraţia inspirată a lui Costel Tănăsache îşi 
defineşte “Ars poetica” astfel: “îmi venise o idee genială / pentru un poem - 
/ plin de înţelepciune şi oftică modernă. / m-a mişcat adânc - / însă, până 
am ajuns la calculator / să-l scriu / m-a părăsit / ascult acum în surdină / 
greierii de-afară / şi aştept să treacă / noaptea / singurul efort pe care mi- 
l impun / cu severitate / este / să inspir / să expir / conştiincios / şi să 
casc / 

cu regularitate / mai mult de-atât / ar fi inutil acum”. Poemele sale ample 
sunt uneori fragmente epice în care inaginarul se confundă cu realul. 

Violeta Deminescu — scrie şi ea poeme epice destul de interesante, 
dar şi poeme-n vers alb. “Poezia este starea mea de floare: poezia / este 
starea mea de floare / grădina de îngeri / dinspre fiecare / e creşterea / 
ierbii din tine mereu / e scrisul / în piatră să ia chip de zeu / lumina citită / 
prin ochiul de zee / şi facerea lumii / prin trup de femeie / poezia este / 
starea mea de cânt / fărâma de rai / ce naşte-n cuvânt / pictatul / tăcerii din 
curcubeu / şi statul de vorbă / cu Dumnezeu”. 

O altă poetă, Carmen Dima — aşa cum singură mărturiseşte, 
escaladează cerul în căutarea secundei. Şi asta nu oricum, ci, “pe caii albi / 
caii roşii / caii albaştri.” Bine cel puţin că nu aleargă după cai verzi! 

Unele poeme au ca titlu, cifre. Într-o încercare de autodefinire, poeta 
spune: “Reiîntoarcere: ieri şi azi / două coordonate necunoscute / copilul 
din mine /rătăcind anxios / să nu-şi piardă locul / viaţa mea / eroare 
cosmică / regăsita în iubire / eternitatea / pregătită să intre / în timp / în 
secundă / în clepsidră / înapoi la cuvânt”. 

Maria Gabriela Dobrescu — scrie o poezie cât se poate de originală, 
pe orizontală. Sunt flash-uri, gânduri de zi şi de noapte, aşezate cuminţi în 
şiruri, precum zborul cocorilor, toamna. 

Teodor Dume ilustrat de Ştefan Tistu, un poet foarte interesant, de 

notorietate, cu un filon autentic şi un aplomb deosebit. 
“prevestire lângă fereastra cu jaluzelele lăsate degetele tremurate ale 
bunicii croşetează linişte dincolo de lampa anesteziată de fum moare un 
păianjen dinadins o grămăjoară de nori propteşte cerul doar părticica din 
colțul care bunica apunea că-i al ei... în rest nimic decât locul pe care stăm 
cu arendă sau orice altă temere... mai mult decât un sens ezoteric nu ştiu 
nimic despre mine şi asta pentru că tata trăia mai mult singur îşi dilua 
venele cu vodca primită pe datorie de la cooperativa din sat după ce mă 
privea de sus până jos se retrăgea în sine uneori îl înjura pe Dumnezeu 
pentru că mama plecase într-o dimineaţă ploioasă de primăvară / şi nu s-a 
mai întors... / de atunci Dumnezeu i-a rămas dator / cu o explicaţie / iar eu / 
sunt mai sărac / decât la naştere / oricum nu ştiu / cât de mult m-a iubit”. 

Versurile se învârt în jurul sinelui precum şi a universului familial, cel 
mai intim şi cel mai apropiat. 

Un alt poet, Radu Lucas Dupeş -— ilustrat în chip inspirat de 
Raluca Andrei, are o definiție a poetului: poetul / prelungire 
onirică a poeziei / (pasăre phoenix a frumuseții)” . Unele poeme 
scrise în stil clasic, sunt deosebit de frumoase, în stil elegiac, bacovian: 

“Tardiv: Păreri de rău, tardiv, te împresoară, / Nu mai există oameni de 
cuvânt, / Scâncind, chiar nemurirea stă să moară, / Se-ntinde nedreptatea 
pe pământ. / Când patima îşi ia, din plin, avânt, / Lumini se Sting şi umbre 
te-nfioară, / Lovit de ploi, de arşiţă, de vânt, / Păreri de rău, tardiv, te 
împresoară. / De vorbe grele-ajung să nu mai doară, / Pentru-adevăr de 
ceri consimțământ, / Degeaba-i cerţi: nimic nu îi doboară, / Nu mai există 
oameni de cuvânt. / Cum aurul, ascuns în zăcământ, / Se lasă, periodic, tras 
afară, / Dispar iubiri fără discernământ, / Scâncind, chiar nemurirea stă să 
moară. / Călătorind c-un tren rapid, pe scară, / Te-ndrepţi spre-acelaşi, 
trist, deznodământ, / Zâmbeşti amar când vezi: ca o escară, / Se-ntinde 
nedreptatea pe pământ. / Se-ntinde nedreptatea pe pământ, / Scâncind, 
chiar nemurirea stă să moară, / Nu mai există oameni de cuvânt, / Păreri de 
rău, tardiv, te împresoară”. 

Ioana Mihaela Fraiu — poezie remarcabilă, în stil poet modernist, cu 
imagini sensibile care gravitează în jurul eului. 

Ana Maria Gîbu — copilul predilect al Cenaclului, ne-a obişnuit cu 
aparițiile ei editoriale, la numai 14 ani, scrie o poezie matură, sensibilă, 
îndrăzneață (cum altfel?) lată: “m-am născut / din țăndări de pătrar / 
aruncate în lut / cu dor” . Ea visează la “un zbor fără prăbuşiri ”. Tânăra 
poetă se întreabă, firesc, “Interviu — ce este iubirea? / întreb / din 
curiozitate 
(fiindcă nu m-a atins încă) / ce este iubirea? / şi am primit răspuns... / strop 
al cerului / cât oceanul / picurat în inimă / foc ascuns / cu flacăra închisă / 
şi fumul la vedere / boală plăcută / (nimeni nu moare din asta) / tratament — 
leacuri băbeşti / nu-mă-uita, săgețica, ochii cavalerului... / otravă bună la 
gust / se ia de bună voie / câte lingurite doreşti pe zi / nu are 
contraindicații / dulce amărăciune / zbucium cununat cu bucuria / rană 
sălbatică / nu vrea nimeni s-o îmblânzească / dereglare de ecosistem / şi 
dacă / ai fir pentru toate piedicile / torță pentru toate drumurile / pahar 
pentru toate fluviile / ai iubire / aştept să mă conving!” 

Carmen Tania Grigore — grupajul liric este ilustrat de Andrei Ionuț 
Tudor. Poeta şi-a ales universul din viaţa reală, la care adaugă şi filtrează 
stările proprii, prin metafore şi epitete care-i susțin demersul liric. Ea colindă 
pe un munte de răbdare, plantaţii de cuvinte, “cu ploaia pe umeri”, care o 
face mai puternică. A pornit “în căutarea seminţelor”, spre “miezul 
făgăduinței "(Un sezon cât o viaţă). Tot poeta îi vorbeşte unui manechin 
dintr-o vitrină, confesându-se: “da / eu sunt cel învins / din mine curge 
liniștea nopții / Și rămân ca o statuie într-un câmp de maci / cu fluturi 
atraşi de conturul buzelor (Poem legat de dragoste). Carmen Tania Grigore 

nu se sfieşte să mărturisească: “duc dorul unor poteci / spre copilărie / am 
convingerea că dincolo de vârstă / mă așteaptă un bărbat / acoperit de 
verdeață / ca un templu ferecat / cu băierile inimii / plin de trubaduri / 
cavaleri ai nopților albe / întemnitați pe nedrept / nu pot desluși cărui 
anotimp / îi aparțin / vulturi de ceață /spintecă liniștea / Şi deodată / se 
declanşează / înstrăinarea de sine” (înstrăinare şi dor). 

O poezie tonică, interesantă, care induce o stare de bine, 
aşa cum spune poeta: “versuri albe pentru zile negre”. 

Poeta care ştie să descifreze “Semnele timpului” 
Elisabeta Iosif — aduce Antologiei de față un buchet parfumat 
de poeme ilustrate de Ana Burduja. Ea îşi închipuie o 
convorbire în spirit cu un interlocutor care nu mai are nevoie 
de prezentare, în poemul “De vorbă cu Brâncuşi”. Poeta 
manifestă o predilecție pentru mituri şi pentru personajele din 
mitologie. Privind prin “Oglinda timpului” — poeta străvede 
“Duhurile cetății” - învăluite în “Dorul de Lumină”. Sunt 
viziuni ale unui Timp oracular în care reînvie toate legendele. 

O altă poetă cunoscută, Maria Doina Leonte —este ilustrată de 
Ștefan Mario Grosu. Arderea de sine răzbate din fiecare poem, ca o flacără 
olimpică purtată de maratoniştii cuvintelor. Un chip răsfrânt în iubire — 
“flămândă şi însetată / după colțul de rai”. Poeta scrie ca şi cum ar oficia 
“într-o liturghie a cuvintelor / cu acelaşi potir / ne-am înfruptat din Cer / o 
secundă / cât Veşnicia / am zburat / pe aceeaşi aripă / frumuseţe şi durere / 
tu şi eu / înfrăţiţi / în singura cristelniţă / îmbrăţişaţi de Cuvânt / sub 
singura cruce / albă / de poeme” (Semenului meu amirosind a Cer). 

De fapt, Maria Doina Leonte consideră întreaga planetă drept 
“Altarul de sub singurul cer” unde “Scriptura tace cu file neintoarse / 
Fereastra nu se mai deschide spre fântână / În rama ei tresar / acelaşi 
cireş / şi o toamnă târzie / Cine îmi va aminti viitorul? ”. 

Întreg ciclul prezentat este remarcabil şi merită toată atenţia. 

Veronica Pavel Lerner cu ilustratorul Mădălin George Cobuz, în 
tandem, realizează un grupaj interesant, sincretic, împletind imaginea cu 
versul: “pictează-mi vorbele / în pagini / sculptează-mi visele/ în 
gânduri”. Poeme blânde, nostalgice, în genul pastelunilor. Un poem 
remarcabil: “Păsările din Canada”. 

Iuliana Linte — s-a oprit asupra străfulgerării de gând nipon, 
alegând pentru antologie poeme scurte, în spirit de haiku. Foarte 
penetrante şi plăcute la citit, obligă la meditaţie şi la contemplare 
asupra vieții şi naturii. 

Mihaela Meravei — secondată grafic de Bianca Budău, a reuşit o 
performanţă: să descifreze Ars Poetica Lirei: “de fărmurile minții / mi se 
lovesc lichide cuvintele / idei amalgamate / străbat prin sinapse / creierul 
încins / prin noaptea de humă / literele oarbe / plimbă visele fără sens / 
fiorul vorbelor îmi dezmortește / sufletul / dorul deschide ochii / trezită 
speranlă / a iubirii de artă / învie degetele / când ating lira / cu muzicalitate 
/ se naște un poem”. 

Ea îşi defineşte astfel şi lirica sa, plină de muzicalitate şi de 
sensibilitate. 

Andrei Măjeri - pe grafica Andreei Culbece - brodează liric 
instantanee: “6-4 ca la teatru “Aşezat în fața vieţii / la cea mai 
dezacordată harpă / îndrăznesc să risc / se întâmplă uneori să adorm cu 
capul / pe piepturile spectatorilor / le şterg dunele de lacrimi / cu urechea 
stângă / cea mai ridicolă din corp / izbesc fruntea de trunchierile firii / 
când ridic mâna / eu regizorul-bâlbâit “. 

Lucian Mihăilescu — un poet interesant, cu un orizont liric destul de 
larg şi generos. Care picură şi un strop de mister în versurile sale. Ca o 
ploaie cu pulberi de aur, pe care un magician o face să cadă, din bagheta lui 
fermecată. Ceea ce-l face pe autor să exclame, la finalul unui poem: 
“Ascultaţi ce melodioase / bătăi de aripi se aud / între umerii delicaţi ai 
morții!” Unele poeme sunt despre singurătate, despre aşteptare şi dragoste: 

“Ai plecat de pe insulă, / dar eu tot mai descifrez / urmele paşilor tăi / care 
se pierd în mare... / În timp ce scriu / cu hieroglife, pe nisip, / manuscrisul 
apocrif al fericirii”. 

Sorin Micuţiu pe grafica Luizei Raluca Blaj modelează stări de graţie 
din cuvinte. Fascinat de natură, poetul contemplă frumuseţile, ascultând 
liturghia primăverii într-o plăcută reverie: “Ascult liturghia primăverii: 
înmuguresc tăcut / sub greutatea singurătăţii / florile de măr / pătrund 
adânc în suflet / pe covorul ierbii / odihnesc / bătând la porti de cer / un vis 
ştrengar / caut / într-un mod egoist / nostalgia copilăriei / să-mi gânguresc 
cuvintele / sub privirile mamei / înnod anii / pun la dospit / amintirile alb- 
negru / în Duminica Învierii / le voi regăsi / liturghisind / poemul / 
neterminat aici”. “Credinţa rodeşte primăveri” — scrie altundeva Sorin 
Micuţiu. lar altăoară poetul se vede “captiv / năvoadelor de cuvinte” 
(Follow your heart). Tot ce scrie acest poet este notabil. 

Raluca Leontina Neagu — susținută grafic de Raluca Andrei, 
scrie o altfel de poezie, foarte interesantă, o poveste cu inserții în real: 

“Poveste cu ochelari pe nas: am găsit poezia închisă într-o inimă veche 
aruncată în ocean ca o comoară / o ştiam pe de rost era parte din mine nici 
nu a trebuit să-i văd versurile pulsatile / cuvintele erau grămăjoare de nisip 

îți puteau intra printre gene şi atât / nu eşti uşor de impresionat valurile 
sufletului tău nu pot fi conduse / de-asta am fugit la cerul acela de apă şi 
am căutat liniştea ta în braţele lui. / când am gasit poezia plină de corali şi 
alge m-am bucurat ca un copil / aveam încă scoici agăţate de păr şi o 
meduză pe care o subestimasem / îmi pişcase degetul dar nu mai conta 
puteam strânge luna într-o fotografie / alergam norii şi multe alte năzbătii 
din astea pentru că aflasem / iubirea încape într-o poezie şi mai presus de 
toate fericirea ne transformă-n păsări. / aşa am devenit poetă / dragii 
bunicii”. 

Unele poeme sunt meditative ilustrând realitatea văzută prin ochii 
autoarei. ”au apus copacii: stau strânşi unul în celălalt de parcă ar 
presimţi o iarnă / de parcă singuratea s-ar hrăni cu rădăcini / multe crengi 
foarte multe / se apleacă şi-mi mângâie obrajii / liniştea poartă pe umeri 
tot felul de zvonuri / despre noaptea care a prins luna în colivie / copacii 
tremură trunchiurile lor mă strivesc uneori ţipă / ca păsările”. 

Mirela Orban relatează o “Poveste despre o altfel de primăvară”. 
Poemele au titluri ample, imagini proaspete şi multă gândire filosofică. Nu 
lipseşte o oarecare doză de autoironie. 

“Punct şi de la capăt! “Cu prezumția de nevinovăție / fluturând 
dezinvoltă la gât / mototolesc ziua / o arunc pe sub mână / direct în recycle 
bin. / Până mâine seară / când o să driblez iar / cu decorul de kitsch-uri / 
printre cuvinte învârtite / şi satisfacţii grosolan pastişate / las timpul să mă 
aibă cum vrea”. 

Radu Andrei Popa — poetul care “muşcă dorul / din colţul de mâine” — 
constată că “Lacrimile miros a singurătate”, că “Străzile sunt gutui 
necoapte”, un “Peisaj cu moartea pe umeri”, şi multe alte lucruri pe 
care, doar ochiul atent al poetului — diferit de al nostru — le poate vedea. 

Camelia Iuliana Radu — secondată de grafica lui loan Burlacu — îşi 
propune, şi de data aceasta, o incursiune lirică în sine, teritoriu explorat 
bucătură cu bucătură. “A trebuit sa te beau până la capăt / m-am făcut 
țurțure / sunt pură ca lacrima îngerului descris de om / am auzit cum 
trosneai / cum erai / nimb alb desfăcut / mă strângea lumea ta / mă obliga / 
deveneam gândul tău / dar nici tu nu ştiai cine poți fi. / Mă opresc aici”. 

Uneori, temătoare că a dezvăluit prea mult din ceea ce era ascuns sub 
vălurile Mayei, poeta spune: “Mă opresc aici” — lăsându-l pe cititor să-şi 
închipuie un final, după măsura fiecăruia. Deosebit de interesant tot ceea ce 
propune în acest ciclu de versuri, ca de altfel, în tot ceea ce scrie. 

loan Raţiu — pare că se distrează, încropind jocuri de cuvinte, aşa 
cum în copilărie, inventam cântece pentru ploaie, pentru furtună, pentru 

vânt, pentru scoică ş.a. Incantaţiile sunt plăcute, în stil vădit popular şi sunt 
exerciţii de stil şi variaţiuni pe tema ploii, căreia îi dedică chiar şi un Psalm. 

Ioana Cătălina Roşculeţ scrie o poezie narativă, alegându-şi acest 
stil pentru a-şi aşeza mai bine gândurile şi a şi le limpezi. Grafica grupajului 
este semnată de Raluca Andrei. Ele sunt scurte poveşti, istorisiri, 
instantanee, văzute cu dioptriile inimii. 

Aurel Avram Stănescu — propune un alt fel de mesaj liric, nu lipsit 
de farmec, în care contrapunctul este femeia, reală sau virtuală, proiecția 
unui vis care tinde spre idealitate. 

Delia Stăniloiu — ne-a obişnuit cu poeme de marcă şi ne spune pe 
şleau că urăşte perfecțiunea. Ea se autodefineşte: “Eu sunt: Eu sunt /o stea 
îndepărtată / din galaxia / de pe Ning / pe care / n-o vezi niciodată / m- 
aprind / tresar / şi-apoi / mă sting. Delia Stăniloiu străbate lumea la paşi de 
cuvinte. Uneori este o filă albă, sub paşii de cuvinte ai altuia. Autoarea 
cultivă poezie cu rimă întâmplătoare, fără reguli stricte de prozodie. Cu toate 
acestea, reuşeşte să obţină eufoni fără cusur. Ritmul interior al poemelor, 
bate o dată cu inima poetei. 

Bogdan Stoian — un alt lirist, prin poemele sale aduce linişte şi o stare 
de bine. Iată un instantaneu: “Nelinişte: Clopotul bate / cu spirale albastre 
/ peste pamântul / rănit de cruci / nuci albi / cu frunze uitate / de toamna 
grăbită / sprijină norii / păsări necunoscute/ jelesc cuibul / prădat / de un 
câine orb / rătăcit printre suflete”. Aici sunt câteva respirări lirice în spirit 
de haiku. Bogdan Stoian îşi încheie grupajul cu trei epigrame. 

Cristina Ştefan — această neobosită animatoare, beneficiază de o 
grafică a lui Dionis Puşcuţă. Versurile ei, atât de bine înrădăcinate în inimile 
cititorilor sunt edificatoare. Este o poezie de concepţie şi de revelaţie în 
acelaşi timp. Ea scrie pe umbra ninsorii cu foc de stele. Tulburător lucru! 
Cuvintele ei “sunt fluturi îndrăzneţi / buni de intrat în ochi şi-n gură”. 

Poemele Cristinei Ştefan au un parfum de altădată care îţi readuce-n 
suflet nostalgia primei iubiri, cea care nicicând nu se uită. 

Sebastian Şufariu — prezintă poeme de largă respiraţie care 
gravitează în jurul sentimentului iubirii ori a ideii de poezie. Nostalgia 
copilăriei este prezentă în unele texte. 

Virgil Titarenco îşi cântă sentimental străinătăţii de sine, de oameni, 
de lucruri: “stare de emigrant: viata / cea mai cumplită stare de emigrant 
/ mereu străin printre cei care au ajuns acolo / în virsta aceea / în felul 
acela de viată / înaintea ta / ei te privesc așa cum meriti / un intrus un 
novice / unul cu valiza în mină / mereu găsești pe cineva / care se va 
apropia Si îti va spune despre cînd era el / sau ea de virsta ta / cum erau 

verile Și toamnele cum erau oamenii vinul cărțile / îți va spune cum ar 
trebui să te simți / cum ar trebui să te adaptezi / să te resemnezi ”. 

Autorul este conştient că omul trebuie să aibă rădăcinile sale şi fără 
ele, poate fi smuls la cea dintâi furtună: “copacul dinăuntru: mîinile Si 
picioarele / îmi sînt rădăcini / pentru copacul care creşte / spre înăuntru”. 

Ana Tudoran — scrie despre singurătate, despre iubire, despre 
anotimpuri care trec, lăsând urme. Personificarea singurătăţii, pe care o 
invită la un tăcut colocviu, pe un fotoliu confortabil, cu o ceşcuţă de cafea 
înainte lasă a se înţelege că „simpla ei prezenţă e un dar”. Ana Tudoran ştie 
să creeze un cadru intim nespus de propice Poeziei. Şi în acest cadru îşi 
plasează sentimentele. Nu lipseşte şi o oarecare doză de autoironie. Şi 
punctul de forță care se află, de obicei, la final. Adică, exact ingredientele 
necesare Poeziei. 

„vând ieftin fără intermediar: persoană fizică vând vilă / cu vise 

ridicate de la parter la etaj / terasa are vedere la mare / unde briza îţi 
mângâie diminețile / în aburul blând al cafelei / are all inclusive designul 
ambiental / al unei iubiri abandonate / la mijlocul construcției / se vinde 
cu sufletul rămas prin moloz”. 
“Din orice lucru se poate face Poezie” — scria Geo Dumitrescu. Şi e 
adevărat. De asemenea, se poate dedica oricui, viu sau mort, unor clădiri, 
unor statui şi monumente sau unor manifestări cultural-artistice. Se poate 
dedica, aşa cum e cazul aici, un poem “Festivalului medieval Sighişoara”. 
“tobele bat / la poalele oraşului /în ritm de balade medievale / domnițele / 
trec / cu pasul uşor / pe caldarâmul / fierbinte / e festival / lumea / în straie 
pestrițe / cântă / cu bătrânul folkist / pletele albe îi flutură-n vânt / chitara 
mai rupe o coardă / din sufletul celor prezenţi / e noapte / dar ce lumină / 
revarsă pe străzi / bucuria / începe cu Si / Sighişoara cântă cu noi / Și a fost 
ziua întâia”. 

Și de ce nu? Emoţia trebuie răsplătită cu emoție. Bucuria, la fel. Aşa 
se cade. Depinde însă, ce părere va avea Festivalul. 

Dincolo de această glumă, Ana Tudoran este o poetă remarcabilă, cu 
un condei îndelung exersat, cu un stil propriu şi cu o infinitate de mijloace 
de expresie pe care le uzitează în chip fericit. 

Vlad Tulburea — “desenat” în chip inspirat de Marius Crăiţă. Cu 
toate că poemele sale sunt orchestrate în vers lung şi amplu, poemele nu sunt 
descriptive. Din ele răsar şi răsar imagini proaspete şi reuşeşte o eufonie 
plăcută urechilor şi minţii ca o incantaţie. Toate acestea date de parfumul 
vintage şi de atmosfera creată, străpunsă bland de dialoguri insolite, toate 
metamorfozându-se în poveşti savuroase şi în portretizări admirabile. Poetul 

crează, parcă din cioburi de vitraliu, o lume reală, cu toate frumuseţile şi 
imperfecțiunile ei. O lume pe potriva lui. Ori, dintr-o lume reală, crează artă, 
ceea ce nu e puţin. 

Poetul este, aşa cum mărturiseşte: “prea tînăr tovarășe pentru cuvinte 
/le păstrez încă în cutia cu rugăciuni” (Vintage collection). 

Floriana Turculeanu -— îşi încearcă pana şi chiar reuşeşte caligrafii 
nevăzute care aduc un parfum de lumină din zorii care seamănă speranţă: 
“zori de zi: cineva sechestrează întunericul / într-un zâmbet / îi pune pe 
gheare cătuşe de rouă / astupă gura flamândă cu pletele azurii / pulbere de 
aur picură / în abisala retină / cu larma trezirii sparge / timpanul diform / 
orb şi surd / cerberul capitulează ”. Floriana Turculeanu găseşte în vers, 
exact sintagma care dă elementul surpriză şi face din poezie o bijuterie. 
Toate acestea sintetizate magistral în doar 8-10 versuri, ceea ce e admirabil.. 

Cristian Ţîrlea — maestru-n metaforă, hiperbolă, personificare şi 
multe dintre figurile de stil pe care, autorii moderni nu le mai folosesc, din 
nefericire, rezumându-se doar la limbajul stradal, frust şi uneori licenţios. E 
bine să uzităm întreaga gamă a figurilor de stil şi să apărăm Poezia pe 
barricade împotriva trivialităţi. 

Acest spaţiu de graţie numit Poezie trebuie să rămână oaza noastrăp 
de puritate şi frumuseţe interioară, care să curețe, să vindece şi să producă 
plăcere şi bucurie. lată: “Primenire: S-a dus pudoarea la pârău / goală de 
prejudecăţi / îşi arăta nurii / o priveam cu nonşalanţă / sau fără / dar de 
departe / din imaginaţie în realitate / am încrustat în memorie / 
sfânta deliberare a frumosului / s-a îmbrăcat cu mine / beţi de noi ne-am 
încălecat pe-o şa / pădurea privea uimită / cu ciupercile ei / ascunse-n 
frunze tomnatice”. 

Ana Urma — poeta miniaturilor nipone — soseşte în Antologie cu 
sufletul pe faţă şi ne oferă cu dezinvoltură şi generozitate să gustăm fărâme 
din el ca şi cum ne-am cumineca din pâinea şi vinul mântuirii. 

De data aceasta este poeta clavirului, a nostalgiilor autumnale care 
bucură şi întristează ochiul în aceeaşi măsură pentru că prevestesc murirea 
naturii, goliciunea, pustiul, dar şi puritatea omătului iminent. 

Universul ei este alcătuit din ninsori molcome, “bucurii desluşite pe 
firul poveștii”, lampagii, o candelă veche, cortegii de frunze, un “curcubeu 
într-un pumn de copil”, tânguiri de clopot, un înger care apasă pe clapa 
tăcerii, “gândul într-un pumn de ţărână ” dar şi “sămânță de viaţă” — atât de 
aşteptată. Apar personaje emblematice: fântânarul, omul cu lira, magul în 
stele şi lună. Toate acestea, “Dincolo de înţelesuri când Dumnezeu 

veghează”, pe când poeta spune: “semnez de primire pe vis... un poem”. 

Ana Urma ştie că are o misiune sacră pe acest pământ, pe care se străduieşte 
s-o împlinească: “Adun din cuvânt: Adun din cuvânt divine rubaiate / Si 
tot câte patru slobode-n ierugă / De cuget, la tâmple de dor înviate, / 
Lăuntric să mântui colindul în rugă. /Ferestrele toate îmi sunt luminate, / 
Mai alb ca zăpada isopul din psalmi, / Brodează ecoul tăcerii lui poate / 
Porfire de rouă, în poduri de palmi. / Miracol, magie şi crez laolaltă / 
Destramă din ceruri eternul aseamăn, / În ochi pământeşti privirea e 
daltă, / Sculptând înfrăţirea în fildeşul seamăn, / Un dor de milenii cu miros 
de pâine, / De vin şi ambrozii în limba iubirii / Se mistuie veşnic de azi 
înspre mâine / Şi-n slavă colindul, închin nemuririi”. Şi în această situaţie, 
cine nu şi-ar dori, oricât de greu ar fi — o asemenea misiune? 

Tânărul poet Andrei Velea — nu se dezminte nici de această dată. El 
îşi dovedeşte originalitatea în versuri, cu totul şi cu totul remarcabile. 
Dincolo de debutul lui strălucit şi de cărțile care au urmat, la fel de notabile, 
vine mereu cu noutăţi care-l lasă perplex pe cititor. Prin savoare, prin 
maturitate artistică, în pofida vârstei tinere, printr-un condei sigur pe sine şi 
foarte original. Ceea ce propune de această dată este un poem amplu care 
trece peste rigorile prozodiei clasice şi se mişcă liber prin imaginaţia noastră. 
Poemul este intitulat: “versuri pentru Lolita” —dintr-un carnet de-al 
lui Humbert-Humbert nedescoperit încă~” care merită citit şi 
aprofundat. 

Dragoş Vişan — are un grupaj liric ilustrat de Rodica Vasiliu. 
Poemele sunt, în cea mai mare parte cu o orchestrație amplă, dincolo de 
orice teorie a versificaţiei. Dar reuşesc să comunice stări şi sentimente, 
ceea ce este fundamental pentru poezie. Unele din poeme sunt cu tentă 
vădit autobiografică. Cultivând experimental în poezie, Dragoş Vişan 
reuşeşte prin aceste mijloace de expresie să fie cât se poate de original. 

Luminiţa Zaharia declară fără drept de apel: “Lacrimile şi poezia / 
Sint supapa mea salvatoare. / Știu, voi fi pedepsită cindva / de copacii 
pe care nu i-am iubit, / de păsările prea înalte să le ating, / de oamenii 
pe care nu i-am strîns în braţe, / de tot ce, fără ştirea mea, a fost viu/ O 
să fiu pedepsită, ştiu.” Poeta comunică idei şi stări interesante: “poezia 
ca Si antimateria dragii mei / numai după infarct viaţa își cîştigă / un sens / 
poezia modernă seamănă cu precipitarea (i)spășită la un psiholog / 
îndrăgostit Și el de psihologia modernă / Și care ha îti dă brinci în hipnoză 
/ pe un pat de fachir / să spun: / am făcut un copil / singură / semăna leit 
cu mine trebuia să-l călesc de mic / l-am dus la patru ani într-un 
cinematograf de provincie / să vadă alien el mama vreau pipi / Și toaleta 

de cinematograf de provincie prăbușită-n moloz / acum e un mic geniu în 
informatici japoneză Și egiptul antic / (un secret de culise din toată lirica a 
ales bacovia) / atit de modest sub pelerina transparentă rău de cinism / 
modern / de cîtă psihologie inversă am aplicat cu atiiita determinare / pe 
pielea lui leită mie”. 

Mărturisesc că nu aş fi capabilă să scriu asemenea versuri 
remarcabile, nici dacă mi-aş pune în cap cu tot dinadinsul. De aceea o admir 
şi o preţuiesc cu toată puterea pe care mi-o dă Poezia. 

Mariana Zavati Gardner — o poetă interesantă, cu inflexiuni post 
moderniste care a descoperit “Oglinda cu Vise” unde îşi poate reflecta 
făptura, şi toate închipuirile care o însoțesc. Și unde îşi poate vedea ca prin 
fum, Peţitorul. Dar mai ales, poate întrezări cum “în absolut, se figura un alt 
gând / imposibil de definit”. 

Noua lucrare colectivă a Cenaclului Lira21 este, sub toate aspectele, o 
izbândă a spiritului asupra cotidianului care se prefigurează acerb şi 
acaparator, înnăbuşind starea de graţie, fără de care, n-am mai avea oxigenul 
necesar respirării. 

Îi felicităm pe iniţiatorii acestui proiect extraordinar şi le dorim, cât 
mai multe asemenea izbânzi pe tărâmul literaturii, spre edificarea cititorilor 
şi spre bucuria lăuntrică care nu va intarsia să se reverse în Timp şi în 
Spaţiu. 

Ceea ce dorim din toată inima. 


10 Mai 2012 

CRITICĂ DE ÎNTÂMPINARE 


PE TREPTE DE FRUMOS -— SPRE ÎNĂLŢIMI STELARE 


Mihaela Aionesei, Cerşetori de stele, Poezii, volum în curs de apariție 


De ce este asociat mereu Poetul cu ideea cosmogonică de 
nemărginire cerească şi cu misterul unor constelații? Atâtea sintagme 
dovedesc acest lucru: cu ochii-n stele, alergând după stele, culegătorii de 
stele, semănători în stele sau de stele, vânătorii de stele şi iată, acum, 
„Cerşetorii de stele” — titlu metaforic, cât se poate de misterios şi tainic, 
sugerând căutarea şi neliniştea continuă a creatorului, veşnic visător, veşnic 
înamorat, pururi cu ochii pe boltă, fascinat de lună, de astre şi de toate 
fenomenele cosmice la care asistă, conştient sau nu, dar, fără doar şi poate, 
inspirat în cel mai înalt grad. Poetul este echivalent cu lunaticul, cu magul, 
cu astrologul, fascinat, cucerit, întreprinzând călătorii închipuite în infinimea 
presărată cu puzderii de luminiţe care parcă îl cheamă, îl strigă, îi arată locul 
destinat unde i se va sfârşi călătoria terestră. 

„Cerşetori de stele” — volumul de versuri propus de Mihaela Aionesei 
se află circumscris unui asemenea context astral propice creaţiei. Dar care 
poet nu şi-a îndreptat privirea, noaptea, pe boltă şi nu a fost cucerit de 
frumuseţea de negrăit a licuricilor nocturni, sclipind cu intermitențe sau de 
şuviţa luminoasă lăsată de o stea în cădere? 

Artişti, compozitori, pictori, poeţi, prozatori, dramaturgi au fost 
deopotrivă atraşi magnetic de universul astral care reprezintă inspiraţia, 
inefabilul prin excelenţă. Să ne amintim de Eminescu — reperul nostru 
suprem — în atâtea poezii care au ca tematică Universul înstelat. 

Selecţia propusă de Mihaela Aionesei este edificatoare pentru talentul, 
sensibilitatea, prospeţimea, bogăția mijloacelor de stil pe care le dovedeşte 
din plin în această carte. Poeta se numără printre tinerii creatori talentați, 
formaţi la Şcoala Lirei, sub atenta îndrumare a poetei Cristina Ştefan. Ea 
este un exemplu strălucit al acestei grupări care adună şi formează tinerii — 
pe trepte de frumos spre cele mai înalte piscuri. Efortul conjugat are, de 
fiecare dată rezultate uluitoare. 

Toate sentimentele, în cele din urmă, se metamorfozează în cuvânt în 
cele mai neaşteptate chipuri. Mihaela Aionesei defineşte poetul drept „etern 
truditor de cuvinte / precum fântânarul / adâncit în groapa înfricoşătoare 
/ până aude cu urechea sufletului / murmurul apei / dincolo de oglinda 
obscură / nimeni nu ştie taina / numai poetul strecoară lutul / şi soarbe 
apa” (Poetul). Poemul care dă titlul volumului, închipuie un spaţiu de graţie 
unde poeţii se simt în largul lor, pe o stea la un murmur de ape: “cerşetori 
de stele: există un oraş invizibil suspendat / în care se întâlnesc poeții / 
stau pe o stea la un murmur de ape / un oraş în care timpul se încovoaie 
mai greu / fântânile ies cu plinul şi întâmpină fiecare suflare / tremurată pe 
buza lunii / îngeri cu o singură aripă umplu călimări / pentru liniştea 
umbrelor / în partea asta de lume e altfel îmi spun / iubirile se nasc şi nu 
mai mor nasc şoapte / lucrurile devin fantasme se îmbracă în idei / şi 
aşteaptă la răspântia cerului lumina / la porţile oraşului suspendat / 
îngenuncheate sunt doar aşteptările cerşetorilor ” 

Motivele cosmice sunt prezente (cum altfel?) — în aproape orice poem, 
şi e firesc aşa, fiindcă suntem legaţi de celest, mai mult decât de teluric. 
Locuitor al ţărânei, omul e mulţumit, doar atunci când îşi îndreaptă ochii 
spre cer. Acolo e viaţa, dorul, mântuirea, veşnicia. Desigur, există persoane 
legate cu rădăcini adânci în pământ, legaţi de obiecte, de locuri, de oameni, 
dar mai ales de toate cele materiale. Ei nu vor simţi dorul de stele decât, 
poate, în ultima clipă. Sau nici atunci. Se vor vedea cu mâinile goale, în faţa 
Cerului pe care l-au ignorat toată viaţa. 

Poetul populează Cerul cu propriile lui trăiri şi sentimente. E locul 
tainic unde el tezaurizează tot ce au mai bun şi mai sfânt. Tot acolo sunt şi 
inima şi sufletul lui. Scormonind Cerul cu închipuirea, îl vei recunoaşte, îl 
vei regăsi şi-i vei afla toate visele proiectate pe marele ecran al bolţii. Acolo 
se vede tot, nu te mai poţi ascunde. Lucrurile cele mai tainice, dorinţele, care 
nu s-au putut înfăptui, se găsesc acolo, intacte. 

Despre drumul parcurs de poetă până până la desăvârşire, s-ar putea 
spune multe. El presupune: frângeri şi înfrângeri de sine, singurătate, izolare, 
escalararea zidurilor, urcatul pe trepte, pas cu pas, cu un bolovan în spinare, 
precum miticul Sisif. Mai presupune capriciile daimonului, care nu se lasă 
întotdeauna înduplecat, ieşirea din trup şi metamorfozarea în “Altceva”, cum 
a spus Nichita “A/tceva/ cu mult mai înalt / cu mult mai frumos” — dar mai 
ales, înseamnă Crucea, reazemul umerilor. 

Limbajul metaforic, alegoric şi uneori hiperbolice din poeme, scot la 
iveală o autoare preocupată, nu numai de lună şi stele, dar şi de fenomenele 
sociale cu care omenirea se confruntă, fenomene la care ea nu poate rămâne 
indiferentă, datorită educaţiei morale şi civice: “jefuiți de sărăcie amanetăm 
/ rănile conservate cu sare / din pâinea amară dăm câinilor / care au ros 
ani în şir ciolanul / şi-acum bat cuie în mâini / joacă ţonţoroiul pe capete 
sparte / lihniţi le plângem de milă / foamea din noi o donăm în rate la 
bănci / lingem durerea asfatului ud de lacrimi / taxa mizeriei cu sudoare o 
plătim / mosulilor care n-au nici un Dumnezeu / aprindem torţe din trupuri 
strivite / sub greutatea zilei de ieri / azi înfruntăm furtuna ne zbatem în 
valuri / mâine învăţăm mersul pe apă /înghițim disperarea acceptăm 
nepăsarea / ,„ potoliți-vă foamea / înmulţiţi pâinile şi peştii din suflet ” / e 
singura lege pe ordinul de zi”. 

Aici se dovedesc şi se probează calitatăţile de protestatar şi tribun ale 
poetului care nu umblă doar cu capul în nori, culegători şi păstrător de 
metafore, ci coboară cu picioarele pe pământ, printre oameni, se face voce 
pentru ei, se face Cuvânt care răsună mai tare ca din trâmbiţă. 

Esenţială pentru autoare este “matca în cearcănul căreia / îmi adun 
apele / ori de câte ori fântânile mă dor”. Această matrice căreia îi aparţine şi 
pe care nu a putut s-o uite niciodată, oriunde a pribegit, şi la care se 
reîntoarce mereu, reprezintă “pântecul matern” unde: “aştept să mă nasc / 
locuit de oricine”. 

Ca orice poet, Mihaela Aionesei nu-şi reneagă (nici n-ar putea!) 
rădăcinile care o ţin adânc împlântată în ţărâna, aceeaşi, unde plecările — 
devin reîntoarceri, în pofida vieţii — doar una - de la naşterea sinelui, până la 
secunda din urmă. Pentru ea, “realitatea străluceşte într-un colţ / picior de 
lemn lustruit / numai bun de sprijinit Ziua de miine / mă înham răbdării de a 

fi / peşte la valuri fără orizont / Doamne în curând / n-am să mai înţeleg 
nimic / dă-mi puţină apă” (Sete). Apa de care vorbeşte poeta este apa vie, 
apa vieţii, menită să-i înduplece setea şi să nu mai simtă arşiţa pământului, 
care-i mistuie tălpile. 

Se spune că ţărâna patriei nu-ţi va înţepa niciodată călcâiul. Dar există 
şi locuri pe care păşeşti ca pe Jăratec, până când nu le stropeşti cu lacrima şi 
sudoarea ţâşnite direct din inimă. Drumul nu e întodeauna neted. El prezintă 
asperităţi, suişuri şi coborâşuri, întortocheli, părţi întunecate şi părți 
luminate. Important e, o dată ce ai pornit pe el, să nu te întorci din el, ci să 
depăşeşti toate obstacolele, până la ţinta finală. 

Izbăvirea prin cuvânt — aceasta aşteaptă autoarea după ce a suit atâta, 
cu munţii-n spinare. De asemenea, timpul prezent, cel trecut şi cel viitor sunt 
convertite în mii şi mii de cuvinte. 

Sublimă prin magia pe care o degajă este poezia “Ora pământului”: 
luna răstignită între doi copaci / îşi scurge mierea- / mir pentru răni 
nevăzute / păsări rămase fără cuib / umblă speriate / pe sub cer nicio poartă 
/ doar ghearele nopții / sculptează Siberii / în lumea de ceaţă / prin ochii 
mării / tăcut îşi plânge neputinţa / de-a mai putea purta pe umeri / mătasea 
albă a florilor de măr / din templul îngenuncheat / se înalţă un glas de suflet 
troienit /,, Elohim ”...” Foarte frumos, foarte real, aproape pipăibil cu 
inima... 

Se regăsesc aici şi iubirea şi ispita şi păcatul şi simţământul religios şi 
maternitatea, bucuria şi rodul pământului, natura şi cerul, înfrângerea, 
ridicarea. E poate cea mai reuşită poezie. 

Viziuni, peisaje stranii cu pământul care s-a întors spre sine, copaci 
îngenuncheaţi, cu timpul care “se scurge în fâşii / prin lutul verde / a 
speranţă ”, cu muguri cu fruntea spartă care privesc în ochiul cerului, şi 
frigul care, neputincios, se piteşte într-o scorbură... Atâtea imagini superbe, 
atâtea metafore inedite! 

Poetul are o misiune înaltă în condiţiile în care, cosmosul însuşi ia 
atitudine: până şi “pietrele vorbesc / stele scriu romane / valurile sunt 
pagini / tesute de mare / din scoici / şoaptele înalță altare / luna arde un 
infinit / noaptea scurge norii / într-un alb descânt / freamătă ţărmul de 
iubire / pe un portativ de alge / meduzele compun o simfonie / ancorat e 
timpul / în fereastra albastră / zorii murmură un dor / singur răsăritul / mai 
sărută o dată / talpa incendiată / a unui asfințit” (Feerie). 

Că nimic nu e simplu şi că poetul şi-a asumat un destin de Sisif, reiese 
limpede din următoarele versuri: “viscolesc umerii goi / spaime şerpuiesc în 
artere / clipele înghesuie / cuburi de gheaţă în sufletul gol / fluturi orbi bat 
geruri în călcâiul ei / dar nici atunci nu opreşte / îţi muşcă buzele / până 

simte pulsul durerii / rostogolit în copite / se smulge iernii / şi-o rupe la 
fugă”. Aceste mortificaţii şi jertfe aproape neomeneşti fac să răsară poezia 
precum orhideea printre spinii deşertului, unde se întrezăreşte “un sâmbure 
de lumină”. 

Ceea ce se remarcă în aproape toate poemele e tristeţea, melancolia 
funciară, e nostalgia timpului prăbuşit în sine şi lipsa oricărei bucurii: 
“prăbuşită în neguri / las dinţii amintirii / Să-mi muşte / rana despăturită de 
umbre / spaima latră în adâncuri / dincolo de ridurile scoarței / zvâcnesc 
încă de sevă / încătuşate primăveri / astăzi / ne mai desparte o cameră / a 
inimii / Să spargem noaptea albă / şi să culegem fluturi”. Ori: “mă ninge 
mov / sub tropot de nori / gândurile trosnesc / durerea se dezlipeşte de 
rană / privirea destramă un dor / e vremea când toamna / mă jefuieşte de 
rod / şi iarna mă ninge mov / în urmă rămâne umbra / ultimul bănuţ auriu 
/ plătit la vama / anotimpului care am fos”. 

Atmosfera bacoviană reiese chiar din poezia cu acest titlu: “Bacoviană”: şi 
bâjbâi orb şi surd | flămând de armonie I dezlănţuite ploi mă ung I mă 
risipesc şi mă adun | în matca mea de agonie | e vânt, e rece de mormânt | şi 
văd cum cad din mine bland / stropi de melancolie”. 

Și dacă nu ar exista Cel care “scoate lumina din fântâni” — care să-i 
arate drumul, s-o călăuzească, atmosfera aceasta ar înghiți şi ultima picătură 
de speranţă. Tristeţea, oboseala, visul curmat, sufletul gârbovit, povara 
zădărniciei, aşteptarea, deznădejdea, gustul amar de neputinţă te pot face să 
abandonezi lupta, dacă nu ai avrea drept sprijin umbra crucii şi Cuvântul 
care te apără: “ciutură spartă mi-e credinţa / se duc secunde în aval / 
opreşte timpul la răscruce / astăzi se zbate şi-i grăbit / pe umbre răstignesc 
o cruce / răpun trecutul” (Răscruce). 

Poeta şi-a propus, să ridice singurătăţii şi tăcerii, “din stânci / un 
templu până la stele” (Rătăcire). 

Încercându-şi condeiul şi în stilul clasic, Mihaela Aionesei a reuşit 
performanţe uluitoare în poeme a căror eufonie, vibraţie, cadență, incantaţie, 
îți pătrund în suflet: “alungă-mi norii : m-a ruginit şoptit în frunză dorul / 
şi m-a cernit în noapte vântul rece. / pelin de flori mi-a dat să beau amorul / 
în toamna asta care nu mai trece. / mă rătăcesc prin crengi ca ceața deasă / 
şi caut în Zadar o lună nouă, / aş vrea să-mi fii brumar, să-ţi fiu aleasă / în 
toamna asta care nu mai plouă. / tu-mi risipeşti tot ce adun prin gânduri / şi 
mă răneşti cu tot ce mă-nconjoară. / rămâi arzând un ultim zbor de fluturi / 
în toamna asta care ne-nfioară. / îmi sclad un vis în vinul din podgorii / şi 
delirez în drum spre casă. / o rugă mai cerşesc: „„alungă-mi norii” / din 
toamna asta care nu-i a noastră”. 

Târziu, iarnă, îngheţ, sloi, nopţi zălude, lanţuri, păsări de pradă, 

umbră, risipă, urletul tăcerii, gol — iată elementele poeziei de dragoste la 
Mihaela Aionesei. Se ştie că poetul scrie mai bine când e trist şi nefericit. 
Jose Marti scria: “Dintr-o rană mai cumplită / iese versul mai frumos”, iar 
Bacovia spunea, la rândul lui: “Învineţit de gânduri / cu faţa la pământ / 
omul începuse să vorbească singur”. 

Între nefericirea şi tăcerea neagră a sufletului, trebuie să mai existe 
ceva, însă. Alfel, cu toţii am fi copleșiți, îngenuncheaţi de amărăciune. Acel 
ceva este frumuseţea, sublimul. Frumuseţea care va salva omenirea. 
Frumuseţea aceasta e Arta, Cuvântul, Creaţia. În definitiv, de ce se scrie atât 
de mult? Ca să sporească tristeţea şi dezamăgirea? Nu, pentru a le alina şi a 
le risipi, conferind auditoriului, o stare benefică, o stare binecuvântată de 
linişte şi pace interioară. Convinsă fiind că autoarea, pentru acest deziderat 
luptă, cu mijloacele proprii creaţiei sale, să căutăm filonul de aur, cu dioptrii 
sufleteşti, pentru a ne împodobi cu Lumina de sine, cea neînserată şi a porni 
din nou, mână-n mână, în căutarea primăverii veşnice. 

Poeta Mihaela Aionesei se consideră bântuită de fantasma unui 
blestem al nerodirii, dar se înşeală: ea scoate la iveală mereu, din sâmburi de 
cuvânt, creaţii menite să rodească, mai curând sau mai târziu, în pământul 
reavăn al sufletului oricărui cititor. Pentru că seminţele de gând şi de cuvânt 
pe care le presară, sunt sănătoase, cu miezul mustos şi izvorâte dintr-o inimă 
cât se poate de curată. lată, de pildă, acest poem: “blestemul rădăcinii: în 
ziua aceea / păsările au căzut secerate / sub ierburi pârjolite / şerpii şi-au 
lăsat amprenta / din ziua aceea / un dor de muguri stă răstignit / în scoarţa 
bolnavă / prin crengi încovoiate de rugăciuni / moliile macină / povara 
pântecului sterp / printre paragini / frunza vândută pe talanţi /cu umilinţă 
încă strigă: /,, întoarce-mi rădăcina înapoi la cer / şi iartă-mi nerodirea 

Pe lângă înţelesul care se descifrează lesne, pe lângă miezul suculent, 
autoarea strecoară şi câte o pildă — ca un temei de rămânere. 

Motivul şarpelui este frecvent şi el se referă atât la teama cât şi viclenia 
omului. Ceva mai senină, mai limpidă, fiindcă se referă la paradisul 
copilăriei, este poezia: “cineva încă mă ţine de mână: departe e vremea 
aceea / dar îmi amintesc / livada bujorii prispa casei / răsturnată într-un 
petec de cer / fără să număr zile şi nopți / mă legănau fâşii de vise / uneori 
alergam la marginea satului / cu cârdul de copii / prindeam curcubeul / îl 
înfăşuram pe degete şi râdeam / râdeam cu atâta poftă de viaţă / asta ne 
era Singura grijă / inventam jocuri / (leapşa, v-aţi ascunselea, şotron, / flori, 
fete şi băieţi, bâza) / ciudăţenii ale secolului trecut / ar spune unii / dar cât 
de dalbă era / cât de senină lumea aceea / nici eu nu ştiam / nici ea”. 

Cu toată starea mohorâtă a unui “suflet gârbovit”, poeta întrevede un 
“ochi de lumină / unde păsările desenează cercurie / în care poți doar 

visând / să rostogoleşti cu degetul poeme / rămâi precum copacul în pădure 
/ chiar dacă sub scoarță / sufletul freamătă gârbovit / pe umerii lui copilăria 
/ înfruntă ninsoarea / precum cerbul teama de lupi”(Suflet gârbovit). 

Mihaela Aionesei practică panseul, versurile sale având un substrat 
filozofic, dacă nu cumva, înţelepciunea se situează chiar la suprafaţă, sub 
formă de definiţie poetico-filozofică, şi o detectezi uşor, ajunge doar să 
arunci o privire. lată: “viața / căruţă răsturnată de vise / în care caut acul 
să peticesc un sens”. 

Ea practică paradoxul ca stare existențială şi lege a compensaţiei: dacă 
dobândeşti ceva bun, neapărat trebuie “plătit”, ca într-o fatalitate, cu ceva 
rău: “pentru fiecare dor ascuns / sub pleoapă /fărâma de umbră râde şi/ 
plânge / pierdută în haina de om / încă ridică pe umeri castele / păpuşilor 
de lut / visele se sfarmă tot mai des / şi nu ştiu în ce să adun / bucăţile de 
suflet din mâinile căuş / între noi o umbră crestează dimineți ”. Nimic nu 
este gratuit, nimic nu se obţine fără jertfă şi fără muncă istovitoare, aproape 
insuportabilă. Foarte frumos poemul: “Adie o mirare de înger” dedicată 
memoriei lui Fănuş Neagu: “hergheliile s-au oprit / în păşunea albastră / nu 
mai nechează nici umbra / agăţat de un nor / a rămas doar un strigăt / să 
spargă liniştea / prăbuşită de ieri în fereastră / pe creanga de zarzăr înflorit 
/ atârnă o lume buimacă ”. 

Există în volum imagini tulburătoare, cu sintagme reuşite, inovatoare: 
precum: “cerul ca o pâine se frânge / de prea multă lumină”; “pădurea 
toată a căzut pe gânduri”; “mulți păstori au învăţat să cânte / dar numai 
doina unuia se auzea / din osul cerului; “cu sufletul pe buze / primăvara şi 
un miel rătăcit / la piciorul crucii aşteaptă”, “păstoresc liniştea / fără să 
găsesc păşunea / învăţ muţenia bobului de grâu / ştiu transferul luminii se 
face / înghițind un anotimp de întuneric; “mă apasă cununa de spini / 
resemnată / duc stigmatul de a fi”; ş.a. 

În oglinda de sine, poeta se priveşte atent şi caută să se recunoască: 
“caut un nume zilei de mâine: copil desculț în lumea de cuvinte / cu inima 
de mână rătăcesc / spre mâine / o poartă / un zid / morişcă învârtită / de 
fluturi orbi / las teama să se zbată în ochiul nopţii / bat la porți de stele / îmi 
tac singurătăţile / să ascult un ţărâit de greieri”. lată ce frumos se 
autodefineşte: copil desculț în lumea de cuvinte! 

De fapt, în această mirifică lume, cu toţii suntem copii zburdalnici ca 
iezişorii păscând pe miriştea de aur şi aşa trebuie să rămânem, la această 
condiţie, dornici de viaţă, de bucurie, de lumină şi rouă. Bătrâneţea lumii de 
cuvinte înseamnă oboseală, blazare, renunțare. 

Panseuri lirice există şi în textele scrise în spirit de haiku, creând o 
viziune esenţializată asupra lumii şi fenomenelor ei. 


114 


Într-un poem emblematic pentru întregul volum, Mihaela Aionesei 
spune: “adorm legănată de chipul din năframă / la marginea unei simţiri / 
copleşită de melancolie / lumina îmi dezleagă pupilele”(Chipul din 
năframă). 

Reîntoarcerea în patria copilăriei nu se produce întotdeauna cu 
lejeritate. E multă hărmălaie acolo şi intrarea nu-i liberă. E nevoie de un 
preţ, un bilet de voie pe care nu-l ai. Trebuie să pândeşti momentul prielnic. 
Nimic nu mai este cum a fost şi căutarea continuă în chip dureros, pentru că 
multe locuri sunt goale. 

“toate îşi au rostul lor / numai eu / când vreau să întorc / spatele crucii / 
regăsesc aceeaşi toamnă / care păstrează în frunze / parfumul mângâierilor 
ei / şi-atunci ca o ciută / fugărită de umbre / mă aciuez înăuntrul meu / s- 
ascult cum sapă veşnicia ”. 

Atunci te simţi bântuit de nostalgie ca de năluci şi nu ştii cum să le alungi: 
“în odăi răvăşite de vânt / paianjenii ţes aceleaşi pânze / ziua se târâie 
ruginită / lângă liliacul înflorit / m-aşteaptă vatra de lut / pâinea / şi-o cană 
cu vin / îmi spun , bine ai venit acasă” / în mine ninge o iarnă / şi mi-e urât 
/ găsesc puterea să încolțesc o rugă / împrăştii norii şi adorm / ca un copil 
cu tine în gând” (Nostalgii). 

Aici apar simbolurile cristice: pâinea şi vinul. Pâinea întru fiinţă, 
sângele vinului. Ca simbol al perenităţii, al statorniciei şi al familiei reunite, 
apare şi vatra de lut. Orice împlinire sau orice nereuşită înseamnă pentru 
Mihaela Aionesei o pagină de viaţă, pe care poeta le consemnează cu 
scrupulozitate în cronica inimii. 

În drumul ei către sine, poeta a descoperit un dualism pe care cu greu 
îl poate învinge: “dualism: deschid coperţile aceleiaşi cărți / filă cu filă / 
desfac sufletul unui orb / dincolo / fereastră şi zid / umbre încăierându-se / 
eu şi cu mine”. E firesc. Nimeni nu are doar un chip, ci doar un singur suflet 
care nu poate fi multiplicat. 

Poeta se fereşte de clişee literare, de drumuri bătătorite, poezia ei este 
limpede, subscrisă nici unei generaţii, ea este pur şi simplu singulară în 
spaţiul liric de azi, atât de poluat de texte prefabricate, cu influenţe străine. 

Cu aceste cuvinte de recomandare şi cu simțământul datoriei faţă de o 
colegă mai tânără, apreciez noua alcătuire lirică şi cred în evoluția fericită a 
acestei poete. 


14 mai 2012 

MĂSURA DE NECTAR A POEZIEI 


ROMEO TARHON, Și îngerii au îngeri păzitori, - poeme — Editura 
Națiunea, Bucureşti, 2012 


Este ştiut că poezia se poate transmite prin toate căile posibile, 
omeneşti şi neomeneşti. Ea poate fi scrisă pe frunze, pe azur, pe nisip, pe foi 
de hârtie, pe plasmă, pe nori şi chiar pe firul de iarbă sau pe zăpadă. Ea are 
căi freatice de comunicare şi comuniune electivă, care nu pot fi aflate decât 
cu ansa iubirii. Şi dacă nimereşti (după căutări îndelungi) izvorul freatic, te 
scalzi şi te răcoreşti în apa ei vie, până devii neprihănit şi-ţi cresc aripile 
pentru zborul continuu. 

Căile pe care le-a descoperit Romeo Tarhon în volumul, atât de 
inspirat numit: “Şi îngerii au îngeri păzitori”, se întâlnesc şi se împletesc 
precum vasele comunicante care menţin apa la acelaşi nivel, indiferent de 
mărimea, forma şi capacitatea lor. E un mister aici, care nu se distaină. 

Și aşa şi trebuie să fie. Inefabilul nu poate fi atins, nici frământat cu 
mâna ori picioarele, precum aluatul de pâine sau lutul de casă. 

Poezia propusă de Romeo Tarhon are darul de a mişca până şi 
pietrele. Mută munţii, la fel ca şi bobul de credință. Şi fierul asudă şi 
arborele îți face semne din frunze când e atins de ea. Natura umană intră în 
rezonanţă cu natura cosmică. Omul se îndumnezeieşte. Îşi confecţionează 
aripi şi încearcă zborul suprem. E un tumult care nu poate fi stăvilit. Cine se 
molipseşte de Poezie devine rob şi supus acestui jug dulce. Cei care au prins 
acest microb, se recunosc de departe. După strălucirea din ochi, după bătăile 
inimii. Ea va curge prin vene, la fel ca maladia iubirii, în inimile copiilor de 
la 7 la 70 de ani, cum sună un refren franțuzesc. Şi pentru această stare de 
grație nu există remediu. Nici sedative. Pentru că ai ucide, o dată cu 
sentimentul, toate urmele de frumuseţe. 

Pe de altă parte, arta are capacitatea de a sensibiliza, de a produce 
mutații în conştiinţă, de a pătrunde în profunzimile sufletului omenesc, de a 

îmbunătăți şi a edifica omul, înălţându-l pe culmile cele mai înalte ale 
demnităţii. 

În pofida a ceea ce se întâmplă azi în cercurile literare şi în şcolile şi 
generaţiile de literați, Poezia se ridică şi ne ridică mai presus de noi înşine. 
Călătorind pe aripile ei, omul se poate lăsa în voia visului şi a închipuirii. 

Natura umană a autorului nu poate fi separată în totalitate de opera sa. 
Cele două se întrepătrund şi se îmbină. Rareori, pot fi disociate. 

Selecţia volumului de faţă, tocmai acest lucru vădeşte. 

O poezie frumoasă, care se apropie de sublim, aşa cum este şi sufletul 
autorului. Cine scrie despre îngeri, despre iubire, despre frumuseţe şi adevăr, 
acela nu poate avea decât un suflet pe măsură. 

Chiar dacă autorul a disociat poemele, în două mari categorii, cele 
pentru poemul “Rugă fără sfârşit” şi altele — libere de tematică, frumuseţea 
lor este aceeaşi. Sâmburul de inefabil încolţeşte din toate la fel, pentru că 
autorul este egal cu sine însuşi. 

O poezie suavă, de o gingăşie aparte şi în acelaşi timp, adânc înfiptă 
în cotidian, cu rădăcini în glia străbună, care respiră un aer de patriotism 
autentic, o poezie în acelaşi timp angajată şi liberă de constrângeri. O poezie 
plăcută, misterioasă, tainică, inefabilă. Cum poate fi inefabilă sămânţa 
semănată-n pământul de suflet? lată că e. 

Poezia poate orice. Şi are o mie de înţelesuri. Cu cât pătrunzi mai 
adânc în ea, cu atât vei afla mai multe nuanţe şi accente. 

Eu n-aş disocia cele două categorii de versuri din acest volum. Ele se 
completează în chip fericit şi se rotunjesc în acelaşi întreg. 

Un poet reprezintă ochii şi urechile obştii, conştiinţa ei. El e un tribun 
şi un apostol venit să aducă vestea cea bună. El strigă, uneori în deşert, până 
vocea 1 se face tulnic. 

Scriind, devenim, aşa cum spune autorul, copiii lui Dumnezeu, 
“crescuţi în puf de versuri”. (Şi îngerii au îngeri păzitori). 

lată ce menire sublimă are Poezia: de a ne purta pe aripi, de a ne face 
leagăn şi culcuş în “puf de versuri!” Chiar dacă uneori umblăm pe Jăratec. 

Un poet pasional, arzând de dorinţa de a fi iubit, devorat în iubire, 
mistuit de doruri necunoscute, tulburat şi tulburător, uneori prea visceral, 
alteori prea eteric (extremele se atrag) acesta este Romeo Tarhon în volumul 
de faţă. 

Astfel de trăiri pasionale în vers, pot seduce şi pot speria în aceeaşi 
măsură. Dezlănţuirea simţurilor este iminentă, dar ea are ca temei iubirea 
necondiționată, iubirea liberă de orice constrângeri. Dar iată că, după 
oboseala pricinuită de dragostea neîntreruptă, intervine calmul, luciditatea, 
tihna, dorinţa de înălţare, de a ridica o coloană pe care poetul doreşte s-o 

înalțe “vers după vers”, această lucrare având ca scop: “Si-n vârf, la Cer, 
vom înălța icoana / lubirii-n al iubirii univers” (Rugă fără sfârşit — 2). 

Ideea este că, până şi îngerii se închină tainic în faţa oricărui creator. 

Romeo Tarhon, în sprijinul poemelor sale aduce un întreg bagaj de 
figuri de stil cunoscute, dar şi unele invenţii lingvistice proprii, care dau 
substanță şi esenţă poeziilor. Ex. “Degere focul răimea ”, “Visul împlumbat 
în vise”; ş.a. 

Ca procedee stilistice, autorul foloseşte: metafora, repetiţia, 
oximoronul: Ex. “Sunt aripi de-nălţare şi cădere / În lunga noastră scurtă 
viață...” (Rugă fără sfîrşit — 5). 

“Sunt rupt în două ca o trestie la mal” — spune poetul, în lupta dintre 
pământesc şi ceresc, eterna dispută a omului. Faptul că participă la ridicarea 
unui edificiu spiritual care nu se va dărâma în timp, îl îndreptățește să se 
socotească un zidar, un meşter care adaugă cărămizi coloanei infinite a 
Poeziei: “Sunt ca şi voi şi lingă voi zidar / De ziduri mar ice nu s-au mai 
zidit / Pentru cupolă, cruce şi altar / Înaltului POEM FĂRĂ SFÂRŞIT... // 
Sunt ca şi voi, un Om care zideşte / Din versuri o coloană nesfârşită / Cu 
fiecare strofă-n inimi creşte / Columna ce din inimi e clădită” (Rugă fără 
Sfirşit — 4). 

Autorul foloseşte repetiţia pentru a obține un efect mai puternic şi a 
rezona mai mult în sufletul cititorului. Ex.: “o clipă din timpul timpului din 
ceruri”; “de rătăcirea ta în rătăciri rebele”; “apa locului de apă”; “piară 
piatra pietruită”; “Sub verde voal în vălul verde moare”; “modul peste 
modul înalt spre cer modulele-n convoi”;” în timpul unui timp fără de 
timp”; “Sunt poate, doar, o umbră a umbrei ce o caut”; “când sângele lunii 
ucide a rănii grea rană”; „şi inima-mi de piatră din piatră să o scoţi”; „Din 
negurile negurilor nesfârşite ”; „Tronai etern peste un timp fără de timp”; 
„Inelul de inele, ecou după ecou...” ş.a. Aceste versuri repetate, devin o 
incantaţie suavă cântată sub balcon şi acompaniată de lira unui trubadur 
veşnic îndrăgostit. Şi vai, dacă n-ar fi aşa! 

Aceste mici artificii, inversările studiate de verb şi jocurile de cuvinte 
dau savoare şi farmec versurilor. De altfel, spiritul ludic este prezent 
pretutindeni. 

Poetul se recunoaşte un “cioplitor de versuri”, un meşter artizan în 
lemn, în piatră, în orice alt material care să redea frumuseţea cuvântului. Eu 
aş spune că e un şlefuitor de diamante, un meşter de bijuterii sufleteşti de 
atârnat pe dinăuntru. De asemenea, el vede Poezia ca pe “iubita iubiților ce 
mor” — “cea mai dragă, perversă şi frumoasă/ amantă”, căreia îi face toate 
hatârurile, numai să nu-l părăsească. E aici un joc de aparenţe şi perplexităţi, 
precum cel al unui cuplu de îndrăgostiţi care se cheamă şi se resping, se 

hârjonesc şi se supără, se aprind şi se răcesc, dar nu pot trăi unul fără 
celălalt. 

Fie că sunt sculptate în rana pietrei, fie cântate „cu lacrimi suave de 
vioară”, versurile de dragoste degajă sensibilitatea şi gingăşia omului veşnic 
îndrăgostit de...dragoste. De dragoste şi de cuvânt bun şi înălțător. Un tril 
nesfârşit cântat de pasărea măiastră, ascunsă în cuib sufletesc, dar care are 
rezonanţe în întinderea pădurii, cuprinzând toată făptura, fie cuvântătoare, 
fie necuvântătoare. Însăşi natura intră în rezonanţă cu acest cântec prelung 
de chemare a perechii ideale. 

lată însă că, nu numai cântece de amor meşteşugeşte poetul, dar şi de 
adâncă simţire românească. El îi creează o aură sacră patriei şi o socoteşte 
icoană. Snopul de lumină pe care-l împrăştie Cuvântul, devine imagine 
sonoră, o columnă nesfârşită pe care îngerii urcă, înălţând versul la rang de 
liturghie. „Lumină şi scânteie” este acest cântec prelung, cu refrenul 
fredonat la unison de sute de voci lacome de sublim, flămânde şi însetate de 
spiritualitate, un „imn marilor speranțe din suflet şi din gând”. (A patriei 
icoană). Ce poate fi mai minunat şi mai înălțător? Pe aceste aripi de lumină 
poate zbura orice muritor şi nu va mai simţi povara anilor, nici a măruntelor 
tribulaţiuni cotidiene. 

lată câteva versuri de o frumuseţe negrăită, ci doar simțită şi adânc 
împlântată în suflet: „Hram pentru Neam vă este Şi Glia milenară, / 
Altarul din săruturi pe-a ţării gură caldă, / Eternul edificiu ce nu va să mai 
piară, / Lumina din lumină ce pururi o să ardă, // A patriei icoană ce nu o 
să mai doară. / Ruga iubirii voastre e bocet în cetate, / Ofrandă pentru ţară 
din versuri ce jelesc / Mormântul neputinței când soră lângă frate / Abia 
mai plâng atunci când se-nfrăţesc, / Nemaidoinindu-şi dorul în graiul 
românesc” (A patriei icoană). 

E uimitor, însă, cum coexistă şi se împacă destul de bine, poezia 
patriotică, cea de dragoste şi cea socială în palmaresul lui Romeo Tarhon. Şi 
cum, limbajul, uneori frust al poemelor de dragoste, cu mult prea pasionale 
şi viscerale, se mulează perfect pe structura sufletească a cititorului sensibil 
şi eventual pudibond. Faptul că limbajul nu şochează este un merit al 
autorului, de a preface în vers, tot ceea ce atinge, la fel cum odinioară, 
Regele Midas prefăcea în aur toate lucrurile atinse. Frumuseţea cuvântului te 
seduce şi te răpeşte, înainte de a apuca să faci un gest de respingere. Şi 
aceasta este o artă de mânuire a cuvântului. 

Nici dimensiunea spirituală nu e neglijată. Şi aici versurile devin 
cântec sublim îngânat de mâinile copiilor surdo-muţi: „Sunt parte de lumină 
din lumină lină / Şi parte vie de trup mort, reîntrupalt... / Cel ce din moarte 

va să vie viu, să vină! / Hristos a înviat. A înviat cu-adevărat! // Sunt uneori 
copilul alor mei, de-atunci / Când raiul casei părinteşti îmi era rai /Încă de 
când iubeam târâş, pe brânci... / Ce dor îmi e de-al amintirilor alai...!// 
Sunt parte din păcatul lumii păcătoase / Şi parte moartă de trup viu Şi 
blestemat.../ Pre moarte calc în giulgiul meu de oase... / Adevărat a înviat. 
Hristos a înviat...!” (Rugă fără sfârşit — 16). Cine are urechi de auzit şi de 
ascultat Poezia, s-o asculte cu luare aminte, pentru că, anevoie se va mai 
întâlni cu asemenea frumuseți. Şi rămânând mut de atâta sublim, să înceapă 
să strige şi să cânte... 

Ar trebui să fac menţiuni şi să citez la nesfârşit din poemele lui 
Romeo Tarhon, dacă nu m-ar încorseta spaţiul...E necesară o analiză 
temeinică şi la obiect. Şi de fiecare dată s-ar găsi nuanţe şi înţelesuri noi, 
pentru că poezia are, ca şi diamantul, o mie de chipuri care se arată ca nişte 
străfulgerări de blitz dar îţi pot pătrunde însă, în inimă. 

Poezia este pentru autor, ca şi pentru noi toţi, prilej de căutare, de 
întâmpinare a celuilalt, de comuniune şi de lucrare-mpreună şi acest lucru o 
dovedeşte din plin proiectul iniţiat de Romeo Tarhon, de a aduna, a tezauriza 
cuvinte smulse din inimile şi de pe buzele creatorilor şi a le aşeza în rând, 
piesă cu piesă, ca într-un nesfirşit puzzle. 

Și căutându-ţi versul, nu poţi să nu-ţi arunci privirea spre celălalt. 
Priviri furişe, priviri îndrăzneţe, priviri sfioase, până când te instalezi în 
cuvânt şi ţi-l tragi mănuşă, recunoscându-te în el, ca în oglindă. Este meritul 
iniţiatorului de a fi unit în chip virtual atâţia poeţi, cum nici una din 
Antologiile lumii nu ar reuşi. Nu e de mirare, de vreme de poetul spune: 
„Sunt din Cuvânt născut Şi din Cuvânt / lubirii jertfa de cuvânt i-o întrupez / 
Din lemnul crucii ce în trup o-mplânt, / Cuvântul răstignit Şi mort să-l 
înviez...// Sunt lângă voi ridicători de nesfărşit poem / Şi-n prag de sfântă 
românească sărbătoare/ Pentru a țării Rugă cu dragoste vă chem / Noi 
cânturi să-nălţăm din inimi, fiecare.” (Rugă fără sfirşit — 21). 

Că acest proiect gigant a rezonat şi şi-a găsit ecou în inimile sutelor de 
autori, demonstrează, o dată în plus, nevoia Poezie a omului, ceea ce este cu 
adevărat remarcabil. Şi încă un merit al poeziei lui Romeo Tarhon: nici o 
imagine nu este obişnuită, nici un loc comun în versuri, el fiind cu totul 
original în tot ce scrie: „Sunt palma mâinii tale, precum o lebădă pe apă, / 
Habar nu ai că linilei frânt- ale vieţii mi se scurg / Adânc în carne Şi în 
visele-mi sub pleoape / Cu lacrimi de vioară mă ucid, în inimă îmi curg...” 
(Rugă fără sfîrşit — 27). 

Romeo Tarhon se consideră doar „un sol al graiului străbun ”: „Sunt 
doar un sol al graiului străbun / Pe care îl versific uneori în fugă / 

Învrednicit de Dumnezeu cel Bun / Ce mă inspiră pentru Nesfârşita Rugă”. 
(Rugă fără sfîrşit — 27). La templul Rugii — slujitor precum la Altarul 
Cuvântului Sacru. 

Acesta este poetul şi românul de bună întemeiere şi  mireasmă, 
Romeo Tarhon care trăieşte pentru frumos, pentru adevăr, pentru neam, 
pentru ţară... 

Aşa cum singur se defineşte: „Sunt un creştin rămas aici, în ţară,/ 
Să fiu cu ţara răstignit pe cruce, / Vândut pe-un colţ de pâine dulce,/ 
Cu cât mai neagră-i Şi amară”. (Rugă fără sfîrşit — 21). El este conştient de 
imensa responsabilitate de a sluji Cuvântul şi nu vrea să se dezmintă. Pe 
baricadele Cuvântului, poetul apără Poezia şi Ţara — care se confundă în 
viziunea sa — până la ultima suflare de vers, într-o construcție grandioasă. 

Și până la urmă, românul Romeo Tarhon îşi esenţializează întreaga 
creaţie într-o strofă care nu mai are nevoie de comentarii: „Sunt bun român 
Şi-n limba strămoşească / Ce-şi plânge-n doine jalea Şi-n durere / Îţi strig 
cât pot din piept, lume sihastră: / Tot ce e românesc Şi sfânt nu piere!” 
(Rugă fără sfârşit — 35). 

Indiferent ce stil ar aborda, indiferent de subspecia literară, Romeo 
Tarhon se dovedeşte a fi un condei încercat, un poet sensibil şi luptător în 
aceeaşi măsură, care-şi dăruieşte prinosul în Numele Sfânt al Poeziei şi al 
culturii române, ceea ce e admirabil. 


23 mai 2012 

CONTINUITATE DE SPIRIT 


DESPRE POEMUL CEL MAI LUNG DIN LUME 
RUGĂ FĂRĂ SFÂRŞIT 


Nu demult am avut bucuria de a descoperi, în infinimea de reţele 
literare, un site care promovează poezia, într-un chip inedit. Ziarul 
„Națiunea ”, prin directorul său, domnul Romeo Tarhon a luat inițiativa de a 
face România cunoscută, nu prin frunzuliţa cea verde, atât de costisitoare, nu 
prin cel mai mare cârnat, nu printr-o plăcintă uriaşă sau festivalul 
usturoiului, ci, prin CEL MAI LUNG POEM COLECTIV, care s-a scris 
vreodată, destinat a fi prezentat comisiei Guiness Book, ca atare. 

Zis şi făcut. Un mănunchi de creatori, la care s-au adăugat alții şi alții, 
şi-au întrecut condeiele pentru a alcătui acest uriaş edificiu, care, ridicat pe 
verticală, ar întrece orice zgârie nori. Deja versurile sunt monitorizate, din 
sută în sută şi afişate pe site, aşa încât, se ştie la orice oră, la al câtelea vers 
s-a ajuns. Sau, acest poem scris pe şosea ar măsura zeci de kilometri 
distanţă. Dar el e scris pe inimile celor care îl compun cu râvnă inspiraţie şi 
dragoste. Poemul a devenit un bun de-al lor, cu care se mândresc. Ei toţi, 
sunt proprietari pe întinderea numită POEZIE. 

„Rugiştii” — cum de curând am aflat că se numesc cei care s-au 
încumetat să-şi posteze creaţiile stau unul lângă celălalt, mână-n mână, umăr 
lângă umăr şi tâmplă lângă tâmplă, ca într-o uriaşă bibliotecă adunând, 
strâns aliniate şi lipite una de alta, cărțile în care se află înţelepciunea lumii. 

Autorii au descoperit o dimensiune nouă: aceea a comuniunii lirice. Şi 
poate acesta e cel mai mare merit. l-a adunat în casa sufletească pe toți, 
începători şi avansați, tineri şi bătrâni, copii şi maturi, de toate profesiile şi 
condițiile sociale. Toate diferenţele s-au şters şi ei, cu braţele ridicate într-o 
— frumos intitulată — RUGĂ FĂRĂ SFÂRŞIT -— se adresează Duhului Sfânt, 
Celei de-a Treia Persoane Divine, să-i inspire, să reverse asupra lor toate 

darurile pentru a putea să participe la un proiect cât se poate de onorabil şi 
înălțător. 

Dacă poemul va fi prezentat în toamnă CĂRŢII RECORDURILOR şi 
va fi omologat, aproape că nu mai are nici o impoortanţă. El şi-a atins deja 
scopul; de a înmănunchea catrene care — singura condiție pusă de 
organizatori — încep cu versul „a fi” la persoana a-ntâia singular: Sunt. 

Astfel, fiecare se defineşte şi îşi mărturiseşte Crezul literar şi artistic. 
Fiecare este ceea ce scrie că este. Şi, desigur, ceea ce doreşte să fie. 
Creatorul are drept la visare. Închipuirea, mai bine zis, inspiraţia i-a atins pe 
toţi. Intri în acest ritm liric, orfic, muzical, în această eufonie fără cusur şi, 
aidoma sportivului la Jocurile Olimpice, nu ai voie să dai înapoi, trebuie să 
duci mai departe făclia aprinsă. 

Până la locul unde, maratonistul elen, obosit dar mulţumit, o va aşeza 
drept făclie nestinsă, în aplauzele şi uralele mulțimii exaltate, pentru 
Olimpiada viitoare. Ştafeta a fost predată din mână în mână şi nimeni nu a 
abandonat traseul, bucăţica lui de drum până la linia de sosire. O continuitate 
de spirit. O confrerie. 

E un joc neasemuit şi deloc costisitor. Fiecare are dreptul să-şi încerce 
condeiul. 

A face parte din acest proiect devine, pentru orice poet, o 
responsabilitate, o onoare deosebită, o sârguinţă şi, mai ales, o plăcere şi o 
mulțumire, că a participat la construirea unui edificiu menit să dăinuie. 

Pentru că, dacă orice edificiu, din materiale cunoscute, are o anumită 
rezistenţă, în timp şi în cele din urmă, este sortit năruirii, POEMUL FĂRĂ 
SFÂRŞIT intitulat atât de frumos: RUGĂ FĂRĂ SFÂRŞIT, nu se va şterge 
ŞI Nici ruina, niciodată. 

Simbolistica lui este clară: tot ceea ce este clădit pe temeiuri 
spirituale, rezistă oricăror furtuni şi cataclisme naturale. 

Șirul nesfârşit de metafore sau alte mijloace de expresie are şi menirea 
de a aduce Lumină şi Pace în suflete. Este chintesenţă de suflet. Frumuseţea 
lui rezidă în comuniune de spirit, în dăruirea autorilor şi-n receptarea 
poemelor de cât mai multe persoane. Poezia uneşte, nu separă. 

Un şirag magic de rugăciuni adresate aceluiaşi Creator, aceluiaşi Duh 
Sfânt, aceluiaşi Domn şi Mântuitor, uniţi în Treimea cea Sfântă. 

Consider o adevărată şansă de a putea să adaug şi eu un crâmpei din 
preaplinul sufletesc, numărându-mă printre semnatari, cu aceeaşi smerenie 
cu care aş participa la un imens pelerinaj la locurile cele mai sfinte. Fiecare 
pas, o rugăciune pe bobiţa de Rozariu. Fiecare vers, o fărâmă de 
cuminecătură, un strop din potirul cu vin de împărtăşire la Cina cea Sfântă 
unde erau adunaţi ucenicii laolaltă. 

Fie ca aceste cuvinte să adune cât mai mulți aspiranţi la marea Poezie 
a Lumii, fără încrâncenări de prisos, fără ierarhizări, fără limite de nici un 
fel. Un zbor spre înalt într-un Crug nesfârşit în azurul unde, doar păsările 
stâncilor se încumetă. Un galop al cailor liberi în nesfârşirea câmpiei. 

Un vis frumos din care, atunci când te trezeşti, ai dori să-l mai 
prelungeşti ori să-l reiei, pentru că ţi-a dăruit o stare de bine aici pe pământ, 
pentru viaţa care te aşteaptă. 

Îi mulțumim domnului director al ziarului „Naţiunea” pentru că ne-a 
acordat şansa unei asemenea donaţii spirituale pentru omenire. 


19 aprilie 2012 

Amprentele secundei 


Trecutul viitorului prezent, Antologie de versuri şi proză, Coordonator: 
Olimpia Sava, Editura Olimpias, Galaţi, 2012 


Prezentul viitorului trecut, trecutul viitorului prezent, repere temporale 
relative, dar care amprentează viaţa celor 13 semnatari ai Antologiei de 
proză şi poezie numită „Trecutul viitorului prezent”, Editura Olimpias, 
Galaţi, 2012. Redacţia şi selecţia textelor a revenit şi de această dată, poetei 
Olimpia Sava, îndrumătoarea cenaclului „Arionda” şi e a cincea antologie 
de literatură apărută sub pelerina generoasă, maternă, a acestui cenaclu care 
şi-a dovedit eficienţa de-a lungul anilor. 

Antologia se deschide cu nouă texte de proză şi poezie ale 
subsemnatei, grupaj intitulat „Amprentele clipei. Cuvinte placebo” - despre 
care, ofer posibilitatea altor persoane calificate să-şi spună părerea. 

Antologia de faţă are darul de a strange, într-o tainică unire sau 
comuniune, două mâini de oameni cu acelaşi ideal: să facă, prin creaţiile lor, 
lumea mai locuibilă. Pentru acest deziderat, nici un efort nu e prea mare. 
Creaţiile lor, se completează, se constrâng şi se răsfiră în carnea şi sângele 
aceleiaşi inimi, călăuziți de iubirea omniprezentă, punctul forte şi cheia 
acestei comori spirituale, pe care fiecare autor a încredinţat-o tiparului. 

Aşa cum spune STAN M. ANDREI - “De timp am nevoie”, ca să 
ajungem întrr-un “Punct comun”, cu fiecare “Creştere”, dincolo de “Ispite” 
şi curbe în formă “Sinusoidală”, până la un anume “Vârf de iubire”, într-o 
“Tainică unire”, Aceasta este chintesenţa grupajului liric al poetului Stan 
M. Andrei. 

Într-un anotimp al părerii, o rugă de sine ca un zbor, cu lacrima drept 
aripă. Stan M. Andrei, un poet al miniaturilor delicate, al repirării de Duh 
blând şi făuritor de plămade spirituale. Cel care modelează, nu numai 
obiecte şi cuvinte, modelează şi sufletele micuţilor în chip de dascăl. Şi îi 


125 


învaţă să rămână verticali, aidoma arborilor. Stejarul îl povăţuieşte să ceară 
“o clipă de eternitate”. Dar, se justifică poetul, el are nevoie de laserul 
personal — versul — pentru a spinteca Universul. Aşadar, Poezia bună 
pătrunde precum laserul în inimile oamenilor, trece munţii, trece peste văi, 
învinge natura, învinge cerul şi rămâne în Univers ca o mărturie eternă că pe 
pământ au existat oameni capabili să sensibilizeze, cu versurile lor, tot ce 
mişcă în jur. 

Stan M. Andrei aduce în sprijinul acestei afirmaţii lirice, lubirea, acea 
iubire capabilă de a aprinde icoanele în biserici, de a arde fără de flacără 
precum focul sacru, de a urni din loc pietrele şi a aduce în palma iubitei 
steluțele şi chiar luna. O viziune romantică a Poeziei, a tuturor 
sentimentelor. 

Pe sublime acorduri, poetul îi cântă lui Dumnezeu imnuri, cu toate 
sentimentele — nacelle de păpădie, urcând spre vârful piramidei care 
întruchipează iubirea. 

Poetul aşează coroane pe frunţi, oamenilor — din flori de tei, sfinţilor — 
aureole în aur de altare. Sunt coroane formate din versuri care se fac singure 
trup de carte, într-o lucrare sacră care uneşte cerul cu pământul şi care poartă 
numele de Iubire. 

Poate că poemul cel mai frumos de iubire este cel numit: „7ainică 
unire” fiindcă te poartă cu gândul la Sacramentul Căsătoriei: „Tu şi eu, / cei 
prin misterul depărtării uniţi, / suntem o alcătuire. // Două volume/ 
ale aceleaşi cărți, / pentru unii. // Două firi robuste/ 
înnodate într-o carte, / pentru alții. // Taină şi psalm,/ 
între noi, / înaltă creşte / căutarea”. 

Stan M. Andrei este una din acele fiinţe care zidesc şi aşează 
necontenit “pietre/ pentru temple”, aidoma marelui clasic Lucian Blaga. Mai 
întâi, pietre pentru Templul lui Dumnezeu, apoi trepte spre oameni şi pentru 
oameni şi în cele din urmă, pietre pentru propriul templu, edificiu care 
trebuie să rămână în picioare, în pofida intemperiilor. Este templul care-l va 
adăposti de vrăjmaşi, în lumea aceasta, dar mai cu seamă în adevărata viaţă, 
viaţa de după viaţă. 

Este una din calitățile şi beneficiile Poeziei. Fiecare cuvânt e o piatră 
durabilă ori seacă la acest templu. 

Un alt remarcabil poet, GHEORGHE ANTOHI şi acesta învăţător, 
care a educat generaţii şi generaţii de copii, punându-le în mână creionul şi 
pixul şi învăţându-i să descifreze taina tainelor: cea a scrisului şi a cititului. 

Poet la fel de sensibil, lucrând cu suflete fragede, a cules, de-a lungul 
anilor mărgăritărele pe care le-a aşternut în cărți pentru prichindei, Legende 
şi Ghicitori, poeme şi jocuri didactice, în completarea manualelor, ca lecture 

utile şi plăcute pentru dezvoltarea vorbirii şi a deprinderilor de lectură. 
Sădirea în sufletele micuţilor elevi a iubirii de neam, de limbă, de ţară, de 
istorie, de meleag, au fost dezideratele acestui poet, ca şi dezvoltarea 
cunoştinţelor despre plante şi animale, despre natura înconjurătoare, despre 
oameni. Poeziile dezvoltă şi modele de comportament, noţiuni de morală 
creştină şi norme de politeţe absolut necesare la această vârstă. Dar autorul a 
selectat din bogata-i creație şi versuri de iubire, pasteluri, cuvinte de 
învăţătură care obligă la gândire asupra condiţiei umane. Acestea sunt 
nostalgice elegii având în centru Timpul prea lesne trecător şi schimbător în 
raport cu oamenii în care se întrezăreşte o oarecare filiație eminesciană, 
căreia Gheorghe Antohi îi este încă tributar. 

Amintirea e locul predilect al poetului şi-n ea se ascunde, împreună cu 
toate simțămintele care odinioară îi populau zilele şi nopţile. Dar tot a rămas 
ceva din aceste amintiri: cuvintele frumoase, versurile, imaginile care nu 
ezită se se strecoare pe sub pleoape şi să-l dea ghes, atunci când se apropie 
somnul. 

Armonia sau dizarmonia naturii l-a fascinat pe poet, astfel că a 
abordat nenumărate poeme cu această temă. 

Pastelurile elegiace predomină, dar au un suflu proaspăt, ca de 
primăvară. Poetul eeste iremediabil îndrăgostit de pădure, de natură, de 
viaţă, de oameni. El hiperbolizează viaţa, cu treptele ei: copilăria este o 
crăiasă desculță, şovăielnică pornind pe cărarea înverzită într-o dimineaţă de 
primăvară; frumoasă ca o zână — adolescenţa — alergând “în tropot de iadă”; 
iar seara, bătrână, mulţumită de tot ce a săvârşit, adormind şi visând la 
steaua ei. 

În “odiseea timpului pierdut” — poetul e răscolit de lacrimile, ca de 
înger şi de imaginile fugare care i-au mai rămas în chip de amintiri 
(Lacrimi). 

Una din poeziile sale emblematice este “/Fântânarul” care 
desconspiră munca asiduă a creatorului şi jertfa lui, uneori picurată cu 
sudoare şi sânge pentru a oferi lumii din izvorul limpede al propriului suflet: 
“Trecutul viitorului prezent” 

“fântânarul / sapă / şi crapă pământul / spre lutul de foc / căutând 
trecutul / neatins de plug // sudori 
în culori reci / cad ostenite / de pe fruntea cerului / în ulcioare de lut- / 
lacrimi ale vieţii // din adânc / se înalță / ziduri trainice / din cărămizi / 
pictate de sânge”. Acestea sunt nişte poeme panseistice. 

Cu sufletul ei de poveste, cu miile de comori, pădurea îi apare 
poetului ca o “fereastră-n amurg” 


127 


Îndrăgostit de ea ca de propria iubită, poetul nu poate să nu se întrebe: 
“Ce miracol, ce putere divină / 
te ţine / pe tine / Pădure, pădure virgină? // M-am îndrăgostit de tine, 
pădure!” 

GEORGIANA BĂLĂNICĂ oferă şi ea Antologiei de faţă, tot ce a 
avut mai curat în suflet şi pe buze, monadele ei, adică: “Un gând curat” . 

Și dacă omul nu se mai poate întoarce când vrea în copilărie, care are 
imaginile şterse şi aproape uitate, cel puţin se poate întoarce în vis unde 
“orice nimic îşi capătă rost”. 

În lacra sufletului, dacă vei trage perdeaua, o să vezi că Georgiana 
Bălănică a păstrat, nu doar praf şi carii, dar şi, teancuri de volume vechi de 
unde se poate ivi o floare rară, “Fără de frunze şi tulpină,/ Ci doar cu o 
petală”. 

O altă autoare, ANTOANETA CHIBURȚŢĂ, vine cu un bucheţel de 
nouă roze pastelate, nouă poeme scrise-n aldine, despre poezie, iluzie, 
nevoia de idoli, şi despre o rază optimistă. 

Idolii sunt pentru Antoaneta Chiburţă: Eminescu, Nichita Stănescu; 
Sadoveanu — Ceahlăul românesc al prozei; Arghezi şi alţi clasici de care ni 
se face dor şi de care avem nevoie în orele când suntem singuri în amurg. 

În poezia “Dorinţă” — venerabila autoare jinduieşte să aibă în odăiţa 
ei, “O muzică încet să-mi cânte, / Când somnul nu vrea să m-aline / Şi 
liniştea de mult visată / Să se coboare peste mine. // Un geam, un singur 
orizont, / Mi-ajunge pentru restul vieţii, / O uşă, cu prieteni dragi, / 
Veghindu-mi anii bătrâneţii. // Odihnă vreau la trup bătrân, / Într-un 
fotoliu-ncăpător/ 

Şi-n noapte-albastră să mă sting, / Fără să ştiu că am să mor”. 

Dar, cea mai arzătoare dorinţă a poetei este, desigur, Poezia adevărată: 
„Mi-e dor de-o poezie, să curgă lin în rime, / Să-mi fie ca măsură şi ritmu-i 
să m-aline ; | Peisaje din natură-mi răsar printre trohei/ 

Şi-mi zugrăvesc cu iambii, ca visul să-mi închei ». 

Antoaneta Chiburţă este sensibilă, nu numai la suferinţele proprii, dar 
şi la suferinţele Terrei : 

« Plânge globul pământesc, / lacrimi curg pe al său lut, / Omenirea 
când aleargă, / preferând tot ce e slut. / Doarme globul în balans, / 
cosmosul e al său pat,/ 

Apoi zboară printre sori; / cerul înstelat e-un dans./ Luna, soarele se- 
alungă, / zile-ntruna numărând, /Terra, bândă, ne priveşte / cum ne ducem, 
rând pe rând ». (Terestră). 

Însă autoarea are puterea de a depăşi toate întristările şi piedicile 
pământeşti şi întrevede « O rază optimistă » - care o face să creadă că va 
renaşte din propria cenuşă, precum Pasărea Phoenix : 

Am să renasc din propria-mi cenuşă, / Chiar dacă am păcate prea 
multe de spălat; / Am să-mi adun puteri din fostele etape / Ale vieţii, care 
doar riduri mi-au săpat. // Să dovedesc, aş vrea, că pot să dăinuiesc,/ 

Chiar dacă aripi nu am pentru un ultim zbor, / Să mai ofer ceva celor pe 
care îi iubesc / Şi, apoi, liniştită eu voi putea să mor. » 

MONICA FRANGULEA - este o altă semnatară a unui grupaj liric în 
antologia « Trecutul viitorului prezent», poeme definitorii, scrise în 
manieră modernistă, abordând tematici diverse. Motivul Păsării verde apare 
în fruntea grupajului şi este un poem emblematic, care relevă condiţia 
omului pe pământ, în contradicţie cu aspiraţiile sale : « În liniştea unui / 
infinit albastru / mă doresc” — este idealul oricărui creator, zborul spre 
înălțimi atât de greu atinse. (Pasărea verde). 

Acelaşi zbor spre Înalt apare şi în poemul « Lapsus » : Să mă salvezi 
când / navighez / printre copaci | despletită / ţinându-mă bine de / mâna 
vântului.../ Să nu te miri că / Fata Verde / merge la o 
întâlnire / cu ielele // Îmi sunt genele / încărcate de / 
țipete de vultur / şi aş striga / un cal / ca să îmi cânte/ 
frica, deznădejdea / din picioare...// Poate apari/ 
printre copaci şi tu, / rătăcitorule, / în care depărtare/ 
ţi-ai lăsat iar / inima? ...” 

Monica Frangulea dă mărturie: “Cele mai frumoase / poeme / de 
dragoste / se scriu / cu buzele, cu mâinile şi / ochii — “ 

Poate de aceea poeta a scris cele mai frumoase poeme de dragoste din 
această Antologie, deşi, tot ea spune în poemul “Starea neputinței”: “Îmi e 
timpul/ 
netimp / adevărul / un fals / şi chiar sângele... / o dureroasă / trădare”. 

Prozatoarea Tudosia Lazăr şi-a rezervat un loc în această Antologie, 
mergând pe traseul: “Braşov-Oraşul visurilor mele”. Autoarea nu este la 
prima carte. Proza oferită Antologiei este un prilej de amintiri pentru două 
prietene: Vera şi Mirela. Revăzându-se după o perioadă îndelungată, n-au 
scăpat ocazia să-şi împărtăşească una alteia, dând timpul înapoi cu nostalgie, 
despre perioada când au făcut şcoala împreună, despre plecarea Verei la 
Braşov, oraşul de care s-a îndrăgostit iremediabil, despre anumite etape din 
viaţa ei acolo, unde mărturiseşte că: “s-a descoperit”. Nu lipseesc nici 
poveştile de dragoste, evident. 

Un lucru este limpede pentru Vera: 

« Dumnezeu mi-a trasat destinul pe care, în mod conştient sau nu, a 
trebuit să-l urmez. Tot El mi-a dat forța faptelor şi m-a apărat de toate 
relele care mi se puteau întâmpla » 

Scriitorul NĂSTASE MARIN aduce cu sine, din bogata colecţie de 
scrieri în proză, o selecție de schițe umoristice, foarte bine scrise, 
determinate, de un umor sănătos dar şi cuprinzând satire necruțătoare la 
adresa societăţii şi a tipologiilor specifice românilor hâtri. 

Ca un bun român, Năstase Marin este impresionat însă, şi de 
frumuseţile naturale ale ţării, pe care le descrie într-un stil cât se poate de 
plăcut, documentat şi accesibil categoriilor diverse de cititori. 

« Fântâna Bărăganului» - este o scriere istorico-literară bine 
documentată şi de o mare frumuseţe şi însemnătate, atât pentru cei care au 
trăit în Stepa Bărăganului, dar şi pentru cei care nu au cunoscut acest mirific 
meleag românesc. 

Parabola, hiperbola, metafora sunt figurile de stil cu care operează 
autorul. El satirizează unele moravuri ale contemporanilor, dar într-un fel 
subtil, şi un la fel de fin umor. Astfel este proza: « Aplaudacos- 
Aplaudatus » - insecta cu acest nume, devenit prin extensie, aplaudacul, cel 
care, în chip servil, aprobă şi aplaudă orice inepţie, dacă e spusă de şefi sau 
de politicieni. 

Fabule în proză, parabole cotidiene, cum este: « Să fii pasărea care 
zboară » ; farse fără voie precum: « Cu-cu » de o savoare şi un umor 
sănătoase, îţi redau pofta dea face haz, chiar şi de necaz, aşa cum îi stă bine 
românului. 

Reputata poetă SPERANȚA MIRON, aduce în Antologie un aer de 
înţelepciune lirică, atât de proprii acestei doamne a scrisului gălăţean. Sunt 
versuri albe, de o liricitate implicită, asumată, specifică autoarei. 

Natură, vis, zbor, aşteptare, călătorii, filozofie, Timp, iluzie, Lumină — 
iată elementele de construcţie ale edificiului Poeziei Speranţei Miron. 

Concluziile fiecărui poem sunt cu caracter filozofic: «Și totuşi 
fiecare dintre noi aşteaptă şi, /câteodată, aşteptarea devine rugăciune. / 
Atunci nu mai este nevoie de niciun tren, / chiar dacă tu te găseşti într-o 
gară” (Iluzie). 

Amintiri despre mama — emoţionante şi nostalgice aduc în prim plan chipul 
foarte iubit al matriarhei, cu mâna ei «care parcă mângâie zidul» - 
netezindu-i asperităţile. Cu degetele slabe, ar vrea să se agaţe : « de firavul 
fir/ 

Al Luminii cel Albe » - care s-o îndrepte « spre DIMINEAŢĂ ». (Spre 
dimineaţă). 

Poeta se audotefineşte astfel: « Sunt: Un prag de iarnă peste o 
statuie /O ploaie caldă care parcă nu e / 

Un vis ciudat din care m-am trezit / O amintire care mi-a şoptit / Că încă 
am pleoape care s-au deschis / Din visul meu real, ce mi-l doream doar 
vis.” 

Speranţa Miron nu ezită să scrie despre natură, despre copaci, despre 
întreaga natură creată, tutelată de Dumnezeu, toate acestea trecute prin 
propriul filtru de sensibilitate şi abilitate poetică. Poemele sale sunt în mare 
parte filozofice. 

GETA MOCANU -— poetă recunoscută prin literature pentru copii şi 
tineret, oferă un grupaj în care se simte marcată de dorul de mama, pierdută 
de curând. Poemele sunt pline de nostalgie şi iubire, aşa cum se şi cuvine. 
Emoţia şi sensibilitatea sunt pretutindeni prezente şi se simt la fiecare vers. 

Ea ştie să primească de la natură un dar neaşteptat: o frunză pe care şi- 
o prinde la rever. Totodată ştie să asculte Glasul unei frunze în care-şi 
recunoaşte propriul freamăt, propria nelinişte: 

“Sunt doar o frunză Și...atât... / lar de-am ieșit în calea ta, / Nu c-aș 
fi vrut, dusă-s de vânt... / Mă poarte unde-o vrea! // De-aș încerca să mă 
opun, / M-ar smulse Și mai tare. / Nu am decât să mă supun / Și ție, sub 
picioare!” 

Ca orice poet care se respectă, Geta Mocanu îşi pune întrebări la care 
nu găseşte răspuns: Cine sunt eu? De unde vin şi-alerg? De ce mă roade-un 
gând anume? ş.a. În cele din urmă, alege: “Am obosit de drumuri ce nu duc 
nicăieri, / Compar ziua de astăzi, cu cea trecută, ieri” (Cine sunt eu?!) 

NICOLETA RADU - o altă poetă plină de potenţial liric, cu 
preaplinul sufletesc într-o revărsare de metafore, aduce în Antologie pagini 
remarcabile în stil clasic, cu o anumită rigoare prozodică. Temele sunt 
smulse din viaţă, din natură, din tezaurul de gândire umană şi din tezaurul de 
spiritualitate creştină. 

Povestea emoţionantă a celor doi bătrâni, rîmaşi singuri după 
plecarea copiilor, aduce cu sine o concluzie pe care o ştim cu toţii fiindcă, 
aşa e rostul firii: “Copiii au copiii lor, / Părinţii nu mai au pe nimeni ». 

Despre anotimpurile sufleteşti, despre Sărbătoarea Învierii ori despre 
o Noapte de iarnă, poeta Nicoleta Radu transmite cititorilor emoţii vii. 

LITERATURA COPIILOR 


O POVESTE MINUNATĂ, DESENATĂ ŞI PICTATĂ 


DANIELA IONELA FIRICEL, Căfeluşa Saşa, Ilustraţia: Daniela Ionela 
Firicel, Editura Sfântul Ierarh Nicolae, 2012 


Din ce în ce mai mulți copii, cu valenţe creative diverse şi 
performante, îşi încearcă şansele în diferitele manifestări ale artei, care au ca 
finalitate promovarea talentelor şi a abilităţilor personale. Daniela Ionela 
Firicel este unul din aceşti copii talentaţi şi sensibili, care s-a gândit să-şi 
aştearnă simţămintele şi trăirile emoţionale, nu numai în domeniul literaturii, 
dar şi al graficii de carte. Astfel s-a născut cartea de faţă, „Căţeluşa Saşa” — 
o cărticică adorabilă, primită de toți copiii cu interes şi plăcere, la care 
autoarea, nu numai că a scris povestea acestui animal drăgălaş, cumpărat de 
la pet shop, dar a încercat şi reprezentarea grafică a personajelor şi a cadrului 
de desfăşurare al poveştii. Este uimitor cum, fantezia, inspirația şi 
îndemânarea şi-au dat mâna şi au conlucrat în chip minunat pentru realizarea 
acestei cărți. 

E bine că există scriitori de cărți pentru copii. Dar e şi mai bine când 
aceşti creatori sunt chiar copiii. Atunci fantezia nu are limite şi nu mai 
trebuie ca scriitorul să se întoarcă în trecut, să descrie faptele prin voalurile 
aducerilor aminte, ci ele se întâmplă aievea, pe măsură ce scriu sau 
desenează. Poate că micuța autoare, nici nu ştia ce se va întâmpla cu eroii ei, 
Andrei şi Cristina, dar mai ales cu acea adorabilă cățeluşă, Saşa, pe care o 
achiziţionaseră de la magazinul unde se găsesc de vânzare animale. 

Tânăra autoare, Daniela Ionela Firicel, nu are decât unsprezece anişori 
dar în ea recunoaştem o proiecţie a eroinei Cristina. Eroina este o fată nu 

tocmai răbdătoare, care nu analizează prea mult atunci când are de luat o 
decizie, spre deosebire de Andrei care „este alfel: ca orice bărbat, se 
gândeşte de zece ori înainte de a acționa” — avem de-a face cu personaje din 
zilele noastre. Imaginaţia tinerei creatoare nu a mers prea departe, de vreme 
ce exemplele erau puse pe tavă, poate de la ea de acasă, poate de la 
cunoştinţele şi prietenele ei, în orice caz, lucruri şi persoane cunoscute. Cât 
despre căţeluşa Saşa, o combinaţie dintre un schnauzer uriaş şi un terrier, 
autoarea spune: „Hm, era foarte energică şi mult mai mare decât o arăta 
fotografia pe care o văzuseră pe internet”. Şi aici intervine vocea autoarei 
poveștii: „Despre cât era de frumoasă, ce să vă mai spun: avea blănița albă 
şi pufoasă, iar în jurul  boticului era uşor zbărlită”. După o astfel de 
descriere, orice copil îşi poate da seama cu cine are de-a face. Şi, continuă 
Daniela Firicel, ca să ne introducă de-a binelea în poveste şi-n aventurile 
acestei căţeluşe uimitoare şi a stăpânilor ei: „Deveni destul de repede 
prietenoasă şi începu să dea mulțumită din codiţă. Ochii erau negri, 
urechile roz. O frumuseţe, ce mai!” 

În exclamaţiile povestitoarei, ghicim că ea este stăpâna căţeluşei pe 
care o adoră şi s-a gândit să scrie despre ea. Însă, a inventat personajele şi le- 
a pus lor în sarcină toată povestea. Dar dacă nu este aşa, măiestria 
povestitoarei este uimitoare. 

Iscusinţa autoarei este dovedită şi în mânuirea dialogurilor dintre copii 
şi oamenii mari. Toate dialogurile sunt foarte fireşti, de parcă ar fi fost 
concepute la faţa locului şi transcrise mai târziu. Personajele sunt foarte bine 
conturate, caracterizate prin anumite trăsături esențiale care le definesc 
personalitatea. lată ce spune autoarea: „Aşa este Andrei. Dacă nu are 
dreptate, tace şi-şi vede de treaba lui. Dacă însă are, te bate la cap chiar şi 
o lună, să spui: „Nu am avut dreptate. Tu ai fost mai deştept”. Într-o astfel 
pe postură se oglindesc cei mai mulți dintre copii. Pentru ei, spiritul de 
dreptate este foarte important şi de aceea pun accentul pe el. Frazele sunt 
adaptate limbajului uzual. De asemenea, cadrul este unul obişnuit zilelor 
noastre: o casă cu toate accesoriile: maşină, radio, telefon mobil, televizor, 
reclame, serviciu, ş.a. 

Povestitoarea încearcă să pătrundă şi în universul cald al familiei 
unde, fiecare are un loc bine definit. Dar, mai cu seamă, ea este un bun 
psiholog şi analist. lată, unul din copii manifestă „spirit critic ” şi precauţie. 

Despre aventurile căţeluţei Saşa lăsată în casă, singură, este mai bine 
ca micii cititori să se lămurească singuri. Ea face  „Năzdrăvănii şi 
obrăznicii ”, de nedescris. 

Daniela Firicel foloseşte în naraţiune multe mijloace de stil: epitete, 
comparații, sintagme, personificări, dialoguri vii, descrieri, analiză 

psihologică. De asemenea, umorul este prezent, aproape la fiecare pagină a 
poveştii. Autoarea este familiarizată cu sintagme aproape necunoscute 
copiilor de vârsta ei: „instinctul de conservare”; „pluteau pe 
apa...sâmbetei ”; „rămase în colțul ei ca într-un vis urât”; „avea o dorinţă 
de nestăpinit”; ş.a., procedee rar uzitate în literatura pentru copii, dar se 
foloseşte şi de neologisme. Ea se foloseşte şi de proverbele româneşti sau 
expresii de la ţară, care dau un farmec aparte scriiturii: „De parcă, vorba 
ceea: nici usturoi nu mâncase, nici gura nu îi mirosea”; „„cum-necum, luă 
drumul spre Piteşti”. 

Din când în când, povestitoarea spune: „Am uitat să vă spun că...” 

Aceasta, în pofida faptului că narațiunea curge singură, fără acest 
surplus de amănunte. Dar micuța autoare, posedă şi un alt meşteşug al 
scrisului: ea îl lasă pe cititor să inventeze, să ghicească ceea ce se va 
întâmpla. Şi din când în când îl interpelează: „Ei, ce credeţi că s-a întâmplat 
mai departe?” — ceea ce conferă o notă de intimitate între autor, carte şi 
cititor. Prin acest procedeu interactiv, cititorul intră în acţiune şi dialoghează 
cu autorul. Ba chiar devine co-autor, ceea ce este nemaipomenit. 

Daniela Firicel are darul, de asemenea, de a se transpune în mintea 
animăluţului Saşa atunci când îl vede pe măgăruş: „Ce creatură, cu patru 
picioare ţepene! ” se gândea ea”; „o măcinau (pe căţeluşă — n.n.) — tot felul 
de gânduri negre”; „Saşa a încercat să depăşească momentul cu 
înțelepciune” ş.a. 

Până şi căţeluşa Saşa se întreabă atunci când fuge de la noii ei stăpâni: 
„Și oare de ce unii oameni sunt buni, iar alţii răi? ” perfect îndreptăţită. 

Povestea te cucereşte, te fascinează, te face curios să vezi ce s-a 
întâmplat şi ce aventuri a mai avut Saşa în drumul spre casa stăpânilor săi. 

Morala acestei povestiri este că oamenii trebuie să respecte animalele, 
să le îngrijească, şi să înveţe de la ele, înţelepciunea firească a fiecărei 
specii. Desigur, povestea este cu happy-end, Saşa se reîntoarce acasă, nu mai 
este aşa de zvăpăiată, a învăţat multe din aceste aventuri de la ţară. Este mai 
chibzuită şi mai răbdătoare. Însă, când pleacă stăpânii de acasă, năravul din 
fire nu are lecuire. Tot mai scotoceşte prin dulapuri, în căutare de noutăţi. 
Dar stăpânii o iubesc şi-i tolerează aceste mici năzdrăvănil. 

Daniela Ionela Firicel — a desenat toată povestea. Desenele ei, în 
culori deşi sunt imperfecte şi unele disproporţionate, redau atmosfera 
poveştii şi reuşesc să contureze personajele. Sunt însă prea sumbre, printr-un 
colorit violent, cel puţin în fundal. Poate dacă ar fi folosit acuarela sau 
tehnica acrylului, ori grafica alb-negru, ar fi reuşit mai bine să redea detaliile 
interioarelor, exterioarelor sau personajele. 

Însă pentru început este bine. Grafica de carte este foarte pretențioasă 
şi, exersând un timp, va putea ajunge la rezultate mulțumitoare. 

Povestea este scrisă foarte bine, este concisă, nu conţine fraze de 
prisos, povestitoarea dovedind iscusinţă în mânuirea condeiului. 

Performanţa obţinută cu această carte cu desene proprii este însă certă 
şi îi dorim cât mai multe asemenea realizări pe plan literar şi artistic. 


30 mai 2012 


UN FÂNTÂNAR CARE SCOATE APĂ VIE ŞI DIN PIATRĂ SEACĂ 


George Filip, « Era poeţilor » - miniantologie lirică, volum în curs de 
apariție 


Al 33-lea volum al poetului « total », cum îi place să semneze, George 
Filip, este, după mărturisirea lui, o miniantologie lirică. 

Titlul este surprinzător, pentru că actualmente, nu trăim, nicidecum, o 
eră a poeţilor, nici a prozatorilor, trăim o eră a imaginii fugitive din care nu 
reținem nimic. O eră în care, pe ecranul alb al memoriei, nu se văd decât 
vagi urme de vers, pe care, nu avem altă soluţie decât să le aşezăm cum ne 
taie capul, în acel imens puzzle, gata oricând să se năruie, cu sau fără piesele 
noastre. 

Cu toate acestea, precum arheologii, săpând printre ruine, putem găsi 
relicve preţioase care să ne reconstituie, fie şi virtual, un veac apus. Pentru 
cine are nevoie de trecut. Pentru că astăzi, lumea e preocupată de prezent şi 
în chip deosebit de viitor, nicidecum de relicve. 

Să presupunem însă, că suntem acei frumoşi, nebuni, nostalgici care 
avem nevoie de urmele înaintaşilor pe care să păşim. 

Poetul George Filip din Montreal este un nebun frumos. Nebun după 
Măria sa şi după Poesie. Le-am scris pe amândouă cu majuscule pentru că 
ele ocupă locuri egale pe podiumul inimii lui. Pe doamna inimii sale, pe 
care a botezat-o Maria, o aşează cu evlavie lângă icoana Preasfințitei 
Fecioare şi i se închină. Măria lui e cea care-i aduce aminte de plaiul de unde 
a plecat cu multă vreme în urmă şi de care îi este un dor continuu, un dor 
fără saţiu. 

Și atunci, o îngemănează pe Măria lui cu Poesia. Deşi una nu are 
asemănare cu cealaltă. În viziunea poetică, însă, le confundă adeseori. Şi nu 
ştie care îi este mai dragă. 

Pentru că, spune poetul: « Prin trupul meu se zbate în simetrii 
rotunde / Un trubadur ce vine şi pleacă de o lume / Şi nu veţi şti când 
pleacă şi a sosit de unde... (Nebănuit miracol) 

Mai mult decât atât, George Filip, acest copil septuagenar al Măniei 
sale Poesia, spune cu francheţe : « Zenit al împlinirii — mai vreau să sorb 
lumină / Și să-mi înham în versuri fărâmele de gând » (Nebănuit miracol). 

George Filip scrie poezie aşa cum bea apă. Adică pe nerăsuflate. Setea 
lui însă este nepotolită. De aceea, cu spiritul său neliniştit, caută mereu noi 
resurse, noi izvoare de potolit setea. Le caută cu nuieluşa de alun şi când 
ansa îi semnalează o nouă fântână, el începe să sape. Şi sapă şi sapă cu ochii, 
cu mâinile, cu inima, până ajunge la izvorul fântânii. Apa e destinată tuturor. 
Nu poţi să sorbi din ea singur. De aceea trebuie s-o împarți. Fântâna de 
haruri care este sufletul omenesc, nu seacă niciodată. Şi potoleşte setea 
tuturor drumeţilor. Destul să poposeşti o clipă prin faţa ei. Să pui mâna pe 
ciutură. Să scoţi apă şi să te răcoreşti. E ca o binefacere divină. 

De-a lungul celor 33 de volume de poezie, George Filip a ajuns la o 
anumită maturitate artistică, posedă toate mijloacele de expresie necesare 
poeziei şi dacă trebuie, inventează altele. 

Întreaga gamă a mijloacelor expresive este folosită cu măiestrie şi 
inventivitate şi într-aceasta constă valoarea şi originalitatea autorului. 

El e stăpân absolut pe condei şi pare că scrie destul de uşor. În laboratorul 
său de creaţie nu e haos, nu e dezordine ca la unii poeți deşi aparenţa înşeală. 
Lucrurile stau aliniate în stelaje şi rafturi, doar să întinzi mâna şi să le iei. 

Bagajul său emoţional e pus, de asemenea, la îndemâna curiosului 
care ar cerceta acest fabulos univers, socotit inepuizabil care naşte rime şi 
atunci când doarme şi atunci când respiră. 

Acesta-i George Filip, « poet total » - cum se socoate şi cum îi place 
să 1 se spună. 

Un « nebănuit miracol » sau izvoditor de miracole în versuri. 

Universul lui se află « strădincolo de vise / Acolo unde Marea se- 
aprinde în culori / Şi-acolo doar poeţii mai răstigniţi prin viaţă / Se duc 
să-şi spele trupul şi prea arareori ». (Nebănuit miracol) 

George Filip scrie poezie clasică, în eufonii fără cusur pentru că lui îi 
place muzicalitea, ritmul, măsura. 

Tematica abordată în poemele sale este de provenienţă filosofică, el 
atingând probleme fundamentale precum : viaţa, moartea, Dumnezeu, 

iubirea, spiritul, (ex. «doar Hristosul n-are umbră / umbra lui şi-a 
nimănuia / dar creştinii-i cerşim umbra / în amin şi aleluia... »). 

Poezia lui George Filip sună frumos şi reclamă meditaţia şi 
contemplarea. Nu poţi să treci indiferent pe lângă ea. Te tulbură prin 
subiectele abordate dar şi prin stilul format, dinamică, muzicalitate, prin 
propriile mijloace de expresie care-l fac cunoscut şi îndrăgit. Printre confrații 
de condei şi nu numai, George Filip este foarte popular, foarte îndrăgit în 
toate colţurile lumii, în special pentru generozitatea şi deschiderea 
sufletească, pentru spiritul său ludic, pentru uşurinţa versificării, pentru 
substanţa şi esenţa mustului care se află din plin în poeme şi care te ameţesc, 
te îmbată, apoi te dezmeticesc şi te înviorează. Chiar dacă uneori se ţine de 
năstruşnicii, el îți conferă o stare de bine venită de undeva, din adâncuri 
sufleteşti nemistificate. Cu aplomb şi dezinvoltură, el se autodeclară al 
tuturor celor care iubesc poezia, deopotrivă. 

De fapt, sub chipul şugubăţului poet care se autopersiflează 
permanent, se ascunde un om grav, care meditează cu responsabilitate la 
viaţă şi mai ales, la sfârşitul care nu ocoleşte pe nimeni, la propria mântuire, 
la relaţia sa cu Dumnezeu şi cu oamenii, la suflet şi la trup. 

În centrul liricii sale se află, desigur Femeia, căreia îi dedică cele mai 
multe poeme. Iubirea prin excelență, ca virtute creştină şi ca împlinire 
pământească, este linia de foc urmărită de autor. Fără această iubire, poezia 
lui nu ar căpăta strălucirea pe care o are. 

Iubirea ca atribut al omului, un rotund care delimitează celelalte 
afecte, dar care e mai presus de orice: „Pe-o creangă fructul sun-a copt / 
femeie muşcă-l şi să fugi / dospind în coapsa ta pământul / că nu e vremea 
pentru rugi // plouă din timpul vulnerabil / şi nu mai ştim să ne iubim / 
uniți în taină de Iehova / şi putrezim... şi putrezim”. 

Cu toate aparențele sale de boem nepăsător, de trubadur şi menestrel 
umblînd cu lyra din castel în castel, George Filip are o profunzime de 
gânditor antic, preocupat de problemele esenţiale ale existenţei: , imensul 
coşmar de ruşine / mă-mpinge pe-un rug de regrete / năprasnica mea 
fantezie / m-aruncă în mlaştini cu sete // zdrobit de poemele grave /pe care 
le-am smuls din iubiri / mă cert cu hamalii prin târguri / visând că vă vând 
trandafiri // departe, de foarte departe / Diana mă strigă spre ea / aş vrea 
să vâslesc prin furtună / dar frântă-i corabia mea // şi-atunci m-ascund 
într-o scoică / poeme cu sepia scriu / şi toţi albatroşii mă ceartă / recită — 
că nu-i prea târziu // ucid disperatele şoapte / şi diavoli îmi dănțuie-n 
craniu / imensul coşmar de ruşine / m-aruncă pe ruguri de straniu” (Cu 
sepia). 

În serile lungi şi târzii de toamnă ori iarnă pustie, când viforul muşcă 
din cercevelele minţii, poezia lui George Filip este aidoma unui pumn de 
Jăratic care reaprinde căminul şi încălzeşte încăperile inimii: „stai cu urşii 
seara în mătănii / grâu de aur râde-n părul tău / pâinea caldă o împarţi pe 
uliți / tălmăcind ce-i bine şi ce-i rău // păsările lumii-ţi vin în palmă / orbii 
te ghicesc pe unde eşti / şi când îmi citeşti din sfânta carte / cu mari taine 
mă aghezmuieşti // da Diană, ţie-ţi stă-n putere / să te reclădeşti în 
Dumnezeu / dar eu am păcate, scriu poeme / şi-am să mă renasc puţin mai 
greu... "(Din taine). 

Aceste poeme sunt de o candoare dezarmantă şi de o frumuseţe negrăită. 

Sintagme rare, metafore şi o gamă variată a figurilor de stil, 
configurează un condei încercat, o maturitate artistică ce nu mai poate fi 
pusă la îndoială, nici de cititori, nici de critici şi istorici literari. El s-a impus 
prin propria operă şi prin figura singulară pe care o face în configurația Lyrei 
al cărei fiu predilect este. 

„pe pragul casei plânge aşteptarea / mă veţi găsi pe cumpăna 
fântânii / cu faţa oarbă şi cu palme moarte / o să-ţi aspir în noaptea albă — 
sânii. (Noapte imaginară). 

Ars de patimi cum se consideră, George Filip înţelege în amurgul 
existenţei: „că totul e minune din minune”. De aceea el simte nevoia „de 
linişte, de aer şi de pace” şi mai ales: „respiră timpul lacrimi, viață, moarte 
/ că drumul înapoi nu-l mai pot face”. 

Și cu sufletul dus acasă, poetul spune: „Când scriu mă ia nesomnul 
câteodată / prea multe taine nu mi le disting / şi până mâine seară voi fi 
înger / în arşița-ntrebărilor să ning...” (Să ning). 

Stranie frumuseţe a imaginilor! 

Apa vie a poeziei sale tămăduieşte, alină, mângâie, face să renască 
natura cu toate ale sale. Şi mai ales, îndeamnă oamenii la pace. „Fericiţi 
făcătorii de pace...” George Filip şi-a ales această modalitate de a-şi tămădui 
semenii, conform Noului Cod de Legi, date pe Muntele Fericirilor, de 
nimeni altul decât de Isus Cristos. 

Parcă Poetul scrie la lumină de lumânare sau candelă, aşezat în 
genunchi la altarul Poesiei pe care-o slujeşte de-o viaţă. 

„şi gerul schingiuie oraşul / cu sânge rece, de barbar. / poetul s-a 
întors acasă / cu nici-un şfanţ în buzunar. // regina suflă-n lumânare / iar 
fluturii în larve fug. / bătrânul rege nu mai luptă / cu ifosele arse-n crug. // 
păianjenul, pe raza Lunii / se suie ca pe-un fir de-al său. / prin grajduri 
sclavii fes logodne / de veci - la bine şi la rău. // într-o oglindă, barbă- 
sură, / ascunde un bărbat de seu / şi în triunghiul crucii mele / se odihneşte 
- Dumnezeu” (La lumânare). 

Prinţ şi haiduc deopotrivă — George Filip şi-a pus viaţa chezaş în 
numele Poeziei. 

Poetul nu se fereşte de cuvinte şi sintagme dure precum: vârcolaci, 
hingheri, draci, dans infern, blesteme (deşi nu el le proferează), lături şi 
oase, sperjur, „revistele prea porno”; poşirca amăgirii, spelunci, poeme 
sterpe, hămălit, hulă, o larvă printre fluturi, o javră, crematoare, adultere, 
circari pe sârme de-adevăruri, ş.a. El ştie că viaţa nu e atât de roz cum o 
zugrăvesc poeţii, dar, cu toate cramponările ei, spune: 

„Dar vreau să simt Pământul sub picioare / Și simt cum mor şi 
muşchii roşi de şleau, / E mult prea trist să fii bătrân de tânăr / Şi vreau să 
ştiţi de-a pururi că : MAI VREAU...” (Om în ipostază). 

Într-o virtuală scrisoare adresată mamei, poetul îşi face un sumar 
autoportret: „Nu port nici o vină / că din pruncii-ţi, şase, / Numai unul, 
toamna / n-a pus cununie. / Eu m-am vrut ca mire / pentru libertate / Şi-am 
sădit în viaţă / flori de omenie” (Ochi ceresc). 

Dorul de meleagul natal, de matricea unde a văzut lumina este atât de 
aprig că poetul nu pregetă s-o cânte în poemele sale, în tonuri de baladă, de 
doină, de elegie: „Dac-am fi cântat a verde, / foaie verde, Ţara mea, / Azi 
nu ne scăldam cu lacrimi / în căuşul dintr-o stea. // Timpul dacă era verde, / 
roşul îşi Stingea tăciunii / Şi cinam la masa Țării / cu străbunii, cu străbunii. 
// Laptele de mamă, verde / de-ar fi fost, au nu ca zerul, / Rezistam pe 
baricade / când plângea cu gloanțe cerul. // Am dorit zăpada verde / 
Domnul nu ne-a dat zăpadă / Și-ndoiţi, doar tinereţea / Ne ţinea la azăvadă. 
// Tristă, zodia cea verde, / ne ducea din azi spre mâine. / Lunetiştii zvârleau 
gloanțe, / noi dădeam la oşteni pâine. // Foaie verde, Ţară verde, / tinereţe — 
tinereţe, / Eşti tu primăvara vârstei / şi a vieţii frumuseţe? // Lumânarea de- 
ar fi verde / m-aş tot închina la dânsa, / Să ne ierte toți părinţii / şi Țara ce- 
atât ne plânsa.// ...Azi nu ne scăldăm cu lacrimi / în căuşul dintr-o stea / 
Dac-am fi cântat a verde; / foaie verde — Țara mea” (Foaie verde). 

Și iată că se confirmă ideea poetului-fântânar în poemul cu titlul 
„Fântânarul” în care autorul sapă „fântâna demnității”. Este un fel de crez 
artistic aici: „eu fântânar şi eu stăpânul / pe ciutura umanităţii. / S-adap cu 
znagă de cuvinte / privighetori, lăstuni şi corbi / şi-n zilele de sărbătoare / 
să spăl picioarele la orbi. // În primăvara mea eternă / vreau nemurirea să o 
spintec / şi icnetele de povară / aş vrea să le prefac în cântec. / Și la fântâna 
mea curată / Să fiu şi slugă şi stăpân / că botezat cu tinereţe / e prea târziu 
să fiu bătrân. / Veniţi la cumpănă o clipă / şi ascultați cum cântă apa / eu 
am urcat în josul tainei / cu târnăcopul şi lopata. / Şi-acum, dacă sorbiţi 
răcoare / Înmiresmaţi de dalbul spumii / să ştiţi măcar că apa vine / din 

stră-străfundurile lumii... // Un fântânar cu palme late / şi tuturor ne e 
menirea / să transpirăm o viaţă-ntreagă / să se adape omenirea”. 

Foarte important e faptul că poemele lui George Filip sunt „smulse 
din mine” — aşa cum declară: „Acest poem e smuls din mine / sau dintr-a 
timpului cadență / şi am săpat şi sap, săpa-voi / mânat de o efervescenţă / ce 
mă atrage spre adâncuri / cu gresii şi furtuni rebele / că vreau să sorb şi să- 
nchid ochii / lângă fântâna vieții mele... ” (Fântânarul). 

O altă secvenţă a volumului este dedicată Mariei — „cea trimisă din 
cer” — şi conţine poeme de dragoste. 

Cu adevărat emoţionante sunt aceste poeme de iubire târzie în care 
poetul pune toate afectele şi astfel: 

„sfânta noastră familie este cuib de azur / şi pe pragul ei veghează 
veşnic inima mea. / lumânarea MARIA dă lumină prin jur / şi-L rog pe 
Dumnezeu să nu sufle în Ea... » 

Unele poeme sunt sub formă epistolară şi se adresează aceleaşi iubite 
Maria. 

Aici, inocenţa, romantismul, puritatea sunt la ele acasă: «așa... 
inocent, doar suflet şi... mut. / simt amiros de floare de munte / şi presimt că 
vecia mi-a dat un sărut. | mă privesc într-o boabă de rouă / şi sunt ca o 
floare imaculată. / să vă dea Dumnezeul şi vouă / de pomană... câte-un 
zâmbet de fată. / dar cine a sădit fluturi pe-alei? / desigur: Tatăl şi-a probat 
măiestria. | miroase prin aer a parfum de polei: / calcă desculţă prin dor 
Sfânta-Maria... ” 

Într-unul din poeme, “Cruce de veșnicie”, autorul vrea ca trupul 
Mariei să se facă cruce şi el să se închine în faţa lui: “facă-se cruce trupul 
tău — Maria, / la care să mă-nchin când tânăr sunt | să stai mereu în pragul 
casei mele/ şi să m-alini chiar când voi fi cărunt // facă-se cruce aerul şi 
apa / şi cruci să crească-n cetini şi scoruşi / şi Marea mea să facă semnul 
crucii / spre nicăierea paşilor mei duşi // facă-se cruce la intrarea-n satul / 
ce m-a născut şi m-a înstrăinat / o cruce să mă mângâie pe frunte / când am 
să mă întorc poet-bărbat// facă-se cruce semnul întrebării/ sub care mă 
îndoi pe la răscruci / când nu ştiu în ce parte să-mi duc paşii / şi-mi fac spre 
ghipul mamei mii de cruci // facă-se cruce apele şi munţii / ce ţin în palma 
lor acest pământ / cu oameni care-njură sfânta cruce / şi dau cu pietre-n 
Dumnezeul-Sfânt // jacă-se cruce zilele sihastre / prin care mă tot iartă 
veşnicia / ce ne deschide porțile credinţei; / facă-se cruce trupul tău - 
MARIA”. E un poem remarcabil, de aceea l-am citat integral. 

În ultima parte a volumului răzbate un duh de tristeţe pentru timpul 
prelins pe negândite şi nefolosit judicios. Împotriva lui, poetul aduce 
argumentul creaţiei jertfelnice. 

„îmi revendic dreptul la bernă / nu-i întunericul grota etern / sunt o 
patrulă printre tenebre // am trupul pe proprii vertebre / în sfera gândului 
sunt doar un psalm / nu mă sufoc prin văi de napalm / eu oblojesc omul 
posomorăt / dincolo de dincolo este omul urât / şi strădincolo este patima 
Mării / buzele-mi sorb din lacrimariul uitării // zeul meu se moare pe văi 
siderale: /intunecate-s Doamne potecile Tale... "(Zeul cel mort). 

Poetul simte cum: „şi acum îmi retezaţi aripa / nu mă doare timpul — 
numai clipa” (Atunci). 

Neliniştea este sporită şi în poemul: „„Sunt vinovaţi poeţii”: „nu e 
nevoie să străbat oceane / cu dorul Tău — stigmat într-un sărut / mă 
înspăimântă pasărea ce zboară / cu câte-un sfert de viaţă pe minut // 
oamenii-s blânzi — respiră năzuinţe / prin munţii grei de stronţiu şi uraniu / 
vă spun cinstit : mă sprijin pe-o idee / şi vă privesc cu ochii minţii — 
straniu / căzând în sus prin vastele ecouri / mă întâlnesc cu lupi de întuneric 
/ cu fiecare pas bătut pe-abisuri / oglinzile par tulburi — de feeric / trupu-mi 
înoată-ntr-un balon de vid / fântânile dau flăcări cristaline/ şi doar poeţii - 
veşnicii poeţi / nu-s vinovaţi şi-s vinovaţi — în sine”. 

Acceptând să dăruie lumii frânturi de vitralii sufleteşti, George Filip 
îşi continuă popasul său pe Terra, neliniştit că „nu mai ştim zbura şi ne 
rugăm / cu aripi invizibile - la ceruri...” (Popas pe Terra). 

Și în semn de rămas bun, el lasă aceste cuvinte contemporanilor şi 
viitorilor săi cititori: 

„Ascult serenadele toamnei / Cu trupul viu cioplit în crispare. / 
Radiaţii îmi umblă prin sânge / Si m-am deprins să visez de-a-n picioare // 
Umbrele liliecilor trec / Şi floarea din plopi o retează. / O bufniţă are multe 
de spus; / Ea doar şoareci de elită vânează. // Mă gândeam să aştern un 
poem / Şi să-l spânzur pe portative / Dar crezul m-a trădat ca şi-alte ori / 
Fugind spre poligoanele sportive // Ah !...ce n-aş da în seara asta / Să 
evadez din Eul meu incert / Ca un ocnaş cu lanţuri la picioare / lar voi să 
mă-mpuşcaţi — şi să vă iert... "(Să vă iert). 

Și în sfîrşit, poemul care dă titlul volumului, este o mărturie despre 
creaţie şi, într-un vacarm insolit de întâmplări şi oameni, „poeții îşi vând 
versul tiparului aldin” (Era poeţilor). lar în marasmul zilei, când totul e de 
vânzare, trec, în viziunea autorului: „incandescenţi poeţi”, semn că nu e totul 
pierdut, că mai există o nădejde şi lumea ar putea fi salvată, nu de oameni, 
nu de arme, ci de FRUMUSEŢE. 


5 martie 2012 

COMUNIUNI DE SPIRIT 
SALONUL DE PIANE ŞI FRUMUSEȚEA CARE VA SALVA LUMEA 


Recent, am avut şansa de a participa la una din cele mai frumoase manifestări a 
Artei, în Municipiul Bacău. Pentru câteva ore am uitat de încrâncenarea şi de 
luptele politice generate de apropiatele alegeri. Nimeni nu s-a mai gândit la 
platforme electorale, la partide, la funcții şi responsabilităţi. Participanţii au 
lăsat la uşa Salonului de piane, preferinţele politice. Au păşit, liberi de toate 
acestea, parcă pe un alt tărâm. Poate în Ţara Minunilor, precum Alice, eroina 
lui Lewis Carrol? 


Atmosferă romantică, acorduri suave de pian, baloane colorate, lumini difuze 
împrăştiate din lămpi şi candelabre, partituri din abecedarul pianiştilor — Maria 
Cernovodeanu şi Czerny, Anna Magdalena Bach, — studii de pian, şampanie, 
cafea bună, pereţi drapaţi în mătăsuri, poezie, muzică, intimitate. Şi un primar 
de nota zece. Sosit nu în investitura oficială, ci în calitate de prieten al Poeziei 
şi al Muzicii. Susţinător de proiect cultural. În plus, o actriță remarcabilă, Eliza 
Noemi Judeu care a recitat din noua Antologie (a treia) — cuprinzând 55 de 
autori de poezie din familia numeroasă a cenaclierilor online Lira21, păstorită 
de poeta Cristina Ştefan. Carte lansată în 8 iunie curent, la Salonul de piane din 
strada Lucrețiu Pătrăşcanu nr. 2, în cadrul proiectului „Educaţia prin cultură” — 
care are drept obiectiv principal — acela de a dezvolta abilităţi şi deprinderi 
comportamentale pentru o mai bună relaţionare a tinerilor în societate, prin 
punerea în contact a tinerilor cu universul poeziei şi picturii locale. 

Salonul de piane — loc emblematic al Bacăului, inspirator de eleganţă şi 
generozitate, un loc cum n-am mai văzut nicăieri în peregrinările mele, o oază 
de muzică şi poezie, aparținând doamnei Mioara Iacob, un loc de respiro în 
centrul oraşului ticsit de maşini, aglomeraţie, magazine, zgomot, farmacii şi 
firme particulare. Un loc de respirat aerul proaspăt al Frumuseţii care va salva 
lumea. 


Interferenţă a artelor: poezie, muzică, teatru, pictură. 


Asociaţia „Mutatis mutandis” — unul din partenerii de proiect având ca 
emblemă: „să schimbăm ceea ce este de schimbat”. Şi cine ştie mai bine ce 
trebuie schimbat decât tinerii? Ei vin cu idei originale şi le pun în aplicare prin 
activităţile desfăşurate sub generricul „Reuşim împreună”. 


Ce poate fi mai frumos, mai elegant, mai înălțător? 


Schimbarea în bine a individului — prioritate a Asociaţiei Mutatis Mutandis 
vizează: programe de dezvoltare personală; cursuri; conferinţe; consiliere on- 
line; consiliere psihologică; dar şi schimbarea mentalități colective a 
comunităţii, prin: consultanţă şi scriere de proiecte; sondaje de opinie şi tehnici 
de cercetare calitativă; analiză şi scriere de politici publice; parteneriate 
internaţionale ş.a. 


Educaţie şi cultură — două componente ale dezvoltării armonioase a tinerilor. 
Fără acestea, omul ar fi unilateral dezvoltat. Sensibilizarea cu privire la 
Frumos, Adevărat, Autentic, motivarea la Dialog şi la Lectură şi formarea unui 
public interesat de Artă, Literatură, Filozofie, pe care şi le-a propus Proiectul 
Educaţia prin Cultură, prinde viaţă pe zi ce trece, cu fiecare nouă manifestare 
dedicată acestor nobile scopuri. 


Am asistat, mută de emoție la una din aceste manifestări cultural-artistice şi 
anume, lansarea Antologiei Cenaclului literar băcăuan Lira 21, fondat în anul 
2009 de către poeta Cristina Ştefan, vicepreşedintă a Ligii Scriitorilor din 
România, cenaclu care are în momentul de faţă peste 250 de membri, creatori 
de literatură şi artă din Bacău dar şi din ţară şi străinătate. Poate fi accesat la 
adresa electronică: www .lira2 1.ro 

“Lansarea de carte, din data de 8 iunie 2012 la Salonul de Piane din 
Bacău, a beneficiat de prezența primarului bacăului, Romeo Stavarache, 
personalități ale culturii şi învățământului băcăuan, elevi liceeeni iubitori 
de literatură. Muzica( pianist Remus Lungu), recitarea artistică( actrița 

Eliza Noemi Judeu) decorul distins( gazda Mioara lacob motivează prin 
desighul salonului astfel de manifestări artistice), moderarea întâlnirii 
lipsită de regii prețioase a poetului Sebastian Şufariu, toate au făcut din 
eveniment unul de la care s-a plecat cu sufletul îmbogăţit, cu mulțumire” — a 
spus Cristina Ştefan. 

Am văzut tineri frumoşi, tineri reuşiți, sensibili, deştepţi, care au preocupări 
artistice. Am stat de vorbă cu ei, ne-am împrietenit, ne-am fotografiat 
împreună. 


Antologia numită: „A treia carte. Poezii” — selecţie de Cristina Ştefan, carte 
editată cu sprijinul Primăriei Bacău în cadrul programului Asociaţiei Mutatis 
Mutandis „Educaţie prin cultură între mărturii trecute (Nicu Enea) şi prezente 
(Cenaclul Lira21)”, apărută la Editura Art Book, iunie 2012 a beneficiat de o 
contribuție substanțială a graficienilor: Dionis Puşcuţă, Aurel Stanciu; Ştefan 
Suditu; Costel Tănăsache; Iulia Filimon; Daniela Gaftea, Ştefan Tistu; Raluca 
Andrei; Simona Burdulea; Adelina Burduz; Andrei Ionuț Tudor; Ana Burduja; 
Ştefan Mario Grosu; Mădălin George Cobuz; Bianca Budău; Andreea Culbece; 
Delia Isidora Florică; Luiza Raluca Blaj; Mădălina Jora; loan Burlacu; Liliana 
Dumitriu; Cosmin Istudor; Liviu Nedelcu; lonel Cuculiuc; Dumitru Macovei; 
Marius Crăiţă; Geanina Ivu; Silvia Tiperciuc; Rodica Vasiliu — toţi aceşti artişti 
au surprins magistral în culoare, ceea ce autorii antologiei au mărturisit în 
Cuvânt. 


Poeți, scriitori, editori, cititori îndrăgostiţi de Cuvânt bun adevărat, comuniuni 
freatice pe căile neştiute, misterioase şi aproape miraculoase ale Poeziei, 
îmbrăţişări, strângeri de mână afectuoase, prietenii legate instantaneu sau 
menținute pe forumuri ori pe messenger, modalităţi de comunicare cu oameni 
de toate vârstele, profesiile şi condiţiile, ateliere de creaţie şi atelierul 
Cenaclului Lira 21. Toate acestea converg spre singurul scop înalt care îi animă 
pe toţi liriştii: acela de a ajunge la perfecţiune, prin propriile mijloace artistice, 
fiecare după datul propriu. 


Proiectele comune, cum sunt: antologiile de versuri, lansările de carte ale unor 
autori, vernisajele de expoziţii, întâlnirile periodice la Bucureşti, la Biblioteca 
Metropolitană, cu prilejul Zilei Internaţionale a Poeziei şi alte ocazii speciale îţi 
conferă sentimentul APARTENENȚEI la o grupare în care rivalitățile, 
invidiile, certurile, nu au rost. Controversele sunt constructive şi au drept scop 
perfecțiunea prin Cuvânt şi Artă în general. 

Numele Cenaclului Lira 21 este o garanție sigură pentru aspirantul la Poezie, 
pentru viitoarea falangă de autori, ale căror destine literar-artistice se 
construiesc pe această platformă virtuală. 


Şi nu în zadar, pentru că, din această pepinieră de autori, au ieşit deja condeie 
care s-au impus în literatură şi al căror nume a devenit deja notoriu. 


Ceea ce nu e puţin. 


Toate aceste merite se datoresc poetei Cristina Ştefan, care a reuşit să 
focalizeze în jurul ei, ca într-un rug de Lumină, spirite frumoase şi generoase 
care şi-au dedicat viaţa visului lor: de a deveni scriitori şi poeţi, într-o lume 
care pune prea puţin preţ pe cele spirituale. Dar lupta şi munca lor este cu atât 
mai vrednică de admiraţie, cu cât drumul e mai anevoios şi piedicile sunt mai 
mari. 


„A treia carte. Poezii”, Antologia selectată de Cristina Ştefan — este o dovadă a 
faptului că spiritul românului nu cunoaşte graniţe, nici oprelişti şi triumfă în 


orice situaţii. 


Acest lucru s-a simţit pe viu, în cele câteva ceasuri de tihnă lrico-muzicală de 
la Salonul de piane, în ziua binecuvântată de 8 iunie 2012. 


Mulţumim organizatorilor acestui eveniment de excepţie, care s-au străduit să 
creeze acea atmosferă propice desfăşurării în chip şi spirit a Poeziei 
contemporane. Adică a fenomenului cunoscut sub numele de Lira21. 


9 iunie 2012 

O CARTE DESPRE VIAŢĂ ŞI MOARTE LA TIMPUL PREZENT 


Silvia Urlih, Viaţa de după viaţă, Editura Națiunea, Bucureşti, 2012, 
Redactor Cezar A. Mihalache; Cuvânt înainte: Romeo Tarhon. 


Experiențele mistice pe care unii oameni le au în legătură cu prezența 
lui Dumnezeu, au darul de a-i trezi pe ceilalți şi de a-i face să-şi pună 
întrebări despre călătoria pe care o au de făcut pe pământ, ca şi despre ţinta 
acestei călătorii. 

Dacă nu se întâmplă aşa, înseamnă că n-au priceput nimic şi că 
degeaba Dumnezeu le-a trimis fel de fel de semne. 

Autoarea de faţă, în cartea supusă analizei, (cât se poate de succinte), 
a dorit să ne împărtăşească din experienţa sa, la limita vieţii cu moartea. 
Când se împlineşte rostul omului pe pământ, el este eliberat de încărcătura 
terestră, către viaţa din ceruri. 

Încă de la primele pagini, autoarea mărturiseşte că este o „cititoare în 
suflet”. Ea caută să dea înţeles oricărei întâmplări sau cuvânt şi să ajungă la 
izvorul lucrurilor. 

De ce e aşa şi nu altfel? 

De ce a ajuns în acel loc? 

De unde a apărut acea persoană şi în ce scop? ş.a.m.d. 

Prin experienţa sa de „viață de după viaţă”, Silvia Urlih vrea să 
demonstreze, ceea ce nu e de demonstrat: o axiomă şi anume - Dumnezeu 
există. Şi nu oricum. Există în fiecare dintre noi, „intr-o simbioză discretă, 
inefabil”. 

Nu e mai puţin adevărat că, echilibrul dintre trup şi suflet poate fi 
perturbat în unele situaţii. El trebuie reconstruit cu migală şi răbdare. După o 
experienţă limită, e foarte greu să rămâi acelaşi. 

Prin stilul simplu, narativ, aproape şcolăresc, autoarea doreşte să 
acceadă la intimitatea cititorului, să pătrundă neauzit şi chiar să captiveze şi 
să pună stăpânire pe celălalt, într-un chip benefic, prin propria confesiune (aş 
zice, dezgolire), despodobire cvasi-totală a fiinţei, de parcă ar spune: 

„lată, aceasta sunt eu. Priviţi-mă şi nu mă judecaţi. Priviţi-mi rănile, 
contemplaţi-le. Vă spun aceasta, ca să pricepeţi, să învăţaţi de la mine, ceea 
ce trebuie sau nu să faceţi”. 

În demersul ei stilistic, autoarea mizează pe sinceritate. Dar şi pe o 
înlănţuire logică a ideilor, a interpretării lucrurilor şi sentimentelor. 
Problema comunicării actuale este una destul de spinoasă. Dacă nu ajungi să 
găseşti cheia potrivită, fie că eşti autor, fie beneficiar al lecturii, nu se poate 
creea acel feed-back necesar, care te eliberează de complexe . 

Nu sunt informaţii redundante, nu sunt discuţii savante, este doar o 
mărturisire zguduitoare de viaţă. 

Deloc frapantă, maniera descrierii faptelor are darul comuniunii 
directe şi al simplităţii care ajunge la esențe. 

Lacrima prelinsă ori sugrumată — ca element al compoziției, pare 
suportul, fundalul pe care se desfăşoară naraţiunea. Senzaţia de autentic este 
clară. Nici un element în plus, nici unul în minus, ca într-o operă îndelung 
şlefuită. 

Dezvăluirile şocante cu privire la propria familie fac parte din cadru şi 
întregesc atmosfera, ba chiar conferă un plus de autenticitate. Atât că sunt 
prea dure, aproape de nesuportat. Ai senzaţia că Silvia Urlih îşi pune palma 
pe netezimea inimii noastre. 

Rafinamentul lipseşte cu desăvârşire şi totul se desfăşoară într-o 
simplitate care se apropie de economia mijloacelor de expresie. Dar poate 
autoarea aşa a intenționat să decurgă povestea, într-o tainică alcătuire 
narativă, care vizează fibrele cele mai intime ale fiinţei. 

Poate că nu era nevoie de sublinierea ostentativă, de fraze sau 
paragrafe scrise cu majuscule, de accentuări repetabile ale unor idei care 
deja se desprind de la sine. De asemenea, exacerbarea eului este vizibilă. 
Vocea auctorială se impune, e un fel de porta-voce care se aude din 

depărtare. Dar şi un ecou al întâmplărilor aşa-zis miraculoase, al semnelor 
divine pe care Silvia Urlih le-ar fi primit, ceea ce nu ne îndoim. 

Mai multă taină, mai multă discreţie privind relația, experiența omului 
cu Dumnezeu, n-ar fi stricat. 

Darurile pot fi dobândite şi retrase, pierdute, la fel cum au venit, la un 
moment dat, dacă nu ştii să le gestionezi. Exact ca şi cu pilda talanţilor. 

În zilele noastre, o experienţă mistică, popularizată prin media, şi-ar 
pierde din credibilitate, pentru că acolo se expun şi mediatizează, tot felul de 
experienţe, unele chiar triviale, care fac deliciul unei anumite plaje de 
auditoriu. Să nu bagatelizăm. 

Să intrăm cu smerenie şi credinţă, fiecare în sanctuarul de sine, ca să 
discernem ce e bun şi util şi ce e încărcătură de prisos în viaţa noastră. 
Simplificând, ajungem la esenţă. 

Autoarea-eroină şi-a pus în gând să nu păstreze nimic pentru sine, ci, 
cu o generozitate deosebită, materializează abstracţiunile, modelează 
imaginile, dă chip adevărului său. 

Desigur, şi acesta este trecut prin propriul filtru, deci, privit doar dintr- 
un anumit unghi, de pe o anumită latură, e drept, principală. Este loc de 
interpretări multiple. Poate că aşa s-a şi intenţionat. 

Se poate spune despre volumul „Viaţa de după viaţă”, că este o carte 
deschisă, interactivă. Dincolo de subiectul incitant, zguduitor, cititorul e 
invitat să se integreze acţiunii, naraţiunii, să-şi decline părerea. 

Şi poate că nu e loc aici de retorică, de discuţii savante. 

Autoarea mărturiseşte ca la confesional, aşezată cuminte pe scaunul 
de spovadă. Confesorul n-o interpelează, îi permite să-şi deruleze povestea, 
gândurile, întrebările, erorile, părerile, ca să nu-i tulbure monologul. 

Comunicarea nu este, însă, un lucru foarte simplu, aşa cum am mai 
spus. Cheia e când în mâna autoarei, când în cea a cititorului şi fiecare ezită 
s-o folosească, până ce nu e sigur de impact. 

Silvia Urlih a dat mâna cu moartea. A prins-o de vie, a gustat din ea 
cu poftă, a vrut s-o supună, s-o ucidă. Reputatul Cezar Ivănescu spunea într- 
un vers admirabil: „De te-aş prinde moarte vie / Ți-aş vârî unghia-n gât”. 

Dorinţa autoarei de a-şi împărtăşi experienţa este mai mult o datorie 
morală. Şi, explică ea, vrea ca toţi să înveţe ceva din experienţa ei. Acesta e 
preţul mărturisirii. Sau, cum a spus în mod genial Eugen Simion: Prețul 
trăirii, prețul mărturisirii. 

Sigur că, fiecare om, cu datul său, va învăţa altceva. Pentru fiecare 
există o pildă. Fiecare îşi va acoperi un segment din ceea ce îi lipseşte. Şi 
cercul va fi iarăşi rotund. Un cerc al vieţii, înconjurat de flăcări, precum la 

circ. Trebuie să sari, să treci prin el, dacă vrei să trăieşti. N-ai încotro. Deci, 
numai purificat prin foc poţi ajunge dincolo de cerc. E limpede. 

Derularea evenimentelor nu păstrează totdeauna cronologia firească. 
Intervin stările de creativitate, amintirile, nostalgia unui timp revolut, bun 
sau rău, care taie firul poveştii în două, în 9 şi în 99. Cu toate acestea, 
naraţiunea e închegată şi curge pe canavaua intenţiei principale. 

Aş fi putut spune despre Silvia Urlih că este o veleitară, o închipuită, 
o extrovertită. Nu pot. Dincolo de mesajul ei pacifist, profundamente creştin, 
benefic, (un fel de mesaj franciscan ale cărui componente sunt: Pace şi Bine) 
— ea şi-a transpus emoţiile autentice, în pagini copleşitoare. Aici nu e vorba 
de închipuire, ci de trăire adevărată. Şi în faţa unor astfel de dovezi de 
sinceritate — nimeni nu ar mai putea avea îndoieli. 

De ce e necesară o astfel de carte, impregnată cu durități, cu 
experiențe duse la limită, până la dovada finală a utilității împărtăşirii 
acestor trăiri? 

Adeseori, în viaţă, suntem puşi în faţa unor alegeri. De acestea poate 
depinde însuşi viitorul persoanei în cauză. Autoarea se destăinuie: „4m 
primit un mesaj de la El. M-am lăsat în voia simţirii, în voia eu-lui meu. Am 
citit cumva în suflet şi am înţeles perfect. Am înţeles că trebuie să iau o 
hotărâre...” 

Poate că viaţa ei este aidoma cu a multor femei, care însă, nu au 
curajul destăinuirii. Ceea ce o deosebeşte pe Silvia Urlih de alte persoane 
feminine este faptul că ea a ales să-şi împărtăşească experienţele, la 
inspiraţia şi îndemnul lui Dumnezeu, după cum afirmă. 

Aşadar, ea a luat-o ca pe o poruncă din Înalt, de a-şi mărturisi 
încercările cumplite de care a avut parte. 

Se poate spune despre Silvia Urlih că este o mistică modernă, de 
vreme ce, după afirmaţia sa, Dumnezeu i-a poruncit să propovăduiască şi să 
dovedească acest adevăr prin propria ei viaţă de după viaţă? 

Dar, are Dumnezeu nevoie de dovezile noastre? 

Da, într-o lume secularizată, e nevoie de astfel de mărturisitori, cu 
propria lor viaţă şi experienţă. 

Multe sunt cărțile care mărturisesc experienţele omului cu divinitatea. 
Din toate timpurile şi în toate colţurile lumii; Ecaterina Emmeric, Padre Pio, 
iar mai recent, Fericitul loan Paul II, Papă şi Fericita Tereza de Calcutta, 
sfinți cu care am avut şansa de a fi contemporani, au trăit şi mărturisit cu 
viaţa lor, despre Dumnezeu. 

Mutatis mutandis, aceştia, prin mărturia lor, au convertit mii de 
suflete. Omul este o fiinţă care se îndoieşte. El are ceva din spiritul 
Apostolului Toma: nu crede până nu vede. El trebuie să pună degetul în rană 

ca să simtă şi să cadă în genunchi cu smerenie, spunând: „Domnul meu şi 
Dumnezeul meu!” 

De la vechiul precept biblic: „Crede şi nu cerceta!” — creştinul actual a 
trecut la un nou îndemn: „Cercetează şi crede!” 

Silvia Urlih este inspirată mai curând de spusele Sfântului Augustin: 
„lubeşte şi fă ce vrei!” — pentru că ea, conform îndemnurilor Sfântului 
Apostol Pavel din Z Cor. 1-13 dă mărturie despre iubire ca despre cea dintâi 
virtute capitală, dintre cele trei. 

O experienţă extracorporală nu poate decât să schimbe radical 
existenţa. Nu poţi rămâne la fel după ce ai parcurs drumul dus-întors între 
cele două împărăţii: cea terestră şi aceea cerească. (De obicei drumul ultim 
este fără întoarcere). Şi trebuie să existe un motiv temeinic pentru a te 
reîntoarce. În cazul de faţă, motivaţia este cea de a-şi împărtăşi experienţa, 
după mărturisirea autoarei. De aceea, prefaţatorul volumului, domnul Romeo 
Tarhon, editor şi publicist, afirmă în câteva rânduri, că Silvia Urlih este o 
aleasă! Aleasă de Dumnezeu pentru această misiune. 

Dar aceasta necesită şi o jertfă pe măsură: pierderea fratelui iubit, ca o 
îndestulare şi o garanţie că misiunea va fi îndeplinită. 

Este Silvia Urlih o misionară, o ființă aleasă? Dumnezeu ştie cel mai 
bine lucrul acesta. Oamenii presupun, cârcotesc, murmură (precum israeliți 
în deşert când primeau mana cerească zilnic, dar el pofteau la potârnichi, aşa 
cum mâncau în Egipt!) — şi chiar resping darurile primite. Puţini îşi deschid 
însă inimile, să primească mesajul. N-au timp, n-au chef, n-au 
disponibilitate. Şi pentru acei „puţini” — merită încercarea, jertfa, smerenia, 
propovăduirea. 

Fie şi numai pentru un suflet câştigat, merită. 

Nu toţi autorii îşi înţeleg menirea. Mulţi îşi îngroapă talantul atât de 
adânc, încât nu-l mai găsesc nici ei înşişi. Alţii îl înmulţesc în propria 
grădină. Însă există şi unii care ies la drumul mare şi, aidoma mărului, îşi 
apleacă ramurile pentru a-şi dărui roadele. Aşa este şi Silvia Urlih. 

Roadele ei: de pocăință, de iubire, de speranţă, de credinţă, de 
inspiraţie, de trudă pentru aproapele, merită împărtăşite drumeţilor însetaţi şi 
flămânzi, care colindă pe drumuri prăfuite, năuciţi de oboseală, de grabă 
nejustificată, fără un scop anume, până la ultima clipă. 

Sunt mulţi autori care susţin că scriu „sub dicteu”. 

Dar, însăşi inspiraţia este un dicteu, care te îndeamnă, te mână, te 
asupreşte, până nu scrii ca să te eliberezi. 

Se poate spune că inspiraţia este divină întotdeauna? 

Nu. Să nu ne amăgim. 

Există scriitori care au o încărcătură negativă şi-şi deversează 
dejecţiile în pagina neprihănită, din nefericire. 

Au scris sub dicteu? Au scris ca să se elibereze de propriile angoase, 
de rău, de negativism şi să-i încarce pe ceilalți. 

Scrierea aceasta este dovada, nu a unui talent născut peste noapte, nu a 
unui talent ieşit din comun, ci a atingerii de duh, a unui om care a îndurat 
mult şi care şi-a câştigat veşnicia prin suferinţă. 

Cu toate acestea, afirm răspicat: nu toate experienţele trebuie expuse 
ochilor şi urechilor străine. Nu pentru că ar dăuna imaginii publice, numelui 
propriu, ci pentru că nu se cade. Mulţi nu vor înţelege şi vor fi scandalizaţi. 

Există o limită. Un văl pe care eu l-am numit Mysterion, şi care nu 
poate fi ridicat de tot, pentru că altfel, vom contempla goliciunea. 

Iar unele taine, denumite generic — mistere — trebuie să rămână între 
confesor şi penitent, între Dumnezeu şi om. Faptul că mulți oameni se vor 
întoarce sau nu la Dumnezeu, citind aceste mărturisiri şocante, este doar o 
motivaţie, o virtualitate, o justificare pentru Silvia Urlih. 

Omul nu se întoarce decât în urma unei experienţe proprii. Nu poate 
trăi la aceeaşi intensitate — sau la una apropiată — experienţele altuia, chiar 
dacă-l ating pe undeva. Însă fulgerul (trăsnetul) iluminarea, fulguraţia, vin 
doar dintr-o experienţă personală. 

Totuşi, cartea este utilă, în contextul unei societăți aproape total 
desacralizate, laicizate. Cu cât mai multe mărturii, dovedite sau nu, cu atât 
mai mult omul va fi pus pe gânduri, şi se va îndrepta, firesc, în direcția pe 
care o aşteaptă Dumenezeu de la el. Adică, direcţia convertirii, a întoarcerii 
la Dumnezeu, ceea ce nu e uşor, venind de pe cărările lumii. 

Drumul parcurs de autoare până la acea experienţă a „vieții de după 
viaţă” — e o dovadă în plus. 

Dată nouă spre edificare. 

lar faptul că Dumnezeu există, nu mai trebuie demonstrat, nici 
confirmat, este un fapt istoric. Au mărturisit-o, au confirmat-o cu viaţa şi cu 
mucenicia lor, toţi sfinţii. E se ajuns să le citim vieţile şi vom vedea că în 
existenţa lor terestră (comună până la un punct), a existat un moment de 
atingere, de străfulgerare cu divinitatea, care i-a ales, i-a predestinat, i-a 
chemat, le-a dat nume şi i-a însărcinat cu câte o misiune. Apoi i-a trimis în 
lume să vestească. 

Aceasta a fost calea sfinţeniei lor. Spovedania publică a Silviei Urlih 
este necesară, în contextul unei lumi care L-a abandonat pe Dumnezeu 
pentru idolii lumii acesteia: banul, puterea, desfrâul, lăcomia, frivolitatea 
vieţii. 

Însă mă îndoiesc că acei cărora le-ar fi adresată, vor pleca urechea şi 
se vor întoarce, pentru că se simt bine şi foarte bine, în zeama lor, 
amestecată cu toate impurităţile lumii. 

lar, a le povesti o experienţă de felul acesta, nu i-ar îndupleca pe 
aceştia, câtuşi de puţin, să se întoarcă la Dumnezeu, să părăsească totul şi să- 
L urmeze, aşa cum au făcut odinioară apostolii şi ucenicii. 

Să ne bucurăm că mai există şi persoane, cu urechea ciulită, cu ochii 
şi inima larg deschise, să primească mesajul pe care autoarea de faţă ni-l 
transmite, cu smerenie, jertfă şi generozitate. 

Se poate tămădui un om printr-o astfel de carte? 

E de dorit. 

Cartea aceasta poate fi un început, un capăt de drum care să ne ofere o 
luminiţă, un lămpaş, pentru a găsi, fără să orbecăim, adevărata cale spre 
Dumnezeu. 

Şi după cum, experienţa — experienţă reclamă, feed-back-ul s-a creat, 
alte şi alte experienţe s-au adăugat acesteia şi s-a născut o uriaşă plămadă de 
inefabil din întâmplările tuturor, care converg la acelaşi Unic Adevăr, care 
nu mai trebuie defel demonstrat: Dumnezeu este în noi, e cu noi şi în 
preajma noastră. Şi mai ales, nu ne va părăsi niciodată, nici măcar în ceasul 
din urmă. 

Ajunge doar să-l descifrăm semnele, să-L recunoaştem. 

Silvia Urlih L-a recunoscut deja. 


11 iunie 2012 

UN TIMP AL TRĂIRII ȘI UNUL AL MĂRTURISIRII 


Ca să-ţi pui viaţa pe tavă, precum capul Sfântului loan Botezătzorul 
pe tipsia de aur, în faţa Irodiadei şi a fiicei sale Salomea, nu e un lucru lesne 
de înfăptuit. Îţi trebuie mult curaj şi o motivaţie serioasă. Se vor ivi mereu 
flămânzi care sunt gata să hăpăie hălcile de carne crudă şi să soarbă din 
sângele tău, ca să-şi potolească setea de senzaţional, cu prostul gust al celor 
care doresc numai aventura şi lucrurile de suprafaţă. Şi atunci, ce-ţi rămâne 
altceva de făcut decât să arunci mărgăritarele tale sufleteşti unor câini, sau 
unor porci, care abia aşteaptă să te hărțuiască. Sunt mulţi oameni care trăiesc 
numai pentru aşa ceva: să vadă, să soarbă, să audă, să se pătrundă, să se 
îndestuleze cu înfrângerile şi necazurile altora. Şi atunci se grăbesc să 
judece, fără să ştie cum stau lucrurile văzute şi de pe cealaltă parte, ba chiar 
din miezul lor. 

Povestea unei vieţi, dacă se poate, cât mai scandaloasă, este unul din 
subiectele care incită oamenii. Le eliberează o cantitate enormă de 
adrenalină. 

De ce? De ce se simt atraşi oamenii de tot ce e straniu, morbid, crud, 
îngrozitor, dureros? Pentru că se regăsesc în acele fraze cumplite, se 
oglindesc într-una sau în alta din situaţiile redate cu amar şi obidă de autor, 
le place să se scalde (ca să nu zic bălăcărească) — în albia plină cu 

necurăţenii a celorlalți şi să-şi râdă în pumni, precum fariseul, vâzându-l pe 
vameş la uşa Templului, bătându-şi pieptul şi pocăindu-se cu aceste cuvinte: 
„Doamne Isuse Cristoase, Fiul lui Dumnezeu, miluieşte-mă pe mine 
păcătosul”, în timp ce el însuşi, spunea, aruncând mândru câteva parale 
zornăitoare în cutia milei: „Îţi mulţumesc, Doamne că nu sunt şi eu ca şi 
ceilalți, aşa ca vameşul de colo. Eu ţin sâmbăta, plătesc zeciuială bisericii, 
nu fac mai mult de o mie de paşi în zi de Sabat...etc”. Isus Cristos afirmă 
răspicat că unul din ei (vameşul) în ziua aceea a fost mântuit, iar celălalt 
(fariseul) s-a osândit. 

De ce este osândit cel care e corect şi-şi plăteşte datoriile toate, 
cinstind Biserica şi mergând regulat la slujbe? Pentru trufia lui. Pentru că se 
consideră mai bun decât toți ceilalți şi se socoteşte îndreptățit pentru a fi 
mântuit. 

Nu suntem siguri de mântuire prin propriile mijloace. Numai 
Dumnezeu dispune, El fiind singurul care ştie să citească în sufletele 
noastre. Ne-ar trebui, din când în când, dioptrii pentru suflet pentru a putea 
vedea mai limpede, ceea ce nu se vede cu ochiul liber. 

O autoare, a cărei viață am parcurs-o în câteva ore, a îndrăznit să-şi 
aştearnă experienţele sale, încă de când nu se născuse. Atu-ul ei este 
sinceritatea. Dacă sincerităţii ei i se răspunde cu sinceritate, înseamnă că s-a 
produs acea comuniune electivă, pe undele freatice ale artei şi se va putea 
închega un dialog constructiv. Dacă însă, totul este luat în derizoriu, 
beneficiarul nu câştigă nimic din exerciţiile de sinceritate ale autoarei. 

Și totuşi, Silvia Urlih a îndrăznit. A lăsat deoparte toate prejudecățile 
şi-a luat în mână condeiul şi s-a aşternut pe scris. De ce? Pentru că trecutul, 
prezentul şi mai ales, nesiguranța viitorului, o asupreau prea mult. Şi trebuia 
să se elibereze. Eliberarea s-a produs treptat, pe măsură ce înainta în scrierea 
cărții. Nu mai voia să ţină nimic pentru sine. I se părea o impietate să 
agonisească, să tezaurizeze stări, cuvinte şi sentimente, numai pentru ea. Mai 
ales că avea de îndeplinit o misiune. O misiune este o sarcină pe care şi-a 
asumat-o cu strângere de inimă, dar care, curând a devenit o datorie morală, 
căreia 1 s-a dedicat. 

Astfel s-a născut cartea „Viaţa de după viaţă” — crâmpeie de vitraliu 
din care a alcătuit scene reale, cu atât mai vii cu cât erau mai neverosimile. 

După ce-şi derulează filmul vieţii, ca de pe un ecran, grăbită să nu se 
degradeze pelicula de celuloid, Silvia Urlih vine spre final, cu un nou Cod de 
prescripţii şi legi bazate pe propria experienţă. 

Cartea capătă astfel, o tentă moralizatoare şi pedagogică. Bine 
intenționată, cu fraze aproape stereotipe, autoarea îl îndeamnă pe cititor: eu 
am făcut aşa...voi nu faceţi ca mine. 

Acest cod de legi autoimpuse, începe cu verbul modal „a avea” legat 
de alte şi alte verbe, la modul indicativ, timpul perfect compus, persoana 
întâia singular şi-şi desfăşoară, precum dascălul de şcoală nouă, învăţăturile 
morale: 

„Am învățat din greşeli, 

Am învăţat din suferinţă, 

Am învăţat să iubesc; 

Am învăţat să dăruiesc, 

Am învăţat să privesc cu detaşare în trecut, 

Am învăţat să-mi iubesc aproapele; 

Am învăţat să nu invidiez, să nu urăsc. 

Am învăţat să-mi iubesc şi să-mi respect copiii. 

Am învăţat să-mi doresc, 

Am învăţat să visez şi să lupt pentru a-mi finaliza visul... 

Am învățat să zbor liber, să fiu independentă, să-mi păstrez 
verticalitatea... 

Am învăţat să mă fac respectată, 

Am învăţat să fac şi să spun doar ceea ce simt. 

Am învăţat să trăiesc aşa cum ar fi ultima mea zi de viaţă. 

Am învăţat Să lupt cu mine, depăşindu-mi întotdeauna neputinţa, 

Am învăţat să mă ridic de fiecare dată când am căzut secerată în 
genunchi, agățându-mă cu delicateţe de EL. 

Am învăţat să nu-mi fie frică de moarte, 

Am învăţat să nu-mi fie frică de nimeni şi de nimic, ci doar să nu-L 
supăr pe Dumnezeu. 

Am învățat să-mi duc durerea şi suferinţa cu demnitate şi să nu mă 
plâng nimănui... 

Am învăţat să tac, să plâng şi să-mi strig durerea în gând. 

Am învăţat să nu-i cer lui Dumnezeu nimic, ci doar să-mi doresc. 

Am învăţat că e suficient doar să-l mulțumesc pentru ceea ce mi-a 
dat... 

Am învăţat să-mi iert părinţii pentru tot ceea ce mi-au făcut. 

Am învăţat să mă iubesc, 

Am învăţat să trăiesc. 

Am găsit gara şi m-am urcat în locomotiva vieţii când credeam că am 
pierdut şi ultimul vagon”. 

Între a dori şi a obţine este o cale lungă. Traseul poate suferi şi 
hârtoape. Când crezi că ţi se cuvine ceva, abia atunci vezi că nu ai mijloace. 

Cât de concludent conchide autoarea despre cartea proprie: „O viaţă 
într-o filă” - un poem tulburător care dezvăluie toate chinurile şi încercările 

ei, până la victoria de a putea triumfa asupra propriului eu, de a se învinge pe 
sine însăşi şi a deveni o femeie normală (din femeie cu handicap fizic şi 
psihic), o femeie curajoasă, puternică, având o voinţă fermă, o femeie care 
trăieşte pe propriile picioare (la propriu şi la figurat), care ştie ce vrea şi care 
şi-a înfruntat destinul şi s-a ridicat deasupra tuturor piedicilor şi 
vicisitudinilor ivite în cale, încă din fragedă vârstă. 

Pe toate le-a lăsat în urmă, s-a împăcat cu sine. S-a împăcat cu 
Dumnezeu şi apoi cu oamenii. 

Acestea sunt treptele edificării sale: împăcarea cu sine, cu Dumnezeu 
ŞI cu oamenii. 

Dacă ar fi procedat altfel, ar fi fost departe de perfecțiune. Cu toţii 
suntem departe de perfecţiune, dar măcar tindem spre ea. Ne apropiem, pas 
cu pas şi ajungem aproape, aproape. 

Faptul că Dumnezeu a înfăptuit o minune grăitoare prin ea, 
vindecând-o dintr-o boală incurabilă, este de domeniul, nu numai al 
credinţei, dar şi al realităţii: vindecarea ei este un act vizibil, care nu mai are 
nevoie de nici o demonstraţie. Şi totuşi, cine doreşte demonstraţii, autoarea 
poate veni cu probe reale. 

„Învățăturile Silviei Urlih către toţi oamenii de bunăvoință” — alese, 
culese, însuşite şi desluşite, iar la sfârşit, împărtăşite sunt, de obicei sub 
forma unor sloganuri sau lozinci, dintr-o şcoală pedagogică pentru părinţi: 
Ele sunt întrerupte de fraze confesive şi apoi reluate, cu aceeaşi intensitate a 
comunicării. De fapt, ele sunt culese subliminal, din toată înţelepciunea 
biblică şi din cea populară, zestre cu care ne-am pomenit de când ne ştim. 
Nimic nou sub soare. Doar faptul că aplicăm aceste învățături la viaţă este 
meritoriu: 

„IUBIŢI-VĂ COPIII! Iubiţi-i şi arătraţi-le că-i iubiţi! Nu vă 
cumpăraţi liniştea cu bani. (...) învățați să vă rugaţi cu inima şi învățați să-L 
primiţi în Sufletul vbostru pe Dumnezeu... Fiecăruia dintre noi ni se pot 
întâmpla minuni. DESCHIDEŢI-VĂ INIMA ȘI PRIMIŢI IUBIREA 
DIVINĂ...” 

Meritul incontestabil al cărții este acela că ea are un impact asupra 
cititorului. În ea te regăseşti parţial, iar uneori, până la identificare. Doar că 
nu ai avut curajul mărturisirii. Nici pe cel al trăirii. Silvia Urlih le-a avut pe 
amândouă. Şi, între ele, Timpul meditării şi al rugăciunii. Care e puntea de 
legătură, liantul între cei doi timpi. În care autoarea „a pictat cuvinte cu 
pana sufletului. Am pictat cu aripa sufletului pe filele vieții, vremelnica mea 
trecere pe aici, printre muritori. Curând voi urca acolo unde sunt 
aşteptată. ” 

Puterea gândului său a zămislit un noian de cuvinte. Preţ de o carte, 
care nu are alt preţ decât viaţa însăşi. 


12 iunie 2012 
Vecerniile Sfântului Anton de Padova 

